
Introducere 


Eu cred că orice carte ar trebui să înceapă cu o poveste — 
povestea ei. Ce poate fi mai relevant pentru cititor decât răs- 
punsul la simpla întrebare: cum a luat naștere această carte? 
Iar când vorbești despre carte vorbești de fapt despre un om — 
autorul — și despre ideile lui, în fapt despre viața lui, care de 
obicei, în literatura zisă științifică, nu iese decât arareori la 
iveală. În această introducere am decis să încalc acest tabu. 
Voi încerca mai întâi să explic cum am ajuns să abordez su- 
biectul acestei cărți. Trebuie să ne întoarcem cu ceva timp 
în urmă, pe la mijlocul anilor 1990, când am decis ce anume 
voi studia la doctorat: imaginarul corpului uman, versiunea 
țărănească. Îmi imaginam această lucrare ca pe una pur 
etnologică; speram să merg prin câteva dintre satele patriei 
şi, înarmat cu un chestionar, să culeg material despre repre- 
zentările corporale țărănești, care să stea la baza textului 
ştiinţific ce urma să fie teza de doctorat. Cum domeniul la 
care voiam să mă înscriu la doctorat era istoria, era inevitabil 
ca la examenul de admitere cineva din comisie, gelos pe pro- 
pria disciplină, să mă întrebe ce are a face genul acesta de 
cercetare cu domeniul în care îmi voi lua doctoratul. Încăl- 
cam, cu acest subiect și cu această abordare, un alt tabu. 
Asta s-a și întâmplat și a trebuit să imaginez, alături de su- 
biectul mult dorit al imaginarului corporal, și o componentă 
istorică a cercetării; a trebuit, așadar, să răspund la o între- 
bare la fel de simplă ca și cea care stătea la baza cercetării 
etnologice: cum a încercat statul modern să ofere populaţiei 

rurale o viziune corporală modernă și științifică; mai precis, 
cum a eșuat în această încercare, pentru că eu bănuiam deja 
că imaginarul corporal țărănesc pe care îl descopeream pe 
teren la sfârșitul secolului al XX-lea este foarte diferit de 
reprezentările corporale moderne. Și, în felul acesta, detur- 
nat parcă de la preocupările mele principale, a trebuit ca în 
anii următori să mă afund în literatura medicală a secolului 
al XIX-lea și în relația sa cu lumea ţărănească. În urma 
strădaniilor din acei ani, au rezultat o teză de doctorat și 
două cărți: una dedicată imaginarului corporal țărănesc și 
cealaltă tratând modernizarea igienică și sanitară a lumii 
rurale. Pentru că subiectul, parcă unit cu de-a sila în teză, 
la final și-a luat revanșa. Cercetările mele au fost publicate 
în două volume separate. Revanșă doar parțială, din cauză 
că nu am mai reușit niciodată să rup complet cercetările de 
teren de istorie, cel puţin pe acest subiect. 

Pe firul acestui parcurs intelectual s-a întâmplat însă ceva, 
ceva care are legătură cu volumul de față: istoria secolului 
al XIX-lea, fascinantă cum e, m-a acaparat; de atunci nu am 
mai reușit niciodată se renunţ la ea. Chiar dacă relaţia noas- 
tră a avut momente de slăbiciune și de uzură, plăcerea și 
curiozitatea intelectuală m-au îndreptat mereu către această 
istorie. Volumul acesta este, evident, rezultatul relației noas- 
tre. Unul reușit, îndrăznesc să sper. După doctorat, a urmat 
o perioadă de mai mulți ani în care, pe lângă alte preocupări 
intelectuale, dar legate tot de lumea țărănească, la al cărei 
studiu se pare că sunt incapabil să renunţ, am revenit din 
când în când la mai vechea pasiune a istoriei sociale medicale 
a secolului al XIX-lea. Astfel, de-a lungul timpului, s-au strâns 
prin diverse publicaţii câteva texte, toate dragi mie prin poten- 
ţialul pe care îl ghiceam în fiecare dintre ele. 

Iar acum vă invit să aruncaţi o privire asupra sumarului. 
Câteva dintre textele care alcătuiesc volumul de față au fost 
elaborate ca studii independente, dar aici le-am reluat, în 

general cu modificări, iar uneori le-am rescris. Însă aproape 
toate textele din partea a doua a volumului, care constituie și 
nucleul său, sunt scrise pentru această carte. Încercând să-mi 
imaginez cartea de faţă, care în fapt se prezenta ca un puzzle, 
am devenit conștient, nu fără încântare, e drept, că textele 
independente scrise de-a lungul timpului se potrivesc per- 
fect într-un tot unitar. Cu alte cuvinte, am descoperit că, in- 
conștient, tot ceea ce scrisesem despre medicii și țăranii din 
secolul al XIX-lea are coerență ideatică și deci se poate 
transforma într-un nou text unitar, de o mult mai mare am- 
ploare. Acest nou text este volumul pe care îl aveţi în față. 
El este în cele din urmă rezultatul familiarizării mele cu 
literatura medicală și igienistă a secolului al XIX-lea timp 
de mai bine de un deceniu, al întrebărilor pe care le-am pus 
acestor surse și al răspunsurilor pe care le-am imaginat. 

Acum știți aproape totul. 

În continuare aș dori să vă prezint, sumar, pentru a nu 
vă răpi plăcerea lecturii de după aceste pagini introductive, 
subiectul cărții de față. Dacă ar trebui să sintetizez într-o 
singură frază obiectul volumului pe care îl aveţi în mână, aș 
putea spune că este o cercetare de imagologie socială. Altfel 
spus, obiectul central al cercetării este imaginea pe care o 
construiește în a doua jumătate a secolului al XIX-lea o parte 
a elitei, corpul profesional medical, despre țăranul și lumea 
rurală în principal, dar și despre realitatea socială globală 
a României moderne în care trăiește acest țăran, în parti- 
cular. România văzută prin ochii medicilor. Probabil vă veţi 
întreba de ce este atât de important și de relevant să privim 
trecutul prin ochii unei anumite categorii profesionale, fie 
ea și a elitei. A privi trecutul din toate perspectivele posibile 
ar trebui să fie visul oricărui istoric. Este o întâmplare, cred, 
fericită, că am ajuns să privesc secolul al XIX-lea prin ochii 
medicilor. Visul meu era ca alături de această imagine să am 
şi perspectiva ţărănească... N-a fost să fie. Dar a scrie istoria 
secolului al XIX-lea privind cu ochii medicilor oferă mari 

avantaje: în primul rând suntem jos, alături de oamenii 
comuni ai orașelor în principal (căci medicina este o profesie 
eminamente urbană), dar care încep să ridice tot mai des 
praful de pe ulițele satelor. Medicul, în ultimele decenii ale 
secolului al XIX-lea, devine un personaj cunoscut într-o mai 
mare măsură și în lumea satelor; este obligat să devină, 
pentru că medicul de plasă, conform legislaţiei sanitare, 
trebuie să viziteze de două ori pe lună satele din circum- 
scripția sa, medicul primar de judeţ trebuie să facă măcar o 
dată pe an un tur al tuturor comunelor din judeţul său, iar 
între 1885 și 1893 până şi membrii Consiliului Sanitar Su- 
perior fac inspecții sanitare într-o circumscripție alcătuită, 
pentru fiecare, din patrujudețe. Toate aceste personaje, aflate 
pe diverse trepte ale ierarhiei sanitare a României, însoţite 
de vătășei, de primari, de subprefecţi sau chiar de prefecţi, 
străbat satele și orașele României, inspectează, controlează, 
verifică starea sanitară a populaţiei și a instituţiilor de 
asistenţă și... raportează despre dezastrul pe care îl constată, 
în speranţa luării unor „măsuri de îmbunătăţire“. Să nu mai 
vorbim despre mult răspânditele epidemii rurale, care solicită 
fără întrerupere și până la epuizare prezenţa și eforturile 
medicilor de plasă și de judeţ. Vedem deci că, încetul cu 
încetul, mai toate eșaloanele sistemului sanitar intră în 
contact cu lumea rurală, pe măsură ce rolul acesteia crește 
în ideologia națională a epocii. Cu toţii se angeajază în marea 
luptă împotriva morbidităţii și a mortalităţii. 

În secolul al XIX-lea, medicii sunt o categorie profesională 
aparte, cu un prestigiu social în rapidă ascensiune, pentru 
simplul motiv că ei devin specialiştii vieţii, iar ultimele două 
secole de modernitate, crede Claude Lévi-Strauss într-un text 
celebru, sunt sinonime cu încercarea de a proteja și a prelungi 
viața!. Pe de altă parte, este cât se poate de adevărat că, de 


a, 


1. Claude Lévi-Strauss, „Rasă și istorie“, în Rasismul în fața ştiinţei, 
Editura Politică, București, 1982, p. 29. 

la înființarea statului național, cea mai populară dintre 
profesiile liberale nu este medicina, ci avocatura. Aproape că 
se poate afirma, exagerând, fără îndoială, că statul român 
modem este o creație a oamenilor legii. Dar la fel de bine el 
esteo creaţie a medicilor, a inginerilor și a oamenilor de litere 
care, cu toții, străbătând un foarte lung secol al XIX-lea, au 
transformat țările române din principate vasale ale Im- 
periului Otoman în Regatul României. 

Înainte de a merge mai departe, să aruncăm o privire 
sumară asupra acestui corp profesional. Medicii nu sunt nu- 
meroși în Principate, însă constituie un grup îndeajuns de 
important ca Alexandru-Florin Platon să îi includă cu parte 
întregă între grupurile profesionale (alături de alți intelec- 
tuali: profesorii, avocaţii și funcţionarii) care alcătuiesc 
burghezia pe cale să se nască în țările noastre în prima jumă- 
tate a secolului al XIX-lea. În 1862, doctorul Carol Davila 
încearcă să facă ordine în Serviciul Sanitar al Principatelor 
Unite, cum vom vedea mai pe larg în unul dintre capitolele 
cărții de față, ceea ce presupune și o strictă reglementare și 
înregistrare a medicilor care practică în Principate. Prin 
strădaniile lui, știm astăzi, că la 1 februarie 1862 în „statul 
României“ aveau drept de liberă practică 99 de doctori în 
medicină, ceea ce nu reprezintă mult. Dintre aceștia, mai 
mult de o treime (34) își făcuseră studiile în Austria; dacă 
îi adăugăm pe cei formați în universităţile germane (22), 
putem conchide că majoritatea medicilor din Principate erau 
formaţi în spaţiul cultural german. Franţa e doar pe locul 
al patrulea, cu 14 medici după Italia, care are 182. La mijlo- 
cul secolului, majoritatea profesioniştilor din domeniul medi- 
cal erau străini; pe români aproape că îi puteai număra pe 


1. Alexandru-Florin Platon, Geneza burgheziei în Principatele Ro- 
mâne (a doua jumătate a secolului al XVIII-lea — prima jumătate a 
secolului al XIX-lea). Preliminariile unei istorii, Editura Universităţii 
„Alexandru Ioan Cuza“, Iași, 1997, pp. 309-311. 

2. Monitorul. Jurnal Oficial, 3 februarie 1862, nr. 25, p. 103. 

degete. Situaţia era identică și pentru celelalte profesii 
liberale. În deceniul șapte al secolului al XIX-lea, numărul 
medicilor crește rapid, ajungând la 366 (doctori plus licen- 
țiați în medicină) în 1866! (Obregia, 1907, pp. XLI-XLIV)Y. 
Iar peste mai bine de trei decenii, la 1 octombrie 1898, prac- 
ticau „arta lor“ în Regatul României nu mai puţin de 966 
de doctori în medicină, cărora li se adaugă și 34 de licenţiaţi 
în medicină. Fapt important, dintre aceștia mai bine de două 
treimi (679 doctori în medicină și 25 licenţiaţi în medicină) 
sunt români (Felix, 1899, p. 340). În 1898, corpul medical este 
deja românizat, ceea ce va avea o influență covârșitoare asupra 
discursului medical pe care îl descriem în partea a doua a 
cărții de față. Și, cu toate că numărul lor nu impresionează, 
medicii sunt parte activă la crearea României moderne. 

A privi România prin ochii medicilor înseamnă și a o 
vedea de sus, de pe piscurile elitei, cum le place să se consi- 
dere, măcar unora dintre ei. Adică din punctul de vedere al 
celei mai exigente variante a ideologiei modernizatoare a 
statului. Și de aici tonul hipercritic al acestei viziuni. Căci 
medicii sunt cu adevărat nemulțumiți de România contem- 
porană lor; nu le plac nici orașele înecate în noroaie, nici ci- 
mitirele neîngrădite şi neîngrijite, nici piețele sufocate de 
deșeurile vegetale și animale, fără a mai vorbi de sate, care 
sunt imaginea perfectă a unui infern igienic: locuințe umede 
şi mici, rău construite, populate de niște fiinţe palide, slăbite 
de boală, subnutriție şi suferinţă fizică. România medicilor 
este modernă doar în aspirații. 


1. Calculul este realizat completând lista lui Carol Davila cu 
admiterile la practică până în 1866. 

2. Pentru a nu încărca paginile cu note de subsol în mod nejustificat, 
am adoptat un sistem dublu de citare: în text, în paranteze rotunde, 
am citat de obicei sursele datând din secolul al XIX-lea. Toate lucrările 
publicate după 1945 le-am citat în notele de subsol. Dacă în nota de 
subsol există și text, și o referință bibliografică, am optat pentru 
păstrarea referinţei în formatul notei de subsol. 

Partea întâi a volumului este într-o anumită măsură in- 
troductivă și ne conduce în lumea surselor. Analiza se oprește 
asupra a două categorii de surse, dintre cele mai utilizate pe 
parcursul lucrării, dar care nu sunt însă exclusive: literatura 
rapoartelor medicale și memorialistica medicilor. Alături de 
acestea, o multitudine de scrieri medicale publicate în reviste 
de specialitate sau în broșuri și în volume individuale alcătu- 
iesc pixelii acestei imagini cu rezoluție mare. Literatura me- 
dico-socială din a doua jumătate a secolului al XIX-lea este 
de o bogăţie fulminantă! și oferă cercetătorului interesat 
articulațiile unui discurs medical despre propria societate, 
care, în ciuda volumului imens al acestei literaturi, se do- 
vedește destul de standardizat și în cele din urmă destul de 
limitat tematic. Ei bine, partea a doua, care constituie nucleul 
volumului de față, este tocmai o prezentare și o analiză a 
temelor discursului medical. Pe rând, în capitole separate, 
am analizat fiecare dintre temele discursului medical despre 
ţăran și despre lumea rurală, trecând însă, când am considerat 
oportun, și de partea cealaltă a baricadei, în lumea orașelor. 
Vă veţi întreba, poate, de ce acordăm prioritate lumii rurale, 
de ce nu încercăm să privim România în ansamblul său, ca 
un întreg. Bună întrebare, recunosc! În primul rând, cred că 
explicaţia ar trebui căutată tot în istoria mea personală, 
intelectuală bineînţeles, adică în formaţia mea dublă de istoric 
şi de etnolog, care mă împinge irezistibil către lumea rurală. 
Din acest punct de vedere, sunt doar un etnolog, un ruralist 
care nu a reușit să treacă în etapa antropologică a cercetărilor 
contemporane, așa cum definea Vintilă Mihăilescu evoluția 
disciplinei în ultimii douăzeci de ani?. Din fericire pentru 


1. Pentru a avea o idee despre bogăţia acestei literaturi se pot 
consulta, de pildă, lucrarea doctorului Gh. Crăiniceanu, Literatura 
medicală românească. Biografii și bibliografie, Institutul de Arte 
Grafice „Progresul“, București, 1907 și lucrarea lui V. Gomoiu, Istoria 
presei medicale în România, Tipografia Furnica, București, 1936. 

2. Vintilă Mihăilescu (coord.), Etnografii urbane. Cotidianul văzut 
de aproape, Editura Polirom, Iași, 2009, pp. 7-29. 

mine, și poate și pentru dumneavoastră, interesul meu pentru 
țăran s-a întâlnit cu interesul lor pentru același țăran, căci 
elita sfârșitului de secol XIX are o adevărată obsesie pentru 
„chestia rurală“, în toate formele sale. Și apoi, în secolul al 
XIX-lea, țăranul este un personaj istoric de prim rang, eu 
cred că mult mai important decât ne-a făcut să credem isto- 
riografia celei de-a doua jumătăţi a secolului al XX-lea, la 
care putem să adăugăm și ultimele două decenii. În istorio- 
grafia românească nu există o direcţie de cercetare serioasă 
şi instituționalizată de istorie rurală. Țăranul apare în luminile 
istoriei și ale istoriografiei în principal în două momente: când 
primește pământ și când se revoltă. Influenţa marxistă a 
acestei viziuni este evidentă. Dar țăranul și lumea rurală în 
îndelungatul secol al XIX-lea înseamnă mult mai mult, și 
sper ca volumul de față să dovedească acest lucru. Și poate 
acest fragment de istorie socială rurală, chiar dacă e o simplă 
reflexie în ochii medicilor, îi va îndemna și pe alţi cercetători 
să se angajeze în acest șantier științific. 

În sfârșit, partea a treia a lucrării trece dincolo de ima- 
gologie și privește raporturile dintre cele două Românii — 
cea urbană (a elitei) și cea rurală — în interacțiune. Cele 
două capitole reprezintă două studii de caz ale acestei inte- 
racțiuni între cultura modernă dominantă și cea țărănească, 
dominată. De asemenea, focalizarea este total diferită. În 
primul capitol, cel dedicat legislaţiei sanitare, urmărim cum 
cultura medicală dominantă încearcă să se impună la nive- 
lul întregului corp social; în al doilea capitol părăsim scara 
macro, coborâm în intimitatea realității sociale și arătăm 
cum cultura dominată reacționează la presiunile la care este 
supusă. Fizionomia României modeme și ritmurile moderni- 
zării sunt țesute în epocă, ca și astăzi, tocmai de această 
împletire de arhaic și modern, de rural și urban. 

În final, așadar, subiectul nostru nu este doar de imago- 
logie socială, ci poate fi la fel de bine legat și de modernizarea 
lumii rurale. 

Iar acum se cade să spunem câteva cuvinte și despre 
metode. Cum partea principală a cercetării de față o con- 
stituie discursul medical despre lumea rurală, ceea ce am 
încercat să realizăm a fost o descriere, dar și o analiză a 
acestui discurs. În primul rând, așa cum am mai spus, ima- 
ginea despre ţăran și lumea rurală împrăștiată prin paginile, 
acum prăfuite, ale revistelor și ale volumelor medicale, s-a 
dovedit mai standardizată decât am fi putut bănui la o primă 
privire. Altfel spus, prima operaţie pe care am aplicat-o aces- 
tui corpus, pentru a-l face mai inteligibil și deci bun de stu- 
diat, a fost fragmentarea pe teme. Bineînţeles că acest proces 
de „feliere“ tematică implică și o doză de arbitrar, dar nu 
cred că ne-am îndepărtat foarte mult de schema ideatică a 
medicilor epocii. Dacă ești atent la text, el va face cu sigu- 
ranţă legătura între tastele computerului tău și gândurile 
autorului textului. Uneori lucrurile devin puţin mai com- 
plicate decât atât, așa cum o să descoperiţi, alături de mine, 
când vom ajunge la supertema degenerării rasei. Dar să nu 
anticipăm. A urmat apoi descrierea fiecărei teme, într-un 
capitol separat al părții a doua. Şi cum se cade pentru un 
istoric, această descriere a fost una cronologică: am pornit 
de la mărturiile de început de secol XIX și ne-am oprit de 
obicei înaintea Primului Război Mondial. Când am considerat 
că este nevoie, am trecut și în perioada interbelică. La final, 
aproape pentru fiecare temă, am încheiat în contempora- 
neitate, pentru că discursul medical despre țăran și lumea 
rurală este inepuizabil și ar putea fi urmărit pe parcursul 
întregii istorii moderne și contemporane a României. 

Partea a treia nu seamănă cu partea a doua, iar acolo stra- 
tegia, inclusiv metodologică, a trebuit schimbată. Miza 
primului capitol era de a dovedi cât și cum din legislația 
sanitară a epocii se transformă în realitate socială, iar aceasta 
nu se putea face decât prin punerea față în față a două ca- 
tegorii de corpusuri: legislația, pe de o parte, și, pe de alta, 

rapoartele sanitare care de obicei conțin aprecieri despre apli- 
carea legislaţiei în teren. În sfârșit, capitolul al doilea ne 
prilejuiește ieșirea din universul livresc și intrarea în arhivă, 
deoarece — nu-i așa? — o carte bună de istorie trebuie să utili- 
zeze şi material de arhivă, vor spune împătimiţii arhivelor. 
Bineînţeles că eu am reţinerile mele: am văzut prea multe 
cărți proaste de istorie scrise pe baza materialului de arhivă. 
Dar este drept că, dacă știi ce și cum să vezi, ceea ce unii nu 
reușesc, arhiva te aduce parcă mai aproape de oamenii 
trecutului. Și, în felul acesta, în capitolul al doilea din partea 
a treia, am coborât alături de doi vindecători populari de la 
1860 — unul ce vindecă turbarea cu două decenii înaintea lui 
Pasteur și altul care vindecă nebunia — care sunt tulburaţi în 
practica lor de anchetele Serviciului Sanitar. Am coborât 
alături de ei pentru a le surprinde povestea, dar mai ales 
pentru a surprinde prin intermediul ei raporturile ce se țes 
la mijlocul secolului al XIX-lea între cultura medicală domi- 
nantă și cultura țărănească dominată. 

Când scriam această carte, mi-ar fi plăcut să pot citi studii 
istorice de sinteză despre medicii și medicina românească 
din secolul al XIX-lea. O asemenea sinteză există, e lucrarea 
doamnei Trăușan-Matui!, dar aceasta se oprește la 1869, dată 
ce însă este foarte aproape de limita temporală de unde 
pornesc eu. O analiză a corpului medical, așa cum realizează 
Andrei Florin Sora una pentru corpul prefectoral?, ar fi fost 
bine-venită. Dar așa ceva nu există, din păcate, în istorio- 
grafia română. Aceasta nu însemnă că despre medicii și 
medicina românească din secolul al XIX-lea nu s-a scris. Dim- 
potrivă. Nu ne propunem aici să facem o analiză a istori- 


1. Lidia Trăușan-Matu, De Ja leac la rețetă. Medicalizarea societăţii 
românești în veacul al XIX-lea (1831-1869), Editura Universității din 
București, București, 2011. 

2. Andrei Florin Sora, Servir l'État Roumain. Le corps préfectoral, 
1866-1940, Editura Universităţii din București, București, 2011. 

ografiei medicinei românești!, ci doar să punctăm sumar 
câteva lucrări şi evoluţii recente. Un lucru este cert: dacă 
nu avem o istorie socială a medicinei românești în secolul al 
XIX-lea, ea este pe cale să se constituie. În mediile academice 
de la București și de la Cluj, în principal, s-au constituit 
echipe de cercetare care abordează sistematic sau măcar 
tangenţial asemenea subiecte. Iar în ultimii ani publicaţiile 
pe aceste subiecte nu sunt rare. Pe când scriam aceste rân- 
duri, a ajuns la mine ultima lucrare a Ligiei Livadă-Cadeschi, 
consacrată unui subiect atât de apropiat din punct de vedere 
tematic de al meu: Discursul medico-social al igieniştilor 
români?. Şi cam tot atunci am citit cartea Constanţei Vintilă- 
Ghiţulescu Evgheniţi, ciocoi, mojici?, dedicată primului secol 
al modernităţii românești și care are o consistentă parte con- 
sacrată modernizării lumii rurale din care dimensiunea 
medicală și igienistă nu lipsește. Anul 2013 a fost fructuos 
pentru domeniul nostru de cercetare! Dar ar merita amintită 
şi o lucrare mai veche, ce adună un fascicul de studii tematice 
pe acest subiect și care are avantajul că pune laolaltă câteva 
dintre contribuţiile cercetătorilor bucureșteni și ale colegilor 
de la Cluj; într-un fel, unește cele două școli de cercetare, 
dacă putem vorbi de așa ceva. În sfârșit, odată cu cercetările 


1. Pentru acest subiect se poate consulta cu mare folos studiul de 
sinteză al lui Vlad Popovici, „Istoriografia medicală românească 
(1813-2008), în Hermeneutica Bibliothecaria — Antologie Philobiblon, 
vol. V, Editura Argonaut, Cluj-Napoca, pp. 463—480. 

2. Ligia-Mihaela Livadă-Cadeschi, Discursul medico-social al igie- 
niștilor români. Abordarea specificităţilor locale din perspectiva expe- 
riențelor occidentale europene, secolele XIX-XX, Editura Muzeului 
Naţional al Literaturii Române, București, 2013. 

3. Constanţa Vintilă-Ghiţulescu, Evgheniţi, ciocoi, mojici: despre 
„obrazele“ primei modernităţi româneşti (1750-1860), Editura Humanitas, 
București, 2013. 

4. Constantin Bărbulescu, Alin Ciupală (ed.), Medicine, Hygiene 
and Society from the Eighteenth to the Twentieth Centuries, Editura 
Mega, Cluj-Napoca, 2011. 


22 INTRODUCERE 


originale, se intensifică și activitatea de publicare a surselor. 
Aici ar trebui amintite lucrarea lui Octavian Buda despre 
discursurile inaugurale medicale din vremea lui Carol Ii, 
precum și lucrările unui colectiv de autori dedicate legislaţiei 
sanitare? și rapoartelor sanitare. Şi toate volumele amintite 
mai sus apar într-un interval de doar cinci ani. Cu certitu- 
dine, se întâmplă ceva! Iar volumul de față vine să se alăture 
aceluiași curent pe care îl vedem și îl dorim, pe an ce trece, 
tot mai puternic. 


1. Octavian Buda (coord.), Despre regenerarea și... degenerarea 
unei naţiuni. Discursurile inaugurale medicale în vremea lui Carol I, 
1872-1912, Editura Tritonic, București, 2009. 

2. Alina Ioana Șuta, Oana Mihaela Tămaș, Alin Ciupală, Constantin 
Bărbulescu, Vlad Popovici, Legislaţia sanitară în România modernă 
(1874-1910), Presa Universitară Clujeană, Cluj-Napoca, 2009. 

3. Cristina Gudin, Oana Mihaela Tămaș, Mihaela Mehedinţi, Alin 
Ciupală, Constantin Bărbulescu, Vlad Popovici, Rapoarte sanitare în 
România modernă (1864-1906), Editura Mega, Cluj-Napoca, 2010. 


Mulţumiri 


Cartea aceasta, în forma pe care o vedeți astăzi, datorează mult 
câtorva oameni care m-au însoțit, m-au sfătuit și m-au ajutat pe 
drumul constituirii ei. În lipsa lor, volumul ar fi arătat altfel. Tuturor 
acestor oameni care au fost alături de mine în tot acest timp ţin să le 
mulțumesc acum. Contribuţia poate cea mai mare la apariția acestui 
volum o are Constanța Vintilă-Ghițulescu, care a fost unul dintre cei 
mai atenți lectori ai manuscrisului și care i-a deschis porţile colecţiei 
pe care o coordonează. Alfel spus: a investit încredere și muncă în acest 
volum și implicit în mine. Ţin să îi mulțumesc în mod special pentru 
aceasta. Al doilea lector al manuscrisului a fost colegul Alin Ciupală, de 
a cărui prietenie și încurajare constantă mă bucur de când ne-am 
cunoscut. Și, în sfârșit, al treilea lector, dar nu cel din urmă, căruia vreau 
de asemenea să îi mulțumesc pentru sfaturi, încredere și simpatie, 
este colegul Sorin Mitu. 

Nu pot încheia seria mulțumirilor fără a trece pe la Biblioteca 
Centrală Universitară „Lucian Blaga“ din Cluj-Napoca, unde am efec- 
tuat majoritatea activității de documentare. Acolo, câteva persoane 
mi-au făcut viața mai ușoară, la propriu. Printre ele trebuie să le amin- 
tesc pe doamnele Alina Ioana Bogătean, Agnota Pop, Eliza Man și 
Mariana Falup. Cu bunăvoința și amabilitatea lor, m-au ajutat enorm 
pe parcursul documentării. Le mulțumesc încă o dată. 

Iar în final ţin să mulțumesc, ca de fiecare dată, soției și inspira- 
toarei mele, Ena. Fără încurajările ei, acest volum nu ar fi prins 
niciodată formă. 


PARTEA ÎNTÂI 


România văzută 
prin ochii medicilor 


1 
„Domnule Ministru, înaintez acest raport...“ 


De-a lungul secolului al XIX-lea și la începutul celui 
următor, medicii sunt personaje care nu tac. De la înălțimea 
pregătirii lor profesionale, considerându-se ei înșiși o elită 
chiar în interiorul elitei românești, vor lua cuvântul pentru 
a descrie România așa cum o văd în interacţiunile profesio- 
nale de zi cu zi, sau cum și-o amintesc la bătrânețe. Creio- 
nează în rapoarte și memorii — ca să-l parafrazez pe Sorin 
Mitu! — România lor, o Românie plină de mizerie și de sufe- 
rință, la sate sau în orașe, de boală și de moarte; o ţară pe 
alocuri hidoasă pe care nu o iubesc în starea în care se află 
şi pe care, în consecință, încearcă să o schimbe. Oricum, ima- 
ginea pe care ne-o oferă este una preponderent întunecată, 
ca o fotografie în negativ. Motivele unei astfel de construcţii 
le vom decela pe parcursul lucrării de față. 

În această primă parte ne-am oprit asupra a două cate- 
gorii de surse istorice emanate de lumea medicală, ambele 
neglijate în prezent de cercetarea istorică: rapoartele sani- 
tare și memorialistica medicilor. Surse extrem de bogate în 
informaţii despre lumea trecută, aș spune esenţiale pentru 
istoricul secolului al XIX-lea românesc. Evident, pentru 
istoricul care privește epoca de jos, de la nivelul caldarâmului 
pe care pășesc subiecții mai marii sau mai micii istorii. Dar 
să nu anticipăm... 


1. Sorin Mitu, Transilvania mea. Istorii, mentalități, identități, 
Editura Polirom, Iași, 2006. 

Acum și aici ne vor interesa în primul rând rapoartele sa- 
nitare; vom avea în vedere apariția, tipologia și evoluția ra- 
poartelor, rolul lor în reconstituirea istoriei lumii rurale, dar 
şi urbane din a doua jumătate a secolului al XIX-lea și de la 
începutul secolului următor. 

Înainte de toate, cred că ar trebui să definim conceptul 
cu care operăm: rapoartele sanitare sunt o categorie de acte 
administrative, cu un specific atât la nivelul emitentului, cât 
şi la cel al receptorului. În ceea ce privește emitentul, rapoar- 
tele sunt redactate strict de către medici și se adresează de 
cele mai multe ori nivelului superior al ierarhiei medicale. 
În ceea ce privește conținutul, rapoartele descriu starea igie- 
nică și sanitară a circumscripției administrate de medicul 
ce redactează documentul. Cu alte cuvinte, rapoartele, în 
ansamblu, se constituie într-un discurs descriptiv, și mai 
puţin, iar uneori deloc, normativ, și au avantajul de a descrie 
România văzută prin ochii medicilor. Alteori, rapoartele le 
descriu membrilor ierarhiei superioare acțiunile întreprinse 
de autor pentru înfăptuirea unei misiuni punctuale; așa sunt, 
de pildă, frumoasele rapoarte ale membrilor Institutului de 
Bacteriologie, trimiși în misiune în diverse localități pentru 
a studia și a combate bolile epidemice; sau rapoartele somi- 
tăților medicale românești care iau parte în calitate oficială 
(și în consecință raportează Ministrului de Interne despre 
participarea lor și a delegaţiilor României) la multitudinea 
de congrese medicale care se ţin peste tot în Europa în ul- 
timele decenii ale secolului al XIX-lea. 

Analiza noastră se va baza în principal pe rapoartele edite, 
iar cercetarea noastră nu are, evident, pretenţii de exhausti- 
vitate: nu ne-am propus să depistăm și să utilizăm totalitatea 
acestor rapoarte — ar fi fost o situație ideală, care de cele mai 
multe ori nu devine și reală —, ci pe baza rapoartelor care ne 
sunt cunoscute încercăm să tipologizăm această sursă a 
istoricului și să demonstrăm utilitatea ei pentru cunoașterea 
secolului al XIX-lea românesc. 

Primele rapoarte sanitare 


Primele rapoarte sanitare apar înaintea adoptării legis- 
laţiei sanitare moderne (1874) din simplul motiv că un sistem 
sanitar, chiar și rudimentar și care nu acoperă toate pro- 
vinciile, exista înainte de 1874. Unele dintre primele rapoarte 
sanitare, chiar dacă nu au întotdeauna un asemenea titlu, le 
regăsim publicate în oficiosul Serviciului Sanitar — Monitorul 
Sanitar — între 1863 și 1866 (Coridaly, 1863, pp. 182-183, 186; 
Niculescu, 1864, pp. 381-384; Michelstaedter, 1866, pp. 35-37, 
44—45; Kopeţki, 1865, pp. 99-101; Hintz, 1865, p. 115). Între- 
barea este: se aseamănă aceste rapoarte cu cele de după 1874? 
Respectă ele canoanele genului? Sau au un alt model? O primă 
caracteristică a acestor rapoarte este dimensiunea lor redusă, 
ceea ce le diferențiază de rapoartele de mai târziu. Se vede, 
la o primă lectură, că sunt redactate la repezeală, pentru a 
răspunde unei circulare a ierarhiei superioare. Pe de altă 
parte, în ciuda dimensiunii modeste, aceste prime rapoarte 
au o structură tematică densă, care se suprapune peste cea 
a rapoartelor de după 1874. Vom regăsi aici informaţii despre 
starea igienică a locuitorilor, despre principalele boli ale po- 
pulaţiei, precum și date demografice (constante și după 1874), 
dar și descrieri geografice ale unității administrate. Această 
din urmă caracteristică le apropie de topografiile medicale 
din prima jumătate a secolului al XIX-lea, care sunt fără în- 
doială un model urmat de medicii noștri. 

În ceea ce privește conținutul rapoartelor, există o carac- 
teristică generală ce le diferențiază profund de cele de mai 
târziu: conțin numeroase aprecieri pozitive la adresa igienei 
ţăranului. Astfel, doctorul I. Niculescu remarca „starea igie- 
nică a locuitorilor“, care „în general este bună“ (Niculescu, 
1864, p. 382). Şi, lucru de neconceput mai târziu, doctorul 
Coridaly îl consideră pe țăranul din districtul Ismail... har- 
nic: „Țăranul este laborios și nu se retrage înaintea unei 
munci cât de aspre. [...] Femeile ţăranilor petrec o viață atât 

de muncitoare ca și bărbaţii“ (Coridaly, 1863, p. 183). Greu 
de explicat această poziție față de stereotipul care asociază 
țăranul cu lenea și despre care știm că este mult mai vechi 
decât mijlocul secolului al XIX-lea!. Se regăsesc oare aici 
ecourile polarizării opiniei publice din preajma reformei 
agrare a lui Al.I. Cuza în imaginile antagoniste ale țăra- 
nului bun și ale marelui proprietar rău?? Cercetările viitoare 
ar putea confirma dacă imaginea preponderent negativă 
asupra lumii rurale oferită de literatura rapoartelor se ac- 
centuează pe măsură ce înaintăm spre sfârșitul secolului 
al XIX-lea. Dar nu toți medicii sunt la fel de mulțumiți ca 
doctorul I. Niculescu sau Coridaly de starea igienică a co- 
munelor din circumscripţia lor: doctorul Robert Hintz, me- 
dicul primar al districtului Vlașca, cu care o să ne mai 
întâlnim pe parcursul lucrării de față, descrie și el comunele 
pe care le administrează ca fiind în stare „în genere bună, 
case (de suprafață — n.n.) puţine, mai multe bordeie grăsi- 
oase, necurățenie, cât pentru locuitori, asemenea și pentru 
vite“ (Hintz, 1865, p. 115), așadar, în ciuda afirmației cu 
care se deschide textul, situaţia sanitară nu pare strălucită. 
Cum nu pare strălucită nici starea sanitară și igienică a 
evreilor din judeţul Roman descriși în 1864 de doctorul 
Niculescu: „cea mai mare parte din locuitorii evrei nu cunosc 
altă stare de sănătate decât pătimind de anemie, de hiper- 
trofia ficatului sau a splinei, sau fiind afectaţi de scorbut, 
caracterizat prin stomatite scorbutice. Am văzut în târgul 
Băcești două familii, locuind una și aceeași cameră; aceste 
familii şi mai toate celelalte de evrei numără câte 3-6 copii; 


1. Vezi pentru acest stereotip cercetarea lui Vlad Popovici, „Autopsia 
unei imagini: «lenea ţăranului român» între stereotip etnic și social“, în 
C. Bărbulescu, Vlad Popovici, Modernizarea lumii rurale din România 
în a doua jumătate a secolului al XIX-lea şi la începutul secolului al 
XX-lea. Contribuţii, Editura Accent, Cluj-Napoca, 2005, pp. 105-170. 

2. Sugestia îi aparţine lui Alin Ciupală. 

nu-și poate imagina cineva în ce stare de stricăciune se află 
aerul și ce odoare găsește în una din acele camere“ (Niculescu, 
1864, p. 383). Imagini ale mizeriei organice și ale habitatului 
care ne trimit către descrierile de mai târziu ale medicilor 
despre populaţia rurală... românească. Se pare că în timpul 
domniei lui Cuza perspectiva medicilor despre ţăran și 
lumea rurală este puțin mai senină decât în lungile decenii 
de domnie ale lui Carol I. Ne aflăm acum, la mijlocul anilor 
'60, chiar la sfârșitul perioadei de prosperitate țărănească 
despre care medicii de la sfârșitul secolului al XIX-lea și de 
la începutul celui următor vorbesc cu nostalgie. Eu întotdea- 
una am considerat, fără să pot verifica în vreun fel, că 
această imagine este marcată de într-un paseism potenţat 
de „relele“ contemporane. Sau poate în acest caz este vorba 
doar de un decalaj, mai mare la 1900 decât la 1865, între 
așteptările unui tot mai modern și mai instruit corp medical 
şi realitățile unei lumi rurale rămase parcă într-un alt secol. 
Greu de spus! 

Am optat pentru o analiză a literaturii rapoartelor care 
combină criteriul tipologic cu cel al conţinutului din motive 
legate de structura propriului discurs. Cu alte cuvinte, ni 
s-a părut mai bine structurată o analiză de conţinut aplicată 
fiecărei categorii de rapoarte. 

Şi, cum întregul sistem sanitar este organizat ierarhic, 
practic nu există medic care să nu fi scris asemenea rapoarte, 
pe care le întâlnim din abundență în presa medicală a vremii, 
în Monitorul Oficial, sub formă de broșuri și chiar volume, 
sau care pur și simplu umplu dosarele Administraţiei Sanitare, 
păstrate la Arhivele Naţionale. Istoricul de astăzi este cople- 
şit de o imensă masă de asemenea documente. Să le prezen- 
tăm pe rând și să vedem în ce măsură ne pot oferi o imagine, 
şi ce fel de imagine, despre România ultimelor decenii ale 
secolului al XIX-lea. 

O primă categorie de rapoarte sanitare derivă din însăși 
structura ierarhiei a ceea ce legile sanitare numesc „organele 
sanitare“!. La baza sistemului sanitar se află medicul de 
plasă care, conform legii din 1874, „trimite medicului primar 
raporturi periodice și tabele statistice asupra stărei sănătăței 
publice și asupra serviciului de poliție sanitară“ (Pârvulescu, 
1883, p. 81). Din păcate, tocmai rapoartele medicilor de 
plasă — „medicii ţăranului“, cum îi numește Iacob Felix, per- 
sonaje care trăiesc în stricta apropiere a ţăranului — sunt cel 
mai dificil de depistat. În afara celor câteva publicate (Bianu, 
1882, pp. 333—338, 365—369; lonescu-Trifan, 1894, pp. 553- 
560; Hârsu, 1899, pp. 213-216, 249-252, 278-283, 315-317; 
Pitișteanu, 1900, pp. 204-210; Antonescu, 1909, pp. 381- 
385), până acum nu am putut identifica nici unul în Fondul 
Direcţiei Generale a Serviciului Sanitar ce se păstrează la 
Arhivele Naţionale din București, iar un sondaj la Arhivele 
Judeţene Olt? și un altul la Arhivele Judeţene Suceava? au 
dat de asemenea rezultate negative. Or, poate că suntem în 
căutarea unei iluzii, pentru că legislaţia, în acest caz, este 
imprecisă: rapoartele trebuie să fie „periodice“, ceea ce în- 
seamnă orice... sau nimic. Aceasta și deoarece condiția medi- 
cului de plasă este una ingrată și deci nedorită de tinerii 
medici; dar să îl lăsăm mai bine pe doctorul Felix să ne pre- 
zinte situaţia: „Tinerii cari au dus o viaţă relativ confortabilă 
în timpul studiilor și al stagiului militar se sperie de traiul 
primitiv, de lipsa absolută de tot confortul la cari sunt expuși 


1. Pentru un istoric al legislaţiei sanitare de după 1874 a se vedea 
I. Felix, Istoria igienei în România în secolul al XIX-lea şi starea ei la 
începutul secolului al XX-lea, partea I, Institutul de Arte Grafice Carol 
Gsbl, București, 1901, pp. 54—64. 

2. Sondaj realizat de dl Nicolae Dumitrana. 

3. Sondaj realizat de dl Vlad Popovici. 

în cele mai multe comune rurale, unde se găsește foarte 
anevoie o casă cu chirie, unde mai ales acei dintre medicii 
de plasă cari nu sunt stabiliți la reședința subprefecturii și 
a judecătoriei de pace sunt obicinuit lipsiţi de orice societate 
potrivită cu gradul lor de cultură, unde numărul mare de 
comune cari constituie circumscripţia medicală le impune 
o muncă prea grea, astfel că nu le rămâne timp pentru studii. 
[...] Mare parte a medicilor de plasă nu aduce populaţiunii 
servicii reale; pentru ei acest serviciu este un rău trecător, 
de cari doresc să scape cât de curând; de aceea nici nu-și 
cumpără trăsură, umblă cu cai de chirie și fac cât se poate 
de puţine excursiuni. Idealul nostru de medic de plasă este 
reprezintat prin câţiva medici cari au îmbătrânit în acest 
serviciu, cari au petrecut toată viața printre țărani, cari 
cunosc gândurile și suferințele lor, cari compătimesc cu ei și 
se bucură de deplina lor încredere“ (Felix, 1897, pp. 28—31). 
Poate cercetări viitoare în Arhivele Județene vor duce la 
depistarea rapoartelor acelor puţini medici „îmbătrâniți în 
acest serviciu“. E posibil ca doctorul M. Hârsu să fie unul din- 
tre ei, pentru că raportul său este unul dintre cele mai extinse 
şi dovedește o bună cunoaștere a oamenilor și a locurilor. 
Acum ne punem întrebarea: care este valoarea acestor 
rapoarte pentru istoric? Ce putem afla din ele? Doctorul 
Hârsu se dovedește un excelent etnograf, descriind ocupațiile 
locuitorilor, îmbrăcămintea sau locuința: „Casele sunt clădite 
din bârne și acoperite ori cu lătunoi (margini), ori cu șindrilă 
(draniţă). Ele au de obicei o cameră mare, o tindă (sală) și o 
cămară; casele cu două camere sunt foarte rare. Casele se 
lipesc cu lut și se văruiesc cu var or cu mal (un fel de pământ 
alb strălucitor și luciu), or cu humă (un fel de pământ sur ca 
cenușa). Casele de obicei se îngrijesc numai la zile mari; la 
Paște, hram etc. Ferestrele sunt totdeauna mici, deseori aproa- 
pe microscopice; numai ici-colea întâlneşti câte o casă mai mare, 
cu ferestre mari și luminoase“ (Hârsu, 1899, pp. 215-216). 

Descrierile de acest fel împânzesc de fapt rapoartele medicilor 
şi oferă un material valoros prin vechimea lui etnografului 
de astăzi, dar și istoricului lumii rurale românești. De altfel, 
chiar medicii care scriu la sfârșitul secolului al XIX-lea sin- 
tezele privitoare la igiena ţăranului român — Gheorghe Crăini- 
ceanu (Crăiniceanu, 1895) și Nicolae Manolescu (Manolescu, 
1895) — vor utiliza din plin rapoartele sanitare drept sursă 
primară. Uneori, în aceste rapoarte ies la lumină reprezentări 
țărănești unice despre corp și boală. Una dintre ele este pre- 
zentată tot de dr. M. Hârsu, care ştie că: „ În gura poporului 
sifilisul poartă numele de frențe, bube rele, cel perit şi boale 
lumești. Poporul crede că «orice om are cel perit; omul se naște 
cu el. E de ajuns să-l zădărești cu mâncări iuți, prea sărate, 
cu acrituri etc. Și el iese. Ardeiul roș, mic și iute, e pricina cea 
mai mare a iscării sale; crapul vechi sărat încă îl stârnește»“ 
(Hârsu, 1899, p. 281). În această circumscripție de munte, 
vaccinarea și revaccinarea antivariolică sunt dificil de realizat 
şi de verificat, din cauza habitatului risipit și a unor practici 
ale populaţiei rurale, care, mărturisește medicul nostru, anu- 
lează efectul vaccinării: „mulţi dintre cei revaccinaţi își şterg 
brațul îndată ce vaccinatorul le întoarce spatele; la cei mici, la 
vaccinațţi, aceasta se face de mame, mătușe etc., spre a scăpa 
de indispoziţia copiilor inoculaţi“ (Hârsu, 1899, p. 251). Este 
doar o nouă mărturisire despre neîncrederea țăranilor în 
medic și în medicina modernă. 

Să îl lăsăm pe doctorul Hârsu deoparte și să ne întoar- 
cem la doctorul Vasile Bianu, care, în 1882, era medic al 
plasei Bistriţa de Sus din județul Bacău. Și el se confruntă 
cu lipsa de încredere a populaţiei rurale în vaccinarea anti- 
variolică, iar țăranii plasei sale „uzează de toate mijloacele 
posibile pentru a-și sustrage progenitura de la hultuire“ 
(Bianu, 1882, p. 337). În plus, autoritățile comunale, care ar 
trebui să îl sprijine în realizarea vaccinării, își sustrag cei 
dintâi copiii de la acest act medical, așa cum face primarul 

din comuna Luizi Călugăra, care „în timpul hultuirii, pe de 
o parte dădea ordine să se aducă toți copiii la Primărie, iar 
pe de alta își expedia nevasta și copiii în cu totul altă direcţie, 
spre calea iepurelui!“ (Bianu, 1882, p. 338), stârnind con- 
sternarea și tristețea medicului nostru. Doctorul Bianu ne 
vorbește și despre imposibila izolare a pacienţilor suferinzi 
de boli epidemice în același mediu țărănesc, unde locuința 
cu o singură cameră este supraaglomerată: „unde am pune 
bolnavul, unde pe cei sănătoși?“ (Bianu, 1882, p. 337). lată 
o dilemă în fața căreia medicul nu are alternativă. Nici în- 
cercarea de a izola casa infectată de celelalte case nu poate 
funcţiona, pentru că ţăranii nu își restrâng libertatea de 
mișcare de dragul vorbelor unui domn, chiar dacă el este 
medic de plasă. În comuna Flipeni, într-o duminică, doctorul 
Bianu reușește, totuși „cu multă greutate“, să trimită „acasă 
împreună cu vătășelul o mumă cu copilul său în braţe ce su- 
ferea de variolă în perioada de descuamațţie, din cârciuma 
plină de oameni cu copiii lor!“ (Bianu, 1882, p. 337). Nu tre- 
buie să ne închipuim că teama de vaccinare care bântuie 
mediile țărănești și corolarul ei — încercarea de a se sustrage 
de la acest act medical — constituie o atitudine care apare din 
senin la mijlocul secolului al XIX-lea. Ea este tot atât de veche 
ca şi metoda profilactică în sine. Statul și autorităţile ecle- 
ziastice fac încă din prima jumătate a secolului al XIX-lea 
eforturi în vederea acceptării vaccinării de către populaţie!. 
În concluzie, puţinele rapoarte ale medicilor de plasă 
sunt o excelentă sursă pentru cunoașterea lumii rurale din 
România în a doua jumătate a secolului al XIX-lea. 


1. Constanţa Vintilă-Ghiţulescu, Evgheniţi, ciocoi, mojici. Despre 
obrazele primei modernități românești (1750-1860), Editura Humanitas, 
București, 2013, p. 322. 

Rapoartele medicilor primari de judeţ 


Dacă rapoartele medicilor de plasă sunt atât de rare, 
rapoartele superiorilor lor, medicii primari de județ, sunt 
abundente. Iar acesta se datorează modificării legii sanitare 
în 1885 care va impune publicarea rapoartelor în Monitorul 
Oficial!. Prin urmare, între 1885 și 1893, Monitorul Oficial 
găzduiește seria completă a rapoartelor medicilor de județ?. 
Iar după 1893 rapoartele medicale vor fi publicate în același 
loc, dar nu în variantă integrală, ci în extras?. Acesta este de 
fapt actul de naștere al masivei literaturi edite a rapoarte- 
lor sanitare. 

Spre deosebire de rapoartele medicilor de plasă, rapoartele 
medicilor de judeţ sunt anuale și sunt adresate Consiliului 
Sanitar Superior. 

Structura acestor rapoarte este în mare parte dictată de 
atribuţiile medicului primar de județ. Cu alte cuvinte, rapoar- 
tele sanitare, în general, se află într-o relație directă de filiație, 
atât în ceea ce privește apariția, cât și în ceea ce privește con- 
ţinutul, cu legislaţia sanitară‘. Sunt de neconceput în lipsa 
legislaţiei. Și una dintre consecințele apariției legislației 
sanitare în România este tocmai acest imens efort de cunoaș- 
tere a stării igienice și sanitare a populației României. 


1. Vezi art. 35 din legea sanitară din 1885, în Alina Ioana Șuta, Oana 
Mihaela Tămaș, Alin Ciupală, Constantin Bărbulescu, Vlad Popovici, 
Legislaţia sanitară în România modernă (1874-1910), Presa Univer- 
sitară Clujeană, Cluj-Napoca, 2009, p. 78. 

2. Pentru intervalul 1886-1890 vezi lista completă a rapoartelor 
medicale publicate în Monitorul Oficial la Adriana-loana Colceriu, 
Imaginea lumii rurale în rapoartele medicale din România (1860-1914), 
disertaţie de masterat, Universitatea „Babeș-Bolyai“, Facultatea de 
Istorie și Filozofie, Programul de masterat în socio-antropologie istorică, 
Cluj-Napoca, 2006, pp. 67-83. 

3. Vezi art. 48 din Legea sanitară, în Buletinul Direcţiunei Generale 
a Serviciului Sanitar, anul V, 1893, no. 12, p. 190. 

4. În acest context legislaţia sanitară se referă atât la legea sanitară 
propriu-zisă, cât și la anexele acesteia — regulamentele sanitare. 

Rapoartele medicilor primari de județ au o structură bine 
definită, tratând un număr limitat de teme. Astfel, vom întâlni: 

— date de natură statistică; 

— date despre personalul sanitar; 

— date despre starea igienică a populaţiei rurale, cu accent 
pe igiena vestimentaţiei, a habitatului și a alimentaţiei; 

— date despre starea igienică a „localurilor publice“: închi- 
sori, școli, hanuri etc.; 

— lucrările Consiliului de igienă; 

— îmbunătățirile de adus serviciului sanitar de judeţ. 

În ceea ce privește conținutul acestor rapoarte vom exem- 
plifica prin unul singur, cel al medicului primar al judeţului 
Vâlcea — Gh. Sabin — pe anul 1887; acest raport este într-un 
fel exemplar, deoarece doctorul nostru își înțesează scrierea 
cu observaţii, narațiuni și remarci personale, care îi măresc 
valoarea. Astfel, ne descrie, cu o sinceritate care pe mine, 
unul, mă dezarmează, problemele funcţionării sistemului 
sanitar de judeţ, dar și pe cele ale sistemului sanitar rural 
la 1887. Și nu sunt puţine. Se pare că în sistemul sanitar 
nimic nu funcţiona cum trebuie. Astfel, există o criză acută 
de medici, mai ales de medici de plasă: din cele cinci plase 
ale judeţului doar două au medici, de unde rezultă că trei 
plase compuse din 106 comune sunt lipsite total de asistență 
medicală (Sabin, 1888, p. 2878). Nici vaccinarea nu se realiza 
mai bine, locuitorii fugind pe timpul iernii de vaccinare, 
„temându-se ca frigul să nu le facă rău“ (Sabin, 1888, p. 2878), 
iar colaborarea dintre medic și autorităţile locale, impusă de 
lege, în unele părți este inexistentă. Cazul comunei Orlești 
este elocvent: „De multe ori primarul, deși în comună nu voia 
să mă însoțească pe la casele unde erau bolnavi, nu voia să 
facă liste de bolnavi din comună, nici să-mi arate unde se 
găseşte fiecare. [...] Dacă, umblând din casă în casă, sfătuiam 
pe locuitori să țină curățenie, să păzească copiii de răceală, 
să le dea medicamentele ce le lăsam conform cu instrucțiile 

ce le dam, primarul se ducea pe urma mea și făcea spirit în 
comptul sfaturilor ce le dam locuitorilor, încât, de multe ori, 
mi s-a întâmplat ca nici locuitorii să nu mă mai asculte. Dacă 
lăsam medicamente primarului cu instrucţiile necesare 
pentru a le da bolnavilor, el, spre a-și râde mai mult de mine, 
încăleca pe balconul primăriei, punea pe vătășei în drum la 
răspântii și pe cine vedea că trece îl oprea, îl ducea la primărie 
și aici îi dedea sau o ceașcă de unt de rețină sau un praf de 
chină, sau un ceai de jaborande, până ce le isprăvea, cu toate 
protestările celor ce le lua, spunând că așa e ordinul Dlui 
medic primar“ (Sabin, 1888, p. 2881). Probleme are doctorul 
și cu unii țărani din Fișcălia, care, de data aceasta, din proprie 
inițiativă, „mă tratau într-un mod puțin cuviincios“ (Sabin, 
1888, p. 2881). De lipsa de colaborare a autorităţilor locale 
din comunele rurale sau urbane vorbesc mai toți medicii, e 
un fenomen generalizat, dar despre lipsa de respect pe care 
țăranul o arată unui medic, mărturiile sunt mult mai puţin 
numeroase. Poate, în acest sens, doctorul Gh. Sabin este o 
excepție, căci el nu ezită să intre în conflict frontal cu lumea 
țărănească pe care o administrează din punct de vedere sanitar. 
Astfel, în cazuri de epidemii soldate cu morți, mărturisește 
candid că nu de puţine ori a împrăștiat „lumea de la asemenea 
pomeni“ (Sabin, 1888, p. 2883), măsură corectă din punct de 
vedere sanitar, dar care, din punctul de vedere al credințelor 
țărănești, nu face decât să compromită destinul post-mortem 
al defuncţilor. Pentru țăran nimic nu poate fi mai ofensator 
ca un asemenea comportament. Nu este de mirare că doctorul 
Gh. Sabin devine un personaj indezirabil în satele în care se 
dedă la asemenea isprăvi. 

Totuși, asemenea mărturii nu pot să nu ne facă să ne 
gândim că statutul social și statutul simbolic de care se bu- 
cură medicul și medicina astăzi nu vin de la sine și în a doua 
jumătate a secolului al XIX-lea, mai ales în lumea țărănească. 
Întrebarea este: de ce ar trebui oare ţăranul de la 1880 să 

aibă încredere în medic și actul medical? Pentru că, practic, 
nici la 1880 țărănimea, în marea ei majoritate, nu beneficiază 
încă în nici un fel de asistenţa sanitară modernă. Primii 
medici de plasă apar în 1862, iar primele spitale rurale în 
1881. Iar societatea țărănească și-a rezolvat problemele de 
sănătate de secole în modul ei propriu, ceea ce încearcă, în- 
tr-un alt mod și după alte principii, sistemul sanitar rural. 
Cu ce ar fi mai bune medicamentele decât ceaiurile și descân- 
tecele vindecătorilor țărani? Cu ce este mai bun medicul decât 
vrăjitorul local? Acestea sunt sigur întrebări pe care țăranii 
şi le-au pus când, o dată la câteva luni, a început să treacă 
prin satul lor, pe cal sau în șaretă, un domn căruia i se zice 
„doctor“ și care pretinde că poate vindeca toate bolile. Fără 
îndoială, pentru a căpăta încrederea ţăranului, este nevoie 
de mult mai mult, și aceasta se va întâmpla mult mai târziu. 

Să revenim la doctorul Sabin, care, în raportul său, ne pre- 
zintă, cum am văzut, toate racilele sistemului sanitar: fuga 
de vaccinare, lipsa de personal medical și de sanitar mediu, 
lipsa de colaborare cu medicul a autorităţilor locale, reticența 
țăranilor. Ne gândim poate că în mediul urban lucrurile stau 
mai bine. Toate speranțele ne sunt spulberate de descrierea 
spitalului din Râmnic, unde „atât iarna, cât și vara zeci de 
bolnavi zac pe jos, prin bucătărie și dependințele spitalului, 
tratându-se și mâncând din sumele prevăzute pentru bolnavii 
din paturi“ (Sabin, 1888, p. 2878). Din nou, asemenea des- 
crieri se întâlnesc frecvent în rapoartele sanitare. 

În concluzie, imaginea pe care ne-o oferă raportul docto- 
rului Gh. Sabin despre starea serviciului sanitar al judeţului 
Vâlcea în 1887 este extrem de negativă. Nu ne îndoim că si- 
tuaţia nu era departe de spusele medicului nostru, însă, înse- 
riind rapoartele sanitare, remarcăm că ele creează o imagine 
dezastruoasă despre starea igienică și sanitară a României 
rurale, dar și urbane. Ele contribuie din plin la ceea ce nu- 
meam imaginea negativă a ţăranului și a lumii rurale. Nu 

regăsim aici nimic idealizat, totul este mizerie frustă. De ce 
oare aspectele pozitive își găsesc loc atât de greu în literatura 
medicală? Greu de dat un răspuns pe deplin satisfăcător. 
Totuși, cred că rapoartele sanitare, ca sursă a istoricului, as- 
cund o capcană, care se manifestă prin această imagine nega- 
tivă extremă, pe care am considerat-o dintotdeauna deformată 
şi puternic ideologizată. Rapoartele în sine, ca acte adminis- 
trative, pun în evidență mai ales lipsurile și nereușitele sis- 
temului, reticențele personajelor, pentru că acestea trebuie 
schimbate. Reușitele nu sunt atât de evidente. 


Rapoartele Consiliului Sanitar Superior 


Spre deosebire de rapoartele medicilor de plasă și de județ, 
care sunt documente locale, parțiale și care dau imagini de 
ansamblu doar înseriate, rapoartele redactate de Consiliul 
Sanitar Superior sunt prin excelență sursele unor imagini 
de ansamblu. Ne aflăm în vârful ierarhiei sanitare și de fapt 
această categorie de rapoarte este redactată invariabil de 
directorul general al Serviciului Sanitar. Chiar dacă legislaţia 
sanitară cere încă din 1874 redactarea anuală a acestei cate- 
gorii de rapoarte, acest lucru nu se întâmplă. Primele rapoar- 
te generale tipărite sunt redactate de doctorul D. Sergiu, 
pentru anii 1886 şi 1887 (Felix, 1893, p. V). Seria lor va fi com- 
pletată începând cu 1892 de frumoasele rapoarte ale docto- 
rului Iacob Felix!:. Următorul raport tipărit va fi cel al doctorului 
Al. Obregia, care acoperă perioada 1899—1904 (Obregia, 1907), 
iar doctorul I. Bordea abia după Primul Război Mondial va 
publica raportul general pe anii 1905—1922 (Bordea, 1924). 

Avantajul rapoartelor de acest fel sunt datele sintetice, 
imaginile generalizatoare la nivelul întregului Regat, însă 


1. Doctorul Iacob Felix redactează și publică rapoartele generale 
pentru perioada 1892-1897. 

punctul lor slab este tocmai lipsa datelor directe, a observa- 
țiilor făcute la fața locului, a detaliului care nuanțează o 
realitate multiformă. 

Acestă categorie de rapoarte, cu un conținut la fel de 
standardizat ca şi cele precedente, ne oferă, cum spuneam, 
imagini-tip asupra „salubrităţii satelor“, de exemplu. Iată 
una dintre ele, în redactarea doctorului Iacob Felix: „Țăranul 
în general nu-și curăță curtea, nu adună băligarul într-un 
colț al curţii spre a-l întrebuința pentru îngrășarea pămân- 
tului, cu un cuvânt multe din satele noastre se mai află într-o 
stare barbară“ (Felix, 1893, p. 91). Cât despre salubritatea 
orașelor, același medic remarca în 1895 o stare de lucruri 
cu care autorul însuși se lovește zilnic în anul de grație 2013. 
Şi anume: „În toate orașele, fără excepţiune, se neglijează 
suburbiile excentrice, rămân nepavate stradele mărginașe, 
de vreme ce centrul este îngrijit adeseori cu un lux oarecare. 
Lipsesc veniturile necesare pentru a scoate suburbiile măr- 
ginașe din starea barbară în care zac, din cauză că și bugete- 
le se fac cu un lux oarecare, că se creează necontenit funcțiuni 
noi și nu rămâne nimic pentru material, pentru plata lucră- 
rilor publice“ (Felix, 1897, p. 178). Astfel, Iaşiul construiește 
un „stabiliment de băi elegant“, care nu va putea funcționa 
din cauza lipsei de apă; iar în Craiova, oraș insalubru din 
cauza lipsei de apă, de canalizare, de pavaj, se introduce ilu- 
minatul electric! (Felix, 1897, p. 179) Recunoaștem, fără în- 
doială, o constantă a modului de administrare a orașelor și 
a județelor României. 


Rapoartele inspecțiilor sanitare 


Anul 1885 a fost un an bun pentru sursele de care ne 
ocupăm acum: nu numai că modificarea Legii Sanitare va 
duce la obligativitatea publicării, cum am văzut, a rapoartele 
medicilor primari de judeţe în Monitorul Oficial, dar acum, 

prin modificarea articolului 22! din Legea Sanitară, membrii 
Consiliului Sanitar Superior sunt obligaţi să efectueze in- 
specţii sanitare anuale, ale căror rapoarte vor fi de asemenea 
publicate în Monitorul Oficial?. Fiecărui medic i se repartizea- 
ză patru județe, care vor fi inspectate în timpul verii. Carac- 
teristica acestor rapoarte este dată mai ales de emitenţi, care 
sunt cele mai importante personalități medicale ale epocii. 
Vedem acum perindându-se prin satele și orașele țării — în- 
soţiţi de prefect și de medicul primar al judeţului — toată 
floarea medicală a sfârșitului de secol XIX românesc: dr. Iacob 
Felix și dr. D. Sergiu, dr. Nicolae Măldărescu și dr. Nicolae 
Kalederu, dr. Grigore Romniceanu și dr. Iul. Theodori... Iar 
rezultatele sunt pe măsură: rapoarte consistente, care conțin 
o avalanșă de informaţii despre funcţionarea sistemului sa- 
nitar și despre salubritatea satelor și a orașelor. 

Astfel, îl vedem pe dr. Sergiu, directorul Serviciului Sani- 
tar al Regatului României, inspectând în vara lui 1886 co- 
muna Batogu din judeţul Brăila, pe care o găsește cu un 
aspect general „sărac, casele sătenilor în general sunt de o 
construcțiune proastă și foarte nesănătoase, stradele neregu- 


1. „Art. 22. Membrii Consiliului Sanitar Superior inspectă tot 
serviciul sanitar civil, precum și stabilimentele publice și private 
sanitare, și propune ministrului măsurile necesare pentru îndepărtarea 
neajunsurilor constatate în circumscripțiunile respective. 

Fiecare membru al Consiliului Sanitar Superior va inspecta o dată 
pe an toată circumscripţia sa, în tot ce privește serviciul sanitar; 
membrul care nu va face inspecția și nu prezintă raportul său după o 
lună de la expirarea anului se va considera ca demisionat. 

Raportul asupra inspecțiunei se va publica în Monitorul Oficial. 

Un regulament special va determina circumscripțiunile sanitare și 
modul facerei inspecţiunilor“ (Monitorul Oficial, 3 aprilie, 1885, p. 35). 

2. O nouă modificare a Legii Sanitare în 1893 va duce la dispariția 
acestor inspecții și deci a rapoartelor aferente. Vezi „Lege Sanitară“, 
în Buletinul Direcţiunei Generale a Serviciului Sanitar, anul V, 1893, 
nr. 12, pp. 177-218. 

late sunt fără nici o îngrijire, asemenea și curțile sătenilor“ 
(Sergiu, 1887, p. 1306). Însă nu toate comunele rurale din 
județul Brăila îi displac doctorului Sergiu, fiindcă el va păși 
și în comune cu un aspect „curat și frumos“, cu străzi „regulate 
și bine îngrijite“ și cu locuințe „bune și sănătoase“ (Sergiu, 
1887, p. 1306). În descrierea medicului nostru nu putem să 
nu observăm analiza de tip binar. Atenţia sa se oprește asupra 
aspectului general al comunelor (bun/rău), stării străzilor 
(regulate/neregulate, curate/murdare), asupra locuinţelor 
(bune/rele) și a curților (curate/murdare). De aici și aspectul 
stereotip al descrierilor comunelor rurale. 

Dacă orașul Brăila este apreciat grosso modo pozitiv, 
Călărașiul este aspru criticat. Salubritatea publică aici, „ca 
în mai toate orașele noastre, lasă mult de dorit“ (Sergiu, 1887, 
p. 1307): străzi nepavate şi nenivelate, vara acoperite de 
praf și toamna impracticabile, mijloace rudimentare de 
curăţire a străzilor astfel încât doar „2 strade mai centrale 
sunt curate“, restul fiind lăsate fără nici un fel de îngrijire, 
obiceiurile insalubre ale locuitorilor de a arunca în stradă 
toate „gunoaiele și murdăriile de prin curți“ (Sergiu, 1887, 
p. 1307). În concluzie: dezastru igienic și sanitar! Şi descrie- 
rea continuă pe același ton, comună de comună, oraș de oraș. 

Cu toate că algoritmul general al temelor rapoartelor este 
respectat de toți medicii, de la caz la caz apar diferenţe 
semnificative. De pildă, dacă doctorul Sergiu, având în vedere 
salubritatea rurală, descrie, stereotip, cum am văzut deja, 
între douăsprezece şi douăzeci și două de comune din fiecare 
judeţ inspectat, doctorul Iacob Felix dă numai o privire de 
ansamblu asupra stării sanitare și igienice a populaţiei rurale 
(Felix, 1887, pp. 965-966). Subiectivitatea personajului care 
scrie iese la iveală parcă mai bine în acest tip de rapoarte: 
dacă, din nou, doctorul Sergiu apreciază cvasipozitiv activi- 
tatea medicilor de plasă, doctorul Felix aproape că ar desființa 
această instituție căreia îi descrie defectele și capcanele. Nu 

ne putem abţine să nu îi dăm cuvântul: „Serviciul medicilor 
de plasă mai lasă mult de dorit; pe alocurea el a degenerat 
într-o simplă formalitate stearpă. Medicul se prezintă la pri- 
mărie, întreabă pe primar dacă sunt bolnavi în comună, 
primarul în indiferența lui răspunde obișnuit că toţi locuitorii 
sunt sănătoși. Medicul scrie un prescript-verbal prin care 
constată prezința sa în comună și pleacă fără a vizita diferitele 
cătune care compun comuna“ (Felix, 1887, p. 964). 

Nu este membru al Consiliului Sanitar Superior care să 
nu se oripileze în fața diferitelor aspecte ale igienei publice 
pe care le întâlnește în timpul inspecțiilor: doctorul Iul. Teodori, 
în 1887, constată la spitalul „judeţo-comunal din Huși“ — care 
nu putea fi decât impropriu, fiind „construit pentru locuință 
particulară“ — că latrinele sunt „vicios construite, vechi, ne- 
îngrijite şi îmbibate cu materii în descompozițiune, din care 
cauză răspândesc într-un mare grad mefitismul; ele sunt 
comune pentru bolnavii de ambele sexe. Nu se constată la 
aceste latrine utilizarea de dezinfectante [...]. Comunicaţiunea 
latrinelor fiind directă cu coridorul comun al spitalului în care 
se deschid toate sălile bolnavilor, atmosfera localului în genere 
este viciată prin odoarea mefitică ce emană de la latrine și se 
comunică coridorului de câte ori se deschide ușa“ (Teodori, 
1888, pp. 1805-1806). Altfel spus, mirosul de excremente îm- 
bibă „atmosfera“ spitalului din Huși. 

Doctorul A. Fotino descrie starea igienică a orașului-port 
Brăila pe un ton uşor ironic, dar în tușe profund negative; 
privirea lui este necruțătoare, vede tot și nu iartă nimic: 
„Presupunând orașul Brăila, fără bulevardele sale spaţioase 
şi fără stradele sale drepte și largi, sub raportul igienei 
publice și în mare parte chiar și a celei private, Brăila ar 
semăna cu un adevărat oraș extraordinar. Nici chiar Strada 
Regală, cea mai principală din oraș, nu este curată decât pe 
o mică porțiune. Pretutindeni pe unde sunt prăvălii, trotua- 
rele sunt transformate în niște bazare orientale, pe unde 

sunt expuse fel de fel de mărfuri, din care cauză circulațiunea 
devine dificilă și curăţenia cu desăvârșire înlăturată. Prin 
stradele mai periferice ale orașului, lumea vara se îneacă în 
praf și, în timpuri ploioase, precum și iarna pe dezgheț, în 
noroi. Pretutindeni pe strade se aruncă fel de fel de necu- 
răţenii, cu deosebire în drepturile hanurilor și locandelor. 
Pieţele publice nu se ţin în stare de curăţenie și cu deosebire 
piața zisă a poporului prezintă o tristă icoană a solicitudinii 
ce se are pentru sănătatea acestui popor. Pescăriile sunt un 
adevărat pericol pentru igiena generală a orașului și mă mir 
cum autoritatea comunală a putut să permită de a se face 
depozite de peşte aproape în centrul orașului“ (Fotino, 1892, 
p. 337). Fără nici o îndoială, doctorul Fotino este profund 
dezamăgit de starea igienică a orașului Brăila, așa cum se 
prezenta ea în vara lui 1891. 

În rapoartele acestor înalte personaje medicale, sentin- 
tele cad necruțătoare; mizeria orașelor și a satelor României 
sfârșitului de secol XIX iese parcă și mai mult în evidenţă. 


Rapoartele serviciului sanitar al Capitalei 


Prin rapoartele anuale ale serviciului sanitar al orașului 
București, intrăm pe deplin în domeniul urban. Din fericire 
pentru noi, vreme îndelungată „medicul șef al Comunei“ a 
fost doctorul Iacob Felix, care, între 1868 și 1891, publică 
aproape an de an rapoarte consistente. 

Dar, am mai spus-o, modernizarea igienică și sanitară 
este un fenomen de durată, nici astăzi încheiat. În acest do- 
meniu, progresele, greu de evaluat la nivelul deceniului, 
devin mult mai vizibile în durata demiseculară. Iar dacă în 
România urbană se înregistrează progrese ale igienei și ale 
salubrității publice, acestea se întâlnesc — conform modelului 
modernizării urbane la noi — mai ales la centru, adică în 
București. Dar Bucureștiul anului 1906 nu este același cu cel 

al anului 1869. În primul rând avem o creștere demografică 
de 100 %. Dr. Felix evalua populaţia Capitalei în ultimul an 
al deceniului șapte la 150 000 de persoane (Felix, 1870, p. 19), 
pe când doctorul Gh. Orleanu, în 1906, credea că Bucureștiul 
are 292 395 de locuitori (Orleanu, 1907, p. 147). Pentru a 
evidenția progresul, trebuie să luăm în discuţie serviciul 
igienei stradale. Dacă în 1869 dr. Felix, când trece în revistă 
dificultăţile serviciului public de curățire a străzilor, remarca 
faptul că locuitorii depun „oriunde-i place“ materiile adu- 
nate din curățirea caselor și a curților, că măturătorii la 
rândul lor descarcă materiile adunate „oriunde le convine 
mai bine“ (Felix, 1870, p. 24), ei bine, 47 de ani mai târziu, 
Bucureștiul are deja două incineratoare de gunoi menajer! 
(Orleanu, 1907, p. 126) Progresul e imens, dar nu e total: 
dacă centrul orașului e salubrizat în 1891, periferiile rămân 
insalubre (Felix, 1892, p. 12); și tot în 1891 se introducea ex- 
perimental, pentru 20 de imobile, sistemul actual de eli- 
minare a excrețiilor umane și ale apei menajere din clădiri, 
sistemul au tout-ă-l'egout. Și a funcționat. 


Rapoartele medicilor spitalelor rurale 


În 1881 serviciul sanitar rural se îmbogățește cu o nouă 
instituție: spitalul rural. Acum, ţăranul bolnav poate apela 
fie la serviciile medicului de plasă, fie la cele ale medicului 
unui spital rural, dacă e vreunul în apropiere. În ultimele două 
decenii ale secolului al XIX-lea va exista un program ambi- 
tios de construcție a spitalelor rurale, ajungându-se ca la sfâr- 
şitul secolului să existe câte un spital rural în fiecare judeţ. 

Şi medicii spitalelor rurale au obligația de a redacta ra- 
poarte anuale, o parte din ele fiind publicate în revistele 
medicale ale epocii. Aceste rapoarte pun accentul pe „mișcarea 
bolnavilor în spital“ și pe aspectele clinice ale principalelor 
maladii tratate. Cu alte cuvinte, din punctul de vedere al 
istoricului, ele par a prezenta un interes mai scăzut. Cu toate 

acestea, lectura lor se dovedește aproape totdeauna utilă, și 
vom demonstra utilitatea acestei lecturi prin analiza a două 
rapoarte ale spitalului rural din Horezu, realizate de doi 
medici care vor face o carieră frumoasă în serviciul sanitar 
al Regatului: dr. Vasile Bianu și dr. I.V. Ştefănescu. 

În raportul doctorului Bianu, din perspectiva istoricului 
secolului al XIX-lea, interesantă este descrierea localului 
spitalului. Vedem, prin ochii doctorului Bianu, neajunsurile 
acestui spital, care, fiind printre primele înființate, nu a bene- 
ficiat de o clădire proprie, ci a fost găzduit într-o mănăstire. 
De aici multe inconveniente: ușile latrinelor sunt față în față 
cu ușile de la saloanele bolnavilor, ceea ce, vara, nu permite 
ventilația naturală; iar băile... lipsesc cu desăvârșire: „Nu 
putem numi băi o odăiță mică în care nu încape o putină și 
un pat. Ei bine, spitalul nostru nu are decât o mică cameră 
întunecoasă, podită cu scânduri, fără sobă şi numai cu o 
singură putină de lemn, și aceasta pentru serviciul unui spital 
de 56 paturi“ (Bianu, 1889, p. 278). Iar fiecare bolnav, când 
este internat, trebuie să facă o baie și o deparazitare! 

Dacă doctorul Bianu ne dă o imagine aproape fotografică 
a unui spital rural din 1888, doctorul I.V. Ștefănescu, cu doi 
ani înainte, în același spital rural din Horezu, avusese reve- 
laţia alterității maxime! Întregul său raport se construiește 
pe vectorii alterităţii. Fără nici o îndoială, doctorul Ștefănescu 
se găsește în plină sălbăticie. Toate remarcile sale privitoare 
la habitat sunt convergente: agricultura se face „într-un mod 
primitiv“, drumurile sunt „în stare rudimentară. Comerciul 
de asemenea“ (Ștefănescu, 1887, p. 362). Cât despre „locuitorii 
băștinași“, dr. Ștefănescu îi descrie într-o imagine care fo- 
losește tuşe întunecate: vorbesc o limbă „aspră și săracă“, 
gestica afirmației și a negaţiei nu e cea curentă, ci tocmai pe 
dos — aplecarea capului în față semnifică negația, iar scutura- 
rea capului în plan orizontal semnifică afirmaţia (Ștefănescu, 
1887, pp. 363—364). Într-un cuvânt, ţăranii pe care îi tratează 
în spitalul rural nu sunt prea diferiți de fuegieni, „pe care 

antropologii îi pun pe cea din urmă treaptă a scării omenești‘ 
(Ștefănescu, 1887, p. 378). În mod evident, pentru doctorul 
Ştefănescu, țăranii sunt nişte ființe stranii, primitive, barbare; 
atât de diferiți de el însuși și, prin extensie, de „clasa cultă“, 
printr-o seamă de caracteristici care, prin contrast, sunt 
revelatorul Civilizației: „aberaţiunea facultăţilor afective ca: 
lipsa de rușine, relaţiile amoroase cu totul bestiale [...], viciile 
ca: beţia, lenea, hoţia, minciuna și la femei în special luxul“ 
(Ștefănescu, 1887, p. 379). Între doctorul Ștefănescu și pa- 
cienţii săi rurali nu există nici un fel de empatie: medicul 
nu-i înțelege și-i disprețuiește profund — dovadă că vectorii 
expresivi ai descrierii sale sunt derizoriul și ironia. Bănuim 
că și reciproca era la fel de adevărată. 

Cert este că viziunea doctorului Ştefănescu despre țăran 
şi lumea rurală nu era singulară în epocă, mulți alții gândeau 
la fel. Până și astăzi, în cultura comună, țăranul și lumea 
rurală nu sunt tocmai atribute care caracterizează moder- 
nitatea. Să nu uităm că apelativul „țăran“ are și azi conotaţii 
în general negative. 


Rapoartele medicilor de regiment 


O categorie specială de rapoarte sanitare sunt cele ale 
medicilor de regiment; o mică parte din ele au fost publicate 
în singura revistă a serviciului sanitar al armatei, Revista 
Sanitară Militară. 

Și aici ne punem întrebarea care a străbătut ca un fir roşu 
cercetarea de față: ce găsește util istoricul în această categorie 
de rapoarte? Ce poate afla din ele? Răspunsul vine din analiza 
celor 13 documente disponibile: date despre salubritatea ca- 
zărmilor și despre respectarea regulamentelor militare, bine- 
înțeles a celor igienice și sanitare. Căci marea majoritate a 
recruților erau tineri țărani care trebuiau obișnuiți cu habi- 
tudinile și preceptele sanitare și igienice, totuși moderne, ale 
vieţii de cazarmă. 

În general, discursul rapoartelor medicale este unul nega- 
tiv: surprind lipsurile și abaterile de la norme, și mai puţin 
plusurile și respectarea normelor. Nu fac excepţie nici ra- 
poartele medicilor de regiment. De exemplu, aflăm că în anul 
de grație 1897, în cazarma nouă a Regimentului 34 Constanţa 
există latrine în pavilioanele trupei, cu alte cuvinte, toalete 
de interior. Suntem pe drumul cel bun, vom spune. Dar să nu 
ne grăbim: „ele stau încuiate și cu planton, încât excepțional 
noaptea sau pentru vreun bolnav se deschid“ (Crăiniceanu, 
1899, pp. 361-362). Din ce cauză, nu știm. Ştim însă de ce 
nu sunt folosite latrinele de interior („încuiate atât ziua, cât 
şi noaptea“) în cazarma Regimentului 1 Mehedinţi: au haz- 
nalele pline de apa care se infiltrează din terenul mlăștinos 
pe care e construită cazarma (Carp, 1902, pp. 381-382). 

În ceea ce privește igiena corporală a soldaţilor, regula- 
mentele militare prevăd o baie săptămânală. Or, aflăm din 
rapoartele medicilor de regiment, acest lucru nu era posibil 
în toate cazărmile de la sfârșitul secolului al XIX-lea în 
România. Baia săptămânală a trupei era de fapt o mare 
problemă: la Ploiești, întreaga garnizoană „trimite oamenii 
la o baie veche, fiindcă cea municipală refuză de a primi sol- 
dați; s-a intervenit pe cale ierarhică de a se aproba ca regi- 
mentele să trimită oamenii la baia spitalului militar [...] 
din București“ (Crăiniceanu, 1905, p. 48). Există doar o mică 
problemă: în epocă, toată garnizoana București trimitea 
soldaţii la baia Spitalului Militar! 


* 


Există câteva direcții de cercetare istorică pentru care 
valoarea rapoartelor sanitare este importantă. Aş aminti, în 
primul rând, modernizarea lumii rurale, domeniu puțin abor- 
dat în istoriografia românească. Cum rapoartele medicale în 
ansamblul lor vorbesc mult despre țăran și despre lumea ru- 
rală, acestea sunt chiar o sursă indispensabilă pentru anumite 


50 ROMÂNIA VĂZUTĂ PRIN OCHII MEDICILOR 


aspecte de viață țărănească!. Ele pot întregi imaginea pe care 
o construim cu ajutorul altor tipuri de surse despre lumea 
rurală prin faptul că oferă informaţii directe asupra ţăranului 
dat fiind faptul că autorii rapoartelor sunt personaje ce intră 
în contact direct cu el. Să nu ne închipuim însă că privirea 
şi contactul sunt inocente, că medicii văd şi descriu realitatea! 
Discursul medical este ideologizat. Descrierile medicilor noş- 
tri sunt modelate de cultura în care s-au format, de stereoti- 
purile și de prejudecățile despre țărani ale elitei românești 
de la sfârșitul secolului al XIX-lea. Elita românească în 
ansamblul său a construit și a utilizat de-a lungul secolului 
al XIX-lea o dublă imagine despre ţăran și despre lumea 
rurală, o imagine a autohtonului cu un evident rol naţional 
identitar? și o imagine a sălbaticului din propria societate 
care trebuie civilizat. În varianta autohtonului, ţăranul este 
„talpa ţării“, este baza corpului național, în cele din urmă 
țăranul suntem noi. Discursul medical despre ţăran și lumea 
rurală, așa cum apare el în rapoartele sanitare, izvorăște 
însă din paradigma ţăranului sălbatic. 

Rapoartele sanitare surprind exemplar și disjuncţia dintre 
legislaţia sanitară și implementarea ei. Legislatorul este mai 
degrabă interesat să ofere un discurs normativ coerent și 
modern și numai în subsidiar are în vedere dacă și în ce 
măsură legea poate fi aplicată. Mai ales pentru reglementările 
ce au în vedere populaţia rurală, acest lucru este evident’. 


1. De pildă, alimentaţia țărănească în a doua jumătate a secolului 
al XIX-lea nu este încă un obiect de studiu al etnografiei. Dovadă că 
bibliografiile etnografice citează la capitolul „alimentaţie“ tot lucrări 
medicale. Vezi A. Fochi (redactor), Bibliografia generală a etnografiei şi 
folclorului românesc, vol. I (1800-1891), București, 1968, pp. 105-106; 
Iordan Datcu (ed.), Bibliografia generală a etnografiei şi folclorului ro- 
mânesc, vol. II (1892-1904), București, 2002, pp. 86-90. 

2. Vezi Vintilă Mihăilescu, Antropologie. Cinci introduceri, Polirom, 
Iași, 2007, pp. 18-19. 

3. Vezi, de pildă, în C. Bărbulescu, V. Popvici, op. cit., pp. 56-60, 
modul în care este implementat „Regulamentul pentru alinierea satelor 
și pentru construcția locuințelor țărănești“. 

Una dintre cele mai importante calităţi ale rapoartelor 
sanitare este că descriu în amănunțime și la toate nivelurile 
ierarhice modul de organizare și de funcționare, dar și defi- 
cienţele sistemului sanitar al țării. Îl vedem astfel pe medi- 
cul de plasă în veșnicele sale vizite sanitare prin comunele 
rurale; îl vedem pe doctorul Sabin, medicul primar al jude- 
tului Vâlcea, cum intră în conflict deschis cu primarul din 
Orlești, conflict din care iese în dezavantaj până în 1887, 
când refuză să mai inspecteze această comună; îi vedem pe 
membrii Consiliului Sanitar Superior mergând în inspecţiile 
sanitare de vară prin comunele rurale, însoțiți de medicul 
primar de judeţ și de prefect. În sfârșit, vedem un întreg corp 
profesional care începe să inspecteze, să studieze și în cele 
din urmă să modernizeze imensa masă țărănească, evident 
în scopul declarat al ideologiei naţionale populaţioniste a 
epocii: scăderea morbidităţii și a mortalității populaţiei 
rurale. Altfel spus, creșterea demografică a populaţiei rurale 
şi implicit a populaţiei României. 

Rapoartele sanitare surprind preponderent aspectele ne- 
gative ale igienei publice, cu scopul declarat al „îndreptării“ 
lor. Nu spunem că starea igienică a localităţilor României 
era mai bună decât o găsim descrisă în rapoarte, ci afirmăm 
că această categorie de documente trebuie privită critic și 
pusă în contextul redactării și al receptării ei. Pe măsură 
ce sunt elaborate tot mai sus în ierarhia medicală, rapoartele 
par tot mai critice, imaginea pe care o creează este tot mai 
negativă din simplul motiv că distanţa dintre așteptările celui 
care scrie și realitatea pe care o descoperă în teren crește 
direct proporțional. Un medic de plasă nu este la fel de critic 
faţă de igiena publică ca un membru al Consiliului Sanitar 
Superior aflat în timpul inspecției anuale de vară; diferența 
de perspectivă este perfect sesizabilă. 

În plus, rapoartele sanitare oferă o imagine statică a 
igienei publice, sunt un instantaneu al acesteia la nivelul 
circumscripției sanitare analizate și de aceea perspectiva 

istorică se capătă doar înseriind astfel de surse. De pildă, 
dacă privim an după an rapoartele la nivelui județului, putem 
avea impresia, ca și cei care scriu, că de fapt nu se schimbă 
nimic, că igiena publică nu face nici un progres: aceiași țărani 
refractari, aceleași autorități comunale dezinteresate, aceeași 
mizerie peste tot şi în toate. Mișcarea personalului sanitar, 
destul de pronunțată, face ca aceeași persoană să nu aibă sufi- 
cient timp să surprindă progresele igienei publice a circum- 
scripției; noul medic va lua de la capăt raportările negative, 
neavând un reper în trecutul mai apropiat sau mai îndepărtat. 
Realitatea văzută de ochii unui tânăr absolvent poate fi ade- 
seori mult mai negativă decât cea văzută de un medic îmbă- 
trânit în serviciul acelei circumscripții. Cu toate acestea, 
realitatea este aceeași. 

Medicii înșiși percep capcanele literaturii rapoartelor 
așa-zise ştiinţifice. În 1910, doctorul Radu Chernbach de la 
spitalul comunal din Huși pur și simplu discreditează această 
întreagă literatură prin intermediul căreia „s-a născut în țară 
ideea că țăranii noștri sunt toți pelagroși, granuloși, ofticoși, 
sifilitici etc., care mai de care medic primar de județ, scotea 
statistici oficiale că la dânsul în județ sunt cei mai mulţi 
bolnavi de pelagră, de oftică, de sifilis, de conjunctivită gra- 
nuloasă. Pare că ar fi fost o întrecere de laudă între medici 
care dintre ei are cei mai mulți bolnavi, infirmi, degeneraţi 
şi publicul privea la acest sport macabru zâmbind cu dispreț, 
la medicii autori a toată acea proză silită care umplea chiar 
pagini din Monitorul Oficial. Reminiscenţe şi moșteniri ata- 
vice-ale acelei literaturi medicale dezastruoase se mai întâm- 
plă și azi, rar, dar totuși statisticele oficiale ale acelor medici 
improvizați autori ştiinţifici, sunt de o falșitate dezesperantă. 
Fiecare gastrită, stricare de stomah este palustră, fiecare 
herpes labial febril este palustru, fiecare eritem solar este pe- 
lagros, fiecare conjunctivită iritativă este granuloasă. Astfel 
se înregistrau cu miile cazuri de pelagră, paludism, conjunc- 
tivită granuloasă. Astăzi, în unele părți există o goană după 

sifilitici. Orice ulcer genital este sifilitic, orice periostită sau 
osteită e sifilitică, orice leziune cardiacă e sifilitică etc. Iar 
tratamentul obligator la modă este injecția intramusculară 
cu mercur“ (Chembach, 1910, pp. 621-622). De pe înălțimile 
științei medicale de la 1910, doctorul Chermbach își permite 
să își critice colegii care în urmă cu trei decenii identificau 
peste tot bolile „la modă“. Dar el uită că între 1880 și 1910 
în medicină are loc o adevărată revoluţie. În ceea ce îl 
privește pe istoricul de astăzi, puțin contează dacă doctorul 
Radu Chernbach are dreptate sau nu; mult mai important 
este faptul că după 1880 spectrul pelagrei, agitat de către 
corpul medical, se răspândește tot mai amenințător asupra 
populaţiei rurale. Pelagra devine, cum se va vedea mai jos, 
un mare pericol naţional. Prin urmare, rapoartele sanitare 
nu dau seamă doar de „realităţi din teren“, ci și de fantasmele 
unei societăţi, la fel de importante ca „realitatea“. 


2 
Amintiri din practica medicală 


Medicii nu scriu numai rapoartele și dările de seamă 
impuse de legislaţia sanitară; din proprie inițiativă, la bă- 
trânețe, unii își deapănă amintirile despre practica medicală 
și în general despre lumea în care au trăit; sau, aruncați în 
vâltoarea Marii Istorii, încearcă să pună pe hârtie și, mai 
târziu, să publice însemnările din timpul evenimentelor 
memorabile la care au luat parte. Faţă de literatura rapoar- 
telor, memorialistica este un alt mod de a vedea propria viață 
şi România prin care au trecut. E o altă privire a acelorași 
oameni, care, în consecinţă, rezervă și mari surprize pentru 
istoricul de astăzi, pentru care memorialistica devine depozi- 
tarul faptelor despre care alte categorii de surse spun prea 
puţin sau nimic. Cred că aceasta este principala lor calitate: 
scot la iveală, ca un revelator, lucrurile ascunse din țesătura 
socială a societății românești. Am optat pentru un secol al 
XIX-lea „lung“, extins până la Primul Război Mondial. Majori- 
tatea memoriilor folosite în capitolul de față sunt publicate 
după 1918, dar evenimentele pe care le narează, în general, 
se înscriu în intervalul temporal anunțat. Am folosit doar me- 
moriile edite și bineînțeles că nu avem pretenţia de a fi utilizat 
corpusul exhaustiv al memoriilor corpului medical românesc; 
bănuiesc însă că am utilizat o bună parte a memorialisticii 
tipărite. 

M r r, i mă năpăde 
In pragul amurgului n desc 
amintirile vieţii mele“ 


La oprivire chiar și superficială, memorialistica medicilor 
se dovedește extrem de diversă. În funcție de scopul declarat, 
fiecare dintre medici realizează parcă un tip diferit de lu- 
crare; aproape că fiecare înțelege să își alcătuiască în alt 
mod scrierea. De fapt, din punctul de vedere al teoriei literare, 
toate textele noastre sunt „scrieri autoreferențiale“!. Doar 
câteva s-ar putea încadra în canoanele autobiografiei, așa 
cum le definește Philippe Lejeune: „povestire retrospectivă 
în proză, pe care o persoană reală o face despre propria 
existență, atunci când pune accentul pe viața sa individuală, 
îndeosebi pe istoria personalităţii sale“2. Probabil singura 
lucrare autobiografică este cea a doctorului Victor Gomoiu, 
iar unele capitole din amintirile doctorului C.D. Severeanu 
ar putea fi considerate tot autobiografice. Toate celelalte 
lucrări aparţin unor genuri înrudite: memoriile și jurnalele. 
Cum interesul nostru principal nu este de natură filologică, 
ne vom referi la ele folosind termeni ca „memorii“ sau „amintiri“. 

Ar mai fi de amintit că nu vom analiza aceste texte din 
perspectiva raportului dintre „adevăr și mistificare“, așa cum 
tratează Ana Selejan într-o recentă lucrare jurnalele și 
memoriile unor literați de frunte din perioada 1947-19705. 
Din perspectiva noastră, toate aceste texte sunt într-un fel o 
„mistificare“ a realităţii, în sensul reconstruirii unei imagini 
de sine pentru uzul celorlalți. Iar pe de altă parte, perioada 


1. O bună introducere pentru genurile literaturii autoreferențiale 
se poate vedea la Iulia Pop, Memorie şi suferință. Consideraţii asupra 
literaturii memorialistice a universului concentraţionar comunist, Edi- 
tura Argonaut, Cluj-Napoca, 2010, pp. 33-59. 

2. Philippe Lejeune, Pactul autobiografic, Editura Univers, Bucu- 
rești, 2000, p. 12. 

3. Ana Selejan, Adevăr și mistificare în jurnale și memorii apărute 
după 1989, Editura Cartea Românească, București, 2011. 

pe care o descriu medicii noștri (1840-1918) nu pare a fi la 
fel de „complicată“ din punct de vedere ideologic precum cea 
de după cel de-al Doilea Război Mondial: în afară de anti- 
patiile personale, destul de evidente la unii dintre autori, 
ceea ce influențează cel mai mult scrisul medicilor este fără 
îndoială naționalismul ambiant în care plutesc personajele 
noastre și statutul profesiei cu care se identifică adesea. 
Înainte însă de a surprinde valoarea acestei categorii de 
surse pentru istoricul de azi, să încercăm să vedem cum sunt 
scrise aceste memorii și care este motivația lor. Cu alte cuvinte, 
de ce scriu medicii memorii și cum le scriu, pe baza căror surse? 
În general putem împărți memorialistica analizată în 
două mari categorii: o memorialistică biografică, unde accen- 
tul cade pe povestea vieţii autorului, și o memorialistică is- 
torică, unde resortul principal este de ordin istoric și, fiind 
scrisă în secolul al XIX-lea, național. În această ultimă cate- 
gorie, personajul principal nu mai este autorul, el devine 
doar un martor al Marii Istorii și mai ales al momentelor ei 
fierbinţi și tragice. Doctorul Vasile Bianu publică în 1926, în 
două volume întinse, Însemnări din Războiul României Mari 
sperând că „din aceste Însemnări iubitul cetitor își va putea 
face o idee destul de exactă despre întreg decursul Războ- 
iului României Mari și dacă ele îi vor procura clipe de mulțu- 
mire și de înălțare sufletească va fi pentru mine cea mai 
desăvârșită răsplată“ (Bianu, 1926, I, p. 10). Vedem deci că 
scopul prim al Însemnărilor este unul moralizator și național, 
iar el se realizează prin nararea epopeii naționale a Primului 
Război Mondial, la care și autorul, modest, a luat parte. La 
extrema cealaltă, dr. Gh. Sabin se apleacă asupra Războiului 
de Independenţă, dar mărturisește cu inocență: „nu m-am 
gândit niciodată să aștern pe hârtie impresiunile ce mi-au 
lăsat cele zece luni și câteva zile petrecute sub Drapel în tim- 
pul Războiului Independenţei“ (Sabin, 1912, p. IX). Scopul său 
este însă același și deci la fel de nobil ca al doctorului Vasile 

Bianu: publicarea amintirilor despre Războiul de Indepen- 
dență are rolul de a procura autorului suma necesară con- 
struirii la Râmnicu Vâlcea a unui monument care să-i 
comemoreze pe soldații vâlceni morți pe câmpul de luptă din 
Bulgaria. Dar poate cel mai reușit exemplu al acestei memo- 
rialistici istorice rămâne volumul Amintiri istorice al docto- 
rului Nicolae Kreţulescu care, surprinzător, scrie dintr-un 
alt motiv — „ca să fac pe plac amicilor mei“ (Kretzulescu, 1895, 
p. 5) —, dar care alege să realizeze o adevărată istorie a 
secolului al XIX-lea, înțesată de fapte de natură autobiografică. 
Nicolae Krețulescu, personaj politic marcant al epocii, scrie 
pentru a se insera în pleiada oamenilor politici europeni care 
au făcut istorie și care au scris despre aceasta: „În alte țări 
[...] sunt puţini aceia — înțeleg oameni politici care au jucat 
un rol în țara lor — care să nu aibă ăst bun obicei, să nu păs- 
treze astfel un material de faptele și de împrejurările de o va- 
loare istorică petrecute în viața lor, și să nu le publice cât trăiesc, 
sau să le lase în familiile lor“ (Kretzulescu, 1895, p. 5). 

Războiul de Independenţă pare să fie evenimentul istoric 
catalizator care îi determină pe medici fie să revină asupra 
lui decenii mai târziu, ca doctorul Sabin sau Ludovic Fialla 
(Fialla, 1892), fie să își noteze zilnic întâmplările din cam- 
panie, cum o face doctorul Zaharia Petrescu!. 

Chiar și participarea României la cel de-al doilea război 
balcanic își găsește reflectarea în memorialistică, doctorul N. 
Burghele tratând cu mult umor campania din Bulgaria din 
1913 soldată cu victime de... holeră (Burghele, 1913). Dintr-o 
cu totul altă perspectivă, fără îndoială generată de tempe- 
ramentul puternic contestatar al autorului, este trăită și este 
descrisă aceeași campanie din 1913 de către doctorul Dimitrie 
Gerota (Gerota, 1913). 


1. Gheorghe N. Albulescu, Gheorghe Brătescu, Însemnările unui 
medic din Războiul pentru Independenţă. Jurnalul de campanie al lui 
Zaharia Petrescu, Editura Medicală, București, 1977. 

Un loc aparte în literatura memoriilor îl ocupă lucrarea 
doctorului Panaite Zosin, care, înainte de toate, se vrea un în- 
drumar de viaţă pentru fiul său, dar și pentru orice tânăr în 
general. De fapt, este o confesiune făcută la bătrânețe despre 
eșecurile unei vieţi, pentru că doctorul Zosin este un învins. 
Exclus din liceu pentru agitaţie socialistă, arestat ca student 
„în câteva rânduri“ (Zosin, 1935, p. 17) tot pentru activități 
politice, va purta acest stigmat întreaga viaţă. Activitatea 
socialistă din tinereţe va fi o piedică serioasă în realizarea sa 
profesională, astfel încât abia după vârsta de 40 de ani a reușit 
să „prind[ă] un loc remunerat definitiv“ (Zosin, 1935, p. 18). 
Textul său este poate cel mai explicit document memorialistic 
despre avatarurile politicului în cariera unui medic. 

Tot un învins al vieţii pare și doctorul Ștefan Episcupescu, 
care își scrie „memoria de taină“ cândva între 1847 și 1850. 
Textul, rămas în manuscris până în 1981, are tot un rol 
moralizator. Dacă nefericirea sosește în viaţa doctorului 
Panaite Zosin din cauza orientărilor politice din adolescență 
şi din tinerețe, în cazul doctorului Episcupescu nefericirea 
are o cauză mult mai prozaică și mai frecventă: o neinspirată 
alegere în momentul căsătoriei. Prin intermediul unui text 
scris, care deci este destinat să dureze, Ștefan Episcupescu 
ne povestește, la sfârșitul vieţii, „istorioara“ nefericitei sale 
căsătorii. Scopul său evident este prezentarea propriei va- 
riante: este o mărturie în fața eternității despre bunele in- 
tenţii și despre strădaniile ce le-a depus timp de decenii în 
propria căsnicie. Eșuată. Soţia sa, fiica medelnicerului Matei 
Ciupelniceanu, nu și-a scris memoriile, așadar, versiunea ei 
despre căsnicia cu doctorul Episcupescu nu o cunoaștem. Știm 
doar că, la 18 ani după divorț, când moare, nu își cheamă 
fostul soţ, medic, „spre căutare“!. Din perspectiva noastră, mai 


1. Emil Gheorghiu, „«Memoria de taină» a lui Șt. V. Episcopescu“, 
în G. Brătescu (ed.), Trecut și viitor în medicină. Studii şi note, Editura 
Medicală, București, 1981, p. 311. 

interesante decât avatarurile căsniciei doctorului Episcupescu, 
sunt alte fapte; de pildă mărturisirea că în 1805, după 
întoarcerea de la studiile de la Viena, tânărul medic reușește 
să strângă, din practică, o avere deloc neglijabilă: „Osteneam 
două perechi de telegari ș-un armăsar pe toate zilele, cu venit 
de douăzeci și treizeci de galbeni pe fiecare zi și c-o petrecere 
d-o vieţuire strălucită.“! Cât de departe erau, în 1847, acele 
vremuri fericite ale tinereţii! Demnă de remarcat este și 
motivația operei. Doctorul Ștefan Episcupescu își câștigă 
dreptul la un întreg capitol în noua carte a Constanţei Vintilă- 
Ghiţulescu? datorită operei, pe care însă o scrie și o publică 
din motive cât se poate de lumești: „văzându-mă scăzut de 
venit, împresurat de copii și adăugat de cheltuieli, am 
întrebuințat și rămășița ceasurilor de odihnă din osteneala 
vizitelor și am scris [...] niște foi“. Aceste „foi“ îl transformă 
însă în unul dintre cei mai cunoscuți autori medici din prima 
jumătate a secolului al XIX-lea. Dar să nu fim naivi, doctorul 
Ștefan Episcupescu știe prea bine valoarea cuvântului scris 
şi a cuvântului tipărit, dovadă că l-am putut include în 
corpusul de memorii lăsate de medici. 

Să ne întoarcem la analiza noastră și să remarcăm că mai 
toţi medicii care scriu memorialistică istorică sunt, în 
momentul publicării textelor lor, mai mult decât simpli me- 
dici; ei sunt de dată mai veche sau de curând și oameni po- 
litici: pe coperta Însemnărilor sale, doctorul Vasile Bianu este 
nu numai „medic colonel I.R. și fost medic primar al Spitalului 
I.C. Brătianu din Buzău“, ci, semnificativ, şi „senator de 
Huedin“, iar doctorul Gh. Sabin este pur și simplu „prefectul 
judeţului Vâlcea“. Bătrânul doctor Ludovic Fialla, în 1892, 
când își publică amintirile despre Războiul de Independență, 
afișează pe foaia de titlu a volumului o întreagă viață de om, 


1. Ibidem, p. 307. 
2. Constanţa Vintilă-Ghiţulescu, op. cit., pp. 273—296. 
3. Emil Gheorghiu, op. cit., p. 309. 

cum ar spune Nicolae Iorga: „Vechi profesor de anatomie și 
chirurg primar la spitalele civile din București. Fost chirurg 
cap al spitalelor timporale ale «Crucii-Roşii» la Turnu- 
Măgurele în anul resbelului. Medaliat luptător pentru Inde- 
pendența Română. Ofiţer al Stelei României. Comandor al 
mai multor ordine etc. etc.“ Fără nici o îndoială că memoriile 
istorice sunt și instrumente de legitimare a poziției sociale a 
autorilor lor. Dar, în același timp, nu trebuie să neglijăm pu- 
ternicul sentiment patriotic și naţional, care astăzi pare 
desuet, dar care justifică acţiunile și scrierile oamenilor seco- 
lului al XIX-lea. Însă utilizarea legitimantă a memoriilor se 
face nu numai de către cei care le scriu, ci și de stat, care își 
fortifică ideologia istorică naţională prin publicarea, la ocazii 
comemorative, a unor astfel de mărturii. În acest sens, amin- 
tim că lucrarea doctorului Fialla va fi reeditată într-o ediție 
specială în 1906 (Fialla, 1906), iar publicarea carnetului de 
campanie al lui Zaharia Petrescu se vrea un „omagiu adus me- 
dicilor sanitari români care, în cursul războiului din 1877-1878, 
au depus admirabile eforturi pentru apărarea sănătăţii, ali- 
narea suferințelor și salvarea vieţii vitejilor noștri luptători“, 
fiind publicat în anul centenarului, 1977. 

La polul opus se înscrie memorialistica autobiografică, 
care pune mai degrabă accentul pe autor și pe povestea vieții 
sale, fără a neglija, evident, contextul social și istoric al 
epocii în care aceasta se desfășoară. Cel mai bun exemplu 
al acestui tip de memorialistică este dat de cele șase volume 
ale memoriilor doctorului Victor Gomoiu, publicate în 20062. 
Din păcate, editorii nu au binevoit să ne ofere nici un fel de 
informaţii despre manuscrisele care stau la baza ediţiei; 
ceea ce ni se oferă este doar textul brut al acestor memorii 
de o bogăție remarcabilă. Tot din această categorie fac parte 


1. Ibidem, p. 3. 
2. Victor Gomoiu, Viaţa mea (memorii), coordonator principal Șcheau 
Mihail, 6 vol., Editura Sitech, Craiova, 2006. 

şi memoriile doctorului C.D. Severeanu, al căror scop de- 
clarat este unul moralizator; el scrie o istorie a propriei vieţi 
care se vrea un îndreptar pentru conduita tinerilor: „Mai 
târziu, mi-a venit în minte că nu aș fi făcut nici un rău, dacă 
aș povesti și şiragul micilor evenimente ce s-au petrecut din 
frageda mea copilărie până la adânci bătrânețe, presupu- 
nând că aș fi de folos unor copii ce ar citi, ca, luându-mă de 
exemplu, să facă și ei cum am făcut și eu, sau și mai bine. 
Dacă vreunul va găsi în ce am scris ceva rău, să nu facă ca 
mine; ci să ia din tot ce spun ce va crede că este bun și numai 
astfel, și într-un caz, și în celălalt, va profita, căci așa am 
făcut și eu, de la cei care făceau rău învăţam ca să nu fac ca 
ei, iar de la cei care făceau bine, învățam ca să fac și eu ca ei“ 
(Severeanu, 1929, p. 9). Iar doctorul I. Bordea rememorează 
cu nostalgie tinereţea petrecută ca medic rural: „În pragul 
amurgului mă năpădesc amintirile vieţii mele de medic rural 
şi o putere tainică, parcă, mă îndeamnă să le dapăn, ca să 
mai pot retrăi timpurile acelea de idealism și de muncă ne- 
pregetată și mai ales neprecupețită, pusă în slujba ridicării 
neamului meu“ (Bordea, 1938, p. 3). 

A scrie memoriile înseamnă, și nu numai pentru doctorul 
Bordea, a retrăi trecutul, dar în același timp înseamnă a da 
în ochii celorlalți sens și semnificație unei vieţi. De aceea 
nici o carte de memorii nu este inocentă, ci este, de fapt, un 
instrument de creare a unei identități și în același timp de 
manipulare a eternității. Diferite sunt doar ingredientele 
din care se plămădește identitatea pe care posteritatea ar 
trebui să o reţină. Unii se văd făuritorii României moderne, 
alții doar martori și contributori minori la Marea Istorie și, 
în sfârșit, alții doar „oameni între oameni“. Cu toţii își jus- 
tifică o poziție socială, o existenţă, în cele din urmă o viață. 

E momentul să aruncăm o privire asupra surselor infor- 
maţiilor pe care ni le oferă memoriile. La sfârșitul secolului 
al XIX-lea, Nicolae Kreţulescu deplângea lipsa obiceiului 

(la români) de a scrie note zilnice: „La noi sunt puţini, cred, 
aceia care au avut și au obiceiul de a nota, de nu zi cu zi, 
cel puţin din când în când evenimentele și faptele treptat 
după cum ele se produc“ (Kretzulescu, 1895, p. 3), autorul 
însuși este unul dintre aceștia. În ciuda acestei opinii, câteva 
dintre memoriile utilizate au la bază însemnări, măcar par- 
tiale, redactate aproape de momentul petrecerii faptelor 
narate. Astfel, doctorul Gh. Sabin, în amintirile despre Răz- 
boiul de Independenţă, povestește „ceea ce s-a petrecut în 
jurul meu, ceea ce am văzut și simţit, ajutându-mă de un 
vechi carnet, păstrat cu sfinţenie în fundul unei lăzi, carnet 
care m-a însoţit în tot timpul războiului și în care, nu știu 
pentru ce, nu-mi amintesc și nici nu am scris undeva gândul 
meu de atunci, notam, aproape zilnic, faptele mai însemnate, 
împrejurările mai de seamă și chiar detalii mici pe care le 
uitasem cu totul în urmă“ (Sabin, 1912, pp. XI-XII). La fel și 
doctorul Severeanu: „Din timpul când am intrat în Școala 
medicală de la Mihai Vodă, sub direcția Doctorului Carol 
Davila, am găsit o condică aruncată și, fără să mă înveţe 
cineva, din instinct, am luat-o, și, cam glumind și cam serios, 
scriam în fiecare zi câte ceva din năzbâtiile ce se petreceau 
prin școală, precum și ce auzeam și vedeam pe drumuri, 
când ne duceau cu frontul, sub comanda domnului Unter- 
ofiţer, ca și bazaconiile ce se petreceau la cursul unora dintre 
profesori. De atunci încă, mi-au rămas multe note, pe care 
le trec printre Amintirile mele“ (Severeanu, 1929, p. 9). Dar 
Î nsemnările doctorului Vasile Bianu, mai mult decât ale 
confraţilor săi citați mai sus, sunt redactate pe baza unor 
note zilnice, care și în text apar datate: „Aceste Însemnări 
au fost scrise zi cu zi și că ele cuprind fapte văzute, auzite, 
citite și culese de prin diferite ziare și reviste, toate în legă- 
tură cu războiul sfânt de întregire a neamului, arătând în 
același timp și stările sufletești prin care a trecut autorul lor“ 
(Bianu, 1926, I, p. 10). Ca și în cazul doctorului Bianu, cam- 

pania de 60 de zile din Bulgaria din 1913 este narată de doc- 
torul N. Burghele sub forma unor note zilnice (Burghele, 1913). 
Indiferent dacă au sau nu la bază note zilnice, care par 
să fie totuși mai răspândite decât credea doctorul Nicolae 
Kreţulescu, memoriile medicilor se bazează în principal pe 
memorie şi pretind că descriu evenimente văzute, auzite sau 
citite de autori. În plus, doctorul Bianu publică în Însemnările 
sale descrieri ale luptelor de pe frontul românesc din Moldova 
(1917) redactate (scrise) de către participanţii înșiși, în acel 
moment răniți și aflaţi în îngrijirea sa în spitalele militare. 


„Doftore, scarpină-mă“ 


Să revenim la scopul anunţat al cercetării noastre: modul 
în care memorialistica medicală se constituie într-o sursă 
pentru istoria medicinei secolului al XIX-lea. Înainte de toate, 
medicii ating în memoriile lor problema condiției medicului, 
a medicului de plasă de pildă, aflat într-o veșnică mișcare 
prin satele și comunele circumscripţiei: „Plecam lunea des 
de dimineață și mă întorceam sâmbătă sara, rupt de oboseală, 
pe drumurile aproape impracticabile, pe care le străbăteam 
și cu sufletul amărât de nesfârșitele dureri, nevoi și nedrep- 
tăţi pe care le vedeam și pe care, de cele mai multe ori, nu 
le puteam alina decât cu vorba bună“ (Bordea, 1938, p. 6). 
Nenumăratele inspecții sanitare ale medicilor de plasă, inefi- 
ciența lor și în general ingrata condiţie a acestei categorii 
profesionale apar și în alte surse. În plus, medicul de plasă 
nu numai că se află la baza ierarhiei sistemului sanitar, dar 
cade victimă și presiunii potentaţilor locului; doctorul Bordea 
a avut norocul de a fi apărat de un mare proprietar local „cu 
multă trecere la Ministerul de Interne“ (Bordea, 1938, p. 16), 
dar alții riscau să-și piardă funcţiile: „căci medicul, fiind sa- 
lariat de județ, era expus să-și piardă postul, chiar dacă s-ar 
fi opus Direcţia generală a serviciului sanitar, care numea 

pe medic și iată cum: pe cale bugetară prefectul desființa 
plasa, condusă de un medic așa-zis instigator, şi medicul ră- 
mânea fără post. După 2-3 luni o reînfiinţa și cerea numirea 
altui medic. De fapt medicul de plasă nu avea nici o stabi- 
litate și prefectul acelor timpuri făcea cu el ce voia“ (Bordea, 
1938, p. 15). Pe deasupra, medicul de plasă se declară ne- 
putincios în faţa marilor provocări ale stării sănătăţii publice 
rurale; mai ales bolile epidemice îl găsesc practic dezarmat, 
iar sentimentul neputinței amărăște viața doctorului Bordea. 
El are sub ochi o adevărată dramă rurală în care personajul 
salvator, medicul, nu poate face mare lucru, ci este silit să 
ofere doar sfaturi și să recurgă la mijloace primitive de dez- 
infecție: leşie și var — adică mai nimic (Bordea, 1938, pp. 
21-92). În memoriile lui I. Bordea, sentimentul de neputinţă 
şi frustrarea măruntului medic de plasă ating paroxismul. 
Dacă urcăm în ierarhia medicală, îl descoperim la Bucu- 
rești pe tânărul medic Victor Gomoiu, pe vremea în care își 
efectua stagiul de intern la spitalul Colțea, în clinica profe- 
sorului Gheorghe Stoicescu. Nici el nu este scutit de surprize, 
cărora însă le face față cu succes: „Pe la începutul lui mai, 
acest an 1908, profesorul Stoicescu m-a chemat în cancelaria 
sa la spital, spunându-mi că mă roagă să îi fac un mare 
serviciu, și anume: să mă duc în comuna Vișina ca să îngrijesc 
un bun prieten al său, domnul Bălescu, care a suferit un 
accident, adăugând că va plăti bine — un pol pe zi — și în- 
cheind că «să nu-l părăsesc până nu va fi complet vindecat». 
De serviciul meu spitalicesc eram scutit de însuși porunca 
şefului. Porunca șefului m-a împins, iar polul pacientului 
m-a atras. Am descins la gara indicată, iar de acolo trăsura 
«boierului» m-a dus la «curte». [...] Procesul de restabilire 
evoluând foarte repede, boierul a început să primească vizita 
oamenilor din sat. Într-o duminică după-amiaza, pe când 
citeam în grădină, a venit un om care mi-a spus că «mă 
cheamă boierul». Când am intrat în cameră — era plină de 

săteni — «boierul» și-a dezvelit voluminosul pântec și mi-a 
poruncit «doftore, scarpină-mă». A voit să arate asistenţei 
căreia îi poruncea de obicei că are la dispoziție chiar un 
«doftor» căruia îi poruncește la fel. Față de atâta necuviință, 
m-am oprit în ușă și întorcându-mă spre coridor am strigat 
pe soţia sa: 

— Cucoană, vino să-ți scarpini porcul. 

Se înțelege lesne mutra boierului și a asistenței. Am ieșit 
afară, am căutat pe fiul boierului, căruia i-am cerut trăsura, 
ca să pot pleca cu primul tren. Inutilă a fost încercarea bo- 
ierului de a-și scuza mitocănia. Am renunţat chiar la suma 
ce aveam de primit și m-am întors în București.“ 

De altfel, profesiile liberale, cum e și cea de medic, nu 
se bucurau la mijlocul secolului al XIX-lea de un prestigiu 
social deosebit. În acest sens, memoriile lui Nicolae Kre- 
țulescu sunt ilustrative. Despre întoarcerea de la studii, cu 
titlul de doctor în medicină al Facultăţii de Medicină de la 
Paris, tânărul nostru spune: „câteva zile după sosirea mea 
în București, m-am prezentat la Alexandru Vodă Ghica, care 
mă cunoștea dinaintea plecării mele la Paris, pe când nu se 
făcuse domn. Vodă Ghica, primindu-mă cu cea mai mare afabi- 
litate, cea dintâi întrebare ce mi-a adresat într-un mod familiar 
a fost «că ce idee am avut ca să învăţ medicina, că nu e de 
mine, că s-o las în lături și să urmez cariera părinţilor și mo- 
şilor mei»; i-am răspuns că timpurile vechi au trecut, că 
trebuie să căutăm și noi a păși înainte alături de popoarele 
civilizate, că scopul meu, îmbrățișând medicina n-a fost și nu 
este decât de a ridica profesiunile liberale atât de dispreţuite 
la noi în țară și considerate de publicul român de domeniul 
exclusiv al străinilor, lor numai aparţinând a fi doctori, farma- 
ciști, ingineri, artiști etc.“ (Kretzulescu, 1895, pp. 56-57). Bă- 
nuim că Vodă Ghica nu a fost prea impresionat de răspuns. 
De altfel, la București, poziția profesională a tânărului 


1. Victor Gomoiu, op. cit., vol. 1, pp. 235-236. 

Kreţulescu, fiu de mare boier, nu stârnește decât nedume- 
rire: „Puțin timp după sosirea mea în București am prezen- 
tat și eu într-o seară comisiunei medicale diploma mea de 
doctor în medicină; membrii comisiunei și-o trecură din 
mână în mână, uitându-se la dânsa cu multă atenţiune și cu 
multă curiozitate. Ca toată lumea în București se mira și ei 
cum un fecior de boier mare — termenul uzitat pe atunci — 
a putut să-și lase pozițiunea lui în societate și să se ducă să 
se facă doctor“ (Kretzulescu, 1895, p. 58). 

De fapt, îmbrăţișarea profesiilor liberale de către fiii marii 
boierimi autohtone provoacă peste tot, în București sau în 
provincie, și tuturor — de la Vodă la negustorul local — mirare 
şi consternare. Poziţiile cele mai bune și deci cele mai in- 
vidiate din ierarhia socială a epocii sunt abandonate de tineri 
precum Kreţulescu în favoarea unora inferioare, dar mo- 
dernel. lată deci ceea ce nimeni nu poate să înțeleagă. Și nu 
este singurul: „Alexandru Golescu — Arăpilă —, întors în țară 
cu diploma de la școala centrală din Paris, fusese numit 
conductor de şosele și primise ordin să facă traseul șoselei 
de la Ploiești la Câmpina. Pe la iulie 1844, vrând să schimb 
aerul Bucureștiului, am luat un congediu și l-am însoţit în 
lucrarea sa; luasem amândoi o căruță cu ziua; ajungând la 
ocârciumă pe lângă Băicoi, și birjarul cerând a-și odihni caii, 
ne-am pus și noi la umbra căruţei să dejunăm. În același 
timp doi negustori care mergeau și ei spre Câmpina popo- 
siseră sub umbrarul dinaintea cârciumei, se uitau la noi și, 
tânguindu-ne, își ziceau între dânșii: «uită-te de vezi ce a 
ajuns astăzi feciorii de boieri, un Golescu care măsoară dru- 
murile și un Kreţulescu doctor». Noi auzeam conversaţia și 
abia ne țineam râsul“ (Kretzulescu, 1895, pp. 58-59). 


1. Despre adoptarea profesiilor liberale de către fiii boierilor au- 
tohtoni a se vedea, cu maxim folos, frumosul subcapitol „Boier fără 
slujbă, doctor fără voie“ din ultima lucrare a Constanţei Vintilă-Ghi- 
țulescu, op. cit., pp. 89—96. 

Cariera medicală — care pentru un fiu de boier mare, la 
mijlocul secolului al XIX-lea, era, să spunem, neconformă cu 
statutul social al familiei — pentru un simplu fiu de preot de 
țară din județul Mehedinţi, la începutul secolului următor, 
constituia de fapt o ascensiune socială fulminantă. Este drept, 
pe de altă parte, că între 1840 și 1900 statutul social al 
medicului și prestigiul social al medicinei crescuseră mult în 
România pe cale să se modernizeze. La începutul secolului al 
XX-lea, în orașe, medicul devine un personaj important, căutat 
şi apreciat. Ce poate fi mai semnificativ pentru statutul social 
al medicului și al medicinei decât mărturia unui alt memo- 
rialist celebru, Constantin Bacalbașa (gazetar, politician, dar 
nu și medic), care, amintind de venirea în București în 1906 
a doctorului Norden, pentru a-l consulta pe regele Carol I, 
spune cum acesta s-a văzut asaltat de bucureșteni: „jumătate 
de Capitală s-a înscris ca să-l consulte. Savantul german a 
trebuit să refuze sute de persoane din cauza lipsei de timp“. 
Întâmplarea în sine, trecând peste excepţionalitatea contex- 
tului, nu este inocentă. 

Un alt domeniu al istoriei medicinei asupra căruia memo- 
rialistica aduce informaţii preţioase îl constituie practica 
chirurgiei. Cum știm, înaintea asepsiei, intervenţiile chirur- 
gicale erau însoţite de mari riscuri pentru pacient și tocmai 
din această cauză în 1840 chirurgia era puţin practicată, 
după cum mărturisește Nicolae Kreţulescu: „Chirurgia pe 
atunci era în București în starea în care se află încă astăzi 
în multe părţi ale Orientului; ideea de știință chirurgicală 
nu se pomenea; instrumentele de chirurgie se vedeau în du- 
lapurile spitalelor, figurau mai mult ca ornamente și rugineau 
acolo fără a se întrebuința cineva de dânsele“ (Kretzulescu, 
1895, p. 60). 

Încetul cu încetul, în deceniile următoare, instrumentele 
sunt scoase din dulapurile spitalelor și utilizate. Cu ce succes 


1. Constantin Bacalbașa, Bucurescii de altădată, vol. III, Editura 
Albatros Corporation, București, 2007, p. 175. 

ne spune doctorul C.D. Severeanu: „Am mai văzut un caz de 
operaţie. Este vorba de un pompier, care, pe când se ducea 
la un incendiu, a căzut, și sacaua cu apă a trecut peste el 
zdrobindu-i o mână. Cum nu erau chirurgi militari, Davila 
a recurs tot la amabilitatea lui Turnescu și Patzelt. Aceștia 
au găsit că trebuia să-i taie mâna mai sus de rană. S-a ivit 
gangrena; au tăiat mai sus, iar s-a întins gangrena și în cele 
din urmă bolnavul a murit“ (Severeanu, 1929, p. 136). O ba- 
nală transfuzie sanguină (dar înainte de descoperirea gru- 
pelor sanguine și ale principiilor transfuziei) practicată ca o 
soluţie ultimă, potenţial salvatoare, va duce la un rezultat 
tragic, chiar dacă executantul ei este celebrul doctor Carol 
Davila: „Una din operaţiile care au făcut multă senzaţie în 
spitalul de la Mihai-Vodă a fost o transfuzie de sânge în 1857. 
Un soldat bolnav pierduse mult sânge și Davila a găsit cu 
cale să introducă sânge de la altă persoană, a cerut celor pre- 
zenţi cine vrea să dea sânge. Un felcer a spus că dă el, s-a 
făcut o venesecție, Davila a umplut o siringă de cositor și a 
introdus sângele în vâna de la antebraţul bolnavului. Cel 
care a primit sângele a murit peste câteva ore, iar cel de la care 
s-a luat sângele a murit după puţine zile din cauză că s-a in- 
fectat de erizipel“ (Severeanu, 1929, pp. 135—136). 

Cum vedem, riscurile intervențiilor chirurgicale erau 
imense din cauza neaplicării principiilor lesteriene. Doctorul 
Severeanu, care este unul dintre pionierii introducerii prin- 
cipiilorantisepsiei și ale asepsiei în Româniai, își amintește 
de practica chirurgiei la sfârșitul secolului al XIX-lea, când 
„medicii nu se spălau când operau. Am văzut pe renumitul 
Pean operând în frac, pentru că, zicea el, era mai curat ca 
haina de toate zilele“ (Severeanu, 1929, p. 136). 

Dar și în acest domeniu modernizarea își va spune cu- 
vântul și aplicarea principiilor antisepsiei va transforma 


1. Iancu Jianu, C.I. Bercuș, Constantin Severeanu. Epoca și opera, 
Editura „Scrisul Românesc“, Craiova, 1976, p. 195. 

chirurgul în meșterul vrăjitor al medicinei începutului de 
secol XX. Nu voi pune accentul pe succesele chirurgiei de spi- 
tal, ci din nou pe un fapt ocultat de istoria medicinei, și anume 
practica chirurgicală în afara spitalului. În 1902, în urma 
participării la o astfel de operaţie, tânărul, pe atunci, student 
în medicină Victor Gomoiu câștigă primii bani „din clientelă“: 
„Dl Gerota începuse a mă folosi chiar ca ajutor la unele 
operaţii. Ba într-o zi (în iunie 1902) m-a chemat acasă la dân- 
sul «ca să-l ajut la o operaţie». Doamne, câtă emoție! Ca să 
nu-l decepționez făcând vreo greșală așa cum făceam la spital 
(dânsul avea sală de operaţie acasă), mi-am spălat mâinile 
şi după ce a făcut el însuși preparativele necesare, mi-a dat 
să ţin de mâner jgheabul uretrotomului maissoneuve, intro- 
dus în uretră, iar dânsul a luat cuțitul și a făcut uretrotomia 
internă. După ce s-a terminat și a plecat bolnavul, dl Gerota 
mi-a dat o rublă (o piesă de cinci lei). Am fost atât de uluit, 
că n-am voit să-i primesc, dar după insistența șefului am 
plecat cu el în palma în care mi-i vârâse cu de-a sila. Aceştia 
au fost primii bani pe care i-am câștigat din clientelă.“! De 
altfel, peste câţiva ani, același Victor Gomoiu devine un fel 
de asistent pentru operaţiile „în oraș“ ale unui celebru chirurg 
al epocii: „Thoma Ionescu opera în oraș (în casa bolnavului 
respectiv) şi mă lua ca să-i transport acolo toată sala de 
operație. De obicei, în două trăsuri, duceam masa de operaţie, 
lighene, cutiile cu bluze, cu instrumente, cu pansamente, cu 
perii și săpun etc. și, fiindcă diagnosticul său nu era niciodată 
sigur, trebuia — mai ales în ce privește instrumentarul — să 
întâmpin toate eventualitățile. Pentru toate acestea avea un 
fel de geamantane speciale. Le împachetam la spital, le des- 
pachetam în casa indicată și montam un fel de sală de ope- 
rație; acolo îi serveam la rând tot ceea ce îi trebuia și apoi le 
reîmpachetam, ca să le aduc înapoi.'2 Ingrată situaţie pentru 


1. Victor Gomoiu, op. cit., vol. 1, p. 107. 
2. Ibidem, p. 142 

asistentul nostru, dar ea dovedește cât de răspândită era 
această practică în epocă. Experienţa tânărului Gomoiu măr- 
turisește nu numai despre practica chirurgiei în oraș, ci și 
despre ucenicia unui viitor mare chirurg în România începu- 
tului de secol XX. 

Uneori memoriile medicilor surprind „concurența“: vinde- 
cătorii empirici ţărani sau urbani, care înaintea organizării 
unui sistem sanitar la scară naţională și a înmulțirii docto- 
rilor în medicină, erau de altfel singurii disponibili. Doctorul 
Severeanu, copil de țăran, își amintește de vremea copilăriei: 
„Odată m-am luat la luptă dreaptă cu altul; el m-a trântit cu 
umărul de un lemn și osul a ieșit din umăr și mi l-a pus la 
loc un țăran meșter. [...] Am fost bolnav de friguri și am avut 
gălbinare, de care m-a vindecat un om, tăindu-mi la gălbinare, 
la rădăcina nasului. Moșul spunea că tăia cu para de argint, 
pentru că cele de fier erau ruginite și făceau bube rele. Am 
avut boală la ochi (conjunctivă catarală) și m-a vindecat un 
moș bătrân, prin zgârierea conjunctivei, cu o țapă de spic de 
grâu“ (Severeanu, 1929, p. 23). Tot el amintește și de un alt 
oculist țăran celebru care pe la 1860 „era foarte meșter în co- 
borârea cataractei prin ajutorul unui ac (cârlig de făcut 
ciorapii) și lumea se ducea la el în număr foarte mare“ (Seve- 
reanu, 1930, p. 138). 

Nu putem încheia fără să trecem în revistă și amintirile 
doctorului Dimitrie Gerota despre campania din Bulgaria 
din 1913. Textul este scris la cald, chiar în anul petrecerii 
evenimentelor, și are un evident rol de analiză a deficienţelor 
serviciului sanitar de campanie. Este un soi de memoriu 
original adresat autorităţilor sanitare militare, dovadă că el 
cuprinde și numeroase propuneri de îmbunătăţire a sistemu- 
lui sanitar al armatei române. Nu vom insista asupra dezas- 
truoasei organizări a serviciului sanitar al armatei române 
în campania din 1913, ci, din perspectiva noastră, mult mai 
interesante sunt mărturiile despre comportamentul corpului 

militar față de țăranii din coloanele de aprovizionare. Doctorul 
Dimitrie Gerota, fiu de preot din Craiova!, este profund impre- 
sionat de soarta acestor oameni: „Am anchetat și m-am con- 
vins personal că deși grupele de 4-500 cărăuși trebuiau să 
fie sub conducerea unui ofițer, care trebuia să aibă grija lor 
şi a vitelor lor, totuși în aceste marșuri de transporturi, nu 
gradele, ci D-zeu avea grija lor. Îmbrăcați numai în cămăși, 
plouați, obosiţi, nespălați, înnegriţi de praf, nebăuțţi și chiar 
nemâncaţi, acești martiri m-au impresionat foarte mult, căci 
m-am convins că au avut privațiuni mai mari decât trupele!“ 
(Gerota, 1913, p. 12). Condiţia lor socială inferioară iese cu 
ușurință în evidență în condiţiile excepționale ale campaniei: 
nimeni nu le ascultă plângerile, sunt folosiți și maltratați 
fără scrupule și fără nici o consideraţie față de persoana și 
avutul lor. Numai ţăran să nu fi fost în campania din 1913! 

În concluzie, memorialistica se dovedeşte o sursă impor- 
tantă, chiar indispensabilă, pentru istoricul interesat de 
medicii și medicina secolului al XIX-lea. Pentru că, de cele 
mai multe ori la bătrâneţe, când își scriu memoriile, medicii 
noștri își deschid sufletul și aștern pe hârtie crâmpeie de 
viață pe care alte categorii de surse le surprind cu dificultate 
sau deloc. De multe ori memorialistica stă mărturie pentru 
practici marginale cum ar fi chirurgia „în oraș“, care nu sunt 
conforme cu teoria medicală a timpului și, prin urmare, sunt 
trecute sub tăcere. De asemenea, multitudinea vindecătorilor 
empirici, specializaţi sau nu, care mişună în satele și orașele 
României de dinainte de 1900, și care sunt atât de bine de- 
scriși de doctorul C.D. Severeanu, intră de asemenea arareori 
şi cu mare dificultate în lumina istoriei. 

Dar noi, în periplul nostru prin memorialistica edită a 
medicilor, am pus accentul doar pe câteva problematici care 


1. Ion Atanasiu, „Activitatea științifică și socială a lui Dimitrie 
Gerota“, în G. Brătescu (ed.), Trecut și viitor în medicină. Studii şi note, 
Editura Medicală, București, 1981, p. 415. 

interesează istoria socială a medicinei în secolul al XIX-lea; 
multe altele își așteaptă în continuare cercetătorul interesat 
să iscodească viața și practica unor medici dintr-un trecut 
nu tocmai îndepărtat: în fond, ei ar putea fi străbunicii noștri. 


* 


Încercând să sintetizăm prima parte a cărții de față, 
începem prin a spune că rapoartele medicale și memorialisti- 
ca medicilor sunt foarte diferite: unele sunt acte de natură 
administrativă emanate în urma aplicării legislației sani- 
tare, celelalte sunt texte izvorând din subiectivitatea și din 
inițiativa celor care le scriu. Din perspectiva istoricului de 
astăzi însă, privirile celor două categorii de documente sunt 
complementare și din acest motiv aducătoare de beneficii 
pentru scrisul istoric. Paleta informaţiilor pe care rapoartele 
sanitare le oferă istoricului este extrem de variată, de la 
imagini aproape fotografice ale spațiului public din satele 
şi orașele României sfârşitului de secol XIX până la defi- 
ciențele sistemului sanitar, condiția medicului și raporturile 
acestuia cu autoritățile administrative și cu populaţia. În 
plus, întregul corp profesional al medicilor este implicat în 
acest imens efort de cunoaștere și de descriere a condiţiilor 
igienice și, în cele din urmă, a condițiilor de viață, ale popu- 
laţiei rurale, substituindu-se în bună parte etnografului. 
Pentru că, în topica discursului rapoartelor medicale, vesti- 
mentația ţăranului, modul de construcție a locuinței și orga- 
nizarea interiorului, topografia gospodăriei rurale, alimentaţia 
ţăranului sunt teme obligatorii pe care toate rapoartele 
referitoare la populaţia rurală trebuie să le atingă. Dar nici 
orașele nu sunt uitate și descrierile spațiului public, așa cum 
îl văd criticii membri ai Consiliului Sanitar Superior, sunt 
memorabile. Ca şi descrierile la fel de fotografice ale unor 
spitale publice sau ale altor instituţii pe care aceste înalte 
personaje sanitare au obligaţia să le inspecteze. 

În literatura rapoartelor, istoricul este condus parcă de 
mână de medicul raportor pe ulițele satelor pline de noroaie 
toamna și primăvara, prin curţile gospodăriilor țărănești 
pline și ele de noroaie și fără adăposturi pentru animale sau 
în minuscula cameră a locuinţei rurale, unde iarna stau claie 
peste grămadă toți membrii unei numeroase familii, într-o 
atmosferă pe care medicul epocii și cu atât mai mult istoricul 
de astăzi o găsesc respingătoare. Sau prin piețele la fel de 
rău mirositoare ale orașelor, vara, în vremea caniculei; ca să 
nu mai vorbim de mirosurile „mefitice“ ale latrinelor rău 
construite și rău întreținute ale spitalelor de provincie, 
improvizate în „case particulare“ sau pe la mănăstiri. Este o 
coborâre în Infern și așa trebuie să fi fost şi pentru locuitorii 
urbani înstăriți și cultivați ai epocii. O coborâre în Infernul 
României moderne... sau poate mai puțin moderne, așa cum 
demonstrează literatura rapoartelor. 

Cealaltă categorie de surse, memorialistica medicilor, este 
mai orientată pe individ, pe locul și destinul său în corpul 
profesional al medicilor din care face parte și în cadrul căruia 
își trăiește întreaga viață. Memoriile sunt surse esenţiale 
pentru istoria acestui corp profesional. Dar, ca și rapoartele, 
au meritul de a privi lucrurile de jos, de la nivelul personajelor 
care își trăiesc viaţa în cabinetele medicale și în spitalele 
României moderne. Despre ei, despre carierele lor și a co- 
legilor lor — mai mult sau mai puţin concurenţi — povestesc 
aceste memorii. Aici îl putem vedea pe doctorul Victor Gomoiu, 
la începutul carierei, cum este folosit cu beneficii concrete mi- 
nime, dar cu speranța unui „sprijin“ ulterior care nu va mai 
veni niciodată, de marele chirurg Thoma Ionescu, împotriva 
căruia în cele din urmă tânărul Gomoiu se va răzvrăti, ceea 
ce îi va închide pentru totdeauna calea către o carieră uni- 
versitară. Mai ales memoriile doctorului Gomoiu prezintă 
frust decepțiile și luptele din perioada de formare a unui 
tânăr medic (venit dintr-o familie rurală) în Bucureștiul de 

dinaintea Primului Război Mondial: mizerie morală, examene 
şi concursuri „aranjate“, favoritism, nepotism; o lume uni- 
versitară fără valori etice, care, văzută din interior, trăită, 
nu poate fi decât o mare dezamăgire. 


PARTEA A DOUA 


Discursul medical despre țăran 
şi lumea rurală 


1 


„Jegul stă gros pe pielea lor“ 
sau despre igiena corporală și a vestimentației 


Discursul medical despre țăran și lumea rurală, în ciuda 
volumului său imens, poate fi „parcelat“ într-un număr redus 
de teme. Medicii, cu toţii, tratează cu aproximaţie aceleași 
câteva subiecte: igiena corporală și a vestimentaţiei, igiena 
locuinţei și a gospodăriei, alimentaţia și alcoolismul, bolile 
specifice populaţiei rurale și, în sfârșit, tema degenerării rasei. 
Toate acestea, împreună, constituie subiectul celei de-a doua 
părți a volumului de față. Prima temă este igiena corporală 
și a vestimentației. 

Este surprinzătoare imaginea pe care literatura medicală 
din a doua jumătate a secolului al XIX-lea o schițează despre 
țăran și lumea rurală: o lume mizeră, în suferință, un infern 
social. Cultura ambiantă în care am crescut și în care m-am 
format intelectual nu o mai valoriza însă în același mod. 
Pentru mine, în epocă, țăranul și lumea rurală se situau mai 
degrabă la polulopus: o lume rurală idilică populată de țărani 
îmbrăcaţi în haine curate de sărbătoare, cu „tradiții milenare“, 
o chintesență pozitivă a românului și a românismului. Nu știam 
că imaginea pozitivă era o creaţie a secolului al XIX-lea și că, 
încetul cu încetul, accentul de pe imaginea negativă se va 
muta către cea pozitivă, devenind dominantă în a doua jumă- 
tate a secolului următor. Astăzi știu că ambele imagini sunt 
modalități prin care cultura dominantă a manipulat reprezen- 
tările despre țăran și despre lumea rurală în scopuri diferite. 
Cu alte cuvinte, adevăratul ţăran al secolului al XIX-lea este 

undeva la mijlocul drumului dintre ţăranul sălbatic al medi- 
cilor și țăranul identitar al folcloriștilor și al etnografilor. 
Altfel spus, vom încerca să surprindem ce spun medicii 
despre practicile de igienă corporală și vestimentară ale țăra- 
nilor români în ultimele decenii ale secolului al XIX-lea. 


Țăranul — o ființă mizerabilă în pielea sa... 


Descrierile medicilor, abordând orice temă legată de igiena 
conaţionalilor lor rurali, sunt în genere extrem de negative. 
Igiena corporală nu face excepţie. Însă, dintr-o perspectivă 
cantitativă, nu putem să nu remarcăm că igiena corporală 
nu ocupă un loc central în cadrul discursului medical, ci mai 
degrabă unul marginal; medicii se concentrază pe alte teme 
pe care, evident, le consideră mai importante: locuinţa, ali- 
mentaţia, alcoolismul. 

Într-o lucrare de doctorat de la sfârșitul secolului al XIX-lea, 
tânărul medic Constantin Popescu remarca: „Baie generală 
niciodată nu fac, nici femeile, nici bărbaţii, și aceștia nici pe 
cap nu se spală decât excepțional [...]. Se înțelege lesne în ce 
stare e pielea ţăranului. Un strat gros de murdărie stă 
totdeauna pe dânsa, și acei care au avut ocazie să stea între 
dânșii cunosc mirosul caracteristic pe care îl exhală din cauza 
pielii și a hainelor murdare“ (Popescu, 1896, 21). Iată deci o 
declaraţie fermă: țăranii nu fac niciodată baie! Cu alte cuvinte, 
igiena corporală lipsește aproape cu desăvârșire. În general 
lipsa igienei corporale este identificată de medici prin absența 
din gospodăria țărănească a unui produs simbolic — săpunul. 
'Tăranii nu folosesc săpunul, deci nu se spală. Cât adevăr is- 
toric este în aceste afirmaţii este mai dificil de surprins; cert 
este că în păturile superioare ale societății românești săpunul 
este un produs consumat uzual încă din secolul al XVIII-lea!. 


1. Constanţa Vintilă-Ghiţulescu, „«Primeneli și sulimanuri»: despre 
igienă și modernitate“, în Laura Griinberg (coord.), Introducere în 

Iar cea mai bună dovadă a lipsei igienei corporale este 
mirosul caracteristic respingător. Despre mirosul ţăranilor 
vorbesc mulți medici, dar poate nici unul atât de științific și 
cu atât șarm ca doctorul Nicolae Manolescu, care își începe 
cariera ca medic de plasă undeva în judeţul Buzău; în per- 
manentele și nesfârșitele inspecții prin satele şi cătunele pe 
care medicul de plasă are obligaţia, conform legii sanitare, 
să le facă, mereu pe drumurile desfundate ale circumscripţiei, 
medicul nostru rural are ocazia adeseori „să cunoască“ ol- 
factiv lumea țărănească pe care o administrează: „de multe 
ori mă conducea dintr-un sat într-altul câte un vătășel. Mer- 
geam pe jos, și el în partea dinspre care adia vântul. Atmo- 
sfera vătășelului meu era atât de infectă, că, împinsă de vânt 
peste mine, un miros miasmatico-empyreomatico-alcoolic m-a 
forțat să ne schimbăm locul. Aceasta probează infiltrațiunea 
hainelor lui de miasm și de producte de combustiune, iar 
exhalațiunea lui pulmonară de producte metylice. Infecția 
miasmatică provine din cumulul necurăţeniei corpului și 
locuinţei, iar cea empyreomatică demonstră afumarea la care 
este expus, pe cât timp șede în casă, coșul arzând. Această 
compozită infecţie, în general în casa ţăranului, mai cu seamă 
iarna, n-aș putea să o exprim mai bine decât spunând că, 
intrând acolo, aș fi preferat nici să am odorat, nici să respir“ 
(Manolescu, 1879, p. 553). Doctorul Manolescu știe despre 
ce vorbește, o știe din proprie experiență. Să nu ne închipuim 
însă că lucrurile au stat dintotdeauna la fel. Într-o carte ce- 
lebră, Alain Corbin consideră că atenţia acordată mirosurilor 
sociale este evenimentul major al istoriei olfacţiei în secolul 
al XIX-lea!. El vorbește, referindu-se la Franţa, de „putoarea 
săracilor“, despre care, cum am văzut mai sus, nu se satură 


sociologia corpului. Teme, perspective și experiențe întrupate, Editura 
Polirom, Iași, 2010, p. 207. 

L Alain Corbin, Le miasme et la jonquille. L'odorat et l'imaginaire 
social, XVIII“ — XIX” siècles, Flammarion, Paris, 1986, p. 167. 

să vorbească nici medicii noștri. Şi nu putem să nu cităm o 
descriere mai veche cu aproape trei decenii decât a doctorului 
Nicolae Manolescu, dar atât de asemănătoare: „Intrând în 
această casă, notează doctorul Joire în 1851, am fost lovit 
de mirosul infect din interior. Acest miros, literalmente su- 
focant şi insuportabil, se asemăna cu acela al gunoiului cel 
mai fetid; el înconjura, în mod particular, patul bolnavului, 
dar era de asemenea răspândit în întreaga locuinţă, în ciuda 
ușii întredeschise. Tot timpul șederii mele alături de acest 
pacient, mi-a fost imposibil să îmi retrag de la gură și nas 
batista prin care respiram. Cu toate acestea, toți cei ai casei, 
ca și bolnava, nu păreau să fie deranjaţi de acest miros.“! 
Să revenim la spațiul românesc și să vedem ce povestește, 
tot din proprie experiență, un alt medic, al unui spital rural 
din Gorj, despre igiena corporală a pacienţilor săi: „Ce ne 
facem cu starea de murdărie în care se găsește bolnavul la 
intrarea lui în spital. [...] Sciut este că românul de la naștere 
şi până la moarte numai de pielea lui nu se îngrijește; dacă 
mai are norocul să fie militar în armata permanentă, atunci 
vrând-nevrând trebuie să-și mai curețe soiosul său corp. În spi- 
tal intră omul într-o stare vrednică de plâns. [...] Nu vorbesc 
numai de părţile corpului care sunt mai expuse și în contact 
cu obiectele exterioare, cum sunt: faţa, mâinile și picioarele, 
ci mai ales de regiunile în care producţiunele de secreţiune 
sunt mai abundente, cum sunt subsorile, stinghele, perineul 
şi organele genitale. Aceste regiuni sunt de o necurăţenie și 
o infecțiune înspăimântătoare“ (Bianu, 1889, p. 278). 
Pentru doctorul Crăiniceanu însă, igiena corporală a ță- 
ranului se reduce la abluţiunile parţiale și imaginea de an- 
samblu pare mai puţin catastrofală decât cea descrisă de 
colegii săi. Pentru că acest tip de discurs este rar, ar fi mai 
bine să-l urmărim: „În general, țăranul este mai curat decât 
cum se crede, abstrăgându-se de la felurile muncii prin praf, 


1. Ibidem, p. 177. 

la treierat (arie), sau prin noroi, unde fără voia lui se face 
necurat; altminterea în mare parte, nu bagă dimineaţa mân- 
care în gură fără a se spăla pe față și pe mâini și a se închina. 
[...] Trebuie să fie de tot scăpătat cel ce ajunge în grad mare 
de murdărie, cum se observă ici-colea câte un caz, bunăoară 
dacă privim tinerii de la recrutare. Femeile le cunoști mai 
bine de pe spălatul picioarelor, cât ţin la curăţenia corpului 
lor“ (Crăiniceanu, 1895, p. 174). În ciuda acestor aprecieri po- 
zitive, atipice de fapt, marea majoritate a medicilor descriu 
igiena corporală a țăranilor în același registru: lipsa băilor 
complete, abluţiuni parțiale superficiale, în concluzie, mizerie 
corporală deplină. 

Dar trebuie remarcat nu numai ce se scrie despre ţăran, 
ci și cum se scrie, pentru că adeseori descrierile nu păstrează 
un ton neutru, cum reușește doctorul Gheorghe Crăiniceanu 
în pasajul de mai sus, ci utilizează ca procedee stilistice ironia 
și derizoriul. Doctorul I.C. Drăgescu excelează în acest dome- 
niu atunci când își permite să scrie: „Sunt oameni care fug 
de apă, care în toată viața lor nu s-au scăldat decât o dată: 
la botez. Țăranul de obicei nu face baie decât atunci când din 
întâmplare cade în apă. Din pricina aceasta părțile trupului 
care asudă mult miros greu. Unii nu se spală decât o dată pe 
săptămână, duminica, dar și atunci dau cu puţină apă pe 
obraz și pe mâini“ (Drăgescu, 1886, pp. 44-45). Dar nici un 
medic nu vorbește despre „baia“ involuntară a ţăranului când 
este prins de ploaie la muncă, pe câmp. Din simplul motiv că 
aceasta ar putea induce ideea că țăranul este harnic! și prin 
aceasta am ieși din registrul negativ al descrierii. 

Scriind despre țărani, unii medici nu își ascund ilaritatea 
și, implicit, disprețul, cum face și tânărul Constantin Popescu 
vorbind despre paraziții corpului și ai veșmintelor acestora: 


1. Despre stereotipul lenei ţăranului român a se vedea Constantin 
Bărbulescu, Vlad Popovici, Modernizarea lumii rurale din România 
în a doua jumătate a secolului al XIX-lea şi la începutul secolului al 
XX-lea. Contribuţii, Editura Accent, Cluj-Napoca, 2005, pp. 105-170. 

„Paraziţii sunt oaspeţi obișnuiți ai rufelor și capului lui, și 
săteanul e atât de obișnuit cu dânșii, încât se socotește ca un 
moment foarte sentimental între doi tineri, când dânsul pune 
capul în poala dânsei ca să-i caute și să-i omoare paraziţii din 
cap. Și aceasta se face în public. De altfel la ţară toată lumea 
își caută-n cap: părinţii copiilor, copiii părinţilor, iar bătrânii 
se așază singuri la o parte, vânând prin haine și prin căciulă“ 
(Popescu, 1896, p. 21). 

Dacă recapitulăm, sentinţele discursului medical despre 
igiena corporală a locuitorilor din mediul rural sunt urmă- 
toarele: țăranii nu fac niciodată baie generală; când se scaldă 
în râuri, vara, copiii mai des și mai rar adulţii (Crăiniceanu, 
1895, pp. 175-176), nu folosesc săpunul; abluţiunile parțiale 
constituie esența practicilor de igienă corporală. 

Un capitol special al igienei corporale îl constituie igiena 
părului. Dacă igiena corporală a ţăranului lipsește aproape 
cu desăvârșire, ar fi ilogic ca situaţia să fie diferită în ceea ce 
privește igiena părului. Și în acest caz medicii constată ace- 
leași probleme: „Sunt puţini țărani care se laie pe săptămână 
o dată; cei mai mulți așteaptă sărbătorile mari, pentru ca în 
seara dinspre ele să se laie. Ţăranii nu se piaptănă în toate 
zilele, unii nici chiar pe săptămână o dată. Copiii sunt mai des 
lăuţi și pieptănaţi, căci la aceasta forțează păduchii pe care 
ei îi fac mai lesne ca oamenii mari“ (Manolescu, 1895, p. 88). 
Din motive estetice, femeile își ung periodic părul cu diferite 
substanţe pe care doctorul Manolescu le cunoaște: „Pentru a 
da luciu părului, unele îl ung cu untdelemn, altele cu unt, iar 
altele cu osânză de porc. Pe aceste grăsimi le aromatizează 
cu busuioc uscat“ (Manolescu, 1895, p. 201). 

Discursul medical despre igiena corporală a ţăranilor este 
dublu articulat: pe de o parte avem un discurs descriptiv, în 
care medicii pretind că descriu o situație de fapt; pe de altă 
parte avem un discurs normativ, care ne oferă standardele 
igienice ale epocii și care, pentru lumea țărănească, constituie 
un ideal. Discursul normativ poate fi surprins mai ales în 
manualele școlare. Într-o astfel de lucrare, doctorul E. Rizu 

îi îndeamnă pe copii: „În fiecare dimineaţă trebuie să ne 
spălăm, cu apă rece și sopon, mânele, obrajii, urechile, gâtul, 
precum și tot pieptul. [...] De două ori pe săptămână, trebuie 
să ne spălăm picioarele și să ni lăm și capul. [...] Măcar o dată 
la două săptămâni trebuie să ni spălăm tot trupul“ (Rizu, 1891, 
pp. 108-109). Dar din nou doctorul Nicolae Manolescu ne oferă 
cel mai articulat model de discurs normativ: „Țăranul ar face 
un pas de progres în igiena corporală, dacă ar îngriji acope- 
rământul natural al capului. Aceste îngrijiri, care n-ar costa 
decât puțină bunăvoință, trebuie să consiste: în pieptănarea 
în fiecare dimineață, în tăierea și rotunjirea părului și a barbei 
cel puţin la două-trei săptămâni o dată; în raderea barbei în 
fiecare sâmbătă seara sau mai bine duminică dimineaţa și în 
spălarea figurii și a gâtului în fiecare dimineață. Influența 
acestor îngrijiri igienice ar deștepta o simţire plăcută în cre- 
ierul celui așa îngrijit și care în ochii și în fața lui se va reflecta 
prin o voiciune și o deșteptăciune ce un nespălat și un nepiep- 
tănat nu este în stare să arate, și în fine prin o poftă de a se 
gândi la lucruri frumoase și la întreprinderi de om bărbat. 
Rolul igienic al acestor măsuri ar mai consta în exterminarea 
diferiților microbi și paraziți, care se adăpostesc mai întâi pe 
păr și între peri și mai tâziu pătrund, fie în grosimea pielii, 
fie în interiorul organismului, producând boli. Prin regiunile 
păroase foarte lesne se răspândesc, de la om la om, de la 
părinte la copil, ființele mici producătoare de boli“ (Manolescu, 
1895, pp. 88-89). 

Ceea ce arată interesant în textul de mai sus nu sunt ne- 
apărat normele igienice propriu-zise, ci mai degrabă ceea ce 
s-ar putea numi valorizarea socială și morală a acestora, cum 
remarca, pentru Franța, Georges Vigarello, când vorbea despre 
virtuțile apei „populare“!: igiena devine parte a unei pedagogii 


1. Georges Vigarello, „Igiena corpului și modelarea formelor“, în 
Alain Corbin, Jean-Jacques Courtine, Georges Vigarello (coord.), Istoria 
corpului, vol. II, De la Revoluţia Franceză la Primul Război Mondial, 
Editura Art, București, 2008, p. 349. 

sociale mai vaste. Deci miza socială a igienei este de fapt mult 
mai mare în secolul al XIX-lea. Să revenim la textul nostru, 
care, alături de valorizările sociale și morale ale normelor de 
igienă corporală, dezvăluie și noile pericole care pândesc corpul 
în era post-pasteuriană — „microbi și paraziți“ — și care impun 
o nouă transformare a practicilor de igienă corporală, cu norme 
tot mai înaltei. Fenomenul pe care l-am surprins în textul de 
mai sus este atât de caracteristic medicinei occidentale, încât 
un cunoscut istoric al medicinei în Franţa secolului al XIX-lea 
vorbește chiar de medicină morală?. Deci a impune practici 
igienice claselor populare presupune implicit un proces de 
moralizare; este de fapt o componentă esenţială a procesului 
de civilizare la care sunt supuse aceste clase. 

Și acum, la final, vine întrebarea de bun-simț a oricărui 
lector atent: totuși, cum și cât își spălau corpul țăranii români 
în a doua jumătate a secolului al XIX-lea? Imposibil de răs- 
puns cu exactitate în absenţa unor anchete credibile, de tip 
sociologic, efectuate în epocă. Ceea ce nu însemnă că un răs- 
puns nu poate fi intuit și lansat ca o ipoteză de lucru. Ghidul 
nostru a fost discursul medical, dar genul acesta de discurs 
are capcanele sale, căci el se află, cum remarca Ionela Băluță, 
la intersecția câmpului științific cu cel politic, iar interpreta- 
rea sa se lovește de două mari probleme: repetitivitatea dis- 
cursului și situarea lui la granița dintre științific și ideologic?. 
Căci discursul medical se pretinde unul obiectiv și științific, 
el fiind de fapt, o știm astăzi, perfect ideologic. 

O altă metodă de evaluare a conținutului discursului me- 
dical din România ar fi compararea sa cu ceea ce se știe despre 


1 Ibidem, p. 352. 

2. Olivier Faure, Les Français et leur médecine au XIX” siècle, Belin, 
Paris, 1993, pp. 124-125. 

3. Ionela Băluţă, La burgeoise respectable. Réflexion surla construction 
d'une nouvelle identité féminine dans la seconde moitié du XIX" siècle rou- 
main, Editura Universității din București, București, 2008, pp. 127—128. 

starea igienei publice din secolul al XIX-lea în alte spații 
ştiinţifice mai generoase la nivelul surselor primare și al 
cercetărilor ulterioare. Altfel spus, dacă punem la îndoială 
spusele medicilor români, putem încerca să vedem ce se 
întâmplă, din acest punct de vedere, în Franța, care constituie 
modelul europenizării noastre. În nici un caz la Noi practicile 
de igienă corporală a țăranilor nu puteau fi mai avansate 
decât la Ei. 

În ceea ce privește baia corporală, de la Georges Vigarello 
încoace știm că, în Occident, la începutul secolului al XIX-lea 
aceasta este o practică mai degrabă terapeutică, recoman- 
dată cu precauţie de medici, regula igienică a epocii prevă- 
zând mai degrabă spălările locale. La mijlocul secolului are 
loc o mutație importantă a normelor igienei corporale, mu- 
taţie influențată de noile descoperiri ale chimiei, care impun 
o viziune energetică asupra corpului și în care pielea devine 
un organ la nivelul căruia se produc schimburi importante 
de elemente ale corpului cu mediul înconjurător. Astfel, acum 
începe să fie recomandată temuta baie corporală completă. 
Ea devine apanajul unei elite, dar în ultima treime a secolu- 
lui va cunoaște un început de democratizare: apa „populară“. 
Era post-pasteuriană inaugurează o relație corp-mediu tot 
mai amenințătoare, ceea ce va duce la standardele igienice 
tot mai ridicate ale lumii în care trăim!. Medicii români insistă 
asupra lipsei băii corporale complete, care devenise o normă 
în epocă, și asupra mirosului respingător al țăranilor. Ei re- 
cunosc practicarea în lumea țărănească a spălărilor parţiale: 
mâini, față, picioare. Dar aproximativ în aceeași perioadă 
confrații lor francezi îi descriu uneori pe conaționalii lor tă- 
rani în tușe foarte asemănătoare: în 1886, „ţăranul din 
Morvan își spală puţin fața atunci când își rade barba, dar 
restul corpului său după naștere nu a fost atins niciodată 


1. Toate referințele din acest paragraf sunt preluate de la Georges 
Vigarello, op. cit., pp. 337-353. 

de o picătură de apă“. Sau, mai târziu chiar, în 1890, doctorul 
Francus se revolta împotriva lipsei de igienă a țăranilor din 
Forez și Vivarais declarând: „toată lumea știe că ţăranii noștri 
au mai puţină grijă de sine decât au elveţienii și englezii de 
animalele lor“2. Descrieri echivalente, cu imagini chiar identice. 

Țăranii francezi și români, și nu doar ei, trăiesc încă la 
sfârșitul secolului al XIX-lea în ceea ce s-a numit epoca „apei 
rare“. Pentru ei practicile de igienă corporală au cu totul altă 
semnificație. O știm din cercetările contemporane. Curăţenia 
corpului și a habitatului sunt necesare parcurgerii unui timp 
sau a unui spațiu sacre. Curățenia este asociată deci cu săr- 
bătoarea și cu sacrul și nu avea până de curând multe în 
comun cu valorile promovate de igiena modernă. Altfel spus, 
țăranul se spală, atât cât se spală, sâmbăta, pentru a fi curat 
în timpul slujbei duminicale. Doctorul N. Takeanu, medicul 
primar al judeţului Covurlui în 1887, când amintește de lipsa 
de igienă corporală a țăranilor din județul său, știe totuși că 
în trecut, cândva, baia săptămânală era o habitudine: „Băile 
şi curăţenia corporală, care era una din marile calități ale gos- 
podinelor noastre sătene, s-au pierdut cu totul din uz în aceste 
localităţi; astfel că, lipsiți de râuri în care s-ar mai putea spăla 
vara și pierzând salutarul obicei de a se scălda o dată pe săp- 
tămână, am întâlnit persoane care nu-și aduc aminte dacă în 
viața lor şi-ar fi spălat corpul“ (Takeanu, 1888, p. 2401). Baia 
corporală nu este în ultimele decenii ale secolului al XIX-lea 
o achiziţie a viitorului doar pentru mediul rural, ci și pen- 
tru cel urban în bună parte. În 1907, medicul militar M.D. 


1. Jean-Pierre Goubert, La conquête de l'eau. L'avenement de la santé 
à l'âge industriel, Editions Robert Lafont, Paris, 1986, pp. 225-226. 

2. Eugen Weber, La fin des terroirs. La modernisation de la France 
rurale (1870-1914), Le grand livre du mois, Paris, 1998, p. 223. 

3. Pentru această problemă vezi Constantin Bărbulescu, Imagi- 
narul corpului uman. Între cultura țărănească şi cultura savantă 
(secolele XIX-XX), Editura Paideia, București 2005, pp. 232-233. 

Călinescu încă putea să afirme că „mare parte din orașele 
capitale de județ nu au stabilimente pentru băi comunale, 
iar altele, dacă au, le au cutotul rudimentare“ (Călinescu, 1907, 
p. 206). Dar în ultimele trei decenii ale secolului al XIX-lea 
există un interes, modest, e drept, pentru problemele igienei 
corporale. Unii medici, cum ar fi doctorul Romniceanu, în 1871 
(Romniceanu, 1871, pp. 189-191) sau C.I. Istrati, în 1879, 
popularizează noile achiziții ale igienei corporale din spaţiul 
francez (Istrati, 1879, pp. 106-116). Însă, ca o caracteristică 
a acestor preocupări, remarcăm că nu igiena corporală în sine 
este în discuţie, ci infrastructura necesară acesteia, iar în 
deceniul opt al secolului al XIX-lea suntem încă din acest 
punct de vedere în împărăţia băii publice. Interesul medicilor 
este de a populariza binefacerile băilor publice și implicit pe 
cele ale igienei corporale, dar mai ales de a găsi modalităţile 
prin care baia publică să se transforme în ceea ce va deveni 
mai târziu baia populară. Baia populară este în România o 
realizare a primului deceniu al secolului al XX-lea. Acum se 
trece în sfârșit de la planuri și proiecte la punerea lor în 
practică. Începuturile sunt modeste, însă au marele avantaj 
că există, chiar dacă pentru mediile țărănești baia populară 
este o instituție perfect neadaptată la nevoile locale. Astfel, 
în comuna Moara Domnească, „localul băii populare a fost 
transformat pentru primărie, în altă comună pentru a servi 
ca școală [...], alte băi populare sunt aproape părăsite, ne- 
funcționând decât vara, și atunci neregulat, precum este baia 
de la Poenarii-Vulpești (Ilfov), Damienești (Roman) și altele“, 
ne semnalează cu tristețe doctorul B. Drăgoșescu (Drăgoșescu, 
1908, pp. 401-402). Pe de altă parte, nu trebuie să ne 
închipuim că peste tot băile populare din mediul rural fie nu 
au funcționat, fie au fost deturnate de la funcţia lor inițială. 
Aceste fenomene surprinse de medicii epocii trebuie privite 
ca niște excepţii tocmai prin faptul că au putut ajunge la 
cunoștința istoricului contemporan. 

Încetul cu încetul, dar mai ales în primul deceniu al seco- 
lului al XX-lea, statul intervine și în privința creării infrastruc- 
turii absolut necesare unei igiene corporale moderne. Nu 
vorbim de mediul urban, unde progresele sunt evidente, ci 
avem în vedere băile populare construite pe unele dintre Dome- 
niile Coroanei și de cele atașate la spitalele și dispensarele 
rurale. Toate acestea sunt doar niște începuturi, ele sunt nu- 
cleele de unde gustul pentru igiena corporală trebuia să difu- 
zeze treptat în marea masă a populației țărănești. 

Astăzi, orice lector al întunecatei literaturi medicale de- 
spre țăran și despre lumea rurală de la sfârșitul secolului al 
XIX-lea percepe alteritatea imaginii care i se pune în față. 
Alteritate și exotism. În zilele noastre nu se mai poate scrie 
despre țăran și despre lumea rurală ceea ce medicii nu se 
sfiau să afirme în secolul al XIX-lea. De ce? S-a schimbat 
situaţia igienei ţăranului, și implicit a igienei corporale, atât 
de mult, încât descrierile secolului al XIX-lea să nu mai fie 
posibile? Cine a trăit și a crescut în mediile rurale din Româ- 
nia contemporană știe că cel puţin în domeniul igienei perso- 
nale singura achiziție este generalizarea băii săptămânale!, 
nimic mai mult. Și după recensământul din 2002 înzestrarea 
gospodăriilor rurale cu sală de baie și cu instalaţii sanitare 
râmâne un deziderat: doar 13,4 % dintre locuinţele rurale dis- 
pun de o sală de baie (față de 83,2 % în mediul urban), 15,1 % 
sunt alimentate cu apă în interior și, în sfârșit, 12,9 % dispun 
de canalizare (85,6 % pentru mediul urban? . În lipsa acestor 
elemente, igiena corporală modernă nu este posibilă. 


1. Vorbim de baia săptămânală, dar nu așa cum este percepută în 
mediile urbane, căci de fapt pentru adulți este vorba mai degrabă de 
abluţiuni parțiale mai extinse: spălarea mânilor, a feţei, a picioarelor, 
a pieptului, la subraț. Baia corporală completă este imposibil de realizat 
în lipsa unui recipient suficient de mare cât să cuprindă întregul corp. 

2. Recensământul 2002 — Principalii indicatori pe județe și categorii 
de localităţi. Rezultate preliminare, p. 82. Document disponibil la 
adresa http://www.recensamant.ro, consultat în 12 octombrie 2011, 10.32. 

Iar eu, astăzi, în anul de graţie 2013, la doar 15 kilometri 
de un oraș mare al României europene — Cluj-Napoca -, 
trăiesc într-un sat care nu are nici rețea de apă curentă, nici 
canalizare. Și, după știința mea, doar trei locuinţe din sat! 
dispun de o sală de baie dotată cu WC interior. Secolul al 
XIX-lea este vecinul nostru! 


Dar şi în haina sa... 


Cât despre igiena vestimentaţiei, medicii nu ne dau vești 
bune, cum de altfel ne și aşteptam. Țăranul care nu se spală 
pe sine, care își ţine corpul într-o stare de mizerie perpetuă, 
așa cum susțin medicii, este şi mai greu de crezut că își spală 
hainele. Pentru că vestimentația și corpul, prin contactul lor 
intim, se influențează reciproc; țăranul este o ființă mize- 
rabilă atât în pielea sa, cât și în haina sa. Sunt medici, ca 
şeful serviciului sanitar al județului Tecuci, care susțin nici 
mai mult, nici mai puţin că „albiturile, cămașa și ițarii, nici- 
odată nu le mai spală“ (Crăiniceanu, 1895, p. 153). Să ne fie 
permis să ne îndoim de astfel de afirmaţii. Chiar dacă din 
când în când își mai spală hainele, țăranul rămâne o ființă 
cu habitudini igienice rudimentare, care îl plasează din punct 
de vedere social, dar și moral, la baza ierahiei sociale. Pentru 
că, am mai spus-o o dată, în secolul al XIX-lea igienizarea 
lumii rurale este doar o parte a unei mult mai vaste pedagogii 
sociale. Practicile igienice, curăţenia în general, medicii le 
asociază cu inteligența și cu valorile morale superioare; la 
care se adaugă, din epoca pasteuriană, lupta împotriva micro- 
bilor. Doctorul Nicolae Manolescu, amalgamează toate aceste 
reprezentări într-un tot unitar și instructiv când scrie despre 
„primenirea“ cămășii ţăranului: „Țăranul poartă cămașa 
neschimbată, nici chiar noaptea, în timpul săptămânii [...] 


1. Altfel spus, sub 1 % dintre locuinţele satului. 

Acest obicei este rău, căci în timpul de 6 zile, oricât țăranul 
îşi ventilează corpul prin felul ocupaţiunii lui, totuşi cămaşa 
se infiltrează de multe producte de secrețiune şi de excrețiune 
ale pielei. Pe lângă aceste producte nesănătoase, se mai adaoge 
o mulțime de microbi de tot soiul [...]. În modul acesta, o că- 
maşă așa murdară exercită asupra energiei corpului o in- 
fluenţă de lâncezire generală, o indispunere acuzată de orice 
persoană simţitoare, şi întreţine focare de microbi, de infec- 
țiune; din contra, o cămaşă curată stimulează într-un chip 
plăcut pielea şi reflexul acestei stimulaţiuni în organism este 
cauza unei mişcări plăcute, care nu poate fi fără influenţă 
chiar asupra deșteptării omului înapoiat“ (Manolescu, 1895, 
pp. 172-173). Bănuim că, odată schimbată săptămânal, 
cămașa morală a doctorului Manolescu va fi totuși spălată 
înaintea unei noi utilizări. 

Vorbind despre vestimentația ţăranului, medicii își aleg 
din întrega problematică, așa cum fac mereu, un set de micro- 
teme asupra cărora revin cu insistență. În mod evident, ei 
descriu vestimentația ţăranului pentru a o judeca din punct 
de vedere igienic. Dar fiindcă uneori o descriu cu amănunțime 
(materiale, forme, uneori chiar ornamentaţie), din acest punct 
de vedere ei se transformă în adevăraţi etnografi. Lucrările 
clasice din 1895 ale doctorilor Nicolae Manolescu și Gheorghe 
Crăiniceanu sunt un excelent izvor de epocă pentru etnograful 
de astăzi, curios să dea și o dimensiune istorică cercetărilor 
sale. Asupra acestui aspect nu ne oprim aici; ceea ce ne inte- 
resează acum este mai degrabă modul în care medicii valo- 
rizează vestimentația ţăranului și care sunt criteriile acestei 
judecăţi. 

O primă constatare ar fi că vestimentația țărănească nu 
este bine adaptată scopului său: protejarea corpului de agenţii 
externi, care implică de la sine o adaptare a pieselor de îm- 
brăcămite și de încălțăminte la anotimp și la natura intempe- 
riilor. Alfel spus, în marea lui indolenţă, ţăranul nu își 

protejează corpul iarna, în schimb, o face în exces vara. 
Doctorul Migareli îi acuză pe țăranii din județul Mehedinţi 
că își lasă copiii „cu capul și picioarele goale și numai cu o 
singură cămașe, precum am văzut în ogrăzi și pe strade, chiar 
în anul acesta când termometrul marca 26 grade de frig“ 
(Mingareli, 1888, p. 2521). Faptul nu este chiar așa de singu- 
lar, cum am putea crede, căci și doctorul Gh. Crăiniceanu 
combate cu indignare obiceiurile „fetelor mari“, care, pentru 
a-și dovedi rezistența fizică, nu se sfiesc să meargă desculțe 
chiar și iarna (Crăiniceanu, 1895, p. 120). Mărturii mai tim- 
purii vorbesc de asemenea de copii desculți în zăpadă sau, în 
cazurile cele mai fericite, de imposibilitatea de a frecventa 
şcoala în timpul iernii din cauza lipsei încălțărilor, socotite 
totuși de unii indispensabile!. Că țăranul nu este prevăzător, 
şi deci nu aplică și pentru sine propria zicală —vara sanie și 
iarna car —, medicii o știu și o probează prin faptul că observă 
că țăranul poartă vara aceiași căciulă „defectuoasă“ ca și 
iarna: „căciula, defectuoasă prin forma ei pentru timpurile 
reci, devine o adevărată cauză de tortură pe căldurile de vară“ 
(Manolescu, 1895, p. 91). Pur și simplu, țăranii nu știu cum 
să se îmbrace! Unele piese de vestimentație moștenite din 
alte vremuri demult apuse sunt condamnate la unison de 
medici: „nădragul, șalvarul și poturul“, despre care doctorul 
Nicolae Manolescu știe că sunt moșteniri orientale, chiar dacă 
„au pierdut mult din greutatea și incomoditatea lor“, sunt 
condamnate în numele modernităţii practice, dar și al esteticii: 
„ele sunt haine nepractice: mai largi decât trebuie, mai groase 
decât este necesar în cea mai mare parte a anului, căci câm- 
penii nu-i leapădă decât în lunile curat de vară, mai încărcate 
de găitane decât reclamă bunul-gust“ (Manolescu, 1895, p. 189). 


1. Constanţa Vintilă-Ghiţulescu, „«Primeneli și sulimanuri»: despre 
igienă și modernitate“, în Laura Griinberg (coord.), Introducere în so- 
ciologia corpului. Teme, perspective şi experiențe întrupate, Editura 
Polirom, Iași, 2010, p. 204. 

Pur și simplu, doctorului Manolescu nu îi plac șalvarii, în 
1895 sunt prea orientali pentru regatul european de la gurile 
Dunării; în schimb, îi plac pantalonii, care sunt „raţionali“, 
adică asigură un echilibru perfect între cost (consum de ma- 
terial redus), funcţie (lasă libertatea de mișcare) și estetic: „nu 
reclamă podoabe“ (Manolescu, 1895, pp. 190-191). Dacă din 
punctul de vedere al pieselor de vestimentație, și deci al 
croiului, medicii sunt adevăraţi europeni, ca niște europeni 
ai unei naţiuni mici ce își caută locul în noua ordine indus- 
trială a Europei, ei sunt protecționiști și deplâng, de fiecare 
dată când au ocazia, renunțarea la industria textilă casnică 
şi cumpărarea de mărfuri străine, „de târg“. În primul rând 
ei condamnă renunțarea la cânepă, ca suport al industriei 
textile casnice, și înlocuirea ei cu bumbacul, preferinţă pe care 
o consideră „pierdere națională“ (Manolescu, 1895, pp. 79-80). 
Pasul următor, făcut tot atunci, consta în renunțarea com- 
pletă la industria textilă rurală și în achiziționarea pânzei 
direct din târguri, „produs al fabricilor streine“, cum observă 
cu amărăciune la sfârșitul deceniului nouă al secolului al 
XIX-lea medicul primar al județului Tecuci (Crăiniceanu, 
1895, p. 153). Modernizarea vestimentaţiei rurale, care în- 
seamnă de fapt renunțarea la costumul tipic țărănesc și la 
industria textilă casnică, este atunci abia la începuturi. Va 
trece mai mult de o jumătate de secol până când fenomenul 
se va fi desăvârșit, cândva în primul deceniu de după al 
Doilea Război Mondial. 

Opinca este un element al identităţii țărănești. Medicii 
care tratează problema vestimentaţiei se opresc îndelung 
asupra ei. Este opinca ţăranului o încălțăminte igienică? Care 
sunt avantajele, dar și dezavantajele acestui tip de încălță- 
minte? — se vor întreba pe rând medicii. Cum opinca este un 
semn identitar, plasându-se la jumătatea drumului dintre 
modernitate și arhaism, ea este tratată cu moderație. Cu alte 
cuvinte, nu este văzută nici ca un produs foarte igienic, dar 
nici nu este condamnată pe toate fronturile. 

În primul rând are avantajul că este un produs autohton, 
este practică: „se încalță și se descalță cu destulă ușurință, 
se ţine bine pe picior“; în plus, este ușoară și călduroasă 
(Manolescu, 1895, p. 243). Pare încălțămintea ideală. Totuși, 
nu este foarte rezistentă și nu este deloc o încălțăminte prac- 
tică în „timpurile ploioase“. Oricum este singura încălțăminte 
pe care şi-o permit majoritatea țăranilor. Opinca a însoţit 
lumea țărănească și în secolul următor. La sfârșitul anilor 
'90, în cercetările de la Râșca (judeţul Cluj) am cunoscut 
ultimii descendenți ai opincii, varianta finală de dinaintea 
dispariției: opincile „de gumă“ confecționate din bucăţi de 
anvelope uzate folosite sporadic până prin anii '80 ai secolului 
trecut. Odată cu opinca și după generalizarea consumului de 
pâine de grâu, dispare și ultimul simbol identitar al ţărăni- 
mii: de acum înainte țăranul nu va mai putea fi numit nici 
opincar și nici mămăligar. Astfel se încheie un ciclu istoric. 


2 


„Majoritatea locuiesc în condițiuni 
mai rele ca zulușii“ sau despre igiena locuinţei 
şi a gospodăriei 


Bordeiul — flagelul habitatului țărănesc 


În deceniul trei al secolului al XIX-lea, într-o lucrare astăzi 
celebră, Dinicu Golescu lansează în literatura română 
imaginea dezastruoasă a habitatului rural care, cum vom 
vedea, va face o carieră fulminantă în a doua jumătate a se- 
colului. Satul lui Golescu nu are „nici biserică, nici casă, nici 
gard împrejurul casii, nici car, nici bou, nici vacă, nici oaie, 
nici pasăre, nici pătul cu semănăturile omului pentru hrana 
familiei lui, și, în scurt, nimică; ci numai niște odăi în pământ, 
ce le zic bordeie, unde, intrând cinevaș, nu are a vedea alt 
decât o gaură numai în pământ, încât poate încăpea cu ne- 
vasta și cu copiii împrejurul vetrii, şi un coș de nuiele scos 
afară din fața pământului și lipit cu balegă [...]. Și apoi, 
intrând cinevaș întru acele bordeie ale lor, peste putinţă era 
de a găsi pe trupurile lor, și în casă, lucru de zece lei; căci și 
căldarea cu care o să-și facă mămăliga nu o are fieșcine, ci 
sunt 5-6 tovarăș pe una“!. Dar bordeiul, ca imagine a sărăciei 
extreme, este descoperit mai întâi de către călătorii străini; 
iată-l, de pidă, pe consulul Raicevich descriind satele de 
câmpie ale Valahiei în penultimul deceniu al secolului al 


1. Dinicu Golescu, Însemnare a călătoriei mele Constantin Radovici 
din Golești făcută în anul 1824, 1825 şi 1826, ediţie îngrijită de Mircea 
Iorgulescu, Editura Minerva, București, 1977, pp. 76-77. 

XVIII-lea: „Satele de câmpie sunt locuite de oameni sărmani; 
au un aspect mizer și dezolant. Casele, sau mai degrabă 
vizuinele, sunt săpate în pământ și se numesc bordeie. De 
departe nu se zărește decât fumul ce iese din hornuri, iar, de 
aproape, se vede acoperișul, ca un dâmb mic de pământ; este 
făcut din prăjini de lemn acoperite cu pământ, încât, pe dea- 
supra crește iarbă“ (Raicevich, 1822, p. 126). Pentru călătorii 
veniți din Occident, satele acestea de câmpie, alcătuite doar 
din bordeie, vor fi subiect de veșnică mirare: ele reprezintă 
alteritatea negativă maximă. În sens invers privirii acestora, 
autohtonul Dinicu Golescu, își redescoperă ţara și ţăranii de 
pe moșiile din Muscel, prin intermediul alterităţii pozitive 
maxime care o constituie Occidentul. 

Primele mărturii medicale despre habitatul rural le avem 
tot din Țara Românească și sunt puţin mai târzii decât lucra- 
rea lui Dinicu Golescu. În 1830, doctorul Constantin Caracaș 
descrie, după știința noastră pentru prima dată într-o lucrare 
medicală, locuinţele țăranilor. Imaginea nu diferă prea mult 
de cea oferită de consulul Raicevich sau de Dinicu Golescu: 
„Locuinţele se compun dintr-o cameră mică, umilă, cu o tindă, 
făcută din nuiele împletite, lipite pe dinafară și pe dinăuntru 
cu pământ amestecat cu baligă de vacă și acoperite cu trestie 
sau coceni de porumb. Mulţi locuiesc în bordeie sau case 
săpate în pământ, iar îngrădiri de siguranță, sau ceva arbori 
spre folosul sănătăţii, împodobire sau repaos, foarte rar se 
văd; în locul acestora se văd pe lângă case, grămezi de baligi 
de vite și alte mormane de murdării. Și dacă locuinţele lor 
sunt așa, apoi cele ale vitelor sunt și mai și; cele mai multe 
grajduri sunt din gard, de multe ori lipsesc cu totul și vitele 
sunt expuse totdeauna vânturilor și ploilor, stau neîngrijite 
prin curțile mocirloase, adeseori lipsite iarna și de nutrețul 
cuvenit“ (Samarian, 1937, pp. 124-125). În acest scurt text, 
doctorul Caracaș trece în revistă toate toposurile discursului 
medical despre locuinţa țărănească: dimensiunile modeste, 

materialele de construcție neigienice (amestecurile de lut cu 
balegă de vită), veșnicile grămezi de excremente animale, no- 
roaiele din curțile desfundate, lipsa anexelor pentru adăpos- 
tirea animalelor — totul este aici; medicii din a doua jumătate 
a secolului doar construiesc în jurul acestor imagini-simbol. 

Medicii continuă astfel tradiția imaginii negative a locu- 
inței țărănești. Nu ei o creează, ci doar sunt printre primii 
care o colportează. Nici măcar nu sunt singurii care critică 
şi propun soluţii de îndreptare în acest domeniu. Mihail Kogăl- 
niceanu, la mijlocul anilor '40 ai secolului al XIX-lea, sau 
Costache Negruzzi, în anii '50!, abordează subiectul în gaze- 
tele de popularizare ale vremii. Ceea ce reușesc medicii este 
transferul imaginilor și al reprezentărilor preexistente din 
domeniul profan al preceptelor de viață, în sferele înalte ale 
ştiinţei. Tot ceea ce ei ating intră într-un alt registru: devine 
știință. Doctorul C.I. Istrati studiază la începutul deceniului 
nouă al secolului al XIX-lea „starea nehygienică a locuitorilor 
noștri de la ţară“ din perspectiva „omului de știință“ (Istrati, 
1880, p. 320) şi constată ceea ce știam de mai bine de un secol 
cu sau fără ajutorul medicilor, și anume că țăranii locuiesc 
în condiţii neigienice. Și din nou locuințele din câmpie și mai 
ales bordeiele sunt incriminate. Şi el se complace în a ne 
descrie asemenea locuinţe și în a sublinia marea lor arie de 
răspândire: „Sunt judeţe întregi, și cu deosebire Vlașca, Teleor- 
manul și mai ales o parte din Dolj și tot Gorjul, unde casele 
consist în niște adevărate găuri, bordeie săpate în pământ. 
Pentru aceasta, atunci când ele sunt făcute cu mai multă 
atenţiune, se sapă o groapă în adâncime de 1 până la 2 m și 


1. Cele două texte dedicate locuinţei rurale, cel al lui Mihail 
Kogălniceanu și cel al lui Constache Negruzzi, mi-au fost semnalate de 
Constanţa Vintilă-Ghiţulescu, lucru pentru care îi mulțumesc. De altfel 
le folosește în noua sa carte, Evgheniţi, ciocoi, mojici. Despre obrazele 
primei modernități româneşti (1750-1860), Editura Humanitas, Bucu- 
rești, 2013, pp. 311-314. 

pe urmă se aruncă înlăuntrul găurii paie și coceni de porumb, 
şi, profitându-se de câteva zile de secetă, li se dă foc. Căldura 
dezvoltată de aceste substanţe în combustiune usucă păreții 
şi mai mult, reduce la starea anhydrică argila din care în ge- 
neral este format sub-pătura aluvianului ce formează baza 
geologică a țării. În urmă se acopere cu lemne, peste care se 
pun coceni și paie în straturi suprapuse, adesea și acestea 
acoperite cu pământ, până ce se crede că, graţie grosimii pă- 
turii și gradului ei de inclinaţiune, apa meteorică se va putea 
lesne scurge în afară, fără a putea pătrunde în întrul lor. 
Adeseori ferestre nu sunt deloc. Atunci lumina intră pe coșul 
vetrei, iar de e vară pe ușă, și în caz de a fi, ele sunt puse pe 
una din laturele casei între încrucișarea lemnelor ce constituie 
acoperișul, sau alăturea cu ușa, în ușă chiar, care dă în o 
intrare cu scări de pământ deschisă cu totul în afară. În 
genere aceste case au o singură cameră, mare, cu baza unui 
paralelogram; uneori mai este încă o mică cameră alături și 
mai totdeauna un cotlon în unul din colțuri, un soi de grotă 
mică, obscură, carele joacă rolul de cămară pentru sacul cu 
porumb și alimente“ (Istrati, 1880, pp. 322-323). Nu putem 
să nu remarcăm că doctorul Istrati nu face altceva decât să 
realizeze cu un limbaj impregnat de termeni ştiinţifici o de- 
scriere a locuinţei țărănești, nu mult diferită în fond de aceea 
a predecesorilor săi. Să ne amintim de descrierea, chiar mai 
elocventă din punctul de vedere al utilizării terminologiei știin- 
țifice, a mirosului vătășelului doctorului Nicolae Manolescu 
în vremea când era medic de plasă. Toată această terminolo- 
gie, cum spuneam, are rolul de a transforma un text profan în 
unul științific, iar demersul medicilor care îl scriu dintr-unul 
descriptiv în unul științific. În fapt, atât doctorul CI. Istrati, 
cât și doctorul Manolescu pretind că fac prin scrierile lor nu 
doar simple descrieri ale unor realități țărănești oarecare, ci 
pur și simplu texte științifice. 

Dacă punem în oglindă descrierile habitatului rural de 
la sfârșitul secolului al XVIII-lea sau de la începutul secolului 

următor, cum o fac consulul Raicevich sau Dinicu Golescu, 
şi textele medicale din a doua jumătate a secolului, diferența 
nu pare semnificativă: aceleași bordeie mizere, aceeași sără- 
cie lucie. Și, cu toate acestea, interpretarea care se dă celor 
două serii de texte, în fond atât de asemănătoare, este total 
diferită. Pentru că și contextul social și intelectual este altul. 
Dinicu Golescu și majoritatea călătorilor străini pun acest 
tip de habitat în contextul mai larg al cruntei exploatări la 
care era supus țăranul epocii de către boieri și de către auto- 
rităţile fiscale. Textul său exprimă numai durere și compă- 
timire luminată și creștinească față de soarta acestor „făpturi 
dumnezeiești“!. Medicii din a doua jumătate a secolului 
nemaifiind impregnaţi de ideologia creștină, ci educați în 
Occident în spiritul ideologiei cuceritoare a progresului și a 
științei, transformă aceste „făpturi dumnezeiești“ în simpli 
primitivi pe care nu se pot abține să îi trateze cu ironie și 
dispreţ abia disimultat. Ţăranii doctorului Istrati locuiesc 
în case „mai totdeauna cu totul insalubre, primitive și în 
condițiuni, astfel încât nu știu pentru unele dintre ele dacă 
s-ar putea conştiincios preciza progresul ce l-a făcut din 
timpurile preistorice“ (Istrati, 1880, pp. 321-322). Un mod 
elegant de a spune că țăranii înșiși trăiesc undeva în trecutul 
preistoric, de unde vin și bordeiele lor. În fond, câteva pagini 
mai încolo, același autor afirmă tranșant că majoritatea 
ruralilor „locuiesc în condiții mai rele ca zulușii“ (Istrati, 1880, 
p. 329). Evident că o Românie europeană, așa cum o dorește 
doctorul Gh. Crăiniceanu la 1895, într-o lucrare premiată de 
Academia Română, trebuie să rezolve problema bordeielor, 
care „a venit timpul să dispară“ (Crăiniceanu, 1895, p. 103). 
Sunt o pată pe obrazul european al României. 

Dar bordeiul, ca tip de locuinţă rurală, se îndărătnicește să 
reziste tuturor sfaturilor contrare ale membrilor de frunte ai 


1. Dinicu Golescu, op. cit., p. 77. 

corpului medical din România sfârșitului de secol al XIX-lea, 
precum și tuturor încercărilor autorităţilor sanitare de a-l 
desființa pe cale administrativă. Pentru că, începând cu 1894, 
„Regulamentul pentru alinierea satelor și pentru construirea 
locuințelor țărănești“ va preconiza în articolul 22 „desființarea 
tuturor bordeielor și înlocuirea lor prin case construite după 
prescripțiunile regulamentului [de] față“, în termen de cinci 
ani. Cei care nu se vor confiorma „se vor da în judecată, conform 
articolului precedent, iar bordeiele se vor desființa“?. Altfel 
spus, noul secol trebuia să găsească România fără stigmatul 
bordeielor țărănești. Dacă se ajunge la procese în justiție 
pentru construirea de noi bordeie după 1894 sau pentru 
nedesfiinţarea celor existente după 1899 nu știms, dar bănu- 
ielile noastre sunt confirmate în 1906 de doctorul P. Cazacu, 
care nici el nu crede că articolul 22 din Regulament a avut 
„cândva și undeva în țara noastră“ urmări legale (Cazacu, 
1906, p. 544). 

Cert este că bordeiul va continua să existe și să facă să 
curgă în continuare multă cerneală în lucrările medicale. 
Subiectul locuințelor rurale este abordat nu numai de fi- 
gurile mai cunoscute ale corpului medical al Regatului, ci, 
fiind un subiect de actualitate, chiar tinerii medici îl tratează 
la sfârșitul studiilor în lucrările lor de doctorat. Constantin 
Popescu este unul dintre ei. Cum a vorbi despre locuinţa țăra- 
nului impune ca un topos și o descriere a unui bordei, tânărul 
nostru medic nu face excepţie: „Numai cine a intrat în bordei 
ştie câtă mizerie spun aceste cifre (statisticile construcţiilor 
de locuit — n.n.). Din gura bordeiului cobori o scară făcută 


1. „Regulament pentru alinierea satelor și pentru construirea lo- 
cuințelor țărănești“, în Buletinul Direcţiunei Generale a Serviciului 
Sanitar, anul VI, 1894, no. 12, p. 187. 

2. Loc. cit. 

3. Pentru aplicarea regulamentelor sanitare de aliniere a satelor 
și de construcţie a locuințelor țărănești, vezi mai pe larg lucrarea lui 
Constantin Bărbulescu, Vlad Popovici, op. cit., pp. 56—60. 

în pământ, deschizi o ușă și dai în o odăiță săpată până la 
1 4 metri de la suprafața pământului. Aceasta e cuhea și 
celarul, luminat numai prin coș și ușă, dacă stă deschisă. 
Acoperișul, făcut din lemne, învelite pe dinafară cu paie, 
trestie sau coceni, tencuite și spoite pe dinăuntru, formează 
în același timp, tavanul bordeiului. Lumina vine prin o fe- 
restruie, închisă cu geam murdar, mare cam de 30 cm pătrați 
şi așezată chiar la nivelul pământului. Soba e oarbă și se 
încălzește din vatră, paturile de scânduri, volumul nu trece 
peste 20 m cubi. Înălțimea, săpată în pământ până la 1,50 m, 
restul până la 2 m și ceva, deasupra pământului. În această 
singură odaie, trăiesc și dorm, grămădiţi în paturi, bărbatul, 
soţia, flăcăii, fetele mari, copiii mai mărunți, o gâscă sau o 
găină cu pui, mielul, vițeaua sau purceii, fătați de curând. 
Ventilaţiunea fiind foarte redusă și camera foarte rău lumi- 
nată, aerul e veșnic stricat și copiii mai cu seamă, palizi. Sunt 
unele mai rele, altele mai bune, dar bordeiul, așa cum l-am 
descris, e cel comun“ (Popescu, 1896, pp. 11-12). Bordeiul său 
comun, nici cel mai bun, nici cel mai rău, se încadrează perfect 
în descrierile-tip ale acestui „flagel“ al habitatului țărănesc. 
Să încercăm să ieşim din paradigma evoluționistă a pro- 
gresului în care se plaseză medicii noștri și care așază bordeiul 
la baza tipurilor de habitat, imediat după locuirea preistorică 
în peșteri și scorburi de copaci!. Mai întâi se cuvine să lä- 
murim cât de răspândit era acest tip de habitat în secolul al 
XIX-lea. Primele date statistice despre locuințele din Muntenia 
ne sunt oferite de recensământul de la sfârșitul anului 1859, 
care are avantajul că prezintă bordeiele rurale și urbane separat, 
ceea ce din păcate nu face pentru celelalte categorii de clădiri. 
Astfel, la acea dată existau în Muntenia 1213 950 de clădiri 
(atât în mediul rural, cât și în cel urban, clădiri de locuit, dar 
şi anexe, cumulate), 3 297 de bordeie în orașe și 84 998 în sate 


1. Vezi articolul-voce „Locuința“ în Vasile Bianu, Doctorul de casă sau 
dicționarul sănătăţii, Imprimeria Al. Georgescu, Buzău, 1910, p. 429. 

(Marțian, 1860, pp. 128-133). În total, puţin peste 88 000 de 
bordeie. Însă, chiar dacă sunt prezente peste tot, numărul 
lor este foarte mare în Dolj, Mehedinţi, Romanați, Olt și 
Teleorman, deci în colțul sud-vestic la țării, care cumulează 
'65 369 bordeie rurale, adică 76,9 %. 

În deceniile următoare, datele atât parţiale, cât şi generale 
nu lipsesc, dar nu sunt la fel de sigure cum sunt cele obținute 
în urma unor recensăminte. Totuși, pe baza datelor oferite 
de medicii de județe, în Rapoartele asupra stării sanitare a 
Regatului se publică date centralizate referitoare la numărul 
de bordeie din România. În 1892, când doctorul Iacob Felix 
ajunge în fruntea Serviciului Sanitar, el recenzează „un 
număr destul de mare de bordeie, aproximativ 56 000“ (Felix, 
1893, p. 90). Iar în 1897, când publică ultimul raport al direc- 
toratului său, lasă Regatul cu un număr de 46915 bordeie 
(Felix, 1899, p. 284), cu aproximativ 10 000 mai puţine! Un 
rezultat frumos, dacă ar fi real, căci statisticile oferite de 
medicii primari de judeţ, sunt foarte aproximative. 

Din păcate, recensământul populaţiei din 1899, considerat 
primul recensământ modern al României, nu a cules și date 
despre locuinţe. Peste numai șase ani, în vederea organizării 
Expoziţiei Generale de la București din 24—27 septembrie 1906, 
care aniversa cele patru decenii de domnie ale lui Carol I, 
G.D. Scraba va întreprinde o cercetare asupra „stării sociale 
a săteanului“ pe baza unui chestionar în care este tratată și 
problema locuințelor rurale. Leonida Colescu, în analiza 
datelor recensământului din 1912, consideră datele statistice 
culese de Scraba ca „aproximative“ (Colescu, 1920, p. 43), dar 
suficient de exacte pentru a putea fi folosite în scop compa- 
rativ. În consecinţă, le vom folosi și noi. O caracteristică a 
datelor culese de G.D. Scraba este împărțirea bordeielor în 
funcţie de etnia celor care le locuiesc: mai precis, români sau 
țigani. Bănuim că această împărțire era realizată pentru a 
scădea cât mai mult proporţia bordeielor ca tip de habitat 

(considerat atipic) al populaţiei românești. Evident, numărul 
caselor (locuinţe de suprafaţă) locuite de ţigani nu este înre- 
gistrat. Prin urmare, noi vom face abstracţie de această 
împărţire arbitrară. La nivelul întregii țări (dar numai pentru 
mediul rural) sunt recenzate 42 907 bordeie și 1109 905 lo- 
cuințe de suprafață (Scraba, 1907, p. 19). Altfel spus, în 1905, 
din totalul locuinţelor rurale doar 3,72 % îl constituie bor- 
deiele, ceea ce arată rolul deja periferic pe care îl deţine acest 
tip de habitat la nivelul întregii ţări. Dar, cum știm și din 
date mai vechi, aproape jumătate din numărul total sunt în 
Oltenia; Moldova și Muntenia împart apoi în proporții 
aproape egale restul. Judeţele care dominau în 1859 ierarhia 
numărului de bordeie sunt prezente și în 1905. Romanaţiul 
rămâne de departe judeţul unde bordeiul este atotstăpânitor: 
mai mult de un sfert dintre locuinţele rurale continuă să fie 
bordeie — 11529, aproape câte sunt recenzate în întreaga 
Moldovă — 11 660 (Scraba, 1907, pp. 18—19). Urmează Doljul 
şi Teleormanul. Chiar dacă între 1859 și 1905, în Muntenia 
şi în Oltenia, numărul bordeielor în mediul rural scade cu 
67 %!, în zonele sale tradiționale din sud-estul țării bordeiul 
rămâne o structură de habitat destul de prezentă. Iar Leo- 
nida Colescu, legat de recensământul din 1912, deplânge 
alături de medici „înregistrarea bordeielor, care apar încă, 
din nenorocire în rândul locuințelor omenești din România, pe 
alocurea în număr însemnat“ (Colescu, 1920, p. 20). De fapt, 
an după an, numărul lor continuă să scadă, în 1912 nemai- 
fiind înregistrate la nivelul întregului Regat decât 30 672 de 
bordeie (în mediul urban și în cel rural) (Colescu, 1920, p. 
18). Dar chiar dacă în „orașe prezența bordeielor ca locuințe 
omenești a devenit o raritate“ (Colescu, 1920, p. 21), în Ro- 
manați, chiar și în mediul urban, numărul bordeielor este 
semnificativ: în Caracal, ponderea bordeielor urcă la un sfert 


1. Se trece de la 84998 de bordeie în 1859 la 28 524 în 1905. 

din totalul clădirilor, iar la Corabia reprezintă 9 %! (Colescu, 
1920, p. 21). Dacă recensământul din 1912 este cu adevărat 
modern și dacă surprinde o multitudine de aspecte privitoare 
la locuinţe — numărul de camere, materialul de construcţie al 
pereților și al acoperișului etc. —, bordeiele, din păcate, în ciuda 
variabilităţii constructive, evidenţiată și de Colescu, sunt 
doar... bordeie și nimic mai mult, modalităţi de locuire din 
vremuri revolute, opace din punct de vedere statistic, în afara 
numărului, de dorit cât mai mic, nu știm nimic despre ele. 

Dar pentru unii medici, și nu dintre cei mai puţin im- 
portanţi, bordeiul nu reprezintă neapărat cel mai neigienic 
tip de locuinţă: există altele mai rele! Un bordei bine ars, 
crede doctorul C.I. Istrati, va fi superior din punct de vedere 
igienic, caselor de suprafaţă din nuiele lipite cu lut (Istrati, 
1880, pp. 326-327). Iar doctorul Iacob Felix realizează o cla- 
sificare a etniilor ce compun România modernă, din punctul 
de vedere al insalubrităţii locuinţelor: se pare că țăranii ro- 
mâni ocupă un onorabil loc trei. În vârful clasamentului se 
află lipovenii și tătarii din Dobrogea, ale căror bordeie și 
locuințe de pământ bătut sunt cele mai neigienice și „cele 
mai murdare“. Urmează locuinţele evreilor din târgușoarele 
Moldovei, pe care le taxează drept „dughene sordide, lipsite 
de aer și de lumină“ (Felix, 1899, p. 285). Interesant este 
că bordeiele ţiganilor nici nu sunt amintite. Le amintește 
totuși doctorul Nicolae Manolescu într-o categorie separată 
de bordeie, ele fiind „cele mai primitive locuințe“ (Manolescu, 
1895, p. 47), locuite de cei mai primitivi locuitori ai țării, pen- 
tru că și el crede ceea ce credea o Românie întreagă: „sunt 
puţini ţigani care au ceva foarte neînsemnat din avutul fizic 
şi moral al omului civilizat“ (Manolescu, 1895, p. 48). 

Se pare că în România modernă nimeni nu vrea să înțe- 
leagă cu adevărat de ce țăranii locuiesc în bordeie. În primul 
rând nimeni nu are curiozitatea să-i întrebe chiar pe locui- 
torii lor despre acest tip de locuire, cum din fericire va face 

Gheorghe Focșa la mijlocul secolului următor. Și, cu toate aces- 
tea, modalităţile destul de diverse de construcţie a bordeielor 
şi concentrarea lor în anumite zone sunt semne care ar fi tre- 
buit să dea de gândit elitei intelectuale românești. Încă din 1868, 
Ion Ionescu de la Brad remarca, referindu-se la două plase 
de câmpie din județul Mehedinţi, că bordeiele de aici „făcute 
în pământ cu pereţii de cărămidă sunt bordeie mai bune, mai 
igienice și mai comode decât înseși casele“ (Ionescu, 1868, p. 
151). E drept că Ion Ionescu nu este medic, ci agronom, „in- 
spector general de agricultură“, și el nu este un spirit receptiv 
la stereotipurile despre țăran colportate de elita epocii, cum 
ar fi de pildă cel privitor la lene, pe care îl respinge cu indig- 
nare: „Leneş acela ce muncește de hrănește și înavuţește pe 
toți! Ce blasfemie!“ (Ionescu, 1868, p. 204). Dar Iacob Felix 
este medic și, în plus, în 1897 este chiar directorul general al 
Serviciului Sanitar al Regatului, când amintește de existența 
în judeţele Olt, Teleorman și Romanați a unor bordeie „uscate, 
confortabile“, pe care le consideră mai „sănătoase“ decât „unele 
case mici de nuiele lipite cu pământ, cu tavanul jos, cu ferestre 
mici și fixe“ (Felix, 1899, p. 284). În mod evident, încetul cu 
încetul, tot mai mulți dintre membrii administraţiei centrale 
ştiu ceea ce Leonida Colescu, „Directorul Generel al Statisticei“, 
nu se sfia să afirme în 1912, și anume că bordeiele nu sunt 
întotdeauna „numai simple gropi făcute în pământ“ (Colescu, 
1920, p. 20), ci pot fi uneori, ca plan și ca materiale de 
construcție, la fel de extinse și de pretenţioase ca și locuințele 
de suprafață — „în unele părţi ele se înfățișază ca niște 
construcțiuni mai îngrijite, din material ales: lut sau cărămidă, 
ridicate aparent deasupra pământului și prevăzute cu acoperiș 
de olane, stuf, scânduri, paie, coaje de brad, sau din nuiele cu 
lut. Asemenea bordeie «sistematice» se întâlnesc cu deosebire 
în Oltenia, mai puţin în Moldova“ (Colescu, 1920, p. 20). În 
lumina acestor constatări, bordeiul devine o structură de 

habitat mult diferită de uniformizările dramatice ale medicilor, 
care trebuie totuși să fi cunoscut realitatea din teren. 

Doar secolul al XX-lea va aduce cu sine o privire aparent 
mai îngăduitoare și mai nuanţată în privința acestui tip de 
habitat. Care însă nu va veni din mediul medical. În preajma 
Primului Război Mondial și imediat după acesta, bordeiul, 
ca formă specifică a habitatului rural, intră în atenţia școlii 
antropo-geografice. Pentru Nicolăescu-Plopşor, bordeiele din 
Oltenia își au originea în condiţiile climaterice și deci de 
vegetație ale zonei de stepă în care apar: lipsa lemnului con- 
duce în mod direct la apariția bordeiului (Nicolăescu-Plopşor, 
1922, pp. 129-132). Iar bordeiele, care în epocă utilizează 
din plin lemnul, cum sunt unele bordeie din Romanați, nu 
spun prea multe despre bordeiul de altădată, deoarece „directa 
influenţă a mediului geografic asupra celui uman nu se mai 
poate vedea acum“ (Nicolăescu-Plopșor, 1922, pp. 129-130). 
Pentru geografi, bordeiul este de fapt la origine o locuinţă la 
fel de primitivă ca și pentru medici, care imită aceleași vizuini 
de animale. Bordeiul, ca locuință subpământeană, nu poate 
scăpa de valenţele sale primitive în ochii tuturor categoriilor 
de observatori moderni și acesta este motivul principal care 
a dus în cele din urmă la dispariția acestui tip de locuință 
rurală în România. 

La mijlocul secolului al XX-lea, în noul regim al demo- 
craţiei populare, un etnograf — Gheorghe Focșa — va tranșa 
problema spinoasă a bordeielor culegând și publicând un ma- 
terial extrem de prețios despre bordeiele din regiunea Oltenia. 
Cum cercetarea se face în paradigma ţăranului identitar, 
etnograful cu pricina este interesat în primul rând de „elemen- 
tele decorative“ care se întâlnesc în arhitectura bordeielor, 
dar în același timp culege date extrem de valoroase despre 
bordeiele pe care încă le mai întâlnește pe teren. Și el clasi- 
fică bordeiele în „primitive“, întâlnite în Oltenia de nord, și 
în „evoluate“, din zona de sud a Olteniei, corespondentul 

bordeielor „sistematice“ ale lui Colescu, care în raionul 
Caracal pot avea planuri extinse până la șase încăperi. În 
momentul anchetelor de teren (1949), în unele sate din zona 
de câmpie încă mai trăiau țărani care „prinseseră“ vremea 
în care se construiseră la ei în sat primele case de suprafață: 
în Grozăvești, prima construcție de suprafață datează din 
1884, dar în alte localităţi sunt chiar mai târzii: la Amăreștii 
de Jos din 1905, iar la Castranova din 19091. Aflăm acum, 
din gura țăranilor, și motivele pentru care își construiesc 
bordeie, care sunt de-a dreptul prozaice și țin de rațiuni cât 
se poate de practice: „sunt călduroase iarna și răcoroase vara'2. 
Din păcate, autorul nu insistă asupra acestor problematici, 
dar vedem că țăranii înșiși, cum ne și aşteptam, nu consideră 
bordeiul un simbol al sărăciei și al ignoranței; sunt pur și 
simplu oameni practici care își adaptează locuinţa la resursele 
economice și la condiţiile climaterice ale zonei în care trăiesc. 
Lucrarea lui Gheorghe Focșa ne oferă imaginea cea mai cu- 
prinzătoare a bogăției și a varietăţii constructive a bordeielor 
din Oltenia, care pentru un cunoscător al literaturii medicale 
despre igiena locuinței rurale nu poate fi decât o surpriză 
plăcută, ce îi confirmă bănuielile că literatura igienică mai 
degrabă colportează stereotipuri despre locuinţa rurală decât 
se constituie într-o formă de cunoaștere a acesteia, cel puţin 
până la începutul secolului al XX-lea. 


Locuinţele de suprafaţă: lut, balegă și paie 


Locuinţele țărănești nu se rezumă doar la bordeie. Bordeiul 
este un caz exemplar, un summum al „relelor igienice“ ale 
locuinţelor rurale, descris cel mai adesea prin imagini stereo- 


1. Gheorghe Focșa, Elemente decorative la bordeiele din sudul re- 
giunii Craiova, Editura Muzeului Satului, București, 1957, p. 10. 
2. Ibidem, p. 5. 

tipe care trimit către adăposturile altor specii — „adevărate 
vizuini de animale“ (Baer, 1897, p. 8) — sau către sfârșitul 
prematur hărăzit celor care le locuiesc — adevărate morminte 
omenești. Nici locuințele de suprafață nu sunt mult superioare 
bordeielor, o spun medicii. Cel mai adesea criteriul principal 
în clasificarea tipurile de locuinţe rurale este de natură geo- 
grafică şi are în vedere materialul de construcţie al pereţilor 
și al acoperișului. Astfel, locuinţele de câmpie sunt construite 
din lut și acoperite cu paie sau cu trestie, iar cele de munte 
sunt din lemn, acoperite cu șindrile sau cu dranițe. Medicii 
care scriu despre locuințele rurale, transformați în etnografi 
fără voie, descriu uneori extrem de amănunțit și tehnicile de 
construcţie a locuințelor țărănești. La câmpie, unde lemnul 
este un material rar și deci scump, dar și la deal și chiar la 
munte, ne spune doctorul Nicolae Manolescu, cea mai po- 
pulară tehnică de construcție a pereţilor este „gardul lipit cu 
pământ“ (Manolescu, 1895, p. 21). În acest caz structura de 
rezistență a construcţiei este din lemn, iar pereţii sunt con- 
fecționaţi dintr-o împletitură de nuiele lipită cu unul sau două 
staturi de lut amestecat cu pleavă sau cu bucăţi de cărămidă. 
În final, peretele este finisat cu „pământ cleios [...] înmuiat cu 
apă şi amestecat cu baligă de animale bovine și pleavă de 
grâu ori orz“ (Manolescu, 1895, p. 22). A doua modalitate de 
construcţie a pereţilor de lut este cea de „pământ bătătorit“ 
(Manolescu, 1895, p. 23) care constă în „turnarea“ unei paste 
„din pământ argilo-nisipos, ce se bate într-un tipar de scânduri, 
care se tot ridică în sus odată cu înălțarea peretelui“ (Istrati, 
1880, p. 324). Un foc de paie în interiorul camerei va usca 
pereţii, întărindu-i în același timp (Manolescu, 1895, p. 23). 
Asemenea locuinţe a văzut doctorul Manolescu în Teleorman 
şi în Romanați (Manolescu, 1895, p. 23), iar doctorul C.I. Istrati 
ştie că „se practică“ în Dolj (Istrati, 1880, p. 324). Cât despre 
casele de lemn, asupra lor nu vom insista, ele fiind construite 
din bârne de lemn încheiate la capete și lipite cu lut. 

În ultimele trei decenii ale secolului al XIX-lea se dezvoltă 
interesul corpului medical pentru problemele igienei rurale, 
şi implicit pentru problema locuințelor țărănești, interes 
manifestat prin cele două regulamente privitoare la alinierea 
satelor şi construcţia locuințelor ţărăneşti (1888 și 1894) şi 
prin publicarea, sub egida Academiei Române, la 1895, a 
volumelor Igiena ţăranului român. După 1900, acest efort 
de cunoaștere și de acțiune socială intră într-o nouă fază: 
datele de tip descriptiv culese anterior vor fi completate cu 
date statistice, imaginea locuinţei rurale câștigând astfel 
claritate și concreteţe. După 1900 putem identifica două 
momente „tari“ ale cercetărilor privitoare la locuinţa rurală: 
primul îl constituie publicarea în 1906 a rezultatelor an- 
chetei despre locuinţele țărănești coordonată de doctorul 
P. Cazacu!, anchetă prilejuită de serbările și manifestările 
ştiinţifice consacrate sărbătoririi celor patru decenii de 
domnie ale lui Carol I, iar al doilea este recensământul din 
1912, care ne oferă o primă imagine de ansamblu, dar și de 
detaliu asupra habitatului în România modernă. Aceste din 
urmă două surse sunt concordante și se completează fericit. 
Lucrarea doctorului Cazacu se bazează pe rezultatele an- 
chetei realizate în toate cele 32 de judeţe ale țării pe un 
număr de 28 509 locuinţe din 164 de localităţi. Recenzorii 
de ocazie sunt medicii de plasă. Acum, dar și peste șase ani, 
cu ocazia recensământului, printre materialele și tehnicile 
de construcţie reprezentative pentru mediul țărănesc apare 
una puțin atestată înainte de 1900: locuinţele din cărămizi 
de lut nearse, așa-numitele „chirpici“, care, fără îndoială, 
sunt mai noi decât cele descrise anterior și imită construc- 
tiile de cărămidă arsă. 


1. Cercetare ce se adaugă celei coordonate și publicate de G.D. 
Scraba. 

Tabelul nr. 1: Tipologia locuinţelor rurale după materialele 
și tehnicile de construcție. 


Materiale Cărămidă Piatră Lemn Vălătuci! Nuiele Chirpici 


de con- cu lut 
strucție 


19062 17,74 9% 0,44% 21,29% 22,1% 37,26% 5,63% 
19128 8,9 % 0 % 36 % 13,3% 386% 1,7% 


Dar, din fericire pentru istoricul și etnologul de astăzi, cea 
mai cuprinzătoare imagine a habitatului rural în România 
modernă ne-o oferă Leonida Colescu în analiza datelor 
recensământului din 1912. În funcţie de materialele aflate 
la dispoziţie și de situaţia economică a diferitelor zone și re- 
giuni rurale, se constată o destul de mare variaţie regională 
a tipurilor constructive. La un nivel general totuși, consta- 
tăm că în 1895 doctorul Nicolae Manolescu intuise corect 
că, între locuinţele rurale, cele mai numerose sunt construite 
din nuiele împletite și lipite cu lut: 38,6 %; urmează locuinţele 
de lemn — 36 % —, și cele de vălătuci — 13,3%. Astfel, în 1912 
din totalul locuinţelor rurale din România 87,9 % erau con- 
struite din aceste materiale și cu acestetehnici de construcție. 
Modernizarea încă nu se observă la nivel global, cărămida 
situându-se pe locul al patrulea, cu 8,9 %. Cum spuneam, nu 
toate județele seamănă unele cu altele, iar la nivel provincial 
particularităţile regionale sunt sesizabile. Astfel, în Muntenia 
„corpurile de casă“ sunt construite predominant din nuiele cu 


1. Pentru Leonida Colescu „casele din vălătuci sunt făcute din lut 
muiat cu apă și bătut cu maiul până devine o pastă consistentă“, după 
L. Colescu, Statistica clădirilor și locuințelor din România întocmită 
pe baza recensământului general al populaţiunii din 19 decembrie 
1912/1 ianuarie 1913, Cartea Românească, București, 1920, p. 28. 

2. P. Cazacu, „Locuinţele sătenilor“, în Viaţa românească, anul I 
(1906), vol. III, no. 10, p. 543. Faţă de recensământul din 1912, aici 
sunt recenzate separat bordeiele care reprezintă 2,23% și „locuințele 
din ceamur“ — 3,26%, pe care nu le-am inclus în tabel. 

3. L. Colescu, op. cit., p. 28. 

lut (62,6 %), lemn (24,7 %) și cărămidă (10,8 %); Oltenia pare 
împărăţia lemnului (72,7 %), dar un loc important îl ocupă 
și casele din cărămidă (15,5 % — cel mai mare procent pro- 
vincial!) sau cele de nuiele cu lut (10,1 %); în Dobrogea casele 
de chirpici sunt regula (41,1 %) urmate de cele de vălătuci 
(20 %) şi de nuiele cu lut (14,1 %). În sfârșit, în Moldova 
ponderea materialelor de construcţie pare cea mai echilibrată, 
primele trei poziții fiind ocupate de locuinţele de vălătuci 
(35,2 %), urmate îndeaproape de cele de lemn (30,4 %) și de 
cele de nuiele cu lut (30,2 %). Dar, coborând la nivelul jude- 
telor, mozaicul tehnicilor și al materialelor de construcție se 
reconfigurează uneori în structuri spectaculoase, cum ar fi 
judeţul Constanţa, cu cele 41,1 % „corpuri de clădire“ rurale 
din piatră; contrastantul judeţ Romanați, cu cele 37,3 % case 
rurale de cărămidă, dar și cu cele 6 957 de bordeie (Colescu, 
1920, p. 18), cu cel mai ridicat număr de locuințe subterane 
dintre județele României; sau judeţul Fălciu, cu cele 92,8 % 
locuințe de vălătuci (Colescu, 1920, p. 27). Marile structuri 
provinciale ascund numeroase paticularităţi zonale. Şi nu 
putem coborî din păcate la nivelul comunei... sau măcar la 
nivelul plasei. 

Leonida Colescu ne conduce astfel, prin intermediul datelor 
statistice, într-o lume rurală pe care o consideră înapoiată și 
primitivă, o lume în care cel mai adesea țăranul utilizează 
pentru construcția casei sale materiale aflate la îndemână, 
folosind tehnici de construcție zonale și care configurează un 
habitat rural multifiorm și complex. 


„hRelele igienice“ ale locuinţelor rurale 


Locuinţele țărănești în ansamblul lor sunt considerate 
neingienice de către medici. Dar care sunt inconvenientele 
lor din punct de vedere igienic, cu toate că le bănuim deja 
din descrierile de mai sus? În primul rând, locuinţelor rurale 
li se impută dimensiunile. Sunt locuințe modeste, mult prea 

mici ca suprafață și cubaj în raport cu numărul de persoane 
care le locuiesc. Locuinţe supraaglomerate, care devin o 
imagine vie a sărăciei și a mizeriei sociale. Doctorul Nicolae 
Manolescu, care este un bun cunoscător al lumii rurale, ne 
descrie, în ultimul deceniu al secolului al XIX-lea, locuința ță- 
rănească tip: „Casa ţăranului cuprinde maximum două 
camere ce se pot locui, o sală la mijloc numită tindă și o căsuță 
numită celar, în care păstrează deosebite lucruri de mâncare: 
saci cu mălai, făină și felurite seminţe etc. [...] Dintre cele 
două camere ce se pot locui, în fapt numai una se locuiește, 
iar cealaltă serveşte ca cameră de primire. În aceasta sunt 
aşezate lucrurile de zestre ale tinerei gospodine sau ale fetei 
de măritat, în ea se primește vizita prietenilor și în ea se 
culcă pe mosafiri“ (Manolescu, 1895, pp. 36-37). Aceasta este 
structura clasică a unei locuințe țărănești medii și astfel își 
folosește populaţia rurală spaţiul locuibil. Nu numai că lo- 
cuințele sunt minuscule, dar nici „relele obiceiuri“ ale țăra- 
nului nu fac altceva decât să agraveze starea neigienică a 
acestora. De aceea, casele și oamenii sunt judecaţi împreună. 
Această modalitate de locuire tipic ţărănească, în care întrega 
familie se îngrămădește, într-o singură cameră, în jurul vetrei 
și al focului unic, este văzută ca un alt flagel al habitatului 
țărănesc; este, la nivelul habitudinilor, echivalentul bordeielor. 

Nu toate locuinţele rurale sunt așa de spaţioase cum le 
descrie doctorul Manolescu. Multora le lipsește cea de a doua 
cameră, „camera de primire“. Şi nu sunt puţine case de acest 
fel în 1905, când doctorul P. Cazacu recenzează 9907 locuinţe 
compuse „dintr-o odaie și sală (tindă)“, adică 34,75 % din total 
(Cazacu, 1906, p. 549). Acestora li se adaugă cele care nu au 
nici măcar tindă, fiind compuse deci dintr-o singură cameră — 
3,17 % (Cazacu, 1906, p. 548). Locuinţele cu „două odăi și sală“, 
cele descrise de doctorul Nicolae Manolescu cu un deceniu în 
urmă, reprezintă 50,38 % (Cazacu, 1906, p. 549) din totalul 
locuințelor rurale. Dar din nou Leonida Colescu ne oferă în 
1912 cea mai cuprinzătoare imagine a compartimentării 

locuințelor țărănești, de data aceasta pe baza unei riguroase 
definiţii a termenilor. În primul rând, avem pentru prima 
dată în cercetările despre locuințe o definiţie a „încăperii“ 
„Prin încăpere se înțelege orice despărţitură a casei care 
slujește de locuinţă, mărginită și separată de altele prin pereți 
care merg până la tavan și în care poate încăpea un pat de 
om mare“ (Colescu, 1920, p. 41), definiţie care, până la un 
punct, cred că stă la baza neconcordanțţei dintre datele culese 
în 1912 și cele din 1905. Pentru că în primele două decenii 
ale secolului al XX-lea dispunem de fapt de rezultatele a trei 
anchete asupra locuinţei rurale, mai mult sau mai puţin 
extinse: două în 1905 — cea coordonată de G.D. Scraba, care 
are ambiţii statistice generale și ai cărei recenzori au fost 
primarii și diriginţii de școli rurale (Scraba, 1907, p. 5), și 
ancheta mult mai restrânsă a doctorului P. Cazacu, realizată 
prin intermediul medicilor de plasă (Cazacu, 1906, p. 541) — 
şi recensământul general din 1912. Din păcate, metodologia 
cercetărilor nu este unitară și datele obţinute pot fi cu greu 
comparate. Totuși, după cum se vede din tabelul nr. 2, recen- 
sământul din 1912 și ancheta lui G.D. Scraba operează cu 
clasificări asemănătoare și ambele recenzează locuințele de 
suprafață separându-le de bordeie. 


Tabelul nr. 2: Statistica locuințelor rurale 
după numărul încăperilor în 1905 (G.D. Scraba) și 1912. 


l cameră 2camere 3camere  4-5camere Peste5 
(1912) (1912) 
Mai mult de 3 încăperi 1905 
1912: 20,2 % 45,4 % 21 % 10,9 % 2,5 % 


1905 


(Scraba)? 27,5% 52,6 % 15,2 % 4,7 % 


1. L. Colescu, op. cit., p. 44. 

2. G.D. Scraba, Starea socială a săteanului după ancheta privitoare 
anului 1905, îndeplinită cu ocaziunea Expoziţiunii generale române 
din 1906 de către Secţiunea de economie socială, Institutul de Arte 
Grafice „Carol Göbl“, București, 1907, p. 18. 

Totuși, rezultatele sunt discordante, cu mari diferențe de 
proporții pe toate categoriile. Evident, timpul scurs între cele 
două momente ale recenzărilor este prea scurt pentru ca ase- 
menea deosebiri să fie justificate. Nu putem crede că între 
1905 şi 1912 locuinţele rurale cu mai mult de trei camere trec 
de la 4,7 % la 13,4 %! Aici se văd cu ușurință deosebirile care 
pot apărea între niște cercetări cu ambiţii asemănătoare, adică 
statistice şi globale, dar realizate neprofesionist. 


Tabelul nr. 3: Statistica locuinţelor rurale 
după numărul încăperilor la 1905 (P. Cazacu!) 


O odaie O odaie şi sala 2 odăi şi sală Mai multe odăi 
(tindă) (tindă) 


3,8 % 34,8 % 50,4 % 11 % 


Nici datele doctorului Cazacu nu se apropie prea mult de 
cele ale lui Leonida Colescu, după cum se poate vedea cu ușu- 
rință comparând tabelele nr. 2 și 3. Parcă ar surprinde rea- 
lităţi rurale diferite. Aici și acum se poate vedea cu câtă 
ușurință „anchetele“ improvizate și impresiile observatorilor 
pot să treacă alături de realitate. De altfel, lipsa unor date 
statistice sigure va favoriza toate fantasmele degenerescenței 
unei societăți pornite pe calea modernizării, cum vom vedea 
mai jos. În continuare vom utiliza doar datele recensămân- 
tului din 1912, singurele exacte, dincolo de orice îndoială. 

Imaginea clară a locuinței rurale în preajma Primului 
Război Mondial nu este deloc flatantă pentru tânărul stat 
român: în 1912, imensul procent global al locuințelor cu o 
singură cameră — 20,2 % — ascunde disparităţi regionale mari, 
care merg de la 32,4 %, în Moldova, la doar 9,4 %, în Oltenia 
(Colescu, 1920, p. 44). Dar, în toate provinciile Regatului, 
casele țărănești cu una sau cu două camere, adică acelea consi- 
derate de igieniști total insalubre, sunt de departe majoritare; 


L În cercetarea doctorului P. Cazacu, și deci în Tabelul nr. 3, sunt 
incluse și bordeiele. P. Cazacu, op. cit., pp. 548-549. 

este suficient doar să aruncăm o privire asupra cifrelor: Mol- 
dova — 71,4 %; Muntenia — 61 %; Oltenia — 68,9 % și Dobrogea — 
54,1 % (Colescu, 1920, p. 44). Iar dacă ne aducem aminte că 
medicii și mai târziu etnografii vor fi de acord că în locuințele 
de până la trei camere întreaga familie folosește de fapt doar 
o singură cameră, putem afirma că, în 1912, în 76,5 % dintre 
locuinţele rurale, familiile locuiesc într-o singură cameră, 
ceea ce confirmă imaginea supraaglomerării din locuințele 
țărănești pe care medicii o constatau cu milă și dezgust. Ală- 
turi de bordeie, care, de fapt, conform taxonomiei impuse de 
elita intelectuală a epocii, ies din categoria locuinţelor ome- 
nești, cea mai mare îngrijorare, cel puţin pentru Leonida 
Colescu, o generează imensul procent al locuinţelor cu o 
singură cameră din Moldova. Și nu ar trebui să fie un motiv 
de îngrijorare doar pentru el: „Este o stare îngrijitoare ce se 
reflectă din datele statistice și care trebuie să atragă aten- 
țiunea tuturor conducătorilor noștri. Nu este oare o apropiere 
între această compunere nefericită a locuinţelor din Moldova 
și între fenomenele demografice particulare populațiunii 
rurale din această parte a ţării, cu mortalitatea excesivă, 
chiar în anii normali, și cu o natalitate din ce în ce mai slă- 
bită?“ (Colescu, 1920, p. 45). Pentru el, ca și pentru medici, 
starea locuințelor țărănești este un simptom al unor maladii 
sociale care au influențe directe asupra natalității și morta- 
lităţii populației. 

Multele dintre „relele igienice“ ale locuinței rurale se 
datorează supraaglomerării, care, de pildă, face imposibilă 
izolarea unui bolnav; odată ce unul dintre membrii familiei 
contactează o boală contagioasă, „aproape toți cad victime“ 
(Istrati, 1880, p. 335), crede doctorul C.I. Istrati, și alături 
de el toți medicii rurali. Aglomeraţia din camera unică de lo- 
cuit are nu numai consecinţe patologice, ci și morale, ce sunt 
la fel de grave: „În această singură cameră comună muma, 
după suferinți convulsive, naște pruncul; iar copilul strivit 
de boale se luptă în agonia morții, fraţii săi mai mici sau mai 

mari sunt spectatorii înmărmuriți și înfricoșaţi ai acestor 
maricrize. Imaginaţiunea lor este de timpuriu puternic lovită 
de aceste teribile spectacole; copiii, de la vârsta cea mai 
fragedă și chiar când devin adulţi, dorm pe cuptor, unul lângă 
altul; astfel sunt frecvente cazurile de violuri produse prin 
incesturi. În acea odaie conjugală, copiii devin maturi de în- 
clinări care le surescitează curiozitatea și-i tentează, înde- 
plinind asemenea acte căpătate prin spectacole de la părinți. 
Aceste acte au o puternică întipărire în frageda lor imaginaţie. 
Nu vedem noi, mai pe fiecare zi, acea populaţie nomadă de 
fete ce părăsesc căminul familiei, emigrează prin orașe, 
începând cariera ca servitoare, şi pe urmă, viciate cu beţia și 
prostituţia, ajung ca spitalul și curţile cu juraţi să dispute 
soarta lor; iar acelea ce se întorc înapoi duc cu dânsele pasiu- 
nile căpătate, înmulţind concubinajul? (Antoniu, 1881, p. 13). 
Imagini terifiante despre decăderea morală a populaţiei 
rurale, cu origini bine identificate în habitatul țărănesc. Dar 
nu oare aproximativ în aceeași epocă un medic de spital rural 
caracteriza „facultăţile afective“ ale pacienţilor săi astfel: 
„lipsa de rușine, relaţiile amoroase cu totul bestiale [...] viciile 
ca: beţia, lenea, hoţia, minciuna și, la femei în special, luxul“ 
(Ștefănescu, 1887, p. 379)? Nu suntem departe de imaginea 
doctorului I. Antoniu. 

Mai sunt și alţi factori care contribuie la starea neigienică 
a locuinţelor țărănești pe care medicii îi prezintă la nesfârșit. 
Mai întâi, ferestrele minuscule, fixe, acoperite cu unicele 
materiale translucide aflate la îndemâna ţăranului — vezica 
urinară a porcului sacrificat la Crăciun (ţipla) sau o simplă 
bucată de hârtie unsă cu ulei — și care deci nu permit venti- 
larea camerelor. Apoi sistemul de încălzire al locuinţei, utilizat 
uneori și la prepararea hranei, care constă mai întotdeauna 
dintr-o vatră deschisă pe care se face focul, cu un coș pirami- 
dalcare preia fumul și îl conduce cel mai adesea în pod; sistem 
defectuos și veşnic criticat de medici, căci „încarcă atmosfera 

de producte care tulbură viața“ (Manolescu, 1895, p. 56). Dar 
încă din 1870 doctorul Iacob Felix știe din tratatele de igienă 
străine că oamenii înșiși contribuie la umezeala excesivă a 
camerei de locuit, care nu poate rămâne fără consecințe 
patologice: „În casele strâmte, rău aerisite şi locuite de mulţi 
oameni, se precipită pe păreţi ape expirate de locuitori și 
evaporate de la bucătării, spălătorii și din alte manipulaţiuni 
ale menagelor. Efectul fermentaţiunii acestor fluide se carac- 
terizează mai cu osebire prin producerea scrofulozei generali 
şi conjunctivitei scrofuloase“ (Felix, 1870 a, p. 360). Locuinţele 
țărănești sunt umede și din cauza modului defectuos de 
construcție a fundaţiei sau a pereţilor. Mai ales casele con- 
struite din „pământ bătut“, cum știe doctorul C.I. Istrati că 
„se practică“ în județul Dolj, „au atâta apă, încât adesea pă- 
reţii, mai ales pe partea de N și NE, sunt acoperiţi cu o vege- 
taţiune luxuriantă“ (Istrati, 1880, p. 327). În consecință, 
locuinţe total neigienice. 

Nu putem încheia descrierea locuinței țărănești fără a 
menționa că aici, alături de oameni, putem întâlni și nume- 
roase animale. O știu toţi medicii, iar doctorul Nicolae Mano- 
lescu în a sa Igienă a ţăranului român vorbeşte într-un 
subcapitol special despre „animalele ce se văd în casa țăra- 
nului“ (Manolescu, 1895, pp. 70-72). O ştiu eu însumi, din 
copilăria rurală petrecută în unul dintre satele Olteniei în 
anii '70—80 ai secolului trecut. Dar nu este vorba de o reală 
şi constantă coabitare om-animal sub același acoperiș, ci 
doar de una temporară și în condiţii speciale. Cel mai adesea, 
în zilele reci ale sfârșitului de iarnă, ţăranul adăpostește în 
locuință mielul nou-născut sau cloșca cu puii săi. A afirma 
însă că țăranul locuiește alături de animale sau că iubește 
mai mult animalele decât pe membrii propriei familii, ceea 
ce medicii fac adesea, nu este altceva decât a spune că țăra- 
nul este mai aproape de animalitate decât de umanitate; 
este imaginea unei fracturi sociale abisale între intelectualul 
care judecă și țăranul care este judecat. 

În concluzie, locuinţa ţărănească descrisă de medici de-a 
lungul secolului al XIX-lea și în anii de dinaintea Primului 
Război Mondial este o construcţie mizeră, fabricată din mate- 
riale aflate la îndemână — lut, lemn, paie, pleavă și balegă 
de vită — , supraaglomerată, rău încălzită și prost ventilată. 
Genul acesta de locuință are, am văzut, consecințe patologice 
multiple, dar și consecințe morale la fel de dezastruoase. 
Atunci, ca și astăzi, de altfel, locuinţa este într-un fel imagi- 
nea omului care o folosește; iar locuinţa ţăranului nu trans- 
mite medicilor care îl judecă decât că este o ființă primitivă, 
uneori neîncadrabilă în specia din care fac parte observatorii 
(dovadă bordeiele), ignorantă, imorală și în consecință mizeră 
din punct de vedere material și fizic. Şi, cu toate acestea, 
drama elitei României moderne este că trebuie să salveze 
această masă țărănească de la mizerie, boală și moarte, 
pentru că ei, prin număr, origine și forță de muncă, sunt 
România, o Românie pe care elita intelectuală nu o vrea mo- 
delată după imaginea lor, ci după a ei: modernă, cultă, euro- 
peană și prosperă. 

Dacă ieșim din casa ţăranului, ajungem într-o curte care 
nu poate fi mult diferită de locuinţă și pe care medicul primar 
al judeţului Gorj o descrie, în 1886, astfel: „Curtea locuitorilor 
rurali este de asemenea un foarte mare focar de infecţie. Din 
o comună, abia se va găsi o singură casă care să-și aibă curtea 
curată; în celelalte e imposibil a penetra fără cizme, neavând 
nici măcar o cărare până la ușa casei. Băligarele vitelor, 
amestecate cu urina și cu apele meteorice, fac un noroi care 
nu se usucă nici în timpul verii. Vitele chiar, sătule de a sta 
în acest noroi, își caută refugiu suindu-se pe tinda casei. 
Acest noroi îl transportă cu cizmele sau cu opincile în casă, 
creând în camere focare morbigene“ (Augustin, 1887, p. 3602). 
Imaginile-tip ale curţii țărănești sunt marcate de omnipre- 
zența noroiului și a grămezilor imense de bălegar înalte până 
la streașina grajdurilor. Când grajdurile există, căci un alt 
stereotip legat de gospodăria locuitorului rural este că nu are 

anexe pentru a adăposti vitele de intemperii. Unii medici pri- 
mari, cum ar fi cel din Dolj, raportează încă din 1887 „dom- 
nului Director general“ că locuitorii din judeţul său „au început 
a-și face coşare pentru vite“, chiar dacă majoritatea „ţin vitele 
afară, fără nici un adăpost chiar în timpurile aspre“ (Chin- 
tescu, 1888, p. 2404). Nu, nu este vorba de situaţia particu- 
lară a Olteniei; asemenea descrieri se referă, în discursul 
medical, de-a lungul întregului secol al XIX-lea, la toate 
regiunile ţării. Mai dificil este să cauţi în această imensă 
masă documentară mărturii mai echilibrate și care contrazic 
stereotipurile general răspândite și credem că și acceptate. 
Doctorul Nicolae Manolescu, fiu de ţăran din ţinutul Buzău 
(Cealic, 1910, p. 451), are o asemenea privire mai echilibrată 
asupra igienei rurale: l-am văzut în capitolul anterior sus- 
ținând că igiena corporală a țăranilor este totuși mai bună 
decât se afirmă de obicei, iar acum îl regăsim, tot în lucrarea 
din 1895, descriind curtea ţăranului în tuşe mai puţin sum- 
bre decât o fac marea majoritate a confraţilor săi; pentru că 
el vede în curţile țăranilor ceea ce alții văd mai puțin sau 
deloc: „coșare pentru vitele bovine și cai, saele pentru oi și 
capre, cotețuri pentru păsări și porci, porumbare (coșare) sau 
pătule, depozite de nutreţ; în regiunile bogate în prune, velnițe 
pentru fabricarea rachiului din prune și tescovină, șoproane 
pentru căruță, plug, vase de vie etc.“ (Manolescu, 1895, p. 16). 
Doar gospodăriile mai sărace de la munte sau din câmpie, 
care nu au vite de lucru, nu dispun nici de anexele trebuin- 
cioase. Fără îndoială că aici medicii manipulează raportul 
dintre particular și general, căci, încă din 1912, recensămân- 
tul general mai înregistrează pentru întregul Regat 23,1 % 
clădiri rurale fără nici un fel de anexe (Colescu, 1920, p. 32), 
ceea ce nu este puţin. Altfel spus, în satele României ultimelor 
decenii ale secolului al XIX-lea, medicii, porniţi în inspecție 
sau călători de ocazie, pot vedea variatele tipuri de gospodării 
țărănești, de la cele mai prospere, este drept că puţine, până 
la bordeiul monocelular din ţinuturile dinspre Dunăre. În 

funcţie de așteptările lor, de poziția socială și profesională și, 
în final, în funcţie de empatia pe care o au pentru această 
lume țărănească, atât de exotică pentru majoritatea membrilor 
corpului medical, scrierile lor schițează o imagine mai mult sau 
mai puţin întunecată a acestei lumi țărănești, pe care nu o 
înţeleg și pe care, în fond, o disprețuiesc profund. 

Igiena gospodăriei și a satului întreg lasă la fel de mult 
de dorit ca și cea a locuinţei. Satul idilic al romanticilor noștri 
este văzut de medici într-o cu totul altă lumină: „Într-o di- 
mineaţă de toamnă rece și liniștită, satul se vede într-o întu- 
necime formată de aburi din gunoaie, de fum din sobe și de 
aburi din băltoace (toate gaze nesănătoase), pentru că gunoa- 
iele sunt în tot locul, pentru că, în loc de coșuri înalte, sunt 
coșuri mărunte, ba unele se termină chiar în pod, sub acoperiș 
(așa e la munte), și pentru că băltoacele, în care se cultivă fri- 
gurile, sunt numeroase“ (Manolescu, 1904, p. 54). Nimic din 
descrierile pitorești ale călătorilor străini sau din poeziile cu 
iz bucolic ale romanticilor nu-i impresionează pe medicii porniţi 
pe calea modernizării unei societăți rurale care, am văzut, stă 
în calea europenizării României moderne. Și atunci ca și acum. 

Dar nu putem încheia fără a afirma că, dincolo de descrie- 
rile mai mult sau mai puţin stereotipe ale locuinţelor rurale 
şi de puzderia de date statistice despre acestea împrăștiate 
prin toate publicaţiile vremii, există câteva momente „tari“ 
ale interesului pentru acest subiect. Primul îl constituie 
lucrarea doctorului C.I. Istrati Despre locuința ţăranului, ini- 
ţial o lucrare de concurs pentru ocuparea unui post la catedra 
de igienă a gimnaziului „Mihai Bravul“ din București!, în 
septembrie 1879; republicată imediat într-o revistă științifică 
având impact în mediile medicale din Capitală, Jurnalul So- 
cietăţii Sciinţelor medicale din București în numărul dela 1 no- 
iembrie din același an (Istrati, 1879 a, pp. 293—301), și reluată 


1. I. Jianu, G. Vasiliu, Dr. C.I. Istrati, Editura Științifică, București, 
1966, p. 56. 

integral peste câteva zile în două numere ale cotidianului 
Partidului Naţional Liberal — Românul (Istrati, 1879 b; pp. 
1016-1017, 1020-1021). În sfârșit, în anul următor, o variantă 
„dezvoltată“ a acestui studiu va constitui un capitol (Istrati, 
1880, pp. 320—341) separat al volumului care îl consacră pe 
doctorul Istrati drept unul dintre cei mai buni cunoscători ai 
realităţilor medicale și sociale ale României moderne: O pa- 
gină din istoria contimpurană a României din punctul de ve- 
dere medical, economic şi naţional, lucrare mereu citată și 
deci clasică pe acest subiect până la Primul Război Mondial. 
Să remarcăm totuși că în septembrie 1879 doctorul Istrati 
tocmai împlinea 29 de ani, iar teza de doctorat o susținuse 
în iunie 18771. La numai doi ani după ce își termină studiile 
universitare, tânărul medic dă lovitura în mediile medicale 
publicând volumul amintit. Originar din Moldova, dintr-o 
familie de răzeși care reușise o promovare socială modestă, 
primii doispezece ani din viață îi petrece în satul Rotopănești 
din apropiere de Fălticeni, unde tatăl sau administra o moşie 
a unui văr?. Studiile sale însă ni-l arată mai degrabă urban 
şi preocupat de învățătură, decât fin cunoscător al lumii rurale. 
Urmează cursul primar la școala publică din Roman, este înscris 
şi la pensionul Meltzer, tot din Roman, iar în final ajunge, în 
urma unui concurs, elev intern la Academia Mihăileană de 
la Iași (1864). În 1869 abandonează Iașiul și va deveni unul 
dintre ultimii elevi ai Şcolii Naţionale de Medicină a lui 
Davila, iar în urma desființării acestei instituţii se va înscrie 
în anul următor ca student la Facultatea de Medicină a Uni- 
versității din București? În fața acestei sumare biografii 
intelectuale ne putem întreba cât de mult putea cunoaște în 
1879 din realităţile vieţii rurale românești, pe care le descrie 


1. Ibidem, p. 49. 
2. Ibidem, p. 14. 
3. Ibidem, pp. 16-19. 
4. Ibidem, pp. 20-23. 

totuși în culori strident de negative. Fără îndoială, nu foarte 
mult, dar ne aflăm în faţa unui tânăr medic, cult — pus la cu- 
rent cu igienismul francez contemporan, din care citează copios 
în 1880 —, ambițios și care alege să se lanseze în spaţiul public 
printr-o lucrare de sinteză în care tratează, în spiritul vremii, 
cele mai importante probleme care preocupau gândirea so- 
cială a corpului medical românesc. Strategie încununată de 
succes, căci lucrarea sa, cum am mai spus, devine rapid una 
clasică, iar ascensiunea profesională și socială a tânărului 
nostru este fulminantă și exemplară. 

Următorul moment „forte“ va fi anul 1895, când Acade- 
mia Română, în urma unui concurs, va premia și va publica 
două lucrări având titlul Igiena ţăranului român, ambele 
conţinând capitole consistente despre igiena locuinţei ţără- 
nești. Este vorba de clasicele lucrări ale doctorilor Gh. Crăi- 
niceanu şi Nicolae Manolescu, pe care le-am folosit din plin 
şi pe care le vom mai folosi în această a doua parte a cercetării 
noastre. Doctorul Nicolae Manolescu în scurta perioadă în 
care a ocupat funcţia de medic de plasă în județul natal 
Buzău, s-a făcut cunoscut prin articolele sale din Jurnalul 
Societăţii Sciinţelor medicale din București consacrate igienei 
rurale și organizării și funcţionării serviciului sanitar rural. 
Unul dintre acestea, urmând modelul doctorului Istrati, va 
fi preluat și republicat în același ziar al Partidului Naţional 
Liberal, care acordă constant spaţii lucrărilor de medicină 
socială și de igienă. Iar el este fără îndoială un mai bun 
cunoscător al lumii rurale decât doctorul Crăinicenu, care 
însă este un excelent cunoscător al lucrărilor medicale 
românești; se vede și din lucrarea sa. 

Peste numai un deceniu, igiena ţăranului este în centrul 
Secţiunii a X-a (Igienă, asistență publică, economie socială) 
a Expoziţiei Generale Române, care, în 1906, aniversa cei 40 
de ani de domnie a regelui Carol I. Nici de această dată igiena 
locuinţei țărănești nu este uitată, nici în volumul publicat cu 

această ocazie de „secretarul-organizator“ al secțiunii G.D. 
Scraba (Scraba, 1907, pp. 17-20), și nici la congresul știinţi- 
fic desfăşurat cu aceeași ocazie și în cadrul căruia doctorul 
P. Cazacu prezintă o lucrare care sintetizează datele unei an- 
chete extinse dedicate tocmai locuinţei rurale și care va fi 
publicată în prestigioasa revistă ieșeană Viața românească 
(Cazacu, 1906, pp. 540-551). 

Cea din urmă etapă a studierii locuinţelor țărănești, cea 
mai importantă și cea mai cuprinzătoare, este chiar recensă- 
mântul general al populaţiei din 1912. Prin el avem o ima- 
gine perfiectă a locuinţelor rurale sub toate aspectele sale, pe 
care ne-am fi dorit-o de mult mai devreme, măcar de la 1860. 
Recensământul se constituie într-o anchetă exactă și siste- 
matică care ne permite să verificăm stereotipurile colportate 
de medici în ultimele decenii ale secolului al XIX-lea și la 
începutul secolului următor. Şi cât de utile ar fi astfel de 
anchete şi pentru celelalte componente ale discursului 
medical despre igiena rurală! 


3 


„Hrana ţăranului e numai mămăliga“ 
sau despre igiena alimentației 


La masa ţăranului 


Dacă lipsa igienei corporale, lipsa locuinţei și lipsa gos- 
podăriei sunt factori favorizanţi ai apariției bolilor, alimentaţia 
îşi aduce și ea contribuţia la cortegiul maladiilor. 

Înainte de orice, să vedem mai întâi care este imaginea 
globală, pe care ne-o transmit medicii despre alimentaţia po- 
pulaţiei rurale în ultimele trei decenii ale secolului al XIX-lea 
și la începutul celui următor. Printre primii care se apleacă 
asupra acestui subiect este doctorul Constantin Caracaș, care, 
pe la 1830, sintetizează, ca și în cazul locuinţelor rurale, o 
bună parte dintre toposurile discursului medical despre ali- 
mentaţie: hrana „ţăranilor este sobră, neîngrijită și neregu- 
lată, căci constă mai mult în mămăligă făcută din făină de 
porumb, pe care o întrebuințează ca pâine, iar în zilele de 
post numai cu sare, cu ceapă sau cu usturoi. Uneori gătesc 
și bucate făcute cu diverse ierburi, numai cu apă și puţină 
făină, sau din ciuperci și fructe sălbatice, adunate din vreme 
și uscate; mai rar gătesc fasole, bob sau varză acră. Cu acest 
sobru și sărăcăcios nutriment, trăiesc două din trei părţi ale 
anului, încât trupurile lor robuste slăbesc, iar cele debile și 
copiii cad la boale gastrice. În restul timpului, numai trei luni 
de dulce, mănâncă ceva mai mult: lapte acru, brânză vârtoasă, 
ouă și pește, mai ales sărat, care le place mult; foarte rar 
carne, pe care o gătesc simplu de tot, numai cu apă și puţină 
ceapă, ori friptă. Băutura lor la masă este numai apă curată; 

dar, pe când se duc la câmp sau la alte lucrări, unii beau pu- 
țină ţuică“ (Samarian, 1937, p. 100). Peste aproape patru 
decenii, Ion Ionescu de la Brad, când pune în balanță munca 
ţăranului și hrana sa, se minunează și se îngrozește în același 
timp: „Mai jumătate din zilele anului românul postește; și ce 
post? Legumi fierte și mămăligă: un regim vegetal înadins 
comendat pentru a slăbi puterile, a mortifica corpul! Câţi inși 
postesc mâncând numai mămăligă cu ceapă sau oțet sau 
mujdei, adică oțet în care s-a pisat usturoi! Castraveţii acri 
şi varza murată în sare joacă un rol însemnat în mâncarea 
de post a omului muncitor. Dar, și când mănâncă de dulce, el 
tot mai mult postește în înțelesul popoarelor occidentale; căci 
el mănâncă ouă, lapte și brânză. Cu un ou muncitorul nostru 
face un prânz! Carne mănâncă rar și, când mănâncă, atunci 
primăvara este de miel, toamna de vacă și iarna de porc. 
Obișnuit carnea o mănâncă sub formă de pastramă, adică 
zvântată de toate sucurile ei și uscată“ (Ionescu, 1868, p. 203). 
La doisprezece ani după ce sunt publicate rândurile de mai 
sus, doctorul C.I. Istrati face o analiză amănunțită a regimu- 
lui alimentar al ţăranilor și ajunge la aceleași concluzii — 
multe dintre manifestările morbide din lumea rurală își au 
originea în alimentaţia deficitară: „Din toate acestea rezultă 
că țăranul nostru se nutrește în genere, cu substanțe grele 
de digerat și, afară de fasole, foarte puţin nutritive; astfel că, 
pentru a se putea nutri fiziologicește, trebuie a ingera un 
volum enorm și a se servi de condimente acre și iritante. Din 
cauza regimului ce duce acum, unit abuzului ce fac de ierburi 
şi poame necoapte și de rea calitate, rezultă o influență tristă 
asupra fizicului și moralului său, precum și asupra progeni- 
turii sale. Aceasta dar este cauza slăbiciunei, morbidităţii, 
mortalităţii și mai ales a puţinei rezistenţe la muncă și chiar 
a lenei sale involuntare“ (Istrati, 1880, pp. 267-268). Prin 
intermediul doctorului Istrati ajungem în domeniul atât de 
sensibil al consecinţelor acestui tip de alimentaţie. De fapt, 

toți medicii, pe oricare dintre subiectele igienei rurale, descriu 
starea igienică a ţăranului și consecințele ei în ceea ce privește 
morbiditatea şi mortalitatea, caută cauzele acestei stări... 
dezastruoase și propun soluţii pentru „îndreptare“. Într-un 
fel, medicii reduc întreaga societate la un simbolic corp bolnav, 
constată simptomele și consecinţele lor sociale și propun 
remedii. Ei vindecă atât indivizii, cât și societatea ca întreg; 
sau cel puţin aceasta este ambiția discursului igienist. 

În 1895, doctorul Nicolae Manolescu, după un excurs 
bine documentat prin practicile alimentare ale populaţiei 
rurale, nu poate să ajungă decât la această concluzie: 
„Țăranul trăiește cu un regim alimentar sărac sau mai bine 
zis neîndestulător pentru forțele de care viața lui de astăzi 
are trebuință. Acest regim alimentar este neîndestulător, 
nu numai prin aceea că țăranul mai bine de jumătatea anu- 
lui mănâncă numai din regnul vegetal și mineral, dar încă 
şi prin felul substanţelor hrănitoare și prin mica cantitate 
de hrană ce ia din regnul animal atunci când religia îi dă 
voie. Această neîndestulare de hrănire este în legătură cu 
cauzele generale, care opresc pe țăran de a ieși din sărăcie“ 
(Manolescu, 1895, p. 352). 

După 1900, cercetările privitoare la alimentaţie câștigă 
în scientificitate; medicii nu se mai rezumă la a descrie ma- 
teriile alimentare consumate la masa ţăranului și modul lor 
de preparare, ci, transformați în adevăraţi oameni de știință, 
ei pornesc să calculeze consumuri medii anuale, pe tipuri de 
materii, iar apoi raţii zilnice, pe categorii de substanțe ali- 
mentare. În fapt, coboară către nivelul principiilor chimice 
ale alimentaţiei, lucrările lor transformându-și fundamental 
forma: devin adevărate cercetări de chimie alimentară în care 
experimentele pe animale sau chiar pe oameni sunt o metodă 
de cercetare între altele. Concluziile lor nu diferă însă de cele 
ale predecesorilor: „Analizând regimul alimentar al ţăranului 
nostru întru cât privește cantitatea totală a substanţelor 

alimentare, care formează raţia zilnică, apoi cantitatea ma- 
teriilor azotoase, a materiilor grase și a hidraţilor de carbon, 
fiecare în parte; proporția între originea vegetală și animală, 
care intră în hrana sa zilnică, și comparându-le cu valorile 
stabilite de Voit, ajungem la rezultatele, unele prea cunoscute 
şi de mult semnalate: volum mare, lipsă exagerată de sub- 
stanțe animale, deci urmările unui regim vegetarian rău al- 
cătuit, neigienic, debilitant“ (Urbeanu, 1901, p. 25). Sau, dacă 
se calculează raţia zilnică a materiilor alimentare consumate 
de un eșantion de 150 de ţărani dintr-un sat din judeţul Fălciu, 
cum face doctorul Nicolae Lupu într-o lucrare publicată în 
preajma răscoalei de la 1907, se obține o listă care stă mărtu- 
rie despre același regim debilitant: „1000 gr. făină de păpușoi; 
50 gr. făină de orz; 20 gr. grâu sub diferite forme [...]; 40 gr. 
carne; 20 gr. lapte (o lingură); 5 gr. ouă (la zece zile un ou) [...] 
115 gr. curechi (zamă de varză), 800 gr. borş“ (Lupu, 1906, p. 
222), ceea ce poate fi și deja trebuie tradus în termeni de „prin- 
cipii alimentare“ astfel: „Adică în raţiunea alimentară zilnică 
a sătenilor observați de mine, față de cea normală de întreți- 
nere — albuminoidele sunt cu puţin în minus față de media 
mai sus enunțată, grăsimea este cu mult în minus (20 gr.), iar 
hydrocarbonatele sunt cu mult în plus“ (Lupu, 1906, p. 223). 
În 1906, Congresul de științe sociale va dezbate nu numai 
problema locuinţei rurale, prin intermediul cercetării docto- 
rului P. Cazacu, ci şi aspectele igienei alimentaţiei țărănești; 
doctorul G. Proca, căruia i se asociază și Gh. T. Kirileanu, 
realizează cea mai amplă cercetare asupra alimentaţiei țără- 
nești de dinainte de Primul Război Mondial. Ambiţiile sunt 
mari: se redactează un chestionar care este trimis la 3 480 de 
învățători, dintre care doar 12 %, adică 439 (Proca, Kirileanu, 
1938, p. 609), binevoiesc să îi acorde atenţie. Chiar și așa, rezul- 
tatele sunt semnificative. Dar o cercetare despre „hrana țăra- 
nului, judecată din punct de vedere cantitativ și calitativ“ 
(Proca, Kirileanu, 1938, p. 610) nu este deloc ușor de realizat, 

iar rezultatele obținute în urma chestionarelor par uneori 
fanteziste. Astfel, pentru 12 familii din judeţul Argeș, media 
calorică a alimentelor consemnate pentru un adult urcă la 
4000-6000 de calorii pe zi! În Mehedinţi, în 11 din 20 de 
familii, rația calorică a unui adult ajunge la 5480 de calorii! 
Situaţii asemănătoare apar în Olt, Prahova, Neamţ etc. 
Concluzia se impune de la sine: „pretutindeni s-au trecut cifre 
în general prea mari pentru cantitățile consumate“ (Proca, 
Kirileanu, 1938, p. 612). Dar doctorul G. Proca nu mai poate 
da înapoi: ajustează cantităţile, unde i se par în exces, crede 
pe cuvânt pe cele care par în deficit şi nu poate ajunge decât 
la concluzia pe care o știa dinainte de a întreprinde cercetarea: 
„muncitorul de la țară este totdeauna expus să se hrănească 
insuficient; populaţia rurală este amenințată de subnutrire 
sau alimentație neîndestulătoare din punct de vedere canti- 
tativ, nu numai din an în an, ci şi de la un anotimp la altul“ 
(Proca, Kirileanu, 1938, p. 616). 

Indiferent dacă folosesc limbajul igienistului din ultimele 
decenii ale secolului al XIX-lea sau pe cel al chimistului de 
după 1900, medicii caracterizează alimentaţia țărănească după 
chipul și asemănarea ţăranului epocii — primitivism, înapoiere 
și lipsă de cultură. Doctorul A. Urbeanu, în siajul aprecierilor 
mai vechi cu două decenii ale doctorului C.I. Istrati, se îngro- 
zeşte la rândul său: „Marea majoritate a omenirii duce de 
asemenea un regim preponderent vegetarian, determinată 
la aceasta prin lipsa de mijloace, substanțele alimentare de 
origine animală fiind prea scumpe. Dar o bucătărie mai 
sărăcăcioasă, mai prost alcătuită și mai monotonă, ca aceia 
a ţăranului nostru, nu se află nici la cel mai sărac popor din 
Europa. Ea s-ar putea compara doar cu alimentaţia popoa- 
relor sălbatice, virgine de influența oricărei culture. Declar, 
de la început, că nu mi-a fost dat să constat, pe temeiul cifrelor, 
la vreun popor din lume, a cărui hrană a fost studiată mai de 
aproape, un mod de alimentație mai neraţional, mai primitiv 
și mai insuficient“ (Urbeanu, 1901, p. 26). 

Vedem deci că, din 1830 până la Primul Război Mondial, 
medicii descriu și caracterizează alimentaţia ţăranului apro- 
ximativ în aceiași termeni, indiferent dacă scrierile lor se 
situează în paradigma igienistă sau în cea mai modernă și 
mai târzie, influențată de progresele chimiei alimentare. Ima- 
ginea este profund negativă, repetitivă şi impregnată de 
stigmatele primitivismului și ale lipsei de cultură. 


Mămăligă... şi iar mămăligă 


Să lăsăm deoparte descrierile generale și să ne apropiem, 
prin intermediul acelorași observatori medici, de masa și 
bucătăria ţăranului. În fond, ce poate fi așa de rău în „bucă- 
tăria tradițională“, ale cărei delicii astăzi le savurăm entu- 
ziasmaţi? Dar medicii nu sunt etnografi și deci nu încadrează 
țăranul în paradigma autohtonului, ci în cea opusă, a 
primitivului. 

În general, medicii reproșează alimentaţiei țărănești că este 
un regim alimentar aproape exclusiv vegetal. Altfel spus, ţă- 
ranul consumă aproape exclusiv produse de origine vegetală. 
Că principalul element al alimentaţiei țărănești este făina 
de porumb, preparată sub forma unei fierturi mai mult sau 
mai puțin vâscoase o știu nu numai medicii; este un fapt evi- 
dent, remarcat de o mulțime de observatori, români sau 
străini. Din a doua jumătate a secolului al XVIII-lea, călătorii 
străini care sunt pur și simplu în trecere, dar mai ales cei 
care locuiesc o perioadă în Ţările Române, ca elveţianul 
Recordon, știu că „porumbul este hrana lor de căpetenie; din 
mălai pregătesc un terci foarte gros sau mai degrabă un fel 
de pâine pe care o numesc mămăligă și care este foarte plă- 
cută la gust, când este proaspătă“!. De altfel, mămăliga din 


1. Paul Cernovodeanu (redactor responsabil), Călători străini despre 
Țările Române în secolul al XIX-lea, serie nouă, vol. I (1801-1821), Edi- 
tura Academiei Române, București, 2004, p. 669. 

aliment principal se transformă în simbol social; ţăranului 
„adesea i se dă numele de mămăligar“, ne spune doctorul 
Manolescu (Manolescu, 1895, p. 271), iar doctorul Istrati 
subliniază cu sarcasm modul în care elita se delimitează social 
şi simbolic de marea masă rurală, tocmai renunțând la 
consumul acestui aliment: „Aceasta nu din cauză că o găsesc 
rea la gust, indigestă etc., dar numai din cauză că ea consti- 
tuie hrana poporului și fiindcă nu se mănâncă la Grand Hôtel 
du Boulevard des Italiens, la Paris“ (Istrati, 1880, p. 239). 
Cu toate acestea, în anii'90 ai secolului al XIX-lea, într-o an- 
chetă publicată în presă privind „mâncarea mai plăcută“, 
doctorul Iacob Felix și doctorul Nicolae Kalinderu indică 
mămăliga (Crăiniceanu, 1895, p. 235). Însă şi mămăliga poate 
fi şi ea de mai multe feluri, iar cea țărănească pare să fie mai 
consistentă — se putea rupe bucăţi sau tăia în felii „cu aţa“ 
(Manolescu, 1895, p. 272). Mai există un preparat din făină 
de porumb, la fel de țărănesc ca și mămăliga, mălaiul, care 
este de fapt un soi de pâine de făină de porumb coaptă după 
toate regulile în cuptor sau la ţest. Aceste preparate își păs- 
trează până astăzi locul în „bucătăria naţională“: cine dintre 
cei care citesc aceste rânduri nu a mâncat în ultimele luni 
mămăligă?! lar mălaiul mai poate fi întâlnit până și în Clujul 
contemporan, transformat însă în produs de patiserie. În 
copilăria mea mehedințeană de la sfârșitul anilor 1970, bunica 
paternă, născută în 1910, încă avea test și prepara uneori mălai, 
spre marea mea fericire; tot ea pregătea din mălai o mâncare 
atestată de doctorul Manolescu în 1895: zăbicul (Manolescu, 
1895, p. 274). Odată cu ea însă, a murit o lume. 

La sfârşitul secolului al XIX-lea, porumbul este omni- 
prezent în alimentaţia rurală. El înlocuiește încetul cu în- 
cetul toate cerealele concurente: meiul, care în 1895 mai era 
cultivat și consumat doar în Ialomița (Manolescu, 1895, p. 274), 
Romanați și Brăila (Crăiniceanu, 1895, p. 246); orzul, con- 
sumat încă „de mulți țărani din Moldova“, spune doctorul 


130 DISCURSUL MEDICAL DESPRE 'ȚĂRAN ȘI LUMEA RURALĂ 


Nicolae Manolescu (Manolescu, 1895, p. 277). Înlocuiește și 
hrișca, utilizată tot prin Moldova și „pe lângă Brăila“ (Crăi- 
niceanu, 1895, p. 246). Asupra porumbului va plana însă bă- 
nuiala că produce o boală ce devine celebră în ultimele decenii 
ale secolului al XIX-lea — pelagra, de care ne vom ocupa în- 
tr-un capitol viitor. 

Vegetarianismul ţăranilor nu constă doar în consumul 
cvasiexclusiv de mămăligă, ci și în asezonarea acesteia, din 
diverse motive, cu un număr redus de produse alimentare, 
tot de natură vegetală. Doctorul Manolescu le știe bine și 
trage concluzii puțin măgulitoare pentru condiţia ţăranului: 
„A mânca ceapă cu mămăligă sau praz cu mămăligă, sau mu- 
rături cu mămăligă, sau varză acră cu mămăligă, sau ustu- 
roi cu mămăligă, sau terci cu mămăligă, sau castravete verde 
cu mămăligă, sau prune (chiseliță) cu mămăligă, sau lăstar 
de viță și aguridă cu mămăligă etc. etc., exemple ce se văd 
des și în toate regiunile țării, este a mânca după un sistem 
vegetarian sărac și prin urmare a se asemăna cu un ierbivor, 
ce se hrănește cu vegetale tocate, măcinate sau fierte“ (Mano- 
lescu, 1895, p. 306). Că ţăranul este o specie aparte de ierbi- 
vore o dovedește și G.Z. Petrescu, când constată într-un studiu 
că tocirea dinţilor este un fenomen specific nu doar ierbi- 
vorelor, ci și țăranilor! (Petrescu, 1905, p. 87). 

Dintre legume, medicii amintesc ca fiind larg utilizate în 
alimentaţia rurală fasolea, ceapa, usturoiul, varza și cas- 
traveţii. În schimb, morcovii, pătrunjelul, tomatele, guliile și 
chiar cartofii sunt legume mult mai rar întâlnite. Ţăranii 
români nu par a fi buni legumicultori și sunt acuzaţi constant 
că nu acordă suficientă atenţie cultivării unei grădini de le- 
gume. Doctorul C.I. Istrati vituperează, profund nemulțumit, 
„sunt sate întregi în ţara noastră în care abia se găsește o 
ceapă în pământ“ (Istrati, 1880, p. 228), mai ales în Moldova. 
Iar în Muntenia și în Oltenia, datele publicate de doctorul 
Nicolae Manolescu atestă obiceiul de a cumpăra legumele 


„HRANA ŢĂRANULUI E NUMAI MĂMĂLIGA-... 131 


din satele de sârbi și bulgari specializate în legumicultură, 
prin troc. Așa face Barbu Ciurcu din comuna Alimănești, 
plasa Șerbănești, județul Olt (Manolescu, 1895, p. 337) sau 
Vasile Marin din comuna Coteștii-din-Deal, judeţul Dâmbo- 
vița (Manolescu, 1895, p. 325), și mulţi alţii ca şi ei. Dar me- 
dicii nu se mulțumesc numai să descrie și să recomande, în 
mod teoretic ei trebuie să și acționeze, așa cum va face doc- 
torul I.C. Drăgescu, medicul primar al judeţului Dolj, care 
împreună cu prefectul județului pun la cale să răspândească 
„în sate cultura legumelor și fabricarea pâinii de către români“ 
(Drăgescu, 1900, p. 259). Demersul lor din primăvara lui 1900 
este doar parțial încununat de succes, din cauză că „în pri- 
vinţa pităriilor nu s-a făcut nimic, și chiar azi, în sate, tot 
bulgarul pune în vânzare o pâine detestabilă“ (Drăgescu, 
1900, p. 259); totuși în două plase ale judeţului, cele mai să- 
race, locuitorii sunt convinși să cultive și legume, iar bulgarii 
sunt scoși de pe piață. Cum vor fi fost convinși țăranii din 
plasele Amaradia și Jiul de Sus să se transforme și în legu- 
micultori, chiar dacă doar pentru uzul propriu, doctorul 
Drăgescu nu ne spune, însă ne spune cine și cum poate re- 
zolva multe dintre problemele lumii rurale contemporane lui: 
subprefecţii, care ar trebui să-l imite pe acel „pretor german“ 
din Transilvania pe care medicul nostru l-a văzut cândva, cu 
ocazia unei călătorii, „scoțând cu biciul pe săteni din cârciumă 
și trimițându-i la munca câmpului“ (Drăgescu, 1900, p. 260). 

Dacă alimentaţia țărănească este aproape exclusiv vege- 
tală, spun medicii, aceasta este un alt mod de a spune că pe 
masa ţăranului carnea se întâlnește rar, prea rar. Cu toate 
acestea, din când în când, și mai ales când nu ar fi nevoie de 
ea, carnea apare. Ne putem întreba, de ce ar fi așa de impor- 
tantă problema produselor de origine animală care intră în 
regimul alimentației populare. În imaginarul științific al epocii, 
societățile umane și caracteristicile lor sunt comparate cu 
cele animale, iar de la Darwin încoace, prin intermediul 

darwinismului social, orice om cult știe că și societăţile se 
află într-o perpetuă „luptă pentru existență“, unde vor învinge 
doar cei puternici. În lanţul trofic, ierbivorele cad întodeauna 
pradă carnivorelor; la fel și popoarele. În fruntea studiului 
său despre alimentaţia ţărănească doctorul Nicolae Lupu 
așază în chip de motto un citat semnificativ dintr-un igienist 
francez: „Popoarele cu regim vegetal sunt făcute pentru a fi 
cucerite, după cum vastele familii ierbivore, în regimul ani- 
mal, par a fi destinate să facă hrana carnivorelor“ (Lupu, 
1906, p. 217). În paginile care urmează nu face altceva decât 
să dovedească că „țăranii noștri se scoboară în scara zoolo- 
gică; ei intră în rândul ierbivorelor“ (Lupu, 1906, p. 231). 
Trist destin pentru România! 

Orice medic, bazându-se pe noţiunile de chimie alimen- 
tară pe care le primește în timpul studiilor, știe că energia 
dezvoltată de organism depinde în mare măsură de sub- 
stanțele existente în produsele de origine animală: carne și 
grăsime, lapte. Regimul alimentar bazat pe produse animale 
este echivalat cu viaţa activă, cel vegetarian, cu stagnarea 
şi înapoierea. lar metaforele mecanice își fac locul în dis- 
cursul medical: doctorul C.I. Istrati compară „individul sau 
poporul“ cu o locomotivă care dezvoltă mai mult sau mai pu- 
țin lucru mecanic în funcţie de calitatea combustibilului cu 
care este alimentată; pe scara liniară a progresului indivi- 
dul/poporul sau locomotiva vor ajunge cu atât mai departe cu 
cât sunt alimentate cu produse de calitate (Istrati, 1880, pp. 
223—224). Altfel spus, un destin istoric glorios pot avea doar 
popoarele bine hrănite. Nu era cazul poporului român. 

Dacă ne apropiem de masa ţăranului și aruncăm o privire 
prin ochii medicilor, vom vedea că, totuși, carnea nu lipsește 
cu desăvârșire. Țăranii nu sunt doar agricultori, ci sunt și 
crescători de animale, dintre care unele sunt destinate consu- 
mului propriu. Carnea și pâinea nu sunt alimente curente, 
ci „de sărbătoare“, adică ocazionale. Și nu toate animalele 

existente în gospodăria țărănească sunt crescute pentru 
consum alimentar. Fiecare cultură operează o distincție 
primară între animale, considerându-le pe unele proprii 
consumului alimentar și excluzându-le pe celelalte, iar cultura 
țărănească nu face excepție. Dar în sistemul alimentaţiei 
oricărei societăți nu orice tip de carne are aceeași importanță 
şi aceeași valoare. În sistemul țărănesc, carnea prin excelență 
este carnea de porc, urmată, se pare, de cea de oaie. Perechea 
carne de porc (iarna)-carne de oaie (vara și toamna) era 
esenţială pentru societatea țărănească în epoca modernă. O 
atestă și medicii: doctorul Manolescu știe că „săteanul 
mănâncă multă carne de oaie“ (Manolescu, 1895, p. 259), însă 
doctorul Crăiniceanu știe că „mai preferită este de român 
carnea de porc“ (Crăiniceanu, 1895, p. 259). 

Unele cercetări contemporane asupra sistemului ali- 
mentar într-un sat românesc din Ardeal dovedesc că pere- 
chea carne de porc—carne de oaie își păstrează importanța 
până târziu în a doua jumătate a secolului al XX-lea. Bulver- 
sările produse recent în sistemul alimentar contemporan, 
care pur și simplu devalorizează carnea de oaie, creează mari 
nemulțumiri țăranilor din amintitul sat, care nu își mai pot 
procura decât cu mare greutate mult dorita carne de oaiel. 
Iar carnea de vită nu intră în circuitul alimentar. Chiar și 
în a doua jumătate a secolului al XX-lea, carnea de vită ocupă 
un loc intermediar, între cea permisă consumului alimentar 
şi cea interzisă: vițelul este „bun de mâncat“, vaca doar în 
condiții excepţionale, iar boul niciodată. Ceea ce am regăsit 
pe teren în primul deceniu al secolului al XXI-lea se supra- 
pune aproape punct cu punct peste opiniile exprimate în 
urmă cu un secol în prima lucrare etnografică dedicată ali- 
mentației țărănești: „Mai cumpără uneori carne de vită și 


1. Bărbulescu Constantin, [Relaţia om — animal. Studiu de caz: 
porcul domestic], 2011, mss., cap. I: „Porcul și animalele gospodăriei 
țărănești“. 

când se taie o vită bolnavă de sânge sau i se rupe piciorul ș.a., 
ca să nu prăpădească omul vita de tot. [...] Carnea de bou nu 
se mănâncă, că-i păcat. Carnea de vițel, numai când e bolnav 
şi se taie, o mănâncă, căci vițeii se cresc.“! Nimic nu s-a 
schimbat. Dar de ce nu consumă țăranii carnea de vită? Ade- 
văratul motiv pentru care carnea de vită nu poate fi consu- 
mată ni-l oferă țăranii înșiși, cei din Bucovina, la începutul 
secolului al XX-lea: „Țăranul carne de vită nu mănâncă, sunt 
oameni care în viața lor nu au pus carne de vită în gură și 
nici n-ar pune, ţiind aceasta de mare păcat. Vita te hrănește, 
cu boul lucrezi și te înavuțeşti și încă s-o mănânci! În Horecea, 
de demult, când vedeau pe cineva mâncând carne de vită, zi- 
ceau că e liftă rea. În Mihalcea au greață de carne de vită, 
mai bine postesc. Tot astfel și în Moldova, spun că, dacă-i 
mâncă laptele, și carnea să i-o mânce? Cum am mai spus, 
bovinele par să fi fost cândva interzise consumului alimentar, 
cel puțin în lumea țărănească: ele intrau, alături de cal și de 
măgar, în categoria animalelor auxiliare interzise consumului. 
De la sfârșitul secolului al XIX-lea există mărturii concor- 
dante privitoare la acest subiect; doctorul Nicolae Manolescu 
se crede îndreptăţit să afirme: „În toată țara, carnea de vacă 
se obișnuiește puţin de țărani, mulți au dezgust pentru ea“ 
(Manolescu, 1895, p. 313); doctorul Gh. Crăiniceanu ne asi- 
gură că doar carnea de vițel este consumată, și aceea numai 
„la oraş“ (Crăiniceanu, 1895, p. 259). În Mehedinţi, medicul 
spitalului rural Strehaia îi transmite doctorului Manolescu 
că acolo „țăranii se feresc de carnea de vacă, ca evreii de cea 
de porc“ (Manolescu, 1895, p. 327), iar doctorul Crăiniceanu 
ştie că în spitale „mulţi săteni refuză de a mânca carnea de 


1. Mihai Lupescu, Din bucătăria ţăranului, Editura Paideia, Bu- 
curești, 2000, p. 58. 

2. Elena Niculiță-Voronca, Datinele și credințele poporului român 
adunate şi aşezate în ordine mitologică, vol. I, Polirom, Iași, 1998, p. 236. 
Prima ediţie a lucrării a apărut în 1903. 

vacă“ (Crăiniceanu, 1895, p. 257). Din nou, C.I. Istrati vine 
cu afirmaţiile cele mai şocante: „Țăranii noștri în genere au 
dezgust pentru carne, și am cunoscut foarte mulţi, mai ales 
în partea sudică a judeţului Dolj, care-mi declarau că nu se 
spurcă cu carne, căci nu au mâncat niciodată“ (Istrati, 1880, 
p. 251). Nu are rost să înmulțim atestările, ele sunt nume- 
roase și concordante. 


Țăranul — un vegetarian fără voie 


Cum spuneam, medicii nu sunt interesați doar să descrie 
şi să evidenţieze „relele igienice“ ale alimentaţiei țărănești. 
Ei merg întotdeauna mai departe și caută cauzele acestei 
stări de lucruri. Ei se întrebă nu numai ce mănâncă țăranul, 
ci şi din ce cauză alimentaţia sa este astfel configurată? Cum 
discursul medical despre alimentaţia ţăranului, ca aproape 
despre oricare alt subiect, este eminamente negativ, în fapt 
ei încercă să inventarieze cauzele situației dezastruoase pe 
care o constată pe teren. Ele sunt puţine și ușor de identificat. 
Pe primul loc s-ar plasa sărăcia, apoi „ignoranţa“ și în final 
o cutumă de natură religioasă — posturile, pe care țăranul se 
presupune că le respectă cu strictețe. Pe lângă aceste trei mari 
cauze, medicii mai identifică și altele, complementare, dar 
nu de aceeași importanță: dezechilibrarea fragilului sistem 
alimentar țărănesc în timpul muncilor agricole pe domeniul 
proprietarului funciar, care le oferă lucrătorilor o mâncare 
chiar mai infectă decât cea de acasă, la care se adaugă lipsa 
cunoștințelor culinare. Să le abordăm pe rând. 

Mizeria materială profundă în care trăiește majoritatea 
populației rurale este prima cauză a regimului alimentar 
defectuos al ţăranului. O sărăcie vecină cu foametea, de care 
elita nu este destul de conștientă, susține doctorul Istrati: 
„E ceva de speriat, pentru cine a văzut de aproape sărăcia ce 
există în grădina ţăranului. Duceţi-vă la țară, și adesea veţi 

vedea zecimi de case, de a celor împroprietăriți la 1864, infecte 
şi insalubre, care nu au nici gard, de unde mai voiți să aibă 
grădină de legume sau poame; și de unde să se mai vadă vacă 
sau porc? La țară este o mizerie profundă, de care încă nu ne 
dăm bine seama! Mizeria creează locuitorului dezgust de 
viață; demoralizarea în care se află; zdrobirea bunelor sale 
gândiri; totul au contribuit a-l aduce în această mizerabilă 
stare, încât nu știe nici chiar cu ce se va nutri mâine!“ (Istrati, 
1880, p. 265). Atrăi de pe o zi pe alta este o vorbă țărănească 
ce poate avea un înțeles alimentar, susțin medicii. Dar sărăcia 
generică a doctorului C.I. Istrati prinde chip și formă ome- 
nească prin intermediul subinspectorului Ch. Laugier, care, 
în anul 1905, raportează o intoxicație alimentară colectivă 
din comuna Popești, județul Iași. Protagoniștii evenimentului 
sunt membrii familiei Crivei, a cărei situație materială este 
descrisă de medicul Laugier în termenii unui basm în care 
apare personajul modest și sărac ce va fi însă destinat unui 
viitor măreț: „În comuna Popești, la extremitatea satului din- 
spre răsărit, în o mizerabilă cocioabă, trăiește un sărman 
sătean în vârstă de 40 ani, Vasile Crivei, înpreună cu nevasta 
sa și patru copii — Maria, 8 ani; Sultana, 10 ani; Gheorghe, 5 ani; 
Dimitrie, 2 ani“ (Laugier, 1905, p. 26). Şi, ca în basme, familia 
Crivei este atât de săracă, încât nu are nici după ce bea apă. 
A doua zi de Crăciun, rezerva de porumb a familiei este ter- 
minată și tradiționalul porc, a cărui carne trebuia să con- 
stituie ceea ce etnografii numesc „belșugul casei“, nu este 
pomenit. Vasile se adresează cârciumarului, care nici el însă 
nu îl poate împrumuta; cât despre consăteni, erau „tot așa de 
nevoiași ca și dânsul“ (Laugier, 1905, p. 26). Situaţia era fără 
ieșire; după două zile de post negru „nenorocita mamă“ recurge 
la expedientul neinspirat de a transforma hrana păsărilor de 
curte în hrană umană: macină „niște rămășițe de orz, ovăz și 
grâu amestecate şi rămase după urma mașinii de treierat pe 
care le păstra pentru a le da la păsări»“ (Laugier, 1905, p. 27). 

Obține din acest amestec o făină „murdară, negricioasă, gro- 
sieră, din care face o mămăligă“ (Laugier, 1905, p. 27). În 
scurt timp, cu toţii se îmbolnăvesc și își pierd cunoștința. 
Povestea se termină fericit la spitalul rural din Podu Iloaiei, 
unde pacienţii, după un purgativ puternic și îngrijiri medicale, 
își revin în simţiri și în decurs de câteva zile sunt complet 
restabiliți. Medicul spitalului îi mai ţine o zi „spre a-i hrăni 
mai bine“ (Laugier, 1905, p. 27). Aflând de păţaniile familiei 
Crivei, sărăcia și subnutriția țărănească, de care medicii nu 
contenesc să se plângă, pentru mine, eu, cercetător din secolul 
al XXI-lea, le consider mai plauzibile. Nu mai vorbim în acest 
caz de țăranul generic, care ascunde o multitudine de per- 
sonaje și situaţii, dar pe care medicii îl reduc la un unic pro- 
totip, ci vorbim de oameni în came și oase care, în prima zi a 
Crăciunului, nu pot pune pe masă decât mămăligă, ultima pe 
care o au. Suntem undeva în Moldova anului 1905, aceeași 
Moldovă care în 1912 are un imens număr de locuințe țără- 
nești monocelulare. Sărăcia pare să fi fost cruntă, măcar 
pentru o bună parte a populaţiei rurale; suficient de mare 
încât peste doi ani să se declanșeze celebra răscoală. 

După sărăcie, și nu neapărat în legătură cu ea, vine „ig- 
noranța“. Țăranii sunt o populaţie needucată, ignorantă și 
superstițioasă. Medicii se întrec în a descrie astfel universul 
mental al ţăranilor. Pentru ca lumea ţărănească să devină 
altceva decât ceea ce era la sfârșitul secolului al XIX-lea, 
pentru a întreprinde o reală modernizare, o bună parte din 
elita intelectuală a epocii (mai puţin conservatorii) era de acord 
că trebuiau urmate două căi: una trebuia să asigure baza eco- 
nomică a gospodăriei țărănești — împroprietărirea —, iar a 
doua trebuia să transforme universul mental țărănesc, prin 
educaţie. Altfel spus, rezolvarea „chestiei rurale“ se putea 
sintetiza foarte bine într-un slogan: pământ și școală. Fiecare 
dintre aceste două căi a avut eroii săi: împroprietărirea — pe 
Alexandru loan Cuza, iar „luminarea“ prin școală — pe Spiru 

Haret. Oricum, în ultimele decenii ale secolului al XIX-lea și 
până la Primul Război Mondial, mai toată elita intelectuală 
a epocii era convinsă că una dintre problemele majore ale 
țărănimii este lipsa de educaţie. Iar educaţia era văzută ca 
un soi de panaceu, un remediu al tuturor „relelor igienice“ ale 
populaţiei rurale. 

Dacă revenim la regimul alimentar, constantăm că igno- 
ranța se manifestă și la țăranii înstăriți, a căror hrană nu di- 
feră prea mult de cea a ţăranilor săraci. Săraci sau bogați, 
țăranii au o alimentaţie deficitară. Cei săraci nu au ce pune 
pe masă, iar cei înstăriți nu știu ce să pună pe masă. Ţăranii 
nu cunosc valoarea nutritivă a diverselor produse alimentare, 
se plânge doctorul Nicolae Lupu, ceea ce îi face să ia cele mai 
ciudate (din punct de vedere ştiinţific) decizii, cum ar fi să dea 
ouă pentru pește sărat: „Căutam bolnavii de pojar din Nereju- 
Nefiiu, jud. Ilfov, în primăvara lui 1904; la o casă văzui cinci 
copilași, fiecare cu câte un dărăb de mămăligă în mână în- 
tingând cu precauţie într-o strachină cu saramură și un mic 
chitic de pește sărat. Era zi de dulce. Întreb pe mama copi- 
lașilor, ce ai dat pe pește. Nouă ouă, domnule doctor, îmi răs- 
punse ea (nouă ouă conţin 96 gr. 47 albuminoide și 54 gr. 
50 grăsime, pe când chiticul de pește care n-avea mai mult 
de 100 gr., conţinea 18 gr. 90 albuminoide și 16 gr. 81 grăsime). 
La întrebarea mea, că de ce nu le-a dat mai bine ouăle să le 
mănânce, ea-mi răspunse: vezi, în strachina ceea înting toți, 
dar în ouăle fierte n-au unde să întingă. Și s-ar părea că are 
dreptate. Dar la ripostarea mea că cu o lingură de untură și 
cu acele ouă putea să facă o strachină mare de jumări (scrob), 
unde să întingă de două ori atâţia copii, ea strânse din umeri, 
iar eu răspund: iată unde duce ignoranța. De altfel nu o învi- 
nuiesc pe ea“ (Lupu, 1906, p. 232). Este clar că întâlnirea me- 
dicului cu săteanca reprezintă întâlnirea științei cu ignoranța. 
Că ţăranul nu are nici o idee de valoarea nutritivă a alimen- 
telor și deci nu este capabil să își gestioneze rațional puţinele 

resurse alimentare și financiare pe care le deţine cu scopul 
de a-și îmbunătăţi alimentaţia este dovedit și de practica 
destul de răspândită de a cumpăra carne sub formă de pas- 
tramă sau pește sărat. Ambele produse, spun medicii, în urma 
conservării își pierd un procent important din calităţile nu- 
tritive. Doctorul Iacob Felix, calculează în 1862 că pastrama, 
deși este de trei ori mai „condensată decât carnea proaspătă“, 
este de trei ori mai scumpă. În plus, știe din experiența 
personală că pastrama din comerț este în general un produs 
neigienic: „Într-o zi a lunii septembrie 1860, cu ocaziunea 
unei epidemii de friguri intermitente, umblând din sat în sat, 
în lipsa unei mâncări mai delicate, înșălai stomacul meu cu 
pastramă; o bucată din acea pastramă se rătăci în sacul de 
drum. La finitul lunii septembrie, într-o zi când nu fusei 
dispus la o lucrare mai serioasă, pentru petrecerea timpului 
așezai pe masă pe «amicul meu fidel de alamă», microscopul. 
Prin întâmplare, acea bucată de pastramă, ce rămăsese în 
sacul de drum, fu obiectul observaţiunii. Ce văzui? Păduri 
de vegetaţiuni microscopice; o parte însemnată a pastramei 
consistă din asemenea parazite mucedoase. Atunci cercetai 
pentru cea dintâia oară pastrama cu microscopul. Mă prindea 
spaima când îmi aduceam aminte înșelăciunea colosală ce 
suferă consumatorii pastramei, introducând în stomac acele 
substanțe nenutritoare. Acele vegetațiuni n-au o putere direct 
otrăvitoare, dar dauna ce dânsele produc prin împuţinarea 
substanţelor nutritoare e considerabilă. În luna octombrie 1860, 
cercetai 28 diferite feluri de pastramă și găsii 19 feluri pline 
de acele parazite mucezinoase“ (Felix, 1862, p. 365). Tot de 
pastramă și tot din proprie experienţă se îngrozește și doctorul 
Gh. Crăiniceanu când constată că, „în râul Ialomița, bucăţile 
de carne destinate a deveni pastramă, erau mai rău tratate 
decât niște piei de oaie, aruncate prin nisip și noroi“ (Crăini- 
ceanu, 1895, p. 260). Şi tot doctorul Crăiniceanu știe că „peș- 
tele vine adeseori stricat în comerţ“ (Crăiniceanu, 1895, p. 255). 

Dar aici intrăm în domeniul delicat al siguranţei alimen- 
telor, pe care statul modern încerca să îl reglementeze și 
implicit să îl controleze: din 1895 datează primul regulament 
general privitor la „fabricarea“ alimentelor și băuturilor și al 
comerțului cu aceste produsel!. 

Şi, în sfârșit, una dintre cauzele cele mai importante ale 
vegetarianismului ţăranului român este postul. Împotriva 
postului se înverșunează toți membrii corpului medical, care, 
într-un fel sau altul, ating în scrierile lor problema alimen- 
tației țărănești. Nu este medic care să nu condamne în 
termeni duri acest obicei religios. Un inventar al sintagmelor 
prin care este caracterizat postul, credem că este revelator: 
„rătăcirea cea mai imorală a fantasiei umane“ (Felix, 1862, 
p. 365); „nenorocitul obicei al postului“ (Istrati, 1880, p. 269); 
„o adevărată calamitate“ (Istrati, 1879 c, 315); „a admite postul 
[...] ar fi a îndeplini o crimă de les-naţionalitate, condamnată 
de știință și de moralitate“ (Istrati, 1880, p. 277); „o adevărată 
crimă asupra umanităței, o adevărată atingere a dezvoltării 
noastre naționale“ (Mendonini, 1892, p. 12) ș.a.m.d. 

Toţi medicii susțin că postul are o contribuţie nefastă la 
dezechilibrarea alimentaţiei țărănești, accentuând tocmai 
principala caracteristică a acesteia, pe care o consideră nega- 
tivă: vegetarianismul. Dar postul este privit ca o practică 
religioasă dăunătoare și periculoasă pentru sănătatea rura- 
lilor, din mai multe motive. În primul rând, perioadele de 
post sunt prea numeroase și prea întinse: postul Crăciunului, 
postul Paştilor, postul Sf. Petru, postul Sfintei Marii, la care 
se adaugă toate miercurile și vinerile, iar uneori și fiecare zi 


1. Vezi „Regulament asupra privegherii sanitare a fabricaţiunii 
alimentelor și băuturilor și a comerțului cu alimente și băuturi (art. 
154, 155, 156 și 157 din legea sanitară)“, în Alina Ioana Șuta, Oana 
Mihaela Tămaș, Alin Ciupală, Constantin Bărbulescu, Vlad Popovici, 
Legislaţia sanitară în România modernă (1874-1910), Editura Presa 
Universitară Clujeană, Cluj-Napoca, 2009, pp. 507-538. 

de luni a săptămânii. Toate adună un număr impresionant 
de zile din an în care consumul de produse animale este 
prohibit. Ion Ionescu de la Brad vorbeşte de aproape o ju- 
mătate de an (Ionescu, 1868, 203), doctorul C.I. Istrati de 185 
zile (Istrati, 1880, p. 259), iar doctorul Nicolae Manolescu 
calculează 189 zile de post, adică mai mult de jumătate de an 
(Manolescu, 1895, p. 311). Doctorul A. Urbeanu calculează 
pentru anul 1901 nu mai puţin de 194 zile de post (incluzând 
aici şi postul de miercuri și vineri), dar numărul zilelor de 
post poate urca până la 225 (Urbeanu, 1901, 25), dacă se ia 
în calcul și fiecare zi de luni a săptămânii. Nu știu cum, dar 
parcă între 1868 și 1901 numărul zilelor de post crește! Deci 
prea multe zile de post; ca și când nu ar fi fost de ajuns, unele 
dintre posturi, mai ales postul Paștelui, acoperă o perioadă 
dificilă pentru ţăran: cea de la sfârșitul iernii și de la începutul 
primăverii, cu capriciile climaterice ale lunilor martie și 
aprilie, care se sfârșește chiar înaintea începerii ciclului 
muncilor agricole de primăvară. Nimic nu poate fi mai 
contraproductiv decât plasarea, durata și rigoarea acestui 
post, susține doctorul C.I. Istrati, și nu numai el: „În loc ca 
primăvara, când, slăbit din iarnă, trebuie a începe o muncă 
excesivă de şepte-opt luni de zile, în loc de a căuta să-și aleagă 
în alimentaţia sa substanțe echivalente fânului sau orzului 
ce dă calului său, el din contra se supune unui regim de paie, 
de substanţe cu totul nehrănitoare, în timp de 7 săptămâni!“ 
(Istrati, 1880, pp. 277-278). Alternarea perioadelor de post 
cu a celor de dulce anume parcă este aleasă, astfel încât să 
nu corespundă nevoilor de hrană ale ţăranului: când are mai 
mult de lucru, țăranul postește, iar când calendarul muncilor 
agricole este mai degajat, el este în dulce! Totul culminează 
cu dulcele Crăciunului, când dispune de cel mai bogat regim 
alimentar și când... nu lucrează nimic. 

Țăranii respectă posturile cu sfințenie, spun medicii. Iar 
ca imaginea să fie apocaliptică, ei susțin că la post sunt 

supuși și copiii de vârstă fragedă; o ştiu din spusele altora — 
doctorul Istrati de la doctorandul Sabin, care știe că „locui- 
torii din Gheboaia și Finta ţin cu mare sfințenie la posturi. 
Am găsit aici țărani și țărance care mi-au spus că mai bine 
preferă să le moară copiii decât să-i spurce în post cu lapte 
sau ouă“ (Istrati, 1880, p. 282). Ceea ce se și întâmplă, spune 
același doctor C.I. Istrati bazându-se pe experiența proprie 
din practica la spitalul de copii din București. Dar, dacă nu 
îl credem pe doctorul Istrati, iată-l pe doctorul I.S. Mendonini, 
care și el susține că: „personal am avut ocaziune să constat 
că, la consultaţiunile gratuite ale Spitalului Brâncovenesc, 
nenumărate țărănci al căror lapte înțărcase din cauza 
insuficenței nutrițiunei și care veneau cu copii bolnavi, 90 % 
de boli ale aparatului digestiv erau provocate de postul cu 
care chinuiau aceste nenorocite ființe. Majoritatea acestor 
copii marasmatici sucomba în urma acestor maladii“ (Men- 
donini, 1892, p. 13). Doctorul A. Urbeanu deplânge în modul 
cel mai concret soarta copiilor de ţărani pe care îi consideră 
victime ale postului și ale mizeriei alimentare generale a 
ţăranului: „Mărturisesc că este un chin să urmez mai de- 
parte pe această temă și să arăt cu cifre summumul mizeriei 
ce trebuie să îndure copiii de țărani, aceste ființe nevinovate 
în adăstare ca moartea să se milostivească și să-i ierte. Și 
moartea e mai miloasă decât dogmele bisericești, decât legile 
noastre, decât dragostea celor tari pentru sclavul umil“ 
(Urbeanu, 1901, pp. 36-37). 

De altfel, că postul Paștelui are o influență asupra morta- 
lităţii, o poate dovedi foarte ușor doctorul Nicolae Lupu folo- 
sind datele statistice care atestă, pentru intervalul 1870-1897, 
că în fiecare an vârful mortalităţii este atins în luna martie 
(Lupu, 1906, p. 233); din cauza postului, crede doctorul Lupu. 
Aceștia sunt cei trei piloni cauzali ai „relelor igienice“ ale ali- 
mentației țărănești. Sărăcia îl împiedică pe ţăran să își pro- 
cure alimente de origine animală, îl menţine la limita mizeriei 

alimentare; ignoranţa se opune îmbunătăţirii regimului său 
alimentar chiar și atunci când acest lucru ar fi posibil, iar 
religia, prin post, îl condamnă mai mult de o jumătate de an 
la un regim strict vegetal. De fapt, aceste trei cauze se în- 
lănţuiesc, se constituie într-un cerc vicios: sărăcia întreține 
ignoranța, iar ignoranța — practicile religioase. Din acest cerc 
vicios se iese greu. 

Cum aminteam undeva mai sus, regimul alimentar defec- 
tuos al ţăranului se datorează și unor cauze secundare. 
Medicii amintesc aici alimentaţia oferită ţăranilor de pro- 
prietari și arendași în timpul muncilor agricole. Dacă hrana 
ţăranului este în general deficitară din punct de vedere 
nutritiv, hrana oferită de proprietar este chiar mai rea! Se 
pare că tot ce e mai rău prin hambarul boierului sau al 
arendașului ajunge invariabil pe masa ţăranului în timpul 
muncilor de vară. Doctorul Nicolae Lupu a văzut-o cu ochii 
lui: „Intrând după aceea în alt sat — alt arendaș evreu — [...], 
văd o harabă ce ducea un mare bolovan de mămăligă tare 
ca piatra și oputină de castraveți muraţi; era hrana pentru 
oamenii de la mașină în zi mare de vară și zi de dulce! Flă- 
căoanul de la boi îmi spuse-n taină «să vii domnule sara, că 
pentru sară are mămăligă amară ca fierea și neagră ca pă- 
mântul, de-i e și lui rușine să ne-o deie ziua!» Dar ceea ce mi-a 
stors lacrimi de durere era o biată babă ce mergea repe- 
de-repede cu o ulcică-n mână în urma harabalei; o opresc 
și o întreb: ce ai mătușică-n oală? «o-leacă de lapte, mămu- 
cuță, cu păsat, îmi spuse ea, duc fetei la mașină la boier (?!), 
că nu poate săraca numai cu acritura din putina ceea!»“ 
(Lupu, 1906, p. 226). Înduioșător, fără îndoială. 

În 1895, doctorul Nicolae Manolescu este puţin mai îngă- 
duitor cu proprietarii și cu arendașii și amintește, tot din 
proprie experienţă, de mesele „întinse muncitorilor la secere, 
din care se da fiecăruia un codru de mămăligă (aceasta de 
altfel era la discreţiune), o bucată de brânză, care nu putea 

avea peste 50 dramuri, și o cepşoară. Brânza era de o tărie 
și osărătură însemnată, și se pretinde de arendaș că în aceas- 
tă stare este spornică, adică țăranul mănâncă puţină. Ciorbă 
de carne dulce nu se pomenește. Abia unii dintre cei mai mări- 
nimoși proprietari fac ciorbă de cosac și atunci muncitorul, 
pentru că are dreptul la zeamă, capătă o bucăţică de pește mai 
mică decât i s-ar fi dat fript“ (Manolescu, 1895, pp. 308-309). 

Autorităţile sanitare de multă vreme iau în serios aseme- 
nea descrieri și încearcă să supravegheze calitatea alimen- 
telor pe care le primesc țăranii în timpul muncilor agricole. 
Se are în vedere mai ales calitatea făinii de porumb din care 
este preparată mămăliga zilnică. În 1889, doctorul Polizu 
trimite o circulară către prefecţi și către medicii primari de 
judeţe, rugându-i să supravegheze prin „agenţi administrativi“ 
hrana pe care țăranii o primesc la muncile agricole de la pro- 
prietari și arendași, pentru a nu se mai întâmpla ca în județul 
Tecuci, unde făina de porumb din care se prepara hrana lu- 
crătorilor era alterată și, în urma analizelor, s-a constatat că 
„prezenta o scădere de 48,50 % din substanţele nutritive“, ceea 
ce nu putea duce decât la „mizeria fiziologică“ a „locuitorilor 
săteni“ (Polyzu, 1889, p. 305). Lupta veșnică a administraţiei 
cu proprietarii și arendașii pe această temă nu pare să fi dat 
roade spectaculoase. 

Ca ultimă cauză a alimentaţiei defectuoase a țăranilor, 
medicii invocă lipsa cunoștințelor culinare. Ignoranța ge- 
nerală în privința valorii produselor alimentare are o nouă 
faţetă — cea a preparării mâncării. Altfel spus, țăranca nu 
ştie să gătească; o spune răspicat doctorul C.I. Istrati în sti- 
lu-i caracteristic: În ce privește arta culinară, majoritatea 
femeilor de la ţară au uitat totul, după cum au uitat și culti- 
varea legumelor în grădini, și țesutul pânzelor, velnițelor, ița- 
rilor etc.“ (Istrati, 1880, p. 233), sau, mai precis, au uitat cum 
să gătească, ceea ce înseamnă că odată știau. Vedem însă că 
doctorul Istrati constată renunțarea la multe dintre activi- 

tățile tipic feminine ale gospodăriei țărănești tradiționale: 
cultivarea grădinii de legume, țesutul pânzei pentru haine, 
țesutul covoarelor... Pentru medicul nostru, toate semnele 
exterioare ale modernizării, cum ar fi renunţarea la indus- 
triile casnice, sunt un semn al decadenţei lumii rurale. Satul 
autarhic este privit ca un model ideal, pe cale însă de a fi 
dislocat în 1880 de capitalismul invadator. Dar nu numai 
doctorul C.I. Istrati amintește fenomenul; doctorul Gh. Crăi- 
niceanu susține că „în mai toate părțile se acuză femeile 
române că nu știu a pregăti bucate“, cu toate că el știe „din 
propria experiență sate numeroase, unde româncele gătesc 
minunat“ (Crăiniceanu, 1895, p. 230). Se pare însă că expe- 
riența proprie nu este suficientă pentru a înlătura acuzaţiile 
aduse țărăncii. Doctorul Crăiniceanu nu poate influența 
întregul curent igienist care analizează și interpretează unele 
modalități de preparare a alimentelor, tipic țărănești, ca 
fiind neigienice şi ca dovadă de ignoranță. Și în acest mod 
ajungem la prezența pâinii în alimentaţia țărănească, sau 
mai precis la absenţa ei, ceea ce, paradoxal, nu este totdea- 
una interpretat de medici în mod negativ, având în vedere 
că țăranca nu știe să o prepare. Satul nu este locul în care 
poți să găsești pâine de bună calitate: „Acum foarte rar se 
poate vedea pâinea la țară [...], ceia ce e mai trist e că foarte 
rar se vede o pâine bine făcută“ (Istrati, 1880, p. 235). Este in- 
criminată mai ales prepararea pâinii nedospite — lipia sau 
turta —, despre care doctorul Nicolae Manolescu spune că în 
general miezul nu este bine copt (Manolescu, 1895, p. 275). 
Doctorul Istrati consideră lipia coaptă în test drept „modul 
cel mai primitiv al fabricațiunei pâinii“ (Istrati, 1880, p. 236). 
Acum trebuie să mărturisesc că și eu, în copilărie, adică în 
anii '70-80 ai secolului trecut, am mâncat și „lipie“ coaptă 
direct pe plita sobei de gătit, pe o parte și apoi pe cealaltă, și 
pâine coaptă în „primitivele“ ţesturi, iar amintirile mele de- 
spre acest din urmă produs — copt pe foi de viță-de-vie și uns 

pe deasupra cu un amestec de ou și suc de tomate —, este 
drept, dospit, nu au nimic de-a face cu descrierile medicilor 
din ultimele decenii ale secolului al XIX-lea. Pâinea în ţest 
a bunicii e un deliciu al copilărie pe care, sunt convins, nu-l 
voi mai întâlni curând. Și mai sunt convins că percepția mea 
nu este doar un cunoscut reflex psihologic de valorificare a 
copilăriei cu virtuțile magice ale începuturilor. Pur și simplu, 
un asemenea produs nu mai există pe piața produselor de 
panificaţie din România. 


Mămăliga, lenea, boala şi moartea 


După ce am văzut cauzele alimentaţiei deficitare a popu- 
laţiei rurale, ar trebui să evidențiem, pe urmele medicilor, 
consecințele acestui tip de alimentaţie. Cum s-a văzut din 
unele pasaje citate mai sus, o alimentaţie bazată pe produse 
vegetale, insuficientă, are consecințe fiziologice bine deter- 
minate și, în cele din urmă, și consecinţe sociale. În primul 
rând, subalimentaţia tipic țărănească explică una dintre 
caracteristicile țărănimii — lenea — pe care puţini observatori 
o neagă, iar medicii o justifică!. Doctorul Iacob Felix, la în- 
ceputurile carierei sale ca medic primar al judeţului Muscel, 
ne oferă un exemplu, crede el, concludent: „În vara anului 
1860, din cauza recoltei proaste, țăranii din mai multe sate 
ale plasei Podgoria (jud. Muscel) n-aveau porumb. Pe lângă 
satul Leurdeni din acea plasă, D. Nicolae C. construi o vilă 
şi, cu toate că plăti bine, nu putu găsi lucrători; sătenii din 
Leurdeni, cu toate că n-aveau ce mânca, refuzară a lucra. 
Pentru ce? Fiindcă lipsa nutrimentului îi făcea leneși și le 
lua energia de a ieși din această stare anormală“ (Felix, 1862, 
p. 365). Peste mai bine de patru decenii, doctorul Nicolae 
Lupu constată și el, alături de întreaga elită, că subalimen- 


1. Pentru acest subiect, vezi Constantin Bărbulescu, Vlad Popovici, 
op. cit., pp. 105-170. 

taţia şi consecinţele patologice ale acesteia duc la „micșorarea 
considerabilă de cantitate și de calitate a muncii naţionale. 
Faptul acesta, și mai ales acest fapt, a fost observat de toţi 
câți trăiesc la ţară“ (Lupu, 1906, p. 227). Dar el este indignat 
-de faptul că „pătura noastră de suprapuși n-a găsit altă expli- 
caţie a acestei mici cantități de muncă decât așa-numita: lene 
a ţăranului. Nu am destule cuvinte de revoltă pentru iscodi- 
torii unei asemenea explicaţii, și nu le voi răspunde decât cu 
vorbele unui țăran: «Leneși, domnule, zici? D-apoi cine ară, 
cine calcă ogoarele de mii și mii de ori, cine seceră, trecând 
prin mâini toate firele grâului, aceste lanuri cât le cuprinzi 
cu ochii? Noi doară, nu Dumnealor!»“ (Lupu, 1906, p. 227). 
Subalimentaţia are în primul rând consecințe patologice 
care conduc la imensa morbiditate și mortalitate rurală, dar 
şi la ceea ce doctorul Nicolae Lupu numește „îmbătrânirea 
precoce“ pe care o descrie astfel: „femeile la 30 ani au față 
de 50 și vlaga tot aceeași; bărbaţii au fața trasă, galbenă, 
zbârcită și pământoasă. Acela care a zugrăvit flăcăi români 
rumeni și mușculoși în timpurile prezente a făcut un rău 
serviciu țării. Majoritatea sunt debili și statisticile medicilor 
recrutori o dovedesc cu prisosință. De la asemenea organisme 
decăzute, vine și progenitura putredă, și, de la aceste amân- 
două cauze, mortalitatea mare și slaba rezistenţă a adulților 
și copiilor“ (Lupu, 1906, p. 227). În consecinţă, alimentaţia 
țărănească ameninţă nu numai prezentul, ci şi viitorul ţării. 
La fel credea și doctorul C.I. Istrati în 1880: „cu un organism 
rău nutrit, avem mai puţină șansă de a avea copii; și, mai 
ales, de a naște copii viabili, valizi“ (Istrati, 1880, p. 269). 
Dacă ambii autori sunt de acord asupra consecințelor subali- 
mentației locuitorilor rurali, pericolul național ce derivă din 
aceasta este diferit în 1906 față de 1880. Fiecare medic, în 
funcţie probabil și de sensibilitatea personală, va pune accen- 
tul pe temerile sociale existente în ambele epoci. Doctorul Istrati, 
care scrie în timpul marilor dezbateri publice prilejuite de 

modificarea articolului 7 din constituţia de la 1866, se teme 
că „viitorul ţării nu este deloc asigurat; și atunci toate sacri- 
ficiile ce noi ne-am impus vor servi numai spre a se ridica 
pe cadavrul nostru alt neam, care va beneficia, singur și si- 
gur, de micile noastre economii și îmbunătăţiri“ (Istrati, 1880, 
p. 269). Îi are aici în vedere pe evrei, lucrarea lui mustind 
de antisemitism. La doctorul Nicolae Lupu, care își publică 
studiul în revista-far a curentului poporanist — Viaţa 
românească —, accentele sociale sunt mult mai evidente. El 
condamnă în bloc elita, pe care o consideră o „pătură de su- 
prapuși“ fără nici o utilitate socială — „nu fac nimic pentru 
existenţa și tăria acestei țări“ (Lupu, 1906, p. 227) — și trimite 
săgeți, bine ţintite, în partidul conservator, când afirmă că 
„frumoasa specie hypică a domnului Marghiloman“ (Lupu, 
1906, p. 231) este hrănită mai bine decât milioanele de țărani 
ai României moderne. Dar și pentru el, dincolo de critica so- 
cială, subalimentaţia ţăranilor nu face decât să fragilizeze 
șansele României de „a-și face loc între popoarele civilizate 
ale Europei prin putere de gândire și putere de muncă“ 
(Lupu, 1906, 228). În competiţia cu celelalte popoare euro- 
pene, România se prezintă într-o poziție net dezavantajată! 
Și, oroare supremă, dacă în general în Europa consumul de 
carne și de alte produse de origine animală crește constant 
de-a lungul secolului al XIX-lea, în România, în ultimele patru 
decenii ale secolului, pare să aibă loc o involuţie în ali- 
mentaţia rurală. 


Vremurile bune de altădată 


Dacă alimentaţia ţăranului este așa cum a fost descrisă 
în paginile de mai sus, medicii noștri sunt convinși că această 
situaţie este relativ nouă și că măcar în trecutul recent si- 
tuaţia era diferită. Mai bună, evident. Când vorbește despre 
pâine, doctorul Istrati ne anunţă abrupt că „în vechime 

țăranul român se nutrea numai cu pâne“ (Istrati, 1880, 
p. 234). Când anume în trecut? Nu o spune, dar propoziția 
următoare ne trimite către un trecut destul de îndepărtat și 
către un soi diferit de ţăran, mai... războinic: „soldatul român 
e descris purtând pâine albă la oblâncul calului“ (Istrati, 1880, 
p. 235). Atât. Peste două decenii și jumătate, doctorul Nicolae 
Lupu e nevoit să recunoască faptul că nu are surse pentru a 
descrie alimentaţia ţăranului în trecut. Totuși, și el este 
convins că în trecut alimentaţia ţăranului era superioară 
celei contemporane lui. E o problemă de logică și de bun-simţ 
să susţii că „vitejia și bravura noastră în trecut nu puteau 
să fie rezultatul unui astfel de regim“ (Lupu, 1906, p. 228). 
Războinicii lui Ștefan cel Mare nu se aseamănă cu țăranii 
sfârșitului de secol XIX, dar nici nu aveau același regim 
alimentar: „Războinicii acelui Mare Ștefan plecau la drumul 
greu și primejdios al bătăliei nu numai cu buzduganele lor 
ghintuite și cu săbiile lor ascuţite. Pâinișoara cea de grâu șe- 
dea în desagă și brânza unsuroasă a oilor de munte și de șes 
zăcea la trăistioară. Laptele și brânza acelor vremi de păstorie 
ne-au asigurat dăinuirea printre naţii și libertatea noastră. 
Mămăliga și ceapa acestor vremi de «mare agricultură» și de 
«modernă organizaţie» ne vor aduce pieirea dintre ţări și 
subjugarea la străinii cei din afară, sau la cei oaspeţi ai noștri 
din lăuntru care în loc să se transforme în fraţi se transformă 
în opresori ai noștri!!“ (Lupu, 1906, p. 229). Cred că recu- 
noaștem aici ecourile scrierilor istorice ale lui Nicolae Iorga 
şi agitația din preajma sărbătoririi în 1904 a 400 de ani de 
la moartea marelui voievod!. Oricum, atmosfera de glorificare 
a trecutului voievodal pusă față în față cu mizeria capitalistă 
a prezentului este, aici, varianta medicală. 

În 1906 totuși, atât doctorul Lupu, cât și doctorul A. Ur- 
beanu, bazându-se de data aceasta pe date statistice, încercă 


1. Vezi capitolul „O amintire istorică“ din volumul lui Ion Bulei, Viaţa 
în vremea lui Carol I, Editura Tritonic, București, 2005, pp. 237-241. 

să aducă argumente în favoarea tezei confiorm căreia ultimele 
patru decenii ale secolului al XIX-lea au cunoscut o înrăută- 
tire a alimentaţiei ţăranului. Sprijinindu-se pe datele publi- 
cate în primul număr al Vieţii românești, doctorul Nicolae 
Lupu constată că între 1876 şi 1903 consumul intern de po- 
rumb pe cap de locuitor scade de la 230 kg pe an la 146 pe 
an (Lupu, 1906, p. 229). O scădere semnificativă. Doctorul 
Urbeanu, pe baza acelorași date statistice, dar instrumente 
de analiză mai rafinate, constată și el o scădere în medie a 
rației alimentare a ţăranului între 1860 și 1900. Doar că 
pentru porumb, în ciuda creșterii producţiei, a exportului și 
a populaţiei, media intervalului analizat rămâne aproximativ 
aceeași — 675 de grame pe locuitor rural pe zi, ceea ce oricum 
este puțin; scad în schimb rațiile disponibile din produsele 
cu mare deficit în alimentaţia ţărănească: lapte, brânză, 
carne de porc și de miel. Chiar dacă imaginea de ansamblu 
pare mai echilibrată, concluziile sunt la fel de terifiante: „să- 
teanul român nu numai că n-a evoluat spre o hrană mai bună, 
mai substanţială, ci, dimpotrivă, a trebuit să se acomodeze 
unei alimentaţii din ce în ce mai reduse, inferioare cantitativ 
şi calitativ celei din trecut, înfruntând cu primejdia sănătăţii 
sale foamea cronică. [...] Bilanţul alimentar al ţăranului ro- 
mân se soldează, pentru perioada celor din urmă 40 de ani, 
cu un deficit, a cărui mărime e reprezentată prin numărul 
pelagroșilor și degeneraţilor“ (Urbeanu, 1906, p. 19). Totuși, 
mă întreb cum este posibil ca, folosind date statistice oficiale 
şi același algoritm de calcul, doctorul A. Urbeanu să obțină, 
pentru intervalul 1867-1903, o medie de 202 kg de porumb 
pe cap de locuitor! în România, iar autorul statisticii din 
Viața românească să constate o scădere constantă a aceleiași 
raţii de la 230 kg (1876) la 146 kg (1903)? 


1. Medie aproape constantă în intervalul analizat. A. Urbeanu, 
Hrana săteanului în cei din urmă 40 de așii şi îmbunătățirile de adus, 
București, Imprimeria Statului, 1906, p. 7. 

În ciuda tonului general alarmant al discursului medical 
despre hrana ţăranului, există și voci care susţin contrariul. 
Nu multe și de aceea mai semnificative şi mai demne de luat 
în seamă. Din nou doctorul Nicolae Manolescu, sintetizând 
totalitatea materialului despre alimentaţia ţăranului adus 
la cunoștința sa de diverși colegi medici, experiența proprie, 
dar și informaţiile oferite de țăranii înșiși sau de învăţători, 
ajunge la concluzia stranie că „țăranul se hrănește mai bine 
ca altădată, și aceasta grație ajutorului ce i s-a dat prin dife- 
rite instituţiuni“ (Manolescu, 1895, p. 304); stranie, pentru 
că nici o altă afirmaţie din lucrarea sa de la 1895 nu este con- 
cordantă cu cea de mai sus; în afară doar de mărturia docto- 
rului Munteanu, medicul spitalului rural din Răducăneni, 
județul Vaslui, care susţine că în ultimii 7-8 ani „traiul“ ță- 
ranului s-a schimbat mult „în bine și aceasta o atribui în mare 
parte solicitudinii celor de la centru de a-i procura înlesniri 
de subzistență prin creditele agricole, legea agricolă, împro- 
prietărirea multora cu legea însurățeilor și a vânzării mo- 
șiilor statului în loturi mici“ (Manolescu, 1895, p. 345). Ultimii 
7-8 ani înainte de 1895 sunt anii guvernărilor conservatoare 
când într-adevăr se adoptă mai multe legi prin care se în- 
cearcă îmbunătăţirea condiției populaţiei rurale! și bănuim 
că doctorul Munteanu se află în epocă de partea bună a 
baricadei politice. Colegii săi de orientare mai liberală nu par 
să fi observat îmbunătățirile din viaţa ţăranului. 

Trebuie să așteptăm anul 1905 și condeiul incisiv al doc- 
torului Radu Chernbah, medicul spitalului comunal din Huși, 
pe care l-am văzut și cu altă ocazie că este un mare dușman 
al stereotipurilor răspândite de medici, pentru a avea cu 


1. Pentru legislația guvenărilor conservatoare se poate vedea cu 
folos lucrarea lui Traian P. Lungu, Viaţa politică în România la sfârşitul 
secolului al XIX-lea (1888-1899), Editura Științifică, București, 1967, 
pp. 66-84, 110-138. 

adevărat o opinie contra curentului. El desființează pur și 
simplu întregul discurs medical despre alimentaţia țărănească 
de la doctorul Constantin Caracaș până în momentul în care, 
afirmând cu nonşalanţă, scrie: „Este o idee greșită că hrana 
ţăranului nostru, se înțelege a celui gospodar — nu chiar 
fruntaș — ar fi indigestă, rea, proastă și negustoasă. [...] Sătenii 
au feluri de mâncare foarte hrănitoare și de n-ar fi așa cum 
de s-ar explica atunci la majoritatea dintre ei sănătatea 
exuberantă a trupului lor, puterea de rezistență la muncă 
unită cu aceea solidă a minții“ (Chernbah, 1905, p. 433). 
Afirmaţii de bun-simț sau situație particulară a medicului 
nostru? Greu de spus; eu aș înclina către prima variantă, dar 
poate aceasta este situația mea particulară. Medicul nostru 
își continuă cruciada și este de acord, horribile dictu, până și 
cu postul! „Un curent greșit în opinia publică a făcut pe mulţi 
să condamne postul și mulți dintre cei care fără chemare scriu 
şi vorbesc despre hrană, plâng «duios» pe țăranul care postește, 
susținând că, din cauza postului, el degenerează. Se face o 
regretabilă confuziune în această privinţă din cauză că cei 
mai mulţi dintre cei ce plâng grozav nu au studiat solid“ 
(Chembah, 1905, p. 434). Evident, este de acord cu postul în 
lumina unor date ştiinţifice „recente“ care dovediseră că nu 
există o diferență de asimilabilitate între albuminele animale 
şi vegetale. Anul următor, doctorul Nicolae Lupu tot nu aflase 
de ele. 

Poate totuși nu este o întâmplare că aprecierile pozitive 
cu privire la hrana ţăranului apar în primul deceniu al 
secolului al XX-lea, căci doctorul Radu Chernbah, pentru a 
dovedi bogăţia și variabilitatea bucătăriei țărănești, nu ape- 
lează doar la surse medicale, ci și la seria de articole publicate 
între 1899 și 1904 de Mihai Lupescu în revista Șezătoarea și 
dedicate „bucătăriei ţăranului“. Ele sunt fragmente din prima 
lucrare de factură etnografică ce tratează alimentația țără- 
nească, destinată să apară în vestita colecție a Academiei 
Române „Din viaţa poporului român“. Manuscrisul este 

terminat la începutul lui 1916!, însă războiul zădărnicește 
planurile de publicare ale lui Mihai Lupescu, iar volumul nu 
va vedea lumina tiparului decât mult mai târziu, în anul 2000. 
Totuși, așa cum spuneam, o parte a materialului va vedea 
lumina tiparului în cunoscuta revistă de folclor publicată de 
Artur Gorovei la Fălticeni. La prima vedere, volumul etnogra- 
fului moldovean nu pare să aparțină unei paradigme diferite 
de cea care patronează discursul medical; mai ales când aflăm 
de planurile lui Lupescu, din 1893, de a scrie un studiu despre 
țărani în care să trateze, în capitole separate, „igiena 
ţăranului“, încălțămintea și îmbrăcămintea și în sfârșit hrana 
țţăranilor?. Nu putem să nu remarcăm asemănarea dintre 
proiectul lui Lupescu și lucrările clasice ale doctorilor Nicolae 
Manolescu și Gh. Crăiniceanu: lipsește doar capitolul privitor 
la locuinţa rurală; în rest, totul este acolo. Totuși, ce deosebiri 
există între lucrarea etnografului Mihai Lupescu și discursul 
medical? Ceea ce sare în ochi de la început este tonul neutru 
al descrierii: nicăieri nu apar acuzaţii, nicăieri ironii fine. 
Autorul, în mod evident, vrea să realizeze o descriere cât mai 
amănunțită a tot ce ţine de ceea ce el numește „bucătăria 
țărănească“: ustensile, materii alimentare, practici culinare. 
Dar cartea sa nu este o simplă carte de bucate cu rețete „ță- 
rănești“, ambiția ei este mult mai mare. Fiecare articol din 
acest mai degrabă dicționar de credințe și reprezentări po- 
pulare privitoare la alimentaţie se deschide cu expunerea 
terminologie țărănești, continuă cu modalităţile de preparare 
a alimentelor și se încheie cu prezentarea credințelor și a 
reprezentărilor subiectului tratat. În fapt, ceea ce propune 
Lupescu este o incursiune în cultura ţărănească prin inter- 
mediul produselor alimentare și al practicilor culinare. Para- 
digma în care se încadrează lucrarea etnografului este cea 
a autohtonului. Discursul medical, cum am mai spus, este 


1. Mihai Lupescu, Din bucătăria ţăranului român, Editura Paideia, 
București, 2000, p. 14. 
2. Ibidem, p. 12. 

încadrabil în paradigma primitivului. Chiar dacă, privite 
superficial, discursul etnografic şi cel medical par asemănă- 
toare, în fapt ele privesc ţăranul și lumea rurală din perspec- 
tive total diferite. Pentru etnograf, țăranul este purtătorul 
unei culturi superioare, este o ființă culturală prin excelență, 
cu nimic inferioară celor care scriu despre el; în vreme ce, pen- 
tru medic, țăranul nu este decât o ființă primitivă care trebuie 
ghidată, mergând până la întrebuințarea forței administrative, 
către luminile culturii moderne, care nu izvorăsc în nici un 
caz din lumea satului. Pentru etnograf, ţăranul este un arhetip 
cultural, pentru medic, o unitate statistică. 

Cert este că, încă din prima jumătate a secolului al XIX-lea, 
elita intelectuală construiește, în cele două paradigme enun- 
țate mai sus, o dublă imagine a ţăranului și a lumii rurale 
care, fatalmente, intră în competiție; se pare că la începutul 
secolului al XX-lea paradigma primitivului cedează în fața 
paradigmei autohtonului, imaginea pozitivă a ţăranului 
devenind din ce în ce mai prezentă în spațiul public şi ocul- 
tând în cele din urmă imaginea negativă. 

Poate aici ar fi oportun să reamintim că ultimele două 
decenii și jumătate de dinaintea Primului Război Mondial 
cunosc în România afirmarea unor curente ideologice ţără- 
niste: sămănătorismul și poporanismul!. Întoarcerea la va- 
lorile morale și estetice ale lumii rurale devin acum normă, 
totul învăluit în idealizarea vremurilor bune de altădată; 
evident, de dinaintea apariţiei și dezvoltării capitalismului 
în societatea și economia ţărilor noastre. Medicii sunt sen- 
sibili la discursul literar sămănătorist și la ambianța inte- 
lectuală din jurul istoricului Nicolae Iorga și chiar scriu în 
spiritul acestor comandamente. Astfel, doctorul Neculai 
Lapteş își exersează talentul literar publicând, chiar în anul 
izbucnirii Primului Război Mondial, o lucrare aflată la mij- 


1. Vezi Z. Ornea, Sămănătorismul, ed. a III-a revăzută, Editura 
Fundaţiei Culturale Române, București, 1998, și Z. Ornea, Poporanis- 
mul, Editura Minerva, București, 1972. 

locul drumului dintre literatură și notele de drum (Lapteș, 
1914). Dintre personajele sale iese în evidență părintele 
Tudor, dintr-un sat din Moldova, care îmbină într-o armonie 
perfectă valorile patriarhale ale lumii rurale de altădată cu 
spiritul haretist al intelectualilor vremii. Un fel de Popa 
Zamă! avant la lettre. 


Apa noastră cea de toate zilele 


În toată literatura igienist, apa de băut este o problemă 
tipic urbană și mai ales bucureșteană. Despre apa de băut a 
Bucureștilor în ultimele decenii ale secolului al XIX-lea și 
până la Primul Război Mondial s-a scris mult, ceea ce reflectă 
interesul autorităților față de această problemă igienică. 
Asupra acestui aspect nu insistăm, pentru că nu intră în do- 
meniul cercetării de față. Subiectul nostru este igiena rurală, 
iar în cadrul igienei rurale, până în ultimul deceniu al secolu- 
lui al XIX-lea, apa de băut este un subiect cvasiinexistent. În 
1888, când apare primul Regulament pentru construirea lo- 
cuințelor țărănești, fântânilor li se acordă un singur articol, 
articolul 11, care prevedea doar igienizarea spaţiului pe o 
rază de trei metri în jurul fântânii prin „caldarâm sau pietriș“ 
şi reglementa înălțimea „ghizdurilor“, care trebuiau să aibă 
un metru. Nimic mai mult. Sau aproape nimic: „Iar cele care 
nu vor fi în aceste condiţii, în timp de 1 an de la publicarea 
acestui regulament, să se astupe.“2 Chiar sunt curios câte 
fântâni au fost desființate în urma aplicării acestui regulament. 


1. Pentru Popa Zamă, preotul din Cornova (Basarabia), pe care îl 
fac celebru scrierile Școlii Sociologice de la București în perioada 
interbelică, se poate consulta Dimitrie Gusti și colaboratorii, Cornova 
1931, ediţie îngrijită de Marin Diaconu, Zoltán Rostás, Vasile Şoimaru, 
Editura Quant, Chișinău, 2011. 

2. Alina Ioana Șuta, Oana Mihaela Tămaș, Alin Ciupală, Constantin 
Bărbulescu, Vlad Popovici, Legislaţia sanitară în România modernă 
(1874-1910), Presa Universitară Clujeană, Cluj-Napoca, 2009, p. 296. 

Din păcate, asemenea date nu sunt disponibile, dar putem 
bănui că neaplicarea regulamentului, așa cum mărturisesc 
rapoartele sanitare, a inclus și nesocotirea prevederilor legate 
de puțuri. Fără nici o modificare, sunt menținute prevederile 
privitoare la fântâni și în noul regulament de la 1894, inclusiv 
prevederilor cu caracter punitiv!. Dar desființarea prin forță 
administrativă a unei fântâni la sate, și nu pentru motivul 
minor de neaplicare a unui regulament sanitar, se dovedește 
a fi o operaţiune destul de dificilă din cauza... opoziţiei local- 
nicilor: „Nu-și poate închipui cineva câte greutăţi întâmpinăm 
la oprirea sau suprimarea acestor puțuri sau fântâni infectate. 
Uneori se produc revolte între locuitorii vecini, care sunt ne- 
ştiutori și neîncrezători față de sfaturile date, și adesea, ce e 
dreptul, supuși la mare lipsă de apă. Pentru a li se da demon- 
straţia vădită a înfiltrărei, Direcţia Sanitară a decis ca Fluo- 
resceina să fie pusă, la orașe sau sate, în toate latrinele sau 
gunoaiele circumvecine unui puț suspect, iar văpsirea caracte- 
ristică a apei acestuia aduce convingere în toţi, de la autorități 
până la cei mai ignoranțţi locuitori“ (Obregia, 1907, pp. VII-VIII). 
Abia în marele raport pe 1896-1897, de la finalul directora- 
tului lui Iacob Felix, sunt rezervate trei pagini problemei 
fântânilor și a apei de băut în mediul rural: Unul din neajun- 
surile cele mai grave este lipsa de apă curată; sunt comune 
care n-au apă de ajuns pentru trebuințele casnice și pentru 
adăparea vitelor. În multe comune rurale se bea o apă detes- 
tabilă, încărcată cu materii organice și cu organisme vii, care 
produc paludismul, enterita, disenteria. Puţurile (fontânele) 
sunt rău făcute, rău ghizduite, rău întreţinute, neapărate în 
contra scurgerii în ele a necurățeniilor de la suprafața pămân- 
tului, adeseori încongiurate de băltoace pline cu apă infiectă 
în care se scaldă vitele; pe alocurea puţurile au adâncimea de 
numai 1 metru până la 2 metri; în altă parte adâncimea lor 
este suficientă, dar vitele beau apă din aceeași găleată cu 


1. Ibidem, p. 431. 

omul. În multe locuri se bea apă din budaie, gropi căptușite 
cu un trunchi de copac excavat sau cu un butoi fără fund, în 
care se adună apa superficială a solului și apa meteorică. În 
multe comune se bea apă stătătoare din eleșteie, bălți, iazuri, 
benturi sau apă tulbure din niște gârle mici infectate prin 
dejecţiunele comunelor și a povernelor pe lângă care au trecut. 
Un număr relativ mic de comune are fericire de a poseda 
izvoare care dau apă bună în abundență“ (Felix, 1899, p. 281). 
Descriere, fără îndoială, foarte apropiată de realitate. 

Cu câţiva ani mai înainte, doctorul Nicolae Manolescu pu- 
nea accentul pe unele practici neigienice ale ţăranilor legate 
de apa de băut: a bea apă din găleata fântânii după ce a băut 
mai înainte un animal pentru țăran nu este o problemă, cum 
nu-l deranjează nici „șoselele cu gunoi“ (tuleie de porumb, 
care se mai poate vedea și astăzi pe alocuri prin noroiul din 
jurul puţurilor). Astfel, crede doctorul Manolescu, țăranul 
este în pericolul de a contacta diverse boli, pe care însă el nu 
le asociază cu apa de băut, pentru că „toți din sat cred că o 
boală, când vine, este trimisă de Dumnezeu!“ (Manolescu, 
1895, pp. 298-299). 

În 1905, Direcţia Sanitară a întreprins o anchetă asupra 
calităţii apei de băut la nivelul întregii țări, „cu statistica și 
harta corespunzătoare pentru România“ (Obregia, 1907, p. VII), 
din păcate nepublicată, dovadă a importanței care i se acor- 
da acestei probleme. Poate dacă s-ar fi publicat partea a Il-a 
şi partea a III-a din raportul doctorului Al. Obregia... 

Se pare totuși că în primul deceniu al secolului al XX-lea 
se fac unele progrese și în acest domeniu, dar acestea se dato- 
rează fie unor servicii ale statului, fie unor „particulari“: 
doctorul B. Drăgoșescu remarcă în 1909 puţurile igienice con- 
struite de CFR în gări, precum și „puţul american Northon“ 
pe care l-a văzut „la ferma maiorului Maca, în Teleorman, 
lângă gara Miroși“ (Drăgoșescu, 1909, pp. 317-323). Între 
modelele de puțuri igienice pe care îl prezintă este și unul 
autohton, cel al profesorului Nicolae Manolescu. 

Importanţa tot mai mare care se acordă apei de băut are 
fără îndoială, legătură directă cu progresele bacteriologiei, 
care a relevat faptul că apa este un mediu patogen. Or, în 
1903, acest fapt, după cum se exprimă și doctorul Demostene, 
„acţiunea morbiferă a unei ape rele“ nu pare să fi „atras încă, 
în mod serios, atențiunea publicului și nu a suscitat un in- 
teres real nici în clasele sociale mai ridicate“ (Demostene, 
1903, p. 667). De pildă, se dovedise faptul că bacilul lui Eberth, 
care provoacă febra tifoidă, se transmite în mod obișnuit 
prin apa de băut contaminată de excrementele bolnavilor 
(Bianu, 1910, pp. 726-729), iar atunci când apare o aseme- 
nea epidemie ipoteza hidrică este prima verificată. La fel 
se întâmplă și la Iași în vara lui 1909, când subinspectorul 
sanitar Vladimir Bușilă este trimis în oraș pentru a combate 
o asemenea epidemie. El identifică rapid cauzele și schițează 
un tablou hidos al Iaşiului de la sfârșitul primului deceniu 
al secolului trecut: la apariţia febrei tifoide a „contribuit în 
primul rând starea de necurățenie spăimântătoare în care 
se află orașul (stare ce întrece tot ce ne-am putea închipui 
că s-ar găsi într-un oraș asiatic) și în special sistemul detes- 
tabil de alimentare cu apă“ (Bușilă, 1909, p. 409). Impresiile 
subinspectorului Bușilă sunt extrem de negative; pentru el, 
Iașiul are aspectul „unei ruini inundate de zoi și materii 
fecale din mijlocul căreia se înalță falnic monumente peste 
monumente. Banii cheltuiţi pentru unul din acestea ar fi fost 
de ajuns pentru a canaliza și curăţi orașul întreg“ (Bușilă, 
1909, p. 411). Nimic nu-i place aici, nici sistemul dublu al 
apei, constând în așa-numita „apă de băut“ provenită din cap- 
tări defectuoase și în „apa de stricat“ provenită din cele 2 700 
de „cloace murdare zise puțuri“ (Bușilă, 1909, p. 410), nici 
„fabrica de tricotaj de lângă gară, care fabrică, deși dispune 
de fonduri mari și realizează beneficii însemnate, nu are 
curtea și nici chiar laboratorul de colorare pavate, nici hazna 
pentru lichidele ce varsă. Toate se aruncă pe suprafața solu- 

lui în curtea adânc desfundată care răspândește un miros 
ucigător prin toată fabrica în care furnică prin murdărie 
figuri istovite de copii. Gârla de murdărie ce se formează se 
scurge înainte prin zeci de curți și străzi pînă la Bahlui, cum 
o fac altele nenumărate la fel, brăzdînd orașul în diferite 
direcțiuni“ (Bușilă, 1909, p. 411). Nici modul de funcționare 
a „companiei barometrice“ (de vidanjare), ale cărei butoaie 
„se varsă mai adesea treptat pe drumul spre aceste locuri 
[din afara orașului — n.n.], și anume pe noul marele bulevard 
Ion Brătianu și pe maidanele ce îl mărginesc. Stoluri formi- 
dabile de muște înoată aici în o atmosferă greoaie, pestilen- 
țială, năvălind asupra trecătorului și urmărindu-l pe lungi 
distanțe“ (Bușilă, 1909, p. 412). Imagine hidoasă care, chiar 
dacă nu ar fi întru totul reală, va explica hecatombele din Iași 
din timpul refugiului, survenit peste doar opt ani de la momen- 
tul în care doctorul Vladimir Bușilă își redactează raportul. 

Problema igienei apei de băut a fost tratată aici doar din 
cauză că nu a putut constitui o temă distinctă a igienei rurale. 
Chiar și așa, s-a văzut că nu am putut rezista tentaţiei oferite 
de raportul doctorului Bușilă, care ne-a scos din mediul rural 
şi ne-a îndreptat către capitala Moldovei. Dacă igiena apei 
„cea de toate zilele“, cum o numește doctorul Demostene, este 
neglijată, atunci ca și acum, alcoolismul face vâlvă, stârnește 
pasiunile vieții publice și implicit ale medicilor. Dar acesta 
este subiectul capitolului următor. 


4 


„Este alcoolic românul?“ sau despre igiena 
băuturilor alcoolice 


Este alcoolismul o problemă socială în România? Și, mai 
ales, dacă folosim terminologia epocii, este ţăranul român 
beţiv? Iată întrebări la care medicii, și nu numai ei, s-au stră- 
duit să răspundă de-a lungul întregului secol. Îi vom urmări, 
pe cât ne va fi posibil, pas cu pas, în investigaţiile lor asupra 
alcoolismului. 


In sticla ţăranului 


Începem, ca de obicei, pe la 1830, cu mărturia doctorului 
Constantin Caracaș: „Băutura lor la masă este numai apă 
curată; dar când se duc la câmp sau alte lucrări unii beau 
puţină ţuică. Duminicile și sărbătorile aleargă cu toţii la 
cârciumă și beau rachiu și vin până se îmbată“ (Samarian, 
1937, p. 100). Dacă încercăm o cât de sumară analiză a tex- 
tului nu putem să nu remarcăm că autorul așază țărănimea 
la mijlocul distanţei dintre moderație și exces în ceea ce 
privește consumul de alcool: de obicei toți beau numai apă, 
la lucru unii beau puțină ţuică, iar în zilele de sărbătoare 
toți se îmbată. Altfel spus, țăranul doctorului Caracaș bea 
vin și ţuică, și, cum suntem în Muntenia, bănuim că este 
vorba de ţuică de fructe sau de tescovină, ocazional la câmp 
şi mai ales de sărbători, care de altfel nu sunt puţine. Totuși, 
imaginea de ansamblu este cea de sobrietate, dar cârciuma 
devine deja un loc al pierzaniei, dacă n-a fost dintotdeauna. 

Peste aproape patru decenii, Ion Ionescu de la Brad ia 
apărarea ţăranului, pe care deja alții îl socotesc „beţiv“: „Se 
zice că muncitorul este beţiv. Beţiv pentru că bea mai obiș- 
nuit numai apă, când cei ce-l calomniază beau la vin și 
rachiu în toate zilele!“ (Ionescu, 1868, p. 204). De acum încolo 
acuzele încep să curgă. Era alcoolului distilat pe care medicii 
o plasează după 1850—1855 începe să apară în scrierile elitei 
intelectuale. PS. Aurelian, în 1875, vorbește deja de fabrica- 
rea alcoolului de cereale, tipic Moldovei, pe care îl pune față 
în faţă cu alcoolul distilat de fructe, specific Munteniei. Tot 
el amintește vestitul basamac preparat din alcool distilat 
de cereale și considerat de medici o adevărată otravă: „O in- 
dustrie care a luat mare dezvoltare este fabricațiunea alcoo- 
lului de cereale. Cele mai multe velniţe sau poverni se află 
în judeţele de peste Milcov; în cele de dincoace fabricațiunea 
rachiului de prune și de tescovină îndestulează încă trebu- 
inţele populațiunei. Cu toate acestea, fiindcă prunele nu se 
fac în toți anii, a început să se debiteze sub numele de basa- 
mac, o amestecătură otrăvitoare de alcool, apă și cine știe 
ce alte ingrediente“ (Aurelian, 1880, p. 185). Dar chiar mai 
devreme, pe la 1870, doctorul Grigore Romniceanu știe și 
el că în Muntenia se bea rachiu de fructe și că în Moldova 
„se întrebuinţează exclusiv rachiul de bucate, care este mult 
mai bogat în alcool ca în oricare altă parte a ţării“ (Romni- 
ceanu, 1870, p. 105), tot el crede, ca mulți alţii în epocă, că 
„beţia este una dintre cele mai mari rane ale lucrătorilor 
noștri; aceasta se vede în toate zilele; ea se constată din enor- 
mele taxe ce produc băuturile spirtoase“ (Romniceanu, 1870, 
p. 106). Și primul nostru alienist — dr. A. Sutzu —, în 1872, 
este convins că, mai ales în orașe și mai puțin în mediul 
rural, alcoolismul este la fel de răspândit ca în Rusia și în 
țările nordice (Sutzu, 1872, p. 173). Dezbaterea științifică 
despre gradul diferit de răspândire a alcoolismului în funcție 
de mediul social, rural sau urban, lansată acum de doctorul 
A. Sutzu, va fi reluată la începutul secolului al XX-lea. 

În 1880, situația încă nu pare disperată; doctorul C.I. 
Istrati constată că „la noi răul nu este așa de înaintat“ (Istrati, 
1880, p. 293). Și dacă doctorul Istrati emite o astfel de apre- 
ciere echilibrată, pe care de altfel o nuanţează în aceeași 
lucrare folosind tonurile negative care îi sunt caracteristice... 
Dacă în momentul în care scrie alcoolismul nu este genera- 
lizat, ei bine, perspectivele nu sunt tocmai liniștitoare: câr- 
ciumile se înmulţesc în orașe, cu Bucureștiul în frunte, unde 
„60% din zidirile ce se construiesc sunt făcute de cârciumari 
sau cofetari ordinari. Cafenelele s-au înmulțit în mod scan- 
dalos, cârciumile sunt câte 1 000 la fiecare școală“ (Istrati, 
1880, p. 299). Dar de fapt toată ţara este pe cale să fie in- 
vadată de cârciumi, așa cum este pe cale să fie invadată și 
de străini: „În Muntenia, grecii și țânțarii!, în Moldova, 
jidanii nu au lăsat nici cel mai mic colț de uliţă, întorsătură 
sau cișmea de drum, încrucișare de șosea sau potecă, lângă 
care să nu fi stabilit o cârciumă. Cu toate poleitele noastre 
reglemente, ca ovreii să nu aibă cârciume în comunele rurale, 
ei însă domnesc în toate părțile. La noi se vede că: banul 
face forța. Banul ovreiului luat de la români! Pentru 10-15 
galbeni, adesea mult mai puţin, ce proprietarul anual primește 
de la jidan pentru hanul de pe moșie sau din sat, el lasă ca 
aceste criminale fiinţe să sugă sângele românilor, injectân- 
du-le rachiul arzător şi ucigător, şi să-i despoaie de productele 
de pe câmp, dându-le în loc viţiul și moartea!“ (Istrati, 1880, 
pp. 299-300). Tema alcoolismului în scrisul doctorului C.I. 
Istrati este profund legată de problema evreiască. Dar ste- 
reotipul' cârciumarului evreu nu este o invenție medicală, 
ci mai degrabă un stereotip general răspândit? pe care me- 
dicii îl preiau la rândul lor și îl încadrează într-o paradigmă 


1. Români sau bulgari din Macedonia. 

2. Vezi Andrei Oișteanu, Imaginea evreului în cultura română. Studii 
de imagologie în context est-central european, ed. a Il-a, Humanitas, 
București, 2004, pp. 176-195. 

ştiinţifică. Într-adevăr, statul român va încerca să îi disloce 
pe evrei din meseria de cârciumari rurali prin legea din 1873:; 
cât va fi reușit e mai greu de spus — doctorul Istrati nu este 
deloc convins de eficiența interdicțiilor administrative. Cum 
s-a văzut din citatele de mai sus, medicul nostru remarcă 
înmulţirea cârciumilor atât la orașe, cât și la sate; după 
propria mărturie, în Prahova, într-un singur sat „de 80 familii, 
am numărat 12 cărciumi“ (Istrati, 1880, p. 314). Terifiant! 
Oricum, lucrarea sa din 1880 va constitui un veșnic semnal 
de alarmă care atrage atenţia asupra răspândirii alcoolismu- 
lui în România. Ca și pentru alte teme ale discursului igienist, 
volumul este clasic, mereu apreciat și mereu citat. 

În deceniul nouă al secolului al XIX-lea, rapoartele 
medicale, publicate în Monitorul Oficial, menţin trează 
flacăra pericolului alcoolismului în mediile țărănești, mai 
ales în Moldova, cum o va face și doctorul N. Takeanu în 
raportul său asupra stării sanitare a judeţului Covurlui pe 
1887: „Băuturile alcoolice la care adesea se dau într-un mod 
insaţiabil, care și acestea fiind de o proastă calitate, con- 
stituind prima otravă a săteanului nostru (extras din cereale 
stricate și nerafinate), le dă lovitura de graţie. Am asistat 
adesea la veseliile lor și am avut tristul spectacol a nu mai 
vedea în mișcările lor acea vigoare, acea agilitate fizică și 
hilaritate ce trebuie să ne dea aceste excitante organice prin 
excelenţă și care se vede într-un organism plin de vigoare, 
bine hrănit, manifestând opulenţă, ne face impresiunea unei 
mașini mecanice, animate pentru câteva minute de un foc 
rău nutrit menit a se stânge sau a se opri (mașina) la prima 
pedică ce i s-ar pune și să nu se mai pună în mișcare de 
multe ori pentru vecie!“ (Takeanu, 1888, p. 2401). Țăranul 
generic al doctorului Takeanu este subnutrit, alcoolic și fără 
îndoială pe cale să degenereze. 


1. Carol Iancu, Evreii din România (1866-1919). De la excludere la 
emancipare, Editura Hasefer, București, 2006, p. 210. 

Dacă până în 1880 problema alcoolismului în România 
este amintită și, ocazional, dezbătută de cercurile medicale, 
iar punctul culminant al acestei etape este lucrarea doctoru- 
lui C.I. Istrati, în care alcoolismul este intim legat ca pro- 
blemă socială de „chestia evreiască“, după această dată ea 
iese din atenţia publică pentru mai bine de un deceniu și 
jumătate. În 1894, deputatul de Iași A.C. Cuza va încerca 
să treacă prin Parlament, fără succes, o lege asupra „mono- 
polului vânzării alcoolului“... Legea însă este justificată de 
răspândirea tot mai accentuată a alcoolismului care este 
văzut ca principala cauză a „degenerării progresive a rasei 
noastre“ și care se manifestă prin „scăderea poporaţiei ro- 
mânești și înmulţirea străinilor“ (Cuza, 1895, pp. III-IV). 
Să nu ne lăsăm amăgiţi: pentru A.C. Cuza, străinii sunt prin 
excelență evreii, iar alcoolismul în România apare odată cu 
„invaziunea evreilor“ (Cuza, 1895, p. XII). Dacă legea asupra 
monopolului vânzării alcoolului nu a fost adoptată, ea va 
relansa în dezbaterea publică problema alcoolismului, care 
nu va mai cunoaște eclipse până la Primul Război Mondial. 

Anul 1895 este fast pentru discuţia privind alcoolismul: 
apar cele două lucrări dedicate igienei ţăranului premiate 
de Academia Română. Autorii, Nicolae Manolescu și Gh. 
Crăiniceanu, tratează și problema alcoolismului, dar trebuie 
să recunoaștem că spaţiul pe care l-au acordat acestui su- 
biect este totuși modest în comparaţie cu cel acordat altor 
teme, cum ar fi igiena alimentaţiei sau igiena locuinţei. În 
mod cert, pentru autorii noștri, alcoolismul, ca și igiena cor- 
porală, nu reprezintă o prioritate. Să fie oare acesta un semn 
că teama de alcoolism nu a cuprins în întregime corpul me- 
dical? Posibil, cu toate că, teoretic, și pentru cei doi medici 
pericolul este la fel de mare; doctorul Manolescu atestă larga 
utilizare a rachiului de către ţărani: „Săteanul consumă, în 
orice regiune a țării, mult rachiu. [...] Săteanul consumă ţuică 
sau rachiu de prune, basamac sau rachiu de bucate și rachiu 

de tescovină sau boștină sau prăștină; rar delenii mai beau 
şi rachiu de drojdii. Muntenii, în genere, consumă ţuica, 
delenii rachiul de tescovină, câmpenii pe cel de bucate. [...] 
Săteanul bea rachiu în tot cursul anului, băutura lui de 
dimineață și înaintea fiecărei mâncări este rachiul. La 
muncă, săteanul crede în rachiu ca într-o fântână de puteri, 
iată pentru ce oricine are muncă la el sau la altul rachiul 
trebuie să-l aibă“ (Manolescu, 1895, p. 302). Şi doctorul Ni- 
colae Manolescu, am văzut, este un excelent cunoscător al 
vieţii ţăranului. Iar doctorul Gh. Crăiniceanu folosește din 
plin rapoartele sanitare publicate în Monitorul Oficial, de 
unde află lucruri foarte alarmante în ceea ce privește alcoolis- 
mul: în județul Argeș, „de băuturile ce le au, țăranii fac abuz 
înspăimântător“ (Crăiniceanu, 1895, p. 285), iar în judeţul 
Râmnicu Sărat „ţuica se consumă în mod excesiv, prin ceea 
ce poporaţiunea rurală decade moralicește și fizicește. 
Rachiul mai trece în fața ţăranului de o panacee aproape 
contra tuturor boalelor; fiecare oră de repaus se petrece în 
beţie, și alcoolul se oferă în cantități enorme până și copiilor 
purtați pe braţe“ (Crăiniceanu, 1895, p. 304). Pericolul pare 
în creștere și corpul medical se comportă ca atare. 

În 1894, Universitatea din București scoate la concurs pu- 
blicarea unei lucrări „științifico-medicale“ cu titlul A/coolismul 
în România, iar tânărul D.D. Niculescu este fericitul câști- 
gător. Lucrarea sa (Niculescu, 1895) vede lumina tiparului 
în anul următor și astfel avem o primă sinteză asupra subiec- 
tului care ne interesează. Tot în 1895, AC. Cuza își publică 
proiectul de lege asupra monopolului vânzării alcoolului ală- 
turi de cele două discursuri parlamentare ce le-a rostit cu 
această ocazie într-un volum bine apreciat până la Primul 
Război Mondial: Monopolul alcoolului. 

Așadar, anul 1895 este anul relansării în forță a temei al- 
coolismului în discursul medical prin lucrări cu impact patro- 
nate de cele mai importante instituţii culturale și politice ale 

țării: Academia Română, Universitatea din București și Par- 
lamentul României. Formula nu putea fi decât de succes. 
Interesul corpului medical este în creștere, și bănuim că și 
al întregii elite intelectuale. Pericolul alcoolismului pare tot 
mai amenințător, iar medicii încearcă să sensibilizeze în 
această privință întreaga elită. La Ateneul Român din Bucu- 
rești sunt organizate conferințe pe această temă. Doctorul 
Poenaru-Căplescu putea afirma în aprilie 1904, în fața „unui 
public așa de cult și ales“ (Poenaru-Căplescu, 1904, p. 3) că 
subiectul alcoolismului este tratat a treia oară la tribuna 
Ateneului: în 1897 se aplecase asupra subiectului doctorul 
Al. Obregia, iar în 1901 doctorul Urechia. În 1897 se înfiin- 
ţează prima asociaţie profesională a medicilor din Regat — 
Asociaţia Generală a Medicilor din Țară — care organizează 
în fiecare an un congres dedicat unei teme importante de 
medicină socială. Astfel, în 1898, tema aleasă este „Palu- 
dismul“; în anul următor „Pelagra“, iar în 1900 îi vine rândul 
„Alcoolismului“!. În cadrul acestui congres, raportor al temei 
este dr. Ștefan Possa, care, într-un studiu amplu, tratează 
problema alcoolismului. Acestui studiu i se face o bună publi- 
citate în următorii ani: vede lumina tiparului în revistele 
Asociaţiei? (1900—1902), dar și în revista Ligii Antialcoolice — 
Antialcoolul (1900-1901). 

La sfârșitul secolului al XIX-lea și la începutul celui ur- 
mător toată lumea părea convinsă de pericolul răspândirii 
alcoolismului în România. Cu toate că date statistice de na- 
tură sanitară care să cuantifice morbiditatea și mortalitatea 
prin alcoolism nu există sau, mai degrabă, sunt extrem de 
imprecise, dr. Urechia contabilizează, pe baza statisticilor 
oficiale, „morbiditatea și mortalitate prin alcool în România“ 


a. 


L „Preambul“, în Buletinul Asociaţiunei Generale a Medicilor din 
Țară, anul IV, 1900, nr. 1-2, p. 4. 

2. Buletinul Asociaţiunei Generale a Medicilor din Țară, continuat 
de Buletinul Medical. Organ al Asociaţiunei Generale a Medicilor din 
Țară. 

şi constată că este extrem de redusă: în 1896 — 304 morţi; în 
1897 — 411 (Urechia, 1902, p. 190). Dacă ar fi să dăm crezare 
datelor statistice oficiale, ar trebui să conchidem că „nu 
există alcoolism la noi“, şi atunci la ce luptă, la ce ligă anti- 
alcoolică, conferinţi anti-alcoolice, predici anti-alcoolice, 
teatre anti-alcoolice, banchete anti-alcoolice, la ce atâtea 
arme anti-alcoolice?“ (Urechia, 1902, p. 190), se întreabă, 
nu fără umor, dr. Urechia în 1902, inventariind principale 
categorii de „arme anti-alcoolice“ puse în scenă de revista 
Antialcoolul. Dar şi doctorul Urechia știe că această statis- 
tică este incompletă, că din ea lipsesc „morţii de la sate, căci 
aci nu se înregistrează cauza morții, lipsesc mulţi din cei 
de la oraș, căci aci mai adeseori se diagnosticează leziunea or- 
ganului fără a se căuta cauza acestei leziuni. Statisticile noas- 
tre sanitare sunt absolut insuficiente pentru a ne documenta 
asupra alcoolizmului la noi“ (Urechia, 1902, p. 190). O ştie și 
doctorul I. Ştefănescu (Ștefănescu, 1896, pp. 376-377), şi 
doctorul Ștefan Possa (Possa, 1900, pp. 57-58), și doctorul 
Iacob Felix (Felix, 1902, p. 1): răspândirea alcoolismului în 
România nu poate fi evaluată după datele statistice ale 
morbidităţii şi ale mortalităţii. Totuși, doctorul Possa încercă 
să facă la el în spital — spitalul Pașcanu din Iași — ceea ce nu 
reușește statistica oficială; astfel, între 19 ianuarie 1898 și 
1 aprilie 1900 îi va însemna într-un registru special pe toţi 
bolnavii intraţi în spital și consideraţi de doctorul nostru 
alcoolici. Rezultatele vor fi interesante: dintre cei 2 387 de 
bolnavi intraţi în spital în intervalul menţionat, doctorul 
Possa identifică 281 de alcoolici, adică un procent de 11,8 % 
(Possa, 1900—1901, II, p. 107). Dar, din fericire pentru noi, el 
nu se mulțumește cu atât; va redacta un chestionar consa- 
crat alcoolismului și consecinţelor sale în rândurile popula- 
ţiei rurale ce va fi distribuit învăţătorilor prin intermediul 
inspectorilor și revizorilor școlari în zecejudețe din Moldova. 


1. Datele sunt adunate în 1899. 

Va primi răspunsuri de la 452 învățători cu date corespunzând 
unui număr de 601 sate (Possa, 1900—1901, II, pp. 104—105). 
Această cercetare asupra alcoolismului este unică după 
ştiinţa noastră și de aceea îi vom acorda o atenţie deosebită. 

Structura chestionarului ne arată cu precizie în ce fel de 
manifestări sociale caută doctorul Ștefan Possa consecințele 
alcoolismului. Astfel, alcoolismul este pus în legătură cu 
starea materială, cu starea civilă, cu natalitatea și cu vali- 
ditatea fizică şi intelectuală a descendenților și în fine cu 
numărul de fapte antisociale. Este luată în calcul și trans- 
miterea alcoolismului pe cale ereditară. În ceea ce privește 
numărul alcoolicilor, acesta variază în funcţie de județ: de 
la un minimum de 13 % în Fălciu la un maximum de 35 % 
în Neamţ. Deci, o medie de 24,2 % în cele zece judeţe. Coro- 
borând răspunsurile la chestionare cu statistica proprie din 
spital și extinzând datele obţinute în Moldova la nivelul 
întregii țări, doctorul Ștefan Possa nu se sfiește să afirme 
că „între 20 și 30 la sută din populaţia țării sunt alcoolici“ 
(Possa, 1900—1901, II, pp. 107-108). Dar în satele Moldovei 
nu există numai alcoolici, i există și „moderați“ și chiar și 
„abstinenţi“. Este drept că aceștia din urmă nu sunt deloc 
numeroși și se pare că în județele Fălciu și Tutova lipsesc 
cu desăvârșire. Atunci când publică datele privitoare la 
starea civilă a alcoolicilor, procentul alcoolicilor care trăiesc 
în concubinaj se dovedește mult mai mare decât al moderaţilor. 
Să luăm exemplu judeţul Roman, unde numai 2 % dintre 
moderați trăiesc în concubinaj, pe când alcoolicii ajung la 
un spectaculos 15 %. În Fălciu e chiar mai rău: concubinajul 
e practicat de 1,49 % dintre moderați și de 21 % dintre al- 
coolici! Se pare că, potrivit datelor doctorului Ștefan Possa, 
un număr considerabil de țărani alcoolici ezită să își pună 
în ordine situația matrimonială. Este de fapt un alt fel de 
a spune că sunt imorali. În ceea ce privește starea materială, 
care poate fi „bună“, „mediocră“ sau „rea“, cum ne așteptam, 
procentele sunt calculate doar pentru cea „rea“, pentru a 

dovedi că alcoolicii sunt în general mai săraci decât mo- 
deraţii. Într-adevăr, în toate cele zece judeţe ale Moldovei, 
ponderea moderaţilor săraci este mult diminuată față de 
cea a alcoolicilor. De pildă, în judeţul Suceava, 35 % dintre 
alcoolici au o stare materială rea, față de 5,30 % dintre mo- 
deraţi; în judeţul Tecuci, unde mai mult de jumătate dintre 
alcoolici zac în sărăcie (56 %), moderaţii reprezintă (15 %). 
Altfel spus, și medicii o spun adesea, sărăcia generează 
alcoolism, iar alcoolismul întreţine sărăcia. Dar alcoolismul 
nu afectează numai persoana alcoolică, ci și descendența. 
În primul rând, în familiile de alcoolici numărul copiilor 
este redus, iar doctorul Possa se învrednicește să calculeze 
numărul mediu de copii în familiile de moderați și în fa- 
miliile de alcoolici. Datele sunt concludente: în județul 
Botoșani, o familie de moderați are în medie 2,03 copii, pe 
când una de alcoolici doar 1,50; în judeţul Fălciu, diferența 
este și mai mare: 2,22 copii la moderați, 1,37 la alcoolici 
ş.a.m.d. În plus, copiii rezultați din părinţi alcoolici, cum 
susțin toți medicii epocii, moștenesc „relele obiceiuri“ ale 
părinţilor. În primul rând, nu frecventează școala, și atunci 
când o fac au „conduită și aplicaţii rele“. Din nou statisticile 
sunt edificatoare: în Dorohoi doar 11,76 % dintre copiii 
moderaților creează probleme la școală, în timp ce 70 % 
dintre odraslele alcoolicilor o fac; o situație mai echilibrată 
ar fi în județul Tutova, unde 10 % din copiii turbulenţi vin 
din familii de moderați, iar 51 % din familii de alcoolici. În 
sfârșit, învățătorii sunt puși să aprecieze câţi dintre cei pe 
care îi declară alcoolici provin, la rândul lor, din părinţi 
alcoolici. Ponderile sunt uriașe: cea mai mică este de 62 % 
în judeţul Dorohoi, iar cea mai mare de 82 % în județul 
Suceava! (Possa, 1900—1901, II, pp. 104-105) Se pare că şi 
învățătorii împărtășeau credința medicilor că alcoolismul 
este ereditar. În final, se cade să analizăm critic această 
anchetă. Cei care produc datele de bază sunt învățătorii rurali, 
care, se presupune, sunt buni cunoscători ai satelor în care 

activează. Ceea ce este bine. Dar care este diferența dintre 
un „moderat“ și un „alcoolic“ și când un „moderat“ se trans- 
formă în „alcoolic“? Sunt întrebări la care este mult mai 
greu de răspuns, chiar astăzi. De fapt, miza anchetei este 
împărțirea populaţiei în cele două categorii. Toate celelalte 
întrebări ale chestionarului brodează pe baza acestor 
categorii fundamentale. Nu pot decât să mă întreb ce ar fi 
spus Leonida Colescu despre cercetarea statistică a docto- 
rului Ștefan Possa, ceea ce bănuiesc deja, sau ce rezultate 
ar fi obținut Leonida Colescu însuși, dacă ar fi avut mijloa- 
cele și răgazul de a realiza o cercetare statistică pe problema 
alcoolismului în România. Cum această cercetare nu există, 
trebuie să ne mulțumim cu rezultatele anchetei doctorului 
Possa, care nu demonstrează cu certitudine decât că dis- 
cursul medical cu privire la pericolele alcoolismului ajunsese, 
la sfârșitul secolului al XIX-lea, până la nivelul intelec- 
tualului rural. De la medicii Consiliului Sanitar Superior 
până la învățătorii rurali, cu toţii cred, în 1899, că alcoo- 
lismul este un pericol social în România. 

Ca și în cazul celorlalte teme ale discursului igienist despre 
lumea rurală, și în cazul alcoolismului se trece la un moment 
dat de la impresii și păreri la încercarea de a măsura feno- 
menul. Se trece, așadar, de la literatură la știință. A declara 
nu mai este suficient; mult mai bine este să poți dovedi 
dimensiunea fenomenului utilizând date statistice. Dacă, în 
ceea ce privește boala și moartea, datele statistice sunt, am 
văzut, nesigure, în ceea ce privește producerea și implicit con- 
sumul de alcool datele sunt mai precise, fiindcă interesele 
fiscale ale statului au cerut o contabilizare mai exactă a con- 
sumului, ceea ce poate să ofere o idee despre starea alcoolis- 
mului în Regat. În acest sens, și medicii, și autorităţile fiscale 
încearcă să calculeze consumul de alcool absolut pe cap de 
locuitor. Cum ne putem lesne închipui, datele diferă și aici, 
chiar substanţial. În 1894, M.C. Haret este printre primii care 
calculează consumul și ajunge la 9,980 litri de alcool pe cap 

de locuitor (Haret, 1895, p. 161). O vreme, aceasta este cifra 
oficială avansată și în mediul medical. Totuși, odată cu înmul- 
țirea statisticilor oficiale, unii medici se aventurează în a 
calcula pe cont propriu consumul de alcool. Doctorul Ştefan 
Possa, ajunge la concluzia că datele obţinute de Haret sunt 
subevaluate și că de fapt consumul anual este de 11,7 litri 
de alcool absolut pe locuitor (Possa, 1900, p. 56). Doctorul 
A. Urbeanu merge și mai departe și duce consumul la 12,5 
litri de alcool absolut pe locuitor pe an (Urechia, 1902, p. 191), 
însă doctorul Urechia, făcând o medie a anilor 1896-1900, 
revine aproape de cifra avansată de Haret, și anume 9,2 litri 
de alcool absolut pe locuitor pe an (Urechia, 1902, p. 192). 
Chiar și un consum de 9 litri de alcool absolut asigură Româ- 
niei, în 1895, locul al cincilea între statele europene (Possa, 
1900, p. 56), ceea ce nu este foarte puţin, dar nici foarte mult. 
Poate de aici se trag unele aprecieri mai puţin alarmante, ca 
a doctorului D.D. Niculescu, care poate să mai creadă în 1895 
că „întinderea alcoolismului [...] nu este excesiv de mare în 
România“ (Niculescu, 1895, p. 78). Cred că după 1900 o aseme- 
nea afirmaţie nu mai este posibilă. 

Tot la începutul secolului, pe baza unor date statistice 
mai rafinate, sunt puse sub semnul întrebării unele stereoti- 
puri bine înrădăcinate, cum ar fi acela că alcoolismul este 
răspândit cu preponderență în rândurile populaţiei rurale. 
Doctorul Urechia, într-un articol publicat aproape simultan 
în două cunoscute reviste medicale (Urechia, 1902, 1902 a), 
demonstrează că populaţia urbană consumă mai mult alcool 
decât cea rurală: „Urbanul bea și vin mai mult, și bere mai 
multă, și rachiu mai mult. Atunci cine o să fie mai degrabă 
alcoolic? Este, cred, timpul să sfărâmăm vechiul clișeu «ru- 
ral = alcoolic», adevăratul alcoolic în România este urbanul. 
Cu 7 litri vin și 5 rachiu, cât bea ruralul nostru pe an, e greu 
să admitem că «imensa majoritate a ţăranilor noștri sunt 
alcoolici», dar cu cei 31 litri vin, 6 litri bere și 17 rachiu putem 

admite că mulți orășeni vor ajunge la alcoolism“ (Urechia, 
1902, p. 194). Până și venerabilul doctor Iacob Felix, care îi 
răspunde doctorului Urechia și a cărui intenţie clară este 
aceea de a atenua afirmaţiile dure ale oponentului său, este 
silit să recunoască că „este cert că poporațiunea noastră ur- 
bană bea mai mult alcool decât cea rurală“ (Felix, 1902, p. 4). 
Iată deci cum știința statisticii, chiar și aproximativă, cum o 
consideră contemporanii, poate să nuanțeze imaginile celor 
două lumi din care era compusă România modernă: una 
rurală și o alta urbană. 


„Alcoolismul — de la naştere până la moarte“ 


După ce am prezentat, pe scurt, părerile medicilor — dar 
şi concluziile lor bazate pe analiza datelor statistice după 
1895 — cu privire la răspândirea alcoolismului, trebuie să 
intrăm în textura de imagini și idei a acestui discurs și să 
identificăm pericolele individuale, dar și pe cele sociale ale 
alcoolismului, precum și modul în care se propagă acest virus 
social. Mai întâi, definirea termenilor; cum definesc medicii 
alcoolismul la sfârșitul secolului al XIX-lea? Doctorul I. Ște- 
fănescu crede că este o „boală cronică, adecă un rău ce se 
formează încetul cu încetul. El este o boală provocată, artifi- 
cială, ce şi-o creează oricine vrea, printr-o întrebuințare nemo- 
derată printr-un abuz, printr-o otrăvire înceată și progresivă 
cu spirtoase“ (Ștefănescu, 1896, p. 343); doctorul D.D. Nicu- 
lescu îl vede ca „un total de afecțiuni produse prin abuzul 
de băuturi spirtoase, foarte variate prin natura lor, dar legate 
între ele prin cauza lor“ (Niculescu, 1895, p. 10); doctorul 
Căplescu vorbește de intoxicație: „Alcoolismul este o stare 
de intoxicare a organismului prin alcool“ (Poenaru-Căplescu, 
1904, p. 21), care poate fi acută sau cronică, dar care cunoaște 
şi o stare intermediară pe care medicul nostru o numește „al- 
coolismul latent“. Alcoolismul acut este beţia obișnuită, pe 

care medicul nostru o asociază cu pătura de jos a populaţiei, 
reamintind consecințele știute și veşnic întărite de discursul 
medical: „Alcoolismul acut, beţia, ați avut ocazia să o vedeți 
desigur la oamenii din popor — e dezgustătoare. Omul beat e 
un animal fără judecată, fără simţire. Își pierde echilibrul, 
insultă, înjură, bate fără motiv — face scandaluri —, omoară. 
[...] Omul beat e o ființă hidoasă, degradată, zace la pământ, 
în șanțuri, în noroaie, vine acasă, bate nevasta și copiii, care 
se ascund de groază și de frică“ (Poenaru-Căplescu, 1904, p. 22). 
Remarcăm că doctorul Căplescu pune accentul pe manifes- 
tările violente ale beţiei, pe latura ei asocială, ceea ce e o 
practică curentă a discursului antialcoolic; de altfel, cu câțiva 
ani mai înainte, una dintre broșurile de popularizare editate 
de Liga Română în contra alcoolismului și prefațată de 
neobositul A.C. Cuza nu făcea decât să strângă din presa 
vremii evenimentele de acest fel și să le prezinte savant drept 
„documente sociale“ (Cuza, 1899). Dar medicii, când vor să 
pună în evidență „relele alcoolismului“ contemporan, produs 
evident de alcoolul „de bucate“, pun alcoolismul față în față 
cu beţiile vesele de altădată, care se petreceau la culesul viilor, 
de pildă. Doctorul C.I. Istrati rememorează cu duioșie: „Cine 
nu-și aduce aminte timpurile cărăușilor, în care, în decursul 
toamnei, mii de care, încărcate cu butii în care mustul fer- 
menta încă, se țineau gârlă s.e. de la Focșani până la Iași, 
Botoşani etc. Adeseori hore întregi mergătoare, de oameni 
beţi, înconjurau căruțele, cântând și jucând poștii întregi!“ 
(Istrati, 1880. p. 295). Frumoasele vremuri bune de altădată! 

Consumul de alcool se cronicizează și distruge fizic și psihic 
persoana căzută în patima beţiei. Cel mai adesea, „victimele 
alcoolului“, dacă nu cad răpuse din vreme de diverse boli, 
ajung să umple azilurile de nebuni sau devin unități în 
statistica sinuciderilor. Doctorul A. Şuţu, ca alienist, îi recu- 
noaște cu ușurință: „Fizionomia beţivului exprimă degrada- 
țiunea morală. Trebuinţa de a bea devine imperioasă și, 

pentru a o satisface, el recurge la toate mijloacele, fie cele 
mai umilitoare, căci pasiunea îl domină și îl torturează 
neîncetat. El devine mânios, iritabil, violent, lovește fără milă 
pe cei ce îl înconjoară; el pierde orice respect către ceilalți, 
orice demnitate către el însuși și, impasibil și indiferent, nu 
se turbură nici de scandalurile ce provoacă împrejurul lui, 
nici de mizeria ce aduce în familia sa. La unii, conștiința se 
poate deștepta; ei apreciază starea în care sunt ajunși; atunci 
se dezgustă de ei înșiși; și în mâhnirea și urâtul lor nu gă- 
sesc alt refugiu decât în sinucidere“ (Sutzu, 1877, p. 125). De 
altfel, în 1872, doctorul A. Şuţu apreciază că, în ospiciul de 
la Mărcuţa, din 100 de cazuri de „alienațiune“ 20 sunt pro- 
vocate de alcoolism, adică, în mod ciudat, zic eu, exact propor- 
ţia pe care o dădeau pentru Franța Morel, Marcé și Contese 
(Sutzu, 1872, pp. 173-174). Peste câțiva ani însă ajunge să 
creadă că alcoolismul produce, bazându-se pe date de la 
ospiciul Mărcuţa, 40 de cazuri din 100! (Sutzu, 1877, p. 125). 
Dacă ar fi să-i dăm crezare doctorului Șuţu, între 1872 și 
1877 alcoolismul cronic, manifestat prin nebunie, și-a dublat 
incidența, cel puţin în ospiciul de la Mărcuţa, ceea ce nu poate 
fi interpretat decât ca o creștere corespunzătoare a fenome- 
nului în societatea românească a epocii. Alt alienist cunoscut, 
doctorul George Mileticiu, studiind rolul alcoolismului în 
patogenia afecțiunilor psihice, pe baza datelor oferite tot de a 
ospiciul de la Mărcuţa, ajunge la concluzii asemănătoare cu 
cele ale doctorului A. Șuţu: la începutul deceniului opt, între 
15 și 17 % dintre cazuri sunt datorate alcoolismului, proporţie 
care.urcă, în 1880, la 39,3 %. Situaţia pare să se stabilizeze 
în următorul deceniu și jumătate, când doctorul Mileticiu 
calculează, avându-i în vedere pe pacienţii ospiciului Madona- 
Dudu din Craiova, în intervalul 1891-1894, că în 38,8 % din 
cazuri alcoolismul „are un rol cauzal“ (Mildeticiu, 1895, p. 26). 

Cum spuneam, tema medicală a ravagiilor alcoolismului 
folosește o serie de imagini-tip întânite la toți cei care scriu 
despre acest subiect. Uneori aceste imagini-tip compun 

naraţiuni strict personale; adesea, doctorul I. Ștefănescu ne 
invită să îl însoțim într-un adevărat periplu ruralo-alcoolic: 
„Vă angajez să faceţi o călătorie prin țară și pe la ţară. Vizitiul 
care vă va conduce va fi cel dintâi spre a vă iniția în secretele 
băuturii la noi. Pe drumul lung și plicticos el știe să vă arate 
multe, chiar dacă nu ați exprimat curiozitatea de a le afla, 
ştie să vă indice unde e vinul bun sau la care cârciumă țuica 
e numai ca spălătura de sticle, știe unde beau de preferință 
numai persoanele, sau numai țărănimea etc. Afară de oraș, 
acest om vă obligă să staționaţi pe la toate cârciumele; caii 
lui chiar se opresc dinainte, fiind deprinși. De e iarnă, de e 
vară, setea lui de spirtoase nu-i lipsește niciodată“ (Ștefă- 
nescu, 1896, p. 406). Primul contact cu lumea rurală, mijlocit 
de vizitiu, ne lămurește din capul locului care sunt obiceiurile 
întregii sau ale unei bune părți a populaţiei rurale. Satul din 
Ilfov, descris de doctorul Ștefănescu ca un tărâm al „sărăciei 
și ignoranței“, populat de personaje alcoolizate, e o imagine 
vie a ravagiilor alcoolismului în mediile țărănești: „Vizitam 
odată un sat din județul Ilfov, sat depărtat de București și 
izolat. Populaţiunea de acolo, în număr de vreo sută suflete, 
era săracă și tristă, cum este în multe părți din țară. Și satul 
în genere era sărac; dar casele, dar drumurile, ce să mai vor- 
bim de ele! Nu vedeai acolo nici biserică, care să mai încânte 
vederea cel puțin; nici școală nu era, în fine, nimic pe ce să-ți 
pui ochiul, adevărata monotonie a sărăciei și a ignoranței. 
Ba, voi spune drept, tot era ceva acolo... era reședința unui 
ajutor de primar al comunei respective. Şi doream să văd pe 
această notabilitate rurală, doream să vorbesc cu el, dar nu 
mi-a fost cu putinţă, împedecat fiind de torpoarea lui alcoolică, 
în care se cufunda adesea; căci satului de care vorbesc îi lipsea 
de toate, în adevăr, dar era dotat, cu toate aceste, cu templul 
băuturei, și această cârciumă era opera a însuși ajutorului 
nostru de primar!“ (Ștefănescu, 1896, p. 375). Doctorul Ștefă- 
nescu se oprește asupra imaginii generale a satului și a unora 

dintre personajele elitei locale, dar alți medici prezintă pu- 
blicului cititor imaginea dezolantă a locuinţei ţăranului 
alcoolic. Și, dacă ne gândim că în general locuinţa ţăranului 
era mizeră, ne putem întreba, pe bună dreptate, ce aspect 
negativ s-ar putea adăuga în materie de habitat rural? Și 
totuși: „Casa ţăranului bețiv e o mizerie. Casa murdară, ne- 
spoită, geamurile sparte, ușa plesnită, nici un pom, curtea 
pustie: nu-i vită, nu-i pasere, nu-i nimic; copiii goi, neîmbră- 
caţi, căci tot ce a avut le-a dat la cârciumă pe băutură și a 
mai rămas încă dator că să plătească cu munca. Și mai la toți 
e așa, căci ţăranul e foarte des alcoolic“ (Poenaru-Căplescu, 
1904, p. 33). În fond, descrierea doctorului Căplescu nu diferă 
chiar așa de mult de faimoasele descrieri ale locuinţei rurale 
ale doctorului C.I. Istrati sau ale altora. Peste tot, alcoolul — 
răul universal — provoacă sărăcie, boală și decadență. 

Dar în orice sat cârciuma este locul pierzaniei și de aceea 
ocupă un loc important în literatura medicală. Descrierea 
unei cârciumi este un topos obligatoriu al oricărei lucrări 
antialcoolice; convenţia o respectă și doctorul I. Ștefănescu, 
care evaluează multiplele sale valenţe sociale: „Pretutindenea 
la ţară cârciuma este magazinul universal pentru oricine 
trăiește la ţară, ca și pentru cel din urmă țăran; în ea acesta 
se antrenează la băut, cu toate că uneori intrase acolo cu 
gândul de a cumpăra altceva. Cârciuma este unicul local 
public de restaurare, de întâlnire, de petrecere, de informaţie; 
în ea cârciumarul vede defilându-i toate notabilităţile satului, 
organele administrative, preotul, învățătorul, ca și cea din 
urmă suflare rurală“ (Ştefănescu, 1896, p. 409). Accentele 
devin însă mai tragice în scrierile vădit antisemite, cum sunt 
cele ale lui A.C. Cuza, chiar dacă citează scrisoarea medicului 
de plasă Ioan Șoneriu, care are reședința în târgul Suliţa din 
judeţul Botoşani: „Cum că rachiul e cauza tuturor nenoroci- 
rilor, se poate convinge oricine vizitând într-o zi de sărbătoare 
o crâșmă de la sat sau pe oricare din cele peste 30 de crâșme 

ale târgului acestuia. Toate sunt pline de români fără dis- 
tincție de sex și de etate; ba se văd, în mijlocul mulțimii im- 
penetrabile, femei, cu copii la sân, ţinând rând cu ceilalți. Se 
poate vedea aici în toată goliciunea ei degradarea fizică și mo- 
rală la care poate aduce alcoolul pe om“ (Cuza, 1895, p. 27). 
Datorită lui A.C. Cuza, scrisoarea doctorului Șoneriu devine 
celebră în literatura antialcoolică. 

Încercând să identifice ocaziile în care consumul de alcool 
este obligatoriu, medicii, fără să-și dea seama, surprind un 
adevăr antropologic; consumul de alimente, dar mai ales cel 
de alcool însoțesc orice formă de socializare — alcoolul este 
lichidul socializării prin excelență. Din această perspectivă, 
medicul de plasă Iosef Weissberg încearcă să explice amploa- 
rea alcoolismului în mediile țărănești: „Alcoolismul urmă- 
rește fiecare pas al ţăranului, de la naștere până la moarte. 
Se naște înconjurat de alcool care se bea în sănătatea lui; se 
botează cu alcool; mumele dau copiilor basamac și adesea, 
vai, şi copiilor mici, în vârsta cea mai fragedă; muncește cu 
alcool, se lecuiește cu alcool, mănâncă cu alcool, se căsătorește 
cu alcool; îndeplinește actul reproducţiunei când e infiltrat 
de alcool; vinde fructul muncei lui făcând adălmaș cu alcool 
și în fine moare din alcool și înconjurat cu alcool ce se bea la 
pomană pentru sufletul lui“ (Weissberg, 1898, p. 348). Dar 
ar fi greșit să credem că medicii pun în evidență numai 
consecințele alcoolismului rural; dimpotrivă, fenomenul este 
surprins la fel de frecvent și în mediile urbane, unde, de pildă, 
doctorul Poenaru-Căplescu, în fața asistenţei sale alese de 
la Ateneul Român, reia pas cu pas argumentaţia colegului 
său Weissberg, adaptând-o la mediul urban și chiar adno- 
tând-o pe ici, pe colo: „Beau tinerii și bătrânii, bem vara să 
ne răcorim, iarna bem să ne-ncălzim — e foarte natural! Bem 
dimineața să ne întărim. Luăm aperitivul — bem la masă și 
după masă —, seara, asemenea. Bem când se naște cineva — de 
bucurie că s-a născut —, bem când moare cineva, de întristare. 

Bem la logodnă, la nuntă, bem la ziua onomastică a noastră 
și a tuturor prietenilor. Ioniţă, Ghiţă, Costică, Mitică, Mișu, 
Nicu, Basile etc. Bem la Mucenici, pentru 40 de sfinți, bem 
în sărbătorile mari, Crăciun, Paște etc., bem la toate petre- 
cerile familiale, publice ori în scop de binefacere. Bem după 
orice afacere bine reușită și după orice târguială, după orice 
chilipir urmează adălmașul. Dar se bea strașnic înainte și 
după alegeri. Beau și bărbaţii, și femeile, muncitorii beau ca 
să capete forță, leneșii beau ca să le treacă timpul, beau toţi 
profesioniștii, fără excepție — literați, artiști, poeți, advocaţi, 
profesori, militari, politiciani etc. Beau feţele bisericeşti as- 
tăzi — ba încă cum? cu clondirul!“ (Poenaru-Căplescu, 1904, 
p. 29). În ceea ce privește subiectul ultimei părți a citatului 
de mai sus — răspândirea alcoolismului în toate corpurile 
profesionale —, doctorul Căplescu este întrecut de departe de 
doctorul I. Ştefănescu, care îl dezvoltă, ca de obicei, cu mult 
umor, dar care trebuie interpretat în notă tragică: „Auzi ade- 
sea exclamând: sărmanul țăran e prăpădit de beţie! Așa este, 
dar ia să căutăm bine și vom vedea că toate profesiunile nu- 
mără la noi deja destui beţivi. [...] Astfel, cârciumarii români 
mai cu seamă, toată lumea știe, fără a avea aerul, până a 
otrăvi lumea cealaltă cu băuturile lor, se otrăvesc în genere 
şi pe dânșii și, cu drept cuvânt, ei ocupă întâiul rang în ierar- 
hia alcoolicilor. [...] Dar e evident că după cârciumari, pe care 
i-am putea socoti afară de concurs, măcelarii beau mai bine 
decât bucătarii; aceștia doi mai mult decât birjarii, căruțașii 
și lăutarii; popii deopotrivă cu primarii, notarii și vătăjeii; 
vierii, dogarii mai mult decât mașiniștii, fierarii și morarii; 
mulți din noi, în fine, mai mult decât bragagiii, limonadierii 
şi rahagiii, și așa mai încolo. O adevărată emulaţie tacită 
domnește printre diferitele profesiuni, mai mult sau mai puțin 
libere, de la chirigiul care în drumul mare (eu am văzut un 
caz în mijlocul Bucureștilor) găureşte și suge vasul cu spir- 
toase până la custodele muzeului de preparate anatomice, 

care bea spirtul din borcanele ce le are în pază“ (Ștefănescu, 
1896, p. 426). Se pare că nici medicii epocii, ca oricine astăzi, 
nu pot vorbi despre beţie și alcoolism fără a avea zâmbetul 
pe buze. Oricum, foarte puţini reușesc această performanță. 


„Pericolul alcoolismului“ 


În afară de sărăcie — care nu este puţin lucru —, în ce 
constă totuși ceea ce medicii numesc „pericolul alcoolis- 
mului“? Care sunt consecinţele alcoolismului din punct de 
vedere medical, igienic și sanitar? În primul rând, încă de 
la doctorul C.I. Istrati știm că „beţivii sunt aceia ce ajută 
mai mult puterea epidemiilor. Toate maladiile, mai ales cele 
endemice și epidemice, nu numai că-i lovesc mai mult, dar 
produc la ei o mortalitate mai mare“ (Istrati, 1880, p. 290). 
Altfel spus, alcoolismul se constituie într-o cauză a imensei 
morbidități și mortalităţi din România modernă, împotriva 
căreia de fapt acţionează tot sistemul sanitar organizat de 
stat. Pe de altă parte, a susține că alcoolicii sunt mai pre- 
dispuși a contacta diverse boli este în același timp o moda- 
litate de a lovi într-o mai veche și foarte populară, se pare, 
credință în puterea vindecătoare a alcoolului, atât de popu- 
lară, încât doctorul I. Ștefănescu se putea întreba: „câţi oare 
sunt aceia, chiar dintre locuitorii cei mai săraci, care să nu 
aibă la ei în casă o sticlă cu rachiu, pusă cu îngrijire în ca- 
meră sau într-un dulap? Pentru sine, ai săi sau pentru a 
îndatora pe alţii, după un obicei moștenit, sub pretextul că 
e bun de leac, de vătămătură, de durere de inimă, de râșni- 
tură la stomac (indigestiuni, colici sau alte tulburări ale 
organelor digestive), o tescovină, un rachiu de drojdie, un 
rom, un basamac etc., fie măcar pentru uzul extern, dar mai 
cu seamă pentru cel intern nu lipsește acest panaceu, acest 
medicament universal, administrat la toată lumea, de la 
copii până la bătrâni“ (Ștefănescu, 1896, p. 410); doctorul 

Ștefănescu atestă și credința tipic urbană de a valoriza 
alcoolul în detrimentul apei, care, în urma descoperirilor re- 
cente ale bacteriologiei, s-a dovedit că este un puternic mediu 
patogen (Ștefănescu, 1896, p. 425). Dacă nu îl credem pe 
doctorul Ștefănescu, poate îi vom acorda atenţie doctorului 
Ştefan Possa, care, și el, remarcă „prejudiţiul că alcoolul este 
antiseptic, ucide microbii și prezervează pe om în timpul 
epidemiilor“, pe care îl consideră, evident, „cu desăvârșire 
falș“ (Possa, 1900, p. 11). Cât despre alcool, medicii au mult 
de furcă cu așa-numitele „prejudiţii“ din cauză că în cultura 
comună alcoolului i se atribuie calități aproape miraculoase: 
încălzește organismul, crește puterea de muncă, e încadrabil 
mai degrabă în categoria alimentelor decât a otrăvurilor. Să 
nu ne închipuim că aceste „prejudiţii“ caracterizează doar 
lumea țărănească, ele sunt foarte frecvente, o știe doctorul 
A. Urbeanu din proprie experienţă, chiar în pătura superioară 
a elitei, cea care populează băncile parlamentului ţării. În 
1900, cu ocazia votării așa-numitei legi a țuicii, inspirată 
şi susținută de doctorul Urbeanu, acesta face rezumatul 
ideatic a multe discursuri rostite cu acest prilej, şi anume: 
„tuica e un aliment igienic, un aliment hrănitor, o băutură 
igienică“ (Urbeanu, 1900, p. 19); în ciuda celor susținute și 
propagate de întreg corpul medical. Toxic ar fi doar „basa- 
macul“, considerat „otravă“ şi asociat cu evreul, constată cu 
luciditate și tristețe medicul: „Despre «basamacul otrăvit», 
despre «basamacul blestemat» nu ne vorbesc numai oamenii 
competinţi în materie, dar și poeţii, literaţii, care, însușin- 
du-și această credinţă, au ţintuit-o în scrierile lor. Urmările 
basamacului sunt așa de vădite, așa de îngrozitoare, încât 
mintea n-a putut concepe că dezastrele de la sate, nenorocirile 
în familii să fi fost cauzate numai de basamac, de basamacul 
însuși, neajutat de alte substanțe vătămătoare. De aceea 
vedem că imaginaţia poporului i-a dat drept tovarăș nedes- 
părțit otrava; iar mânuitorul ei cine putea fi altul decât 

evreul? În concepţiunea poporului, trinitatea basamac, 
otravă și evreu e una și nedespărţită. Când zici basamac, 
se înțelege otrava vândută de evreul-cârciumar; când zici 
evreul-cârciumar, amintești de basamacul otrăvit; când zici 
otrava de la sate, se înțelege basamacul preparat de evreu. 
De fapt, basamacul e în strânsă legătură cu evreul. Evreul 
l-a adus, evreul l-a preparat, evreul l-a dres“ (Urbeanu, 1900, 
p. 39). Textul de mai sus este într-adevăr un bun îndreptar 
pentru discursul public din România la începutul secolului 
al XX-lea. Dar poate cel mai mare pericol îl constuituie faptul 
că se credea că alcoolismul se poate transmite pe cale ere- 
ditară. În 1895, doctorul D.D. Niculescu trece în revistă 
toate teoriile medicale privitoare la transmiterea ereditară 
a alcoolismului și conchide: „Alcoolismul poate trece de la 
părinţi la copii sau direct, sub formă de dipsomanie, sau 
sub formă de idioţie, manie, epilepsie, histerie etc. etc. Pen- 
tru ca un copil să vie în lume cu predispoziţiunile la aceste 
stări nu este necesar numaidecât ca părintele său să fi fost 
un alcoolic inveterat, ci, după cercetările făcute, s-a putut 
constata că este suficient ca părintele unor astfel de copii 
să fi fost beat numai în momentul concepţiunei. Acestea 
provin din cauză că la indivizii alcoolici, pe de o parte, forțele 
virile slăbesc, organele genitale devin flasce, testiculele pot 
degenera până la atrofia aproape complectă, iar pe de altă 
parte, alcoolul exercită o influență vătămătoare asupra sper- 
matozoizilor. La femei, abuzul alcoolicelor, întocmai ca și 
sifilisul, produce avorturi, din cauza morții embrionului sau 
fătului. După cum individul care abuzează de băuturile 
alcoolice ajunge cu timpul într-o stare de slăbiciune generală 
destul de manifestă, tot așa și popoarele care au abuzat și 
abuzează de băuturile alcoolice au ajuns într-o stare ana- 
loagă cu a debilităţii, stare care la popoare ia numele de de- 
cadență“ (Niculescu, 1895, p. 133). Evident, un rol de frunte 
în procesul de degenerare a rasei, de care ne vom ocupa 

într-un capitol următor, este atribuit alcoolismului. Toate 
bolile ce se pot transmite pe cale ereditară sunt factori activi 
ai degenerării și în aceasta rezidă pericolul lor sporit; pentru 
că ucid nu doar persoanele afectate, adică prezentul, ci ucid 
şi generaţiile următoare, adică viitorul. Degenerarea rasei 
este cel mai negru coșmar al utopiei medicale a epocii. 


Împotriva beției 


În faţa unui pericol de o asemenea anvergură, indivizii, 
dar și societatea, ca întreg, reacționează. Și astfel ia naștere 
în România mișcarea antialcoolică. Toate lucrările medicale 
pe care le-am folosit în capitolul de față, deși ele sunt conce- 
pute ca cercetări științifice pe tema alcoolismului, pot fi la fel 
de bine încadrate în literatura antialcoolică, pentru că, de 
fapt, medicii sunt printre primii care evidenţiază la noi 
pericolele alcoolismului. Propaganda antialcoolică dă naștere 
unor atitudini pe care le întâlnim de la sfârșitul secolului al 
XIX-lea până astăzi. O asemenea atitudine este atestată de 
doctorul I. Ștefănescu, care amintește că „femeile țăranilor 
chiar sunt exasperate de excesele bărbaţilor. Astfel, ele caută 
un remediu, o doctorie oarecare, tot o băutură, dacă s-ar putea, 
şi ele cumpără, mai cu seamă în București, pe preţul de 10 lei, 
flaconul Antibetina (preparat al farmacistului ungur Vertes 
din Lugoj. E o compoziție șarlatanească al cărei principiu 
activ este emeticul, deci lucrează provocând vărsături la cei 
care o iau), din care, pe sub ascuns, pun în bucatele soților 
lor, spre a-i vindeca de beţie! Sărmanele, în naivitatea lor, își 
închipuiesc că să poate trata beţia ca frigurile cu chinina“ 
(Ștefănescu, 1896, pp. 375--376). Aici avem de-a face cu o 
adaptare originală a unui comportament modern, cu „tratarea 
beţiei“ ca orice altă boală; că remediul este unul „șarlatanesc“, 
este o altă problemă. Câte însă dintre remediile epocii, 
preparate și vândute în farmacii, nu sunt la fel de „șarlata- 

nești“? Există și soluţii rurale sută la sută, perfiect integrate 
în mediul social în care iau naștere și pe care le cunosc doar 
din proprie experiență. Amintesc aici așa-numita „legare la 
preot“, adică un jurământ de abstinenţă solemn făcut în 
biserică în fața preotului, prin care, de obicei, cel căzut în 
patima beţiei se angajează să se abțină măcar o perioadă 
bine precizată. Se practică și astăzi în localitatea în care 
locuiesc. Cred că genul acesta de jurământ trebuie să aibă 
un oarecare trecut, chiar dacă nu l-am găsit menţionat în 
literatura medicală. 

În 1896, mișcarea antialcoolică în România era caracte- 
rizată de doctorul I. Ştefănescu astfel: „România este o ţară 
quasi virgină în încercări de represiune a băuturii și a 
alcoolismului“ (Ştefănescu, 1896, p. 452); peste doar cinci 
ani, doctorul Urechia se crede îndreptăţit să afirme: „Azi 
România nu are nimic de invidiat țărilor apusene: armata 
ei antialcoolică are cadre, are trupe, are chiar și mercenari“ 
(Urechia, 1902, p. 189). S-a întâmplat ceva între 1896 și 1901 
în mișcarea antialcoolică din România sau este vorba doar 
de simplu subiectivism de apreciere? Răspunsul trebuie să 
fie undeva la mijloc: studiul doctorului Urechia este îndrep- 
tat împotriva lui A.C. Cuza și a modului de acțiune al „Ligii 
române în contra alcoolismului“, care se luptă împotriva 
alcoolismului la sate; doctorul Urechia se înverșunează să 
demonstreze că, în România, alcoolismul este în principal 
un flagel urban. Pe de altă parte, în 1904, doctorul Poenaru- 
Căplescu putea să afirme în fața unui „distins auditoriu“ că 
„asupra chestiunei alcoolului s-a scris așa de mult și așa de 
des, încât mulţi dintre Domniile voastre știți ceea ce am să 
vă spun“ (Poenaru-Căplescu, 1904, p. 3). Nu poate fi vorba 
doar de o simplă încercare de captare a bunăvoinţei audi- 
toriului: într-adevăr, în ultimii ani ai secolului al XIX-lea și 
în primii ani ai secolului următor, problema alcoolismului 
agită intens spiritul public, dacă se poate vorbi de așa ceva, 

din România. În plus, „lupta antialcoolică“ intră într-o nouă 
fază prin organizarea, pe 4 mai 1897, la Iași, a „Ligii române 
în contra alcoolismului“, avându-l ca secretar general pe A.C. 
Cuza; în mai 1900 apare sub direcția doctorului M. Minovici 
revista Antialcoolul. Organul Ligii antialcoolice, secțiunile 
Iaşi-Bucureşti, care va fi principalul suport propagandistic al 
luptei antialcoolice din România până la Primul Război 
Mondial. Într-un fel, doctorul Urechia avea dreptate. 

Dacă după 1894 se fac încercări de combatere a alcoolis- 
mului ca flagel social prin măsuri radicale cum ar fi absti- 
nența, până în acel moment interesul corpului medical pare 
să fie mai degrabă legat de domeniului igienei alimentaţiei, 
iar din această pespectivă măsurile avute în vedere sunt 
mult mai modeste: scăderea consumului de băuturi distilate 
în general și mai ales de băuturi distilate din cereale și înlă- 
turarea din comerț, și deci de la consum a băuturilor falsifi- 
cate și a alcoolurilor impure. Totul în conformitate cu o grilă 
a nocivităţii băuturilor alcoolice care opune băuturile disti- 
late celor fermentate. Ca principiu general, nocivitatea pro- 
dusului finit crește direct proporţional cu tăria. Astfel, 
alcoolurile distilate sunt în vârful ierarhiei nocivităţii, ur- 
mate de vin și de cvasiinofensiva bere. Bătălia igienică se 
poartă însă mai ales pe tărâmul alcoolurilor distilate, care, 
la rândul lor, sunt clasificate și deci ierarhizate în funcție 
de materia primă folosită, alcoolurile distilate din fructe — 
dintre care băutura naţională, ţuica — fiind evident mai 
igienice decât alcoolurile distilate din cereale. Cum era de 
așteptat, primele măsuri sunt luate chiar la București, unde 
administraţia sanitară este condusă de doctorul Iacob Felix. 
Acesta propunea în 1882 scoaterea din comerț a alcoolurilor 
nerafinate și astfel începea marea bătălie a alcoolurilor 
distilate. Prima victorie este obținută în 1886, când se in- 
terzice în București vânzarea „rachiului fabricat din spirt 
nerafinat“ (Niculescu, 1895, p. 141). Următoarea este obți- 

nută în 1893, când, la modificarea legii sanitare, este in- 
trodus articolul 156, care prevedea că „numai alcoolul etilic, 
perfect rafinat, va putea fi admis pentru prepararea băutu- 
rilor spirtoase. [...] Acest alcooltrebuie să conţină minimum 
95 % volum la 15*"C“!, ceea ce extinde măsura din 1886 de 
la nivelul Bucureștiului la nivelul întregii țări. Articolul 156 
din legea sanitară este reluat și mult extins în noul „Regula- 
ment asupra privegherii sanitare a fabricațiunii alimentelor 
şi băuturilor și a comerțului cu alimente și băuturi“ din 
18952. Astfel, din punct de vedere normativ, victoria este 
totală și cerinţele igienei băuturilor sunt pe deplin satisfă- 
cute. Rămâne doar punerea în practică a normelor, ceea ce 
este cât se poate de problematic. 

Este interesant de remarcat că problema băuturilor al- 
coolice, odată reglementată din punct de vedere igienic, se 
transformă în problema alcoolismului, care necesită măsuri 
şi mai radicale. Altfel spus, la sfârșitul secolului al XIX-lea 
„chestiunea alcoolismului“ este o frică socială cumulativă 
care nu poate fi dominată prin măsuri normative și raționale. 
Spectrul degenerării care plutea asupra societății românești 
blochează mecanismele de inhibare a problemei alcoolis- 
mului și potențează constant virtualele pericole. 


1. Alina Ioana Şuta, Oana Mihaela Tămaș, Alin Ciupală, Con- 
stantin Bărbulescu, Vlad Popovici, Legislaţia sanitară în România 
modernă (1874-1910), Editura Presa Universitară Clujeană, Cluj- 
Napoca, 2009, p. 121. 

2. Ibidem, pp. 511-515. 


5 


„Pelagra, flagelul ţăranului nostru“ 
sau despre nașterea unei maladii 


Când medicii vorbesc despre „igiena ţăranului român“, 
când descriu locuinţa și alimentaţia sa, scopul ultim este de 
a explicaimensa morbiditate și consecința ei directă — marea 
mortalitate a populaţiei rurale. Marea majoritate a bolilor 
care amenințau populaţia rurală nu erau specifice doar ei: 
scarlatina sau anghina difterică, malaria sau variola secerau 
vieţile tuturor. Moartea, prin boală, în acest caz, loveşte deo- 
potrivă pe locuitorul rural și pe cel urban, pe sărac și pe 
bogat. O știe până și înțelepciunea populară. Dar chiar și 
înțelepciunea populară greșește uneori. În ultimele patru 
decenii ale secolului al XIX-lea irump în discursul medical, 
şi prin intermediul său în spaţiul public, discuţii despre o 
ciudată boală care este aproape în totalitate țărănească. O 
boală a mizeriei, ca multe altele, dar care cruţă în mare parte 
populaţia urbană și îi afectează mai ales pe săracii satelor. 
Este pelagra, pe care țăranii o numeau în Moldova „jupuială“, 
iar în Țara Românească „pârleală“, sau peste tot „boala 
săracilor“, „boala sărăciei“ (Neagoe, 1900, p. 283). 


Spectacolul bolii 


Înainte de toate trebuie să facem cunoștință cu răul ce 
cuprinde tot mai amenințător satele României la sfârșitul 
secolului al XIX-lea. Cum se manifestă această boală, astăzi 
dispărută? Cea mai bună cale de a afla este să cunoaștem 
câțiva bolnavi în carne și oase, prin intermediul medicilor 

care îi tratează. Iată cum o descrie doctorul Popescu Nicolae 
pe una dintre pacientele sale: „Mira Petre Radu Drăghici, 
de ani 32, din comuna Gratia, e văzută în iunie, 1887. Ca 
antecedente ereditare, nici unul pellagros. Alimentaţia cu 
mălai. Boala apare pentru prima oară în primăvara lui 1887 
printr-un simplu erithem pe dosul mâinilor. Talia înaltă, fi- 
zic foarte bun, bine dezvoltată, putându-se da ca tip, nu gă- 
sim decât un uşor erithem pe partea dorsală a mâinilor, cu 
descomaţia furfuracee. Nu acuza nici o altă suferință, dar 
îi e teamă că a văzut la multă lume că boala începe ca la 
dânsa, se agravează, înnebunesc și mor. Tot ce am putut face 
a fost a-i recomanda o mâncare bună, lipsindu-se de mămă- 
ligă, de care ne răspunde că cu greu se poate lăsa, căci sunt 
săraci și nu au altceva. În primăvara lui 1888, prin iunie, 
din nou se prezintă la biroul primăriei, dar acum în loc de 
a avea acea femeie tip, atât de veselă și bine conformată, 
vedem o talie înaltă, slăbănoagă, figura tristă ca plângândă, 
corpul oarecum aplecat înainte, toată fața de culoare neagră 
theroasă, epiderma pometelor aridicată lăsând o piele 
lustruită; pe frunte o mulțime de coji ce se aridic cu înlesnire. 
Mâinile pe partea dorsală până la terțul inferior al ante- 
brațului cu erithem, în multe părţi lucioase iar în altele cu 
coji. Acuză cefalalgie, vertigiu, dureri în membre, mai cu 
seamă în rachis, lipsă de apetit, crampe stomacale cu diaree. 
Mersul oarecum greoi. Toate aceste fenomene apar de pri- 
măvara, continuându-se până toamna, când dispar. În 1889, 
era imposibil a fi recunoscută de acea femeie de cu doi ani 
mai înainte. Prezintă toate fenomenele din 1888, la care se 
mai adaugă greutatea în mers, ce este titubant, slabă și 
foarte anemică“ (Popescu, 1891, pp. 89-90). Medicul pre- 
vede pentru Mira o „terminaţie fatală“, ceea ce fără îndoială 
a avut loc. 

În literatura medicală privitoare la pelagră următorul caz 
este oarecum celebru, deoarece este unul dintre primele 

descrise, iar cel care îl prezintă este la fel de celebrul doctor 
Iacob Felix. Să facem deci cunoștință cu Achim Radu, rotar 
din comuna Românești, care, în iunie 1859, bolnav de „sfrinție 
învechită“, îl întâlnește pe doctorul Iacob Felix la spitalul 
judeţului Muscel. „Bolnavul în vârstă de 48 ani arată că 
mămăliga e singurul nutriment al său, că pâinea, carnea, 
laptele, brânza nu le mănâncă nici de 20 de ori pe an, că chiar 
ceapa vine rar pe masa sa; că rachiul de prune îi place, dară 
neavând mijloace, rareori când dă de parale bea câte o cin- 
zeacă,; că în luna aprilie 1859 începe a simţi o slăbiciune 
considerabilă, încât de multe ori nu putea a munci, capul îl 
durea și din când în când simțea o arsură prin extremităţi, 
nu putea dormi și n-avea poftă de mâncare. În luna lui mai 
i se umflară mâinile și obrazul, umflătura îi cauza puţine 
dureri, trecea după 3 săptămâni, dară pielea obrazului și 
mâinilor crepa și se jupuia și deveni «neagră ca pielea unui 
ţigan». În sfârșit slăbiciunea creștea și bolnavul nu mai putea 
îngriji de casa sa“ (Felix, 1862 a, p. 23). Simptomele clare ale 
pelagrei, pe care doctorul Iacob Felix o diagnostichează cu 
precizie. În 19 zile de spitalizare bolnavului îi revine pofta de 
mâncare și se observă o ameliorare generală rapidă. Cândva, 
între 19 și 22 iulie 1859, bolnavul părăsește spitalul. Câteva 
luni Iacob Felix nu îl mai întâlnește pe rotarul Achim Radu: 
„În luna ianuarie 1860 trebuințele serviciului mă cheamă în 
satul Rumânești, unde găsii pe pelagrosul nostru. Pielea 
obrazului și a mâinilor era pigmentată ca mai înainte [...], 
bolnavul declară că are puterea de a munci, dar că ostenește 
mai curând decât cu 2 ani mai înainte; însă că are și somnul 
regulat și poftă de mâncare. Îi mai dedei câteva prafuri de 
chinin sulfuric pe care le aveam la mine și îi recomandai să 
mai vie la Câmpulung. Cu această ocazie văzui și consoarta 
şi copiii bolnavului, care erau toți sănătoși. De atunci n-am 
mai văzut pe bolnav până la 10 iunie 1860, când iar mă 
duseră datoriile fonţiei în satul Rumânești. Bolnavul îmi 

comunică că în lunile aprilie și mai 1860 se repeti simptomele 
de la anul 1859; deși umflătura obrazului și mâinilor scăzuse 
[...], la dosul mâinei drepte epidermul era ridicat în forma 
unei bășice mare cât un icușar, umplute cu un fluid subţire 
roșior. Bolnavul, atribuind spitalului recidiva bolii, n-a vrut 
să mai intre; îi dedei 20 de prafuri cu câte 3 grame de sulfat 
de chinin pentru 20 de zile, îi recomandai mâncarea mai 
nutritoare. După aproape 10 luni, la 28 martie 1861, iar mi 
se înfățișă la spital pelagrosul de la Rumânești, astă dată 
într-o stare că abia îl recunoșteam. Bolnavul, în vârstă de 
50 ani, arăta înfățișarea unui om de 65 ani [...], bolnavul 
varsă mai tot ce mănâncă, are setea necontenită și diaree 
subțire, durere la șiru spinării, extremitățile amorţesc din 
când în când. [...] Până la 30 martie se opri vărsătura și 
diareea, până la 4 aprilie unele ulcerațiuni se vindecară, altele 
se curăţiră; și bolnavul, văzându-se mai bine, cu toate că mai 
era prea slab, că îl mai durea șiru spinării și extremităţile, 
n-a mai vrut să șadă. Era atât de melancolic, că îl liberai din 
spital, dându-i o ordonanţă gratuită pentru carbonat de fier 
cu sulfat de chinin. Tot deodată însărcinai pe subchirurgul 
despărțirei respective ca să observe pe numitul bolnav și 
să-mi raporteze. Aflai despre dânsul că 2 săptămâni după 
ieşirea din spital înnebuni, că mania lui nu făcea nici o 
intermisiune și că în cele dintâi zile ale lui mai a.c. muri“ 
(Felix, 1862 a, pp. 23-24). 

Cum definesc boala medicii celei de-a doua jumătăți a 
secolului al XIX-lea? Tânărul medic C. Constantinescu, în 
1887, consideră pelagra „o maladie generală, cachectică“, 
recunoscând drept cauză cu probabilitate „o intoxicaţiune 
lentă prin porumbul alterat fie prin paraziți mucedinei, fie 
prin fermentaţiune, care are loc în condițiuni de imperfectă 
maturitate și rea conservațiune“ (Constantinescu, 1887, p. 74). 
Peste mai mult de un deceniu, în lucrarea sa de doctorat în 
medicină și chirurgie, domnișoara Elena Manicatide consideră 

pelagra „o boală specifică, datorită intoxicațiunei cu o sub- 
stanţă, ce se produce în porumbul mai mult sau mai puţin 
alterat, lucrând mai cu seamă asupra sistemului nervos“ 
(Manicatide, 1900, 22), iar maestrul său, doctorul Victor 
Babeș, într-o lucrare de popularizare din perioada interbelică 
descrie boala într-un limbaj mai accesibil: „pelagra este o 
otrăvire, prin porumb mai mult sau mai puţin stricat, rămâ- 
nând deseori mult timp neobservată și manifestându-se mai 
cu seamă asupra unui organism slăbit, de la naștere, sau 
prin foame, prin boale și prin degenerare“ (Babeș, s.a., p. 12). 
Remarcăm faptul că medicii definesc boala la modul general, 
încadrând-o într-o grupă nosologică specifică — intoxica- 
ție/otrăvire —, stabilind o etiologie — produsă de porumbul 
alterat — sau insistând, cum face Victor Babeș, asupra predis- 
poziţiilor individuale la declanșarea maladiei. 

Pelagra în faza terminală duce la o degradare fizică și 
psihică care îi impresionează adesea pe observatori, cu toate 
că medicii nu sunt persoane ușor de impresionat. Chiar de 
la primele mărturii descrierile sunt terifiante. Doctorul Iacob 
Felix este printre primii martori ai acestei teribile degradări: 
„Prin unele sate ale Țării Românești puteți vedea târându- 
se niște cadavre vii acoperite cu răni, cu pielea crăpată la 
mâini și la picioare, prefăcută într-o coaje groasă la alte locuri. 
Cea din urmă înflăcărare a sufletului acelor sărmani e 
câteodată o nebunie letală. Simplicitatea ţăranului numește 
boala aceasta în unele locuri «pârleală», în alte locuri «pecin- 
gine rea», știința a botezat-o «pelagră»“ (Felix, 1862, p. 366). 
Şi alţi medici remarcă „aspectul“ impresionant al bolnavilor 
de pelagră. În 1887, doctorul I. Antoniu consideră că aspectul 
„oribil“ al pelagroșilor în fază terminală nu poate să nu-l 
impresioneze „chiar și pe omul cel mai apatic“ (Antoniu, 1887, 
p. 63). În concluzie, o boală teribilă, ducând cel mai adesea 
la un sfârșit letal. 

După identificare, pentru a descrie noua maladie, medicii 
apelează la imensa literatură străină privitoare la boală și, 

conform criteriilor de scientificitate ale epocii aplicate în 
știința medicală, ordonează și ierarhizează simptomele, 
stabilesc „stadii“, sau „grade“ în evoluţia bolii, studiază 
etiologia noii manifestări morbide. Într-un cuvânt, con- 
struiesc din punct de vedere conceptual și categorial noua 
maladie. Pornind pe urmele pelagrei, istoricul de astăzi nu 
poate să ignore acest proces. Nici noi nu o vom face. Pentru 
a „inventa“ boala, medicii urmează două căi, care de fapt 
sunt complementare: mai întâi se sistematizează simpto- 
mele sau „manifestările“ pe categorii nosologice, adică se 
identifică pelagra prin manifestările sale principale — eri- 
temul, manifestările digestive și manifestările nervoase — 
sau se asociază aceste manifestări cu unele stadii de evo- 
luţie a bolii, cel mai adesea trei, cărora li se adaugă „prodro- 
mele“, sau un presupus stadiu începător. Vom urmări cel 
din urmă model descriptiv, pentru că este mai cuprinzător, 
asociind, cum spuneam, simptomele evoluţiei bolii. Primul 
simptom cert al pelagrei este eritemul pelagros care se ma- 
nifestă ca „o roşeaţă violacee mai mult sau mai puţin intensă 
a tegumentelor [...], apărând de obicei pe tegumentele ex- 
puse la soare, adică pe față și pe gât, pe piept, pe partea 
dorsală a mâinilor și a picioarelor; este un eritem ce se 
continuă cu descuamațţia părților atinse“ (Manicatide, 1900, 
p. 26). Altfel spus, pielea se înroșeşte și în decurs de câteva 
săptămâni se usucă și poate fi desprinsă, se „jupuiește“, cum 
spun ţăranii, de unde și numele popular al bolii. Pe locul 
eritemului pielea își schimbă culoarea, iar marginile capătă 
o culoare roșie închisă, aproape neagră, formă pe care unii 
pacienţi ai doctorului Nicolae Popescu o „numesc pârleală 
neagră, atribuindu-i caractere mai grave“ (Popescu, 1891, 
p. 40). Caracteristic eritemului este că apare primăvara, prin 
martie, și se repetă an de an, în aceeași perioadă, în forme 
tot mai grave. Dar, înaintea apariției eritemului, medicii au 
identificat un stadiu începător, care se manifestă prin obo- 
seală accentuată, dureri de cap, insomnie sau somnolență, 

„arsuri în gură“, depresie (Neagoe, 1900, p. 389) etc., care 
pot fi asociate cu stări morbide extrem de diverse. Tocmai 
din această cauză unii autori neagă existența acestui stadiu. 
Gradul întâi este de obicei identificat odată cu apariția 
eritemului, din acest moment diagnosticul fiind cert. Medicul 
care a văzut o dată eritemul pelagros îl va recunoaște tot- 
deauna. Tot acum încep și manifestările digestive: pierderea 
apetitului sau opusul său — „o adevarată bulimie“ —, arsuri 
în cavitatea bucală care coboară și în esofag, diaree, în 
aproape toate cazurile o „durere la stomac, un fel de arsură 
sau foc, care se întinde spre esofag“ (Popescu, 1891, p. 41); 
li se adăugă manifestările „nervoase“: dureri de cap, ame- 
țeală, dureri în trunchi sau în membre. Pelagra este o boală 
cu o evoluţie lungă, care uneori se poate întinde pe un 
interval de peste un deceniu, dar care de obicei evoluează 
fatal în 3-4 ani (Popescu, 1891, p. 53). Gradul al doilea se 
caracterizează prin agravarea simptomelor prezentate 
anterior. Tulburările digestive devin tot mai violente, diareea 
devine „disenteriformă“; tulburările nervoase se acentuează, 
transformându-se în manie pelagroasă și paralizie pela- 
groasă. Apare mersul caracteristic: șovăitor, cu corpul 
aplecat puţin înainte. Adeseori ajuns în această stare, pa- 
cientul încearcă să se sinucidă, iar pelagra îndeamnă până și 
la o modalitate specifică de sinucidere: înecul. Medicii se întrec 
în a descrie asemenea cazuri (Popescu, 1891, pp. 43-47). 
Gradul al treilea și ultim este degradarea finală, când dia- 
reea „devine involuntară, neputând-o opri prin nici un mijloc 
terapeutic“ (Popescu, 1891, p. 47), manifestările nervoase 
sunt alienaţia și paralizia, aproape completă uneori. Altfel 
spus, bolnavul moare într-un spectacol impresionat și înfri- 
coșător al mizeriei fizice şi psihice. O boală parcă anume 
creată pentru țăran, după chipul vieţii sale mizere, aşa cum 
este zugrăvită de elită. 

După ce am asistat la spectacolul bolii și la deznodă- 
mântul său tragic, se cuvine să trecem în revistă, cum facem 
întotdeauna, principalele contribuţii ale medicilor români 
care au scris despre pelagră. Se pare că prima menționare 
a bolii în literatura medicală română este disertația de 
doctorat a doctorului Constantin Vârnav, publicată în 1836, 
care atestă în Moldova o boală nouă pe care el o numește 
„boala trânjilor sau rana trânjilor“, dar a cărei simptoma- 
tologie ne trimite aproape cert către pelagră (Vernav, 1836, 
p. 62). Probabil nu este întâmplător faptul că boala este 
menţionată pentru prima oară în Moldova, unde va fi focarul 
principal al pelagrei endemice în România până la Primul 
Război Mondial. Interesant este că în 1830 doctorul Constan- 
tin Caracaș nu o menționează, dar, după toate probabilitățile, 
în Țara Românească pelagra pare să apară mai târziu, cel 
puţin cu câteva decenii, decât în Moldova. Doctorul francez 
D. Caillat întreprinde în 1847 o călătorie în Țara Româ- 
nească și afirmă că nu a văzut nici măcar un singur caz de 
pelagră, dar îi este atestată existenţa unei boli asemănă- 
toare în nordul Moldovei (Felix, 1883, p. 21). În sfârşit, 
referindu-se tot la Moldova, pelagra este descrisă de doctorul 
Iuliu Theodori în teza sa inaugurală de la Universitatea din 
Berlin din 1858 (Felix, 1883, p. 21). Dar pelagra este intro- 
dusă în circuitul științific medical de doctorul Iacob Felix, care, 
în 1862, publică în revista oficială a sistemului sanitar — 
Monitorul Medical al României — primele observaţii asupra 
pelagrei culese din practica sa în calitate de medic al distric- 
tului Muscel (Felix, 1862 a). Odată cu deplina unificare a 
celor două principate, tânărul stat este confruntat cu o nouă 
plagă socială, ciudată coincidenţă. Oricum, până în deceniul 
nouă al secolului al XIX-lea scrierile despre pelagră nu lip- 
sesc, dar se pare că boala nu este percepută ca o amenințare 
majoră la adresa populaţiei și deci a statului, nu este încă 

„boala noastră naţională“ (Sufrin, 1899, p. 4) și nici acest 
„îngrozitor flagel ce bântuie pe ţăranul nostru“ (Bejan, 1886, 
p. 481). Cu toate acestea, în 1882, fără a aminti lucrarea doc- 
torului Constantin Vârnav, Iacob Felix recenzează nu mai 
puțin de 22 de texte medicale ce tratează și pelagra (Felix, 
1883, pp. 21-24). Interesul doctorului Iacob Felix pentru 
această boală merge mai departe și una dintre primele teze 
de doctorat susținute la Facultatea de Medicină din București 
(teza nr. 5), elaborată sub coordonarea aceluiași profesor, 
tratează tot problema pelagrei (Ciobanoff, 1874). De altfel, 
până în 1900 inclusiv, nu mai puţin de opt teze de doctorat 
în medicină și chirurgie susținute la București și la Iași au 
ca subiect boala de care ne ocupăm (Crăinician, 1907, pp. 366, 
371, 390, 394, 402, 409, 462, 465). Nu este puțin. După 1880, 
scrierile despre pelagră se înmulțesc pe măsură ce crește, 
tot mai mult, și numărul cazurilor, teoretic vorbind; mai 
precis, odată cu sporirea interesului corpului medical pentru 
această maladie. La începutul deceniului, din nou doctorul 
Iacob Felix, ca reprezentant al unei țări în care pelagra este 
endemică, va fi raportorul secţiunii I ce se ocupa de etiologia 
şi profilaxia pelagrei la cel de-al IV-lea Congres Internaţional 
de Igienă de la Geneva (Felix, 1882, pp. 4—5), raport ce va 
fi publicat în anul următor și în limba română. De altfel, 
pelagra pare să fi fost unul dintre centrele de interes știin- 
tific de-a lungul întregii cariere a profesorului Iacob Felix. Din 
primul volum al Tratatului de Hygienă publică şi poliție sani- 
tară din 1870 pelagra nu lipsește (Felix, 1870, pp. 148-151), 
dar lipsește în 1889, când publică volumul al doilea, cel 
dedicat bolilor și bolnavilor (Felix, 1889), absenţă explicabilă 
prin faptul că în plină epocă pasteuriană, tratatul se ocupă 
doar de bolile transmisibile și nu de intoxicații, cum era 
definită pelagra. Cu câțiva ani mai înainte, chiar la începutul 
deceniului, în lucrarea sa mult citată, doctorului C.I. Istrati, 
când vorbește despre porumb în alimentaţia ţăranului 

român, amintește în câteva pagini și problema pelagrei 
(Istrati, 1880, pp. 239-245), nu putea să nu o facă. Dar tot 
deceniul nouă vede și publicarea primei sinteze asupra bolii, 
realizată de un medic român — medicul de district I. Antoniu, 
cel devenit celebru în întreaga literatură medicală a vremii 
pentru mărturisirea că, în 1870, pe când îndeplinea funcția 
de medic al districtului Vaslui, a făcut experienţe pe câțiva 
dintre deţinuţii din penintenciarul Dobrovăţu, evident fără 
încuviințarea lor, pentru a verifica dacă alimentaţia cu 
porumb alterat poate provoca pelagra, experiențe încununate 
de succes (Antoniu, 1887, pp. 206-207, 233-235). Încetul cu 
încetul, numărul cazurilor crește și putem vorbi de o ade- 
vărată psihoză a corpului medical vizavi de această boală, 
așa cum se va vedea undeva mai jos în analiza statisticilor 
bolnavilor de pelagră din România. Un moment important 
în literatura medicală având acest subiect îl constituie, în 
1888, „Raportul general asupra pelagrei“ prezentat minis- 
trului de interne de către directorul general al Serviciului 
Sanitar, doctorul Sergiu, care este prima încercare de siste- 
matizare statistică a pelagroșilor din Regat (Sergiu, 1888). 
În același an, doctorul I. Neagoe, care va deveni pelagrologul 
român cel mai cunoscut de până la Primul Război Mondial, 
efectuează propria „misiune“ în străinătate pentru a studia 
măsurile pe care alte state europene le-au luat pentru extinc- 
ţia acestei boli (Neagoe, 1889). Doctorul Neagoe pare să se 
specializeze în cercetările în străinătate, el realizând în 
perioada decembrie 1893-februarie 1894 o a doua misiune 
de cercetare (Neagoe, 1899, pp. 9-10). Ultimul deceniu al 
secolului stă sub semnul doctorului Iacob Felix, care, între 
1892 și 1899, este Directorul Direcţiei Generale a Serviciului 
Sanitar al României și ale cărui rapoarte generale abordează 
întotdeauna și problema pelagrei. În sfârșit, anul 1899 este 
anul celui de-al III-lea Congres al Asociaţiei Medicilor din 
Ţară, iar tema aleasă este una de actualitate — pelagra —, 

raportor fiind pelagrologul en titre al Regatului — dr. I. 
Neagoe. De altfel, în anul următor, doctorul Neagoe câștigă 
Premiul Adamachi al Academiei Române, iar lucrarea sa 
va fi publicată în Publicaţiunile Fondului Vasilie Adamachi, 
aceasta fiind a doua sinteză asupra pelagrei în Regat 
(Neagoe, 1900, pp. 279-527). În primul deceniu al secolului 
al XX-lea, în urma transformării pelagrei într-o boală 
naţională, Academia Română intervine și, în 1902, va scoate 
la concurs un premiu pentru cercetări originale asupra bolii. 
Timp de cinci ani nu se va prezenta nici o lucrare, așa că 
anunțul concursului va fi reluat în 1907 și, în sfârșit, abia 
în 1912, medicii A. Babeș și V. Bușilă câștigă premiul 
Academiei cu lucrarea Cercetări originale despre pelagra în 
România (Babeș, Bușilă, 1915). Lucrarea doctorului I. Neagoe 
din 1900 este o lucrare despre istoria bolii și a etiologiei ei, 
cea din 1912 este o lucrare de știință în stare pură în care 
experiențele pe animale și analizele de laborator ocupă 
partea principală. Astfel, în decurs de doar un deceniu, și 
în problema discursului medical despre pelagră avem de-a 
face cu o trecere de la naraţiune la știință. Acest din urmă 
fenomen se petrece cu toate temele discursului medical 
despre țăran și despre lumea rurală. Se datorează, în mare 
măsură, evoluţiei generale a medicine, care în ultimele de- 
cenii ale secolului al XIX-lea se transformă rapid dintr-o 
„artă“ într-o adevărată știință. Ar mai trebui remarcat că, 
în cazul său, creșterea gradului de scientificitate al medicinei 
se desfăşoară simultan cu progresele bacteriologiei și ale 
chimiei, care o transformă în ceea ce ar fi trebuit să fie dintot- 
deauna: știința de a vindeca bolile. 


Sarabanda cifrelor 


Pentru a înțelege locul pe care pelagra îl ocupă în dis- 
cursul medical din ultimele două decenii ale secolului al 
XIX-lea din România trebuie evidenţiată sarabanda cifrelor, 

care dezvăluie o adevărată psihoză prezentă la nivelul 
corpului medical și, evident, indusă întregului corp social 
din cauza creșterii galopante a numărului de bolnavi de 
pelagră. Pe la 1859-1861, doctorul Iacob Felix evalua 
numărul bolnavilor de pelagră în districtul Muscel în jurul 
a 80-90 de cazuri la o populaţie de 80 000 locuitori (Felix, 
1862 a, p. 16), așadar 1-1,1 la mia de locuitori, ceea ce nu 
este mult. Prima estimare a numărului total de bolnavi de 
pelagră făcută pe baza numărului de cazuri spitalizate și 
pe baza statisticilor recrutării aparţine tot doctorului Iacob 
Felix, care, în 1882, consideră că în toată România nu există 
mai mult de 4500 de pelagroși (Felix, 1882, pp. 31-41). 
Doctorul I. Antoniu nu este tot atât de optimist ca doctorul 
Felix, iar în anul anterior primului recensământ al bolna- 
vilor mărturisește că în calitatea sa de medic de județ a 
putut vedea „mii de cazuri de pelagră“ (Antoniu, 1887, X), 
adaugă că analizele sale se bazează pe observarea a 10 000 
de cazuri (Antoniu, 1887, 33). Impresionant! Oricum, tot 
doctorul Antoniu crede că de la Bârlad a rezolvat o dată 
pentru totdeauna problema spinoasă a etiologiei pelagrei... 
şi câte şi mai câte. Dar fantasmele doctorului I. Antoniu 
sunt întreţinute în mod indirect de Ministerul de Interne, 
care, în perioada 1884-1887, adoptă o măsură suplimentară 
pentru asigurarea asistenței sanitare a populaţiei rurale: 
așa-numitele ambulanţe militare rurale. În 1884 sunt con- 
centrate două asemenea ambulanţe rurale, una în Vrancea, 
cealaltă în Oltenia; în 1885, numărul lor crește la patru 
(judeţele Gorj, Argeș, Bacău și Neamţ) (Spiroiu, 1885, p. 193). 
Își vor dovedi din plin utilitatea prin numărul mare de con- 
sultaţii acordate. Așa că în 1886 vor funcţiona 15 asemenea 
ambulante, câte una la fiecare două județe (Possa, 1886, 
p. 384). Anul 1887 va fi ultimul în care ambulanţțele militare 
rurale vor acționa pe teren. Cu această ocazie s-a putut con- 
stata cu stupoare numărul mare al bolnavilor de pelagră 

care vin la consultaţii. De pildă, doctorul V. Bejan raportează, 
referindu-se la ambulanţa sanitară ce deservea județele 
Botoşani şi Dorohoi în 1886, că dintr-un total de 8960 de 
consultaţii, 2 081 erau acordate unor bolnavi de pelagră 
(Bejan, 1886, p. 430); între bolile constatate pelagra ocupă 
primul loc. Putem să ne consolăm cu faptul că Moldova este 
zona în care pelagra este endemică, dar și în Muntenia, în 
judeţele Ilfov și Ialomiţa, doctorul E. Clement, tot în 1886, 
constată că între „bolile predominante după gravitatea și 
frecvenţa lor“ pe primul loc este tot pelagra, cu un total de 
235 de bolnavi consultaţi într-o lună (Clement, 1886, p. 286). 
Pe de altă parte, medicul militar Al. Spiroiu, care în 1885 e 
alături de ambulanțţa din județul Mehedinţi, găsește 22 de 
cazuri de pelagră, cărora nu le acordă nici o importanţă, el 
considerând că „paludismul este aici principala cauză, ca 
să nu zic unica, a morbidităţii și a degenerării populaţiunii 
rurale“ (Spiroiu, 1885, pp. 196—197). Cert este că, pe de o 
parte aceste campanii de organizare a ambulanțelor rurale 
aduc la lumină, prin consultaţii acordate la fața locului, un 
număr mult mai mare de bolnavi de pelagră decât estimările 
oficiale; pe de altă parte, întreţin psihoza catastrofei demo- 
grafice pe cale să se producă în urma noii maladii. La în- 
ceputul secolului al XX-lea, în faţa numărului imens de 
consultaţii oferite bolnavilor de pelagră de către ambulanţele 
rurale, care numai în 1887 urcă la 19000, până și moderatul 
doctor Iacob Felix este silit să admită că numărul bolnavilor 
avansat de el în 1882 — 5 000! — era probabil mai mare, chiar 
dacă „din numărul consultațiunilor nu putem însă să cu- 
noaștem numărul adevărat al pelagroșilor din toată țara“ 
(Felix, 1902 a, 30, p. 2). Oricum, devine tot mai clar că este 
nevoie de o statistică cât mai precisă a bolnavilor de pelagră 
în urma unui curent de opinie pe care doctorul Sergiu îl 


1. De fapt, cum s-a văzut, el avansase un număr chiar mai mic: 
4500. 

descrie în felul următor: „medicii de județ și de plăși, care 
prin natura funcţiunei lor, sunt în contact cu ţăranii, spun 
în rapoartele lor anuale întinderea mare ce ia la noi pelagra. 
Rapoartele capilor de ambulanțe rurale dau mii de cazuri 
de această nenorocită afecțiune. Scrieri, fie ca teze, fie ca 
monografii, dezvelesc cu exageraţiune dezastrele produse 
prin evoluţiunea pelagrei. În fine, persoane străine de știința 
medicală și câteva ziare repetă, prin vorbe sau prin scris, 
înfiorătoarele efecte ale pelagrei“ (Sergiu, 1888, p. 5). Iar 
doctorul Sergiu, în 1887, când ajunge în fruntea Direcției 
Generale a Serviciului Sanitar, își asumă această statistică. 
În mod evident, doctorul Sergiu consideră viziunile catastro- 
fice ca ale doctorului I. Antoniu, drept simple exagerări și, 
chiar înainte de a avea rezultatele statisticii pelagroșilor, 
este deja convins că situația nu este așa de gravă precum se 
spune. Pentru că în mai 1887, când ajunge în fruntea Direc- 
ției Sanitare și pune în mișcare mecanismul statistic, se 
publica în revista Spitalul lecţia sa clinică dedicată pelagrei 
și susținută la spitalul de copii din București, unde afirma 
că „s-a făcut la facultatea de medicină teze despre pelagra, 
alcoolism etc., care în loc de a studia chestiunile și de a aduce 
lumina, să mărgineau a spăimânta lumea, arătând că 
poporul român descrește îngrozitor“ (Sergiu, 1887 a, p. 178) 
şi că, inspectând aproximativ 200 de comune, „am depus 
stăruințe, fiind ajutat și de autoritățile competinte, ca să 
văd cu ochii mei pelagroșii comunilor pe care le-am vizitat; 
vă mărturisesc că tabloul ce l-am văzut în realitate nu e așa 
îngrozitor, nu am văzut atâtea cazuri de pelagră cum se 
descrie în unile publicațiuni“ (Sergiu, 1887 a, p. 178). În 
continuare, el insistă asupra bolilor a căror simptomatologie 
este asemănătoare cu a pelagrei și cu care pot fi confundate. 
Cum v-am avertizat deja, numărul bolnavilor de pelagră 
rezultați în urma anchetei conduse de doctorul Sergiu și 
finalizate în iunie 1888, este sub așteptări: 10 626 de bolnavi 

în toată ţara — cu excepția Dobrogei, unde pelagra se pare 
că nu există, ceea ce înseamnă 1,96 la mia de locuitori. Con- 
cluzia se impunea de la sine: „Numărul de 10 626 pelagroși 
pentru toată țara arată cât de exgerată era părerea multora 
care susțineau că populaţiunea noastră rurală este decimată 
de pelagră. Mulţi medici luaţi de curentul acelor care vedeau 
răul mult mai mare decât este în realitate făceau tabloul 
cel mai înfiorător de numeroasele victime ale pelagrei prin- 
tre țăranii noştri. Acum [...] nu ne mai este permis a ne 
tângui și a ne crede cel mai bântuit popor de boalele mizeriei“ 
(Sergiu, 1888, p. 8). Judeţele din Moldova sunt cele mai 
afectate, dar o împărțire a plaselor pe zone geografice și de 
cultură oferă date instructive. Astfel, în „regiunea de munte“, 
incidența bolii este de 1,92 la mia de locuitori; situaţia este 
mai gravă în „regiunea de deal sau podgorii“, unde se 
înregistrează 2,38 bolnavi la mia de locuitori, și, în sfârșit, 
în „regiunea de câmp“ numărul pelagroșilor pare cel mai 
scăzut: 1,63 la mia de locuitori (Sergiu, 1888, pp. 11-12). 
Din cei 10 626 de bolnavi de pelagră doar 91 nu sunt țărani 
(Sergiu, 1888, p. 15). Este triumful doctorului Sergiu! De 
scurtă durată, de altfel, căci încetul cu încetul, după ce fusese 
ținută oarecum în frâu în timpul directoratului doctorului 
Iacob Felix, teama socială de pelagră va reveni la începutul 
secolului al XX-lea. Prin atitudinea față de principalele frici 
sociale de sorginte medicală, doctorul Sergiu face parte din- 
tr-o categorie de medici în cadrul căreia îi are alături mai 
degrabă pe doctorul Iacob Felix decât pe C.I. Istrati sau pe 
I. Antoniu. Dar vocea lor singulară, chiar dacă vine din vâr- 
ful ierarhiei sistemului sanitar, se va pierde în corul alarmist 
al corpului medical ca ansamblu. 

În 1892, în fruntea Direcţiei Generale a Serviciului Sanitar 
este numit doctorul Iacob Felix, ceea ce nu poate fi decât o 
bucurie pentru istoricul de astăzi, căci harnicul și conștiin- 
ciosul doctor își îndeplinește cu sfințenie îndatoririle regu- 

lamentare și publică, an de an, rapoarte amănunțite asupra 
stării sanitare a Regatului. Dintre subiectele abordate de 
aceste rapoarte pelagra nu putea să lipsească. În 1892, 
doctorul Felix mărturiseşte că datele despre numărul 
bolnavilor de pelagră sunt doar parțiale, din cauză că după 
1888 nu mai există nici un recensământ al acestora. Așa că 
în 1892 numărul pelagroșilor se stabilește după centrali- 
zarea cazurilor recenzate de serviciile de asistență publică, 
adică 16488 de cazuri. Evident, doctorul Iacob Felix este 
conștient că „acest număr [...] ne dă numai o imagine apro- 
ximativă despre extensiunea endemiei“ (Felix, 1893, p. 66), 
căci unii bolnavi se puteau prezenta de mai multe ori la 
consultaţii, iar alţii niciodată. În plus, o statistică a bolna- 
vilor de pelagră este dificil de realizat și din cauza faptului 
că, în stadiul incipient, simptomul sigur al bolii — eritemul — 
dispare „în a doua jumătate a verii“ şi prin urmare un 
recensământ al bolnavilor ar trebui să se facă în lunile mai 
şi iunie, ceea ce își și propune doctorul Felix pentru 1893. 
Însă recensământul din acest an, cu liste nominale, găseşte 
la nivelul întregului Regat un număr de doar 7 091 de bol- 
navi de pelagră, număr pe care nici măcar doctorul Felix 
nu îl crede: „numărul lor real este mai mare de 7 091“ (Felix, 
1894, p. 95); are și dovezi: în judeţul Suceava, unde sunt 
înregistrați 78 de bolnavi, doar în spitalul rural Slatina din 
acest judeţ au fost internați în 1893 157 de bolnavi de pela- 
gră și s-au dat consultaţii și medicamente unui alt număr 
de 272 de bolnavi. În Vâlcea, Mehedinţi, Neamţ și Tutova 
apar situaţii asemănătoare (Felix, 1894, pp. 95-96). În anul 
următor recensământul pelagroșilor dă o cifră chiar mai 
mică decât în anul anterior: 6694 (Felix, 1895, p. 66), şi 
prezintă și noi anomalii: în județul Putna, în 1893, sunt re- 
cenzați 449 de bolnavi, iar în anul următor doar 157, în ju- 
dețul Argeș sunt recenzate, în 1894, 61 de cazuri, față de anul 
anterior, când apăreau 267 (Felix, 1895, p. 67). Metodologia 

recensămintelor cu liste nominale este păstrată și în 1895, 
iar rezultatul este pe măsură: 7 531 de pelagroși (Felix, 1897, 
p. 104). Cu toate că în 1895 doctorul Felix consideră că 
recensămânutul cu liste nominale „ne dă date aproximativ 
exacte“ (Felix, 1897, p. 104), în anul următor își schimbă 
părerea și completează listele recensământului nominal cu 
„cele extrase din registrele spitalelor și din tabelele 
bolnavilor căutați de medicii primari de judeţe și de medicii 
de plasă“. Cum vor fi fost completate listele nominale cu 
datele din tabelele bolnavilor consultați de medicul primar 
de judeţ și medicul de plasă, unde este înscris doar numărul 
bolnavilor consultaţi, nu știm. Cert este, și acest aspect era 
important, că potrivit noii metodologii numărul bolnavilor 
de pelagră crește spectaculos: în 1896 sunt înregistrați 
17 912 bolnavi, iar peste un an numărul lor crește la 19796 
(Felix, 1899, p. 173). Devine astfel evident că în timpul 
directoratului său doctorul Iacob Felix este în căutarea 
numărului perfect al bolnavilor de pelagră, număr de altfel 
imposibil de stabilit, din varii motive. Semnificativ este 
faptul că recensământul cu liste nominale, care dădea valori 
certe, dar fără îndoială mai mici decât cele reale, este mereu 
criticat și nu rezistă decât trei ani, pe când varianta mixtă 
de după 1896 — la fel de nesigură ca și cea anterioară — dă 
valori mult mai mari și deci mai credibile într-o societate 
care consideră pelagra o plagă socială în creștere, nu este 
supusă criticii, nici măcar de către cel ce o alege. Astfel, se 
pare că până și echilibratul doctor Iacob Felix, la fel ca 
întregul corp medical, cedează în fața amenințării spectrului 
pelagrei, care devine an de an tot mai întunecat. 

În anii următori, bolnavii de pelagră sunt înregistraţi 
de toţi „medicii aflaţi în funcțiuni publice“ în tabele nominale 
care, însumate, „constituie oarecum un recensământ anual“ 
(Obregia, 1907, p. 209). La sfârșitul secolului al XIX-lea și 
la începutul celui următor, numărul bolnavilor de pelagră 
este în continuă creștere, de la 21282 de cazuri în 1898 la 

43 687 de cazuri în 1904 (Obregia, 1907, p. 209). În anul ur- 
mător, în statistici, numărul total al bolnavilor de pelagră 
crește cu peste 10000 și depășește pragul psihologic de 50 000, 
înregistrându-se în întreg Regatul nu mai puțin de 56637 
de cazuri (Ionescu, 1906, p. 440). De acum numărul cazuri- 
lor pare să se stabilizeze, căci în 1906 se observă o mică 
regresie — 56 282 de cazuri (Ionescu, 1908, p. 111), darîn 1910 
ne găsim din nou pe un trend ascendent — 58403 de cazuri 
(Babeș, Bușilă, 1915, p. 191). Oricum, se pare că statistica pela- 
grei a fost o nucă tare pentru biroul statistic al Direcţiei Sa- 
nitare, careva renunța să mai centralizeze datele de după 1906 
și va propune „numirea unei comisiuni care să rezolve aceas- 
tă chestiune“ (Babeș, Bușilă, 1915, p. 172). Problema statis- 
ticii bolnavilor de pelagră în general și a statisticii acestora 
în România este cel mai bine sintetizată de doctorii A. Babeș 
şi V. Bușilă în 1912, în lucrarea premiată de Academie: „O 
statistică a pelagroșilor este în genere, după părerea noastră, 
un lucru nu tocmai ușor, ca să nu zicem imposibil; și iată 
de unde vin piedecile. Mai întâi bolnavii în primul stadiu 
al boalei nu se plâng singuri de vreo meteahnă și poate nici 
ei nu știu că sunt bolnavi, iar medicul nu poate merge din 
casă în casă, ca să examineze pe toţi locuitorii, și apoi chiar 
dacă ar merge, n-ar putea recunoaște toți bolnavii, deoarece 
pelagra, la începutul ei, nu e o boală ușor de recunoscut; iar 
cât privește pelagroșii vechi, fără simptome vizibile, medicul 
n-ar putea afirma cu siguranță dacă mai sunt sau nu bolnavi. 
Prin urmare, prin firea lucrurilor, când o statistică de pela- 
groși este făcută conștiincios, se apropie de adevăr fără a-l 
atinge. Când însă această statistică e făcută cu oarecare 
ușurință, când nu toți cei chemaţi a o face își dau seama de 
importanţa ei și când nu toţi cei ce-și dau seama caută să-și 
dea și silința de a contribui la adunarea datelor în mod con- 
ştiincios, e lesne de închipuit care sunt rezultatele. În acest 
caz se află statistica pelagrei la noi în țară“ (Babeș, Bușilă, 
1915, p. 172). Nu ar mai fi multe de adăugat. Imposibilitatea 

de a ajunge la o cifră exactă a cazurilor dă liber frâu ima- 
ginaţiei şi atunci orice devine posibil. Aceeași cifră poate fi 
interpretată restrictiv sau alarmist: numărul de 19 000 de 
consultaţii acordate unor bolnavi de pelagră de ambulanţele 
militare rurale din 1887 a fost considerat de unii medici ca 
exagerat, pentru că „înregistrarea nu s-ar fi făcut cu rigu- 
rozitatea necesară“, iar de alţii ca prea mic, pentru că în 
lunile iulie și august, când au funcţionat ambulanțele, simp- 
tomele incipiente ale bolii dispar, țăranii nu mai solicită 
ajutor medical și deci „registrele ambulanţelor nu dau o 
imagine fidelă a întinderii bolii“ (Felix, 1893, p. 66). Ambele 
argumente sunt raţionale și înglobează o doză de adevăr. 
Presiunea socială insistă însă pe creșterea numărului de 
bolnavi. În general, datele oficiale sunt considerate subeva- 
luate. Dr. I. Neagoe este convins în 1906 că numărul bolnavi- 
lor de pelagră atinge „cel puţin“ dublul cifrei oficiale: „o știm 
toți medicii țării, începând cu d. director-general și până la 
ultimul dr. X“ (Neagoe, 1906, p. 5). În discursul de recepţie la 
Academia Română, tot în 1906, doctorul Gheorghe Marinescu 
pare tot mai îngrijorat de creșterea numărului bolnavilor de 
pelagră, pentru anul 1905 avansând cifra de 100 000 de bol- 
navi. De unde apare această cifră nu știm, și nici doctorul 
Neagoe nu știe (Neagoe, 1906, p. 6), dar oricum doctorului 
Marinescu îi este de folos pentru a demonstra progresia 
enormă ce a luat pelagra în România: „de la 1897-1905, adică 
în opt ani, numărul s-a încincit“; concluzia vine de la sine: 
„este pur și simplu groaznic. Ce formă va lua această progresie, 
numai Dumnezeu o știe, dar flagelul este înspăimântător“. 
Tot la începutul anului 1906, într-o interpelare parlamentară, 
celebrul chirurg și deputat Thoma Ionescu avansează cifra 


1. Gheorghe Marinescu, „Progresele și tendințele medicinei 
moderne“, în Octavian Buda (coordonator), Despre regenerarea și... 
degenerarea unei naţiuni. Discursuri inaugurale medicale în vremea 
lui Carol I, 1872-1912, Editura Tritonic, București, 2009, p. 257. 

de 150000 de bolnavi de pelagră!! Aproape de patru ori mai 
mult decât ultimele date oficiale. Ceva mai târziu, la sfârșitul 
anului 1910, doctorul Victor Babeș estimează și el numărul 
total al bolnavilor de pelagră la 80 000, dar, mai puţin alarmist 
decât colegul său Gheorghe Marinescu, admite că majoritatea 
bolnavilor suferă de forme ușoare și deci „numărul mare al 
pelagroșilor nu însemnează tot atâția degeneraţi, sau alienaţi, 
sau braţe pierdute pentru agricultură“ (Babeș, 1911, p. 1). 
Este cert că în epocă pelagra este privită ca un adevărat flagel 
social și că există o teamă reală față de creșterea spectacu- 
loasă a numărului bolnavilor de pelagră. 

Dar, dacă nu am știut, și nici nu-l vom ști vreodată, 
numărul real al bolnavilor de pelagră din România modernă, 
ştim sigur că numărul bolnavilor diagnosticaţi cu această 
maladie crește în mod constant în a doua jumătate a seco- 
lului al XIX-lea și la începutul celui următor. Creșterea este 
datorată în mod cert unei mai bune organizări a sistemului 
sanitar rural și deci a apropierii tot mai mari, la sfârșitul 
secolului, dintre beneficarii rurali ai actului medical și 
profesioniștii acestuia. E posibil să asistăm și la o schimbare 
de atitudine în interiorul comunităţilor rurale prin conștien- 
tizarea pericolului bolii şi în general prin schimbarea 
atitudinii față de corp, boală și procesul vindecării. Toate 
acestea (la care se adaugă și lacunele statisticilor) duc la 
creșterea constantă a numărului de bolnavi înregistraţi de 
statisticile medicale. Nu trebuie subestimată însă nici pute- 
rea pelagrei ca fantasmă socială... 


„Pellagra — boala porumbului stricat“ 


Dacă numărul bolnavilor de pelagră rămâne o enigmă, 
la fel de enigmatică este și originea bolii până târziu în 


1. „Discursul dlui Thoma Ionescu, rostit în ședința de la 27 ianua- 
rie 1906“, în Desbaterile Adunărei Deputaţilor, 1906, nr. 38, p. 542. 

secolul al XX-lea. De la descoperirea maladiei, în secolul al 
XVIII-lea, teoriile medicale cu privire la etiologia pelagrei 
abundă, însă destul de repede se va stabili o legătură cau- 
zală între alimentaţia cu porumb și boală. Pelagra este boala 
celor care consumă porumb. În plus, este boala săracilor 
care consumă porumb. Cum la noi pelagra este descoperită 
şi i se acordă atenţie de la jumătatea secolului al XIX-lea, 
şi teoriile etiologice care circulă în mediile medicale româ- 
nești sunt cele ale epocii. Teoria maidică a originii bolii este 
aproape general acceptată de-a lungul secolului al XIX-lea, 
dar partizanii ei se vor împărți curând în două tabere: „una 
care acuză porumbul în general, prin urmare și porumbul 
sănătos, ca cauza boalei, fiindcă ar fi aliment sărac în materii 
hrănitoare, mai ales în substanțe azotate, în gluten, cealaltă 
tabără a recunoscut că pelagra este produsă numai din 
porumbul stricat“ (Felix, 1902 a, 30, p. 3). Teoria zeitoxică 
este în a doua jumătate a secolului al XIX-lea cea mai răs- 
pândită și are, prin urmare, cei mai mulți aderenți printre 
medicii români. Doar doctorii I. Theodori și I. Neagoe susțin 
că porumbul în general, și sănătos, și alterat, este un aliment 
pelagrogen. Dacă îl lăsăm la o parte pe doctorul Theodori, 
care, după știința noastră, în afara tezei inaugurale de la 
Berlin din 1858 nu va mai scrie un rând despre pelagră, 
doctorul Neagoe este singurul susținător al teoriei maidice 
pure. El nu va renunţa niciodată în a susține că, fără dubii, 
„cauza pelagrei este alimentațiunea abuzivă cu porumb, fie 
bun ori stricat, bineînţeles că cu cel stricat, alimentațiunea 
abuzivă va produce mai iute pelagra“ (Neagoe, 1900, p. 331). 
Teoria maidică pură are dezavantajul că impune drept con- 
diție radicală de eradicare a pelagrei scoaterea porumbului 
din alimentația umană. Or, în afară de doctorul I. Neagoe, 
nimeni nu crede că alimentaţia cu porumb de bună calitate 
poate produce pelagra. Doctorul C.I. Istrati este convins că 
„Pellagra nu este o maladie datorită porumbului și intrinsecă 

lui. Ea este datorită porumbului stricat, după cum pâinea 
mucezită dă aftele bucale şi gastro-enteritele câteodată 
mortale“ (Istrati, 1880, p. 243). În 1895, doctorul Gheorghe 
Crăiniceanu nu susține nici el teoria maidică pură: „Pelagra 
este hidoasa boală, care este cauzată de consumarea porum- 
bului stricat“ (Crăiniceanu, 1895, p. 241). De partea doctorului 
Neagoe sunt ţăranii înșiși, pe care doctorul Nicolae Popescu 
nu îi poate convinge că porumbul stricat i-a îmbolnăvit, „căci 
ei l-au măcinat bun și apoi mâncat“ (Popescu, 1891, p. 25). 
Culmea este, știm astăzi, că ţăranii aveau dreptate! Doctorul 
I. Neagoe știe că o boală atât de răspândită ca pelagra nu 
poate fi provocată de făina de porumb alterat pentru simplul 
motiv că mămăliga făcută din o asemenea făină, din cauza 
mirosului și gustului respingătoare, nu poate fi consumată 
de oameni. Iar pe ţăranul român doctorul Neagoe îl cunoaște 
foarte bine: „am trăit cu el, am mâncat la masa lui pe neaș- 
teptate; i-am văzut merindea lui ca plutaș pe Bistriţa, pe 
Mureș, pe râul Gurghiului, pe Arieș, pe râul Sebeșului, pe 
Tisa — dar n-am găsit mămăligă pe care să n-o pot înghiţi eu, 
care trec de dificil în ale mâncării; am văzut merindea lui la 
plug, la săpat, la cosit, la secerat, la pășunatul vitelor [...]; 
am văzut-o la pădure toamna și iarna, la munca şoselelor, 
a drumurilor de fier, la sărac mai mult ca la bogat [...] şi 
n-am văzut nicăirea mâncând mămăligă ori mălai, făcut 
din făină atât de tare mucegăită, încât să simţ mirosul acela 
respingător și scârbos de porumb, ori făină stricată, când a 
început a se înnegri ori a fi de culoare vineţie-verzie-aurie“ 
(Neagoe, 1900, pp. 380-381). Observaţie de bun-simt, ca și 
cea a doctorului S. Surfin, care, în 1899, mărturisește că în 
vremea în care a fost medic de plasă „rar dacă mi s-a întâm- 
plat să-mi lipsească acest aliment de la masă“ (Sufirin, 1899, 
p. 15); cu toate acestea nu s-a îmbolnăvit de pelagră. De ce 
boala lovește aproape exclusiv populaţia rurală? Și mai ales 
pe ţăranii săraci? De ce în aceeași familie, supuși deci unui 

regim alimentar identic, unii se îmbolnăvesc, iar alții nu? 
De ce în plasele de munte numărul bolnavilor este diferit 
de cel din plasele de câmpie? Iată întrebări la care teoriile 
etiologice ale maladiei trebuiau să răspundă. Și nu era ne- 
voie să fii medic pentru a găsi răspunsuri care să verifice 
mai ales teoria dominantă, zeitoxică: pelagra este o boală 
aproape exclusiv rurală din cauză că la baza alimentaţiei 
rurale stă porumbul, iar pentru populaţia săracă alimentaţia 
este aproape exclusiv și excesiv maidică. Este deci normal 
ca săracii satelor să fie primele victime ale pelagrei. Dar 
sărăcie există dintotdeauna în lumea rurală, vor spune 
adversarii, care uneori sunt chiar pacienţii țărani: „altădată 
când era foamete, părinţii noștri mânca coji de copaci, rădă- 
cini şi nu se mai jupuiau“ (Popescu, 1891, p. 32). Bun argu- 
ment. Sărăcie există și în orașe, dar pelagra este aici foarte 
rară. Însă niciodată săracul urban nu are o alimentație așa 
de monoton maidică precum săracul rural, vor spune opo- 
nenţii. În condiţii excepţionale, pelagra poate pătrunde chiar 
şi în cele mai mari orașe, cum a fost cazul Bucureștiului în 
timpul ocupaţiei germane din Primul Război Mondial, când 
doctorul Victor Babeș tratează „numeroase cazuri de pelagră“ 
(Babeș, s.a., 4). Cercetările comparative au dovedit că modul 
de alimentaţie poate explica de ce în sânul aceleiași populaţii 
boala există doar la o anumită categorie a populaţiei, și la 
alta nu; de pildă, doctorul Nicolae Popescu studiază din 
acest punct de vedere comuna Clejani, unde observă cu 
mirare: „marele număr de vite ce se taie, și astfel am căutat 
a ști cine sunt consumatorii; aflu că consumatorii obișnuiți 
sunt țiganii, cât pentru țărani aproape prin excepţie. [...] 
Știind că o bună alimentaţie nu dă pelagra, am căutat a vedea 
dacă între țigani se află pelagroși — rezultatul fiind negativ, 
pe când între români sunt 20 bolnavi. (Populaţia comunei 
este de 1404, din care 168 ţigani.) Am căutat a vedea dacă 
țiganii prezintă vreo particularitate de notat în celelalte 

condițiuni igienice, ca locuinţe, curățenie, muncă etc., găsind 
că majoritatea sunt pe o treaptă și mai jos ca românii. Sin- 
gura diferență este că au, comparativ, o alimentaţie mai 
bună; ce câștigă mănâncă. Mulţi sunt lăutari, iar unii se 
duc vara la București sau aiurea pentru lucru, și prin ur- 
mare lesne se înţelege că au o alimentaţie mai bună. În fine, 
am căutat a vedea dacă și țiganii din alte comune unde sunt 
mai numeroși, ca la Obislav, Căscioare, sunt atinși de pelagră 
şi care le sunt condițiunile igienice comparativ cu românii 
și țiganii din Clejani. Rezultatul fiind: mai leneși ca cei din 
Clejani, traiul foarte rău, alimentaţie proastă, condițiuni 
igienice deplorabile, pelagra fiind ca și la ceilalți locuitori“ 
(Popescu, 1891, pp. 28-29). Că alimentaţia variată și fără 
porumb alungă pelagra este un fapt general acceptat; do- 
vada cea mai bună și adesea invocată este că în județele 
Dobrogei, unde am văzut că alimentaţia ţărănească are la 
bază pâinea, pelagra lipsește. Dar neîncrezătorii vor dori o 
explicație a faptului că adesea în zonele în care pelagra este 
endemică nu toți membrii aceleiași familii cad pradă bolii. 
Într-adevăr, în 1903, doctorul G. Proca va studia statistic 
pelagra în ceea ce el numește „focarul pelagros din județul 
Roman“, mai precis comuna Doljești, una dintre localitățile 
cu cea mai mare rată a îmbolnăvirilor de pelagră din ţară; 
acolo, ancheta făcută în sânul a 68 familii cu 335 membri 
va dovedi că „la 73,6 % din familii era pelagros numai câte 
un membru, pe când restul de 26,4 % dădea câte doi sau mai 
mulți bolnavi de pelagră în același timp“ (Proca, 1903, p. 672). 
Această situaţie îl conduce pe doctorul Proca la concluzia 
că „predispoziţiile individuale trebuie să aibă un rol precum- 
pănitor în producerea pelagrei“ (Proca, 1903, p. 673). Pentru 
doctorul G. Proca predispozițiile cele mai evidente au 
legătură cu vârsta și genul, dar pentru Victor Babeș predis- 
poziţiile principale sunt legate de alcoolism, malarie și sifilis 
(Babeș, 1911, p. 2). Este evident pentru oricine, nu doar 

pentru medici, că un organism slăbit de diverse boli, rău 
nutrit, uzat prin muncă și excese, va fi un teren favorabil 
pentru pelagră. Dar condiţiile igienice precare în care 
trăiește țăranul român sunt un factor favorizant pentru 
toate bolile și nu doar pentru pelagră. În sfârșit, datele 
statistice dovedesc o rată mai mare a pelagrei în zonele 
înalte decât în zonele de câmpie. Cum s-ar putea explica 
această situaţie? Susţinătorii teoriei zeitoxice presupun că 
în zonele de munte se consumă de obicei porumb alterat, 
din cauză că acolo condiţiile climaterice nu permit coacerea 
porumbului (Felix, 1883, p. 25); sau că, în regiunile înalte, 
unde nici nu se cultivă porumb, locuitorii cumpără de la 
câmpie porumb ieftin, de proastă calitate și... se îmbolnă- 
vesc de pelagră (Antoniu, 1887, pp. 163-164). În ciuda aces- 
tor frumoase deducţii logice, doctorul S. Surfin este pus în 
încurcătură; experienţa îi spune altceva: a fost medic de 
plasă și în judeţul Iași, și în plasa Loviște (de munte) din 
judeţul Argeș, iar frecvența pelagrei i-a părut mai mare la 
câmpie decât la munte! Iar dacă numărul cazurilor de pe- 
lagră este invers proporțional cu „mizeria ţăranului“, teoria 
se verifică, deoarece „la munte am observat că starea țăra- 
nului este materialicește mult mai bună decât aceea a ţă- 
ranului de la câmp“ (Sufrin, 1899, pp. 23—24). Statisticile 
spun însă altceva. Doctorul Nicolae Popescu verifică în prac- 
tica sa medicală din Vlașca o altă ipoteză care susţine teoria 
zeitoxică — anii mai puţin prielnici culturii porumbului sunt 
urmaţi de o creștere sesizabilă a numărului de cazuri de 
pelagră (Popescu, 1891, p. 25). În lipsa unor certitudini cu 
privire la etiologia bolii, medicii imaginează scenarii pe baza 
teoriilor existente. În ciuda afilierii la teoria zeitoxică, medicii 
noștri sunt spirite critice prin excelență și de multe ori își 
manifestă scepticismul chiar și faţă de această teorie: docto- 
rul N. Manolescu nu crede, în 1895, că problema „este încă 

resolvită“ (Manolescu, 1895, p. 272) și chiar doctorul Felix, 

cu toate că declară „sunt zeist și consider porumbul stricat 
ca cauza principală“ (Felix, 1883, p. 7) a pelagrei, în aceeași 
lucrare, la capitolul de concluzii, trebuie să admită că „singu- 
rul lucru bine constatat este raportul între alimentațiunea 
predominantă cu porumb și între această boală“ (Felix, 1883, 
p. 42). În cele din urmă, problema etiologiei este sintetizată 
poate cel mai bine de cuvintele doctorului Valerian George 
Negrescu din 1886: despre pelagră „se știu și se presupun 
multe, dar nu se știe nimic pozitiv“ (Negrescu, 1886, p. 3). 


Antipelagra 


Dacă pelagra devine în ultimele două decenii ale secolului 
al XIX-lea și la începutul celui următor, cel puţin la nivel 
declarativ, un adevărat flagel naţional, un factor activ al 
„degenerării neamului“, ne așteptăm ca împotriva acestui 
pericol corpul național să risposteze. Urmărind modul în 
care se organizează această ripostă, vom remarca mai întâi 
că în general măsurile luate împotriva pelagrei sunt mai 
ales de natură curativă și foarte puțin de natură preventivă, 
dar aceasta este o problemă mai veche și generală a servi- 
ciului sanitar din România. Altfel spus, se fac eforturi pentru 
a depista și a trata bolnavii și mai puţin pentru a împiedica 
apariţia bolii. Vom urma și noi această cale, prezentând mai 
întâi eforturile practice curative și apoi sfaturile preventive. 
Se pare că prima măsură practică datează din 1852, când 
în Moldova ia ființă un spital special destinat bolnavilor de 
pelagră la Dărăbani (Neagoe, 1899, p. 12), dar funcționarea 
lui va fi de scurtă durată. Mai apoi, dacă îi dăm crezare docto- 
rului Sergiu, încă din 1876 se organizează pe lângă spitalul 
judeţean Dorohoi un „lazaret de pelagroși“, care se pare că 
mai funcționa în 1882 (Sergiu, 1888, pp. 16-17). Instituţiile 
curative speciale — „secțiuni spitalicești de câte 20 paturi“ — 
anexate unor spitale deja existente mai sunt înființate și în 

1900 în zece județe, „unde pelagra s-a constatat mai răspân- 
dită“ (Obregia, 1907, p. 221). Doi ani mai târziu se încearcă 
vindecarea pelagrei prin băi cu apă minerală, iar în acest 
scop se instalează două ambulanţe provizorii: una la Băile 
Govora (Zorileanu, 1903, pp. 226-229) şi cealaltă la Băile Că- 
ciulata (Obregia, 1907, p. 222). În sfârșit, în România se 
încearcă organizarea unor instituţii curative speciale, după 
model italian, intitulate „pelagerozerii“ sau „azile pentru pe- 
lagroși“. În raportul său despre „misiunea în străinătate“ 
pentru studierea pelagrei, publicat în 1889, doctorul Neagoe 
propune înființarea a patru aziluri pentru pelagroși după 
modelul celui din Mogliano di Veneto, care ar fi trebuit să 
fie instituţii curative asociate unor ferme-model. În asemenea 
instituţii țăranul este vindecat și trupește, și intelectualicește, 
cum ar spune medicii epocii, căci în ferma-model el va învăța 
să practice o agricultură modernă; iarna, în atelierele proprii, 
femeile vor învăța să gătească, iar bărbaţii să împletească 
nuiele, „precum și primele noţiuni de strungărie și tâmplărie“ 
(Neagoe, 1889, pp. 60-62). Aceste aziluri trebuiau deci să fie 
spitale-școală. Spre dezamăgirea doctorului Neagoe, nu vor 
fi înfiinţate patru aziluri, ci doar unul și mult mai târziu. 
Este vorba de Azilul de pelagroși Păncești-Dragomirești din 
judeţul Roman, care era atașat la Şcoala de agricultură, 
inaugurat în mai 1896. Acest azil este instituţia curativă 
specializată cu cea mai îndelungată activitate: încă funcţiona 
în 1912, când pe lângă cele 48 de paturi din clădirea princi- 
pală mai existau 60 în două „bărăci“ funcționale în timpul 
verii, când numărul pacienţilor creștea (Babeș, Bușilă, 1915, 
p. 129). Primul medic al acestui azil, doctorul P. Flor, descrie 
în două rapoarte succesive toate neajunsurile noii instituţii: 
în primul rând nu își atinge scopul pentru care a fost creat — 
acela de spital-școală, după model italian —, din cauză că 
directorul școlii de agricultură nu permite acest lucru. Medi- 
cul nostru și-ar fi dorit o instituţie modernă și perfect 

funcţională, independentă de școala de agricultură, dar, se 
pare, nu așa se întâmpla; el ne conduce pe coridoarele azi- 
lului, ne descrie destinaţia fiecărei încăperi și ne prezintă 
toate neajunsurile: lipsa ventilaţiei în saloanele bolnavilor, 
care face ca „în toate sălile și în saloane în permanență este 
un miros greu“ (Flor, 1897, p. 352), şi evident, flagelul spi- 
talelor epocii, latrinele: „Latrinele sunt foarte prost construi- 
te, fac parte din corpul spitalului și sunt situate la nord, așa 
că pe de o parte vântul și pe de alta sistemul vicios cum sunt 
construite neavând nici măcar sistemul Water Closet, ci tot 
nenorocitul sistem «à la turque», fără sistem de uși, fără 
ventilaţii suficiente, atâtea cauze care fac, mai cu seamă pe 
timp umed, șederea în spital foarte anevoioasă și cu timpul 
o va face imposibilă“ (Flor, 1897, p. 352). Nu există nici 
bucătărie, mâncarea fiind preparată la bucătăria şcolii; baie 
există, dar fără instalaţii, și bolnavii sunt siliți a folosi din 
nou baia școlii... unde nu se pot lua băi calde, ci doar reci. 
Și nu există cameră mortuară; și nici fântână; și nici şo- 
proane pentru lemne... (Flor, 1897, pp. 351-353). Doctorul 
Flor este disperat pe bună dreptate. Ce îmbunătăţiri se vor 
fi adus azilului de-a lungul timpului știm prea puțin, căci 
doctorul Flor părăsește instituţia în mai 1899, când nimic 
nu se schimbase (Flor, 1900, pp. 92—94). La un deceniu de 
la inaugurare, doctorul Neagoe consideră azilul de pelagroși 
de la Păncești „o rușine higienică și administrativă“ (Neagoe, 
1906, p. 21). Următoarea instituţie de acest tip va fi pelagroze- 
ria Doljești, tot din județul Roman, care ia ființă în 1903 și 
care va funcționa până în toamna lui 1904 (Obregia, 1907, 
pp. 222-223). Viaţă scurtă pare să fi avut şi pelagrozeria din 
cătunul Brătești, comuna Pașcani, județul Suceava, înființată 
în 1904 (Obregia, 1907, p. 223). În 1912, doctorul A. Babeş 
şi V. Bușilă amintesc doar două instituţii specializate: mai 
vechiul „spital de pelagroși“ din Păncești, judeţul Roman, și 
„pelagrozeria“ de la Coșula, judeţul Botoșani, care „e mai 

mult un azil de alienaţi, deoarece acolo nu se internează decât 
pelagroși cu tulburări mentale“ (Babeș, Bușilă, 1915, p. 133), 
şi pe care medicii noștri o taxează drept „instituţie primitivă“. 
Cum medicii știu că cel mai bun remediu împotriva 
pelagrei este o alimentaţie bogată, iar în spitale alimentaţia 
are un rol terapeutic la fel de important ca medicaţia, în 
1906 se va experimenta pe lângă 26 de spitale din ţară ceea 
ce doctorul Al. Obregia numește un „serviciu timporar de 
hrănire a bolnavilor de pelagră“. Despre ce este vorba? Între 
1 mai și 1 septembrie 1906, în cele 26 de spitale menţionate, 
bolnavii de pelagră ce se vor prezenta la consultații duminica 
vor primi un bon de hrană care le va da dreptul să obțină de 
la bucătăria spitalului „câte o ciorbă acră (borş) cu bucăţi de 
carne și câte o pâine proaspătă, pe care le va consuma în 
interiorul sau în curtea spitalului. Pelagrosul care se va dovedi 
că a băut la cârciumă, se va elimina de la masă“ (Obregia, 
1906, p. 142). Aceste „mese ale pelagroșilor“ dau rezultate 
excelente, susține doctorul A. Vasiliu, medicul primar al 
judeţului Roman, căci atrag „populațiunea“ și numai la spi- 
talul Bâra până duminică 13 august au luat masa 295 de 
pelagroși (Vasiliu, 1906, p. 335). Modelul statului este urmat 
şi de „persoanele care se interesează de locuitorii satelor“ 
şi cărora Direcţia Serviciului Sanitar ţine să le mulțumească 
în mod oficial prezentându-le actele caritabile în Buletinul 
Direcţiei: astfel, domnișoara Adela Vasile Lascăr „a binevoit 
a da hrană substanţială în mai multe duminici și sărbători 
bolnavilor prezentaţi la spitalul Darabani, județul Dorohoi“, 
iar dl Constantin Miclescu oferă aceleași mese de două ori 
pe săptămână bolnavilor de pelagră din cătunul Stolniceni, 
județul Suceava!. Aceste mese ale pelagroșilor vor fi fost 
varianta românească a bucătăriilor economice italiene. 


1. „Mesele pelagroșilor“, în Buletinul Direcţiunei Generale a Servi- 
ciului Sanitar, anul XVIII, 1906, no. 17-18, p. 336. 

Cât despre măsurile preventive, vor fi propuse multe, 
nenumărate, aproape că nu este autorcare să nu-și exerseze 
imaginaţia propunând câteva măsuri de prevenire a pelagrei, 
dar toate au ca fundament teoria zeitoxică și deci au drept 
scop înlăturarea din alimentaţia umană a porumbului al- 
terat. Ceea ce se poate realiza în mai multe feluri; în primul 
rând prin producerea unui porumb de calitate recoltat nici 
prea devreme, nici prea târziu, deci perfect copt. Dar chiar 
şi așa, porumbul se poate altera dacă nu este bine conservat, 
dacă țăranul nu posedă un coşar aerat și depărtat de la sol. 
Și mai există pericolul alterării făinii de porumb, dacă se 
macină în mari cantități și nu se usucă. În sfârșit, pericolele 
par să pândească peste tot. Una dintre primele măsuri 
preventive datează din 1885, când se recomandă înființarea 
de cuptoare pentru uscarea porumbului pe lângă mori. Cât 
despre rezultate, ni le spune doctorul Nicolae Popescu: „nu 
am văzut nici un cuptor la vreo moară“ (Popescu, 1891, p. 72). 
Totuși, la inițiativa lui Iacob Felix, în legea sanitară din 
1893 se introduc în articolul 155 câteva interdicții privitoare 
la măcinarea și „punerea în consumațţie“ a porumbului și a 
făinii de porumb alterate!. Rezultatul este nul. Nu are rost 
să continuăm: toate aceste propuneri văd lumina tiparului 
şi rămân literă moartă. Cum pelagra este o boală emina- 
nente socială, eradicarea ei este tot o problemă socială și 
nu putem să nu îi dăm dreptate doctorului Felix, care încă 
din 1892 este perfect conștient că „pelagra va dispare la noi 
cu progresele civilizațiunii, cum a dispărut în alte ţări, cum 
a dispărut lepra, atunci când țăranul se va hrăni mai bine, 
se va adăposti pe sine într-o casă salubră, pe vitele sale în- 
tr-un grajd sănătos, când va păstra grânele sale în hambare 
uscate, când el își va cultiva mai bine pământul, producând, 


1. Alina Ioana Șuta, Oana Mihaela Tămaș, Alin Ciupală, Constantin 
Bărbulescu, Vlad Popovici, Legislaţia sanitară în România modernă 
(1874-1910), Presa Universitară Clujeană, Cluj-Napoca, 2009, pp. 120- 
121. 

pe lângă porumb și alte alimente de calitate mai bună, când 
el va îngriji mai bine de vaca sa, pentru ca să-i dea lapte în 
abondență, când ţăranul român va fi devenit mai prevăzător, 
mai bun gospodar; atunci pelagra va înceta a fi o endemie 
întinsă peste tot teritoriul român, atunci ea va apare ca o 
boală izolată și rară“ (Felix, 1893, p. 62). Într-adevăr, pelagra 
va dispărea din tabloul nosologic al României odată cu ma- 
rile focare de sărăcie rurală, adică târziu, în secolul al XX-lea. 
La sfârșitul perioadei interbelice, când pelagra este o boală 
ale cărei mecanisme etiologice sunt mult mai bine cunoscute, 
când există și un tratament eficient împotriva acceselor!, 
pelagra nu dispare din România, ci, dimpotrivă, „este în 
plină evoluţie, se pare, chiar în creștere“2. Într-adevăr, în 
1938 numărul bolnavilor de pelagră înregistraţi în România 
ajunsese la cifra de 841068. După război, în 1957, autorii 
marii monografii a porumbului încă puteau să afirme că în 
Moldova şi în Muntenia rurale consumul mediu zilnic de 
porumb pe cap de locuitor urca la 400 g, dar „în multe locuri“ 
era de 600 g sau chiar de 800 gt, ceea ce oferă indicii că 
pelagra încă exista. În perioada comunistă, datele despre 
boli și despre numărul bolnavilor sunt mult mai dificil de 
găsit decât în perioadele anterioare; cu toate acestea, infor- 
maţii există, chiar dacă sunt de „uz intern“. În 1962, pelagra 
încă apare în statistici, cu toate că numărul cazurilor spita- 
lizate este extrem de scăzut, 1 3175. Se pare că boala era pe 
cale de extincţie. 


1. Ion Claudian, N. Gruia Ionescu, Pelagra. Patologie. Sociologie, 
Spitalul de boli interne, Ploiești, 1944, pp. 696-7083. 

2. Ibidem, p. 20. 

3. Ibidem, p. 42. 

4. Traian Săvulescu (redactor principal...), Porumbul. Studiu mono- 
grafic, Editura Academiei Republicii Populare Române, București, 
1957, p. 167. 

5. Lăpușan Ion, Neaga Petre, Tureanu Emil, Săndulescu Eufrosina, 
Seciurean Filofteia, Georgescu Elena, Burlacu Florica, Bolnavii ieșiți 

Nu putem încheia acest capitol fără să ne asigurăm că 
boala a dispărut cu adevărat din România... O scurtă cerce- 
tare pe internet a dovedit că în Moldova „pelagra lovește 
iarăși“. Și nu apar cazuri izolate: doctorul Gheorghe Duţescu 
de la Spitalul Judeţean din Focșani afirmă că în mai-iunie 
2002 au fost înregistrate 16 cazuri de pelagră și că boala ar 
trebui introdusă într-un program de sănătate național pen- 
tru a putea beneficia de tratament gratuit și pacienţii care 
nu au asigurare de sănătate, adică majoritateal. Pelagra 
rămâne boala ţăranului sărac, boala mizeriei rurale, care 
începe, după buna definiţie a doctorului Victor Babeș: „acolo 
unde ţăranul nu mai este în stare să dea corpului prin hrană 
ceea ce pierde prin muncă“ (Babeș, s.a., p. 5). 


din spitale. 1962, Ministerul Sănătăţii și Prevederilor Sociale, 
Institutul de Igienă și Protecţia Muncii, Secţia statistică sanitară și 
demografie, București, s.a., p. 8. 

1. Ramona Jachianu, „Pelagra lovește iarăși“, în http'//www.zia- 
ruldeiasi.ro/focsani/pelagra-loveste-iarasi-ni2l1s, accesat pe 3 iunie 
2013, 12:14. 

„Degenerarea rasei şi pieirea neamului“ 
sau despre spaimele demografice 


Pentru noi, astăzi, a doua jumătate a secolului al XIX-lea 
şi începutul secolului al XX-lea reprezintă o perioadă fastă în 
evoluția României moderne. Aproape triumfală. În șapte 
decenii românii își împlinesc pas cu pas idealul național: în 
1859 — prima unire, a Moldovei cu Țara Românească; în 1866 — 
monarhia constituțională; în 1877 — obținerea pe câmpul de 
luptă a independenţei; în 1881 — proclamarea Regatului și, în 
sfârșit, în 1918 — Marea Unire. Ne așteptăm ca la data înde- 
plinirii lor, aceste mari evenimente să fi fost percepute ca atare, 
ceea ce s-a și întâmplat, nimeni nu le-a putut ignora. Totuși, 
pe măsură ce istoricul contemporan se familiarizează cu epoca, 
nu poate trece cu vederea faptul că România, în a doua jumă- 
tate a secolului al XIX-lea, nu este scutită de fantasmele nega- 
tive ale progresului. În epocă, de către contemporani, evoluția 
României era văzută oarecum diferit, și cu lumini, și cu zone 
de umbră în care se ascund fricile și fantasmele unei societăți 
pornite în marș forțat pe calea modernizării. Interesant este 
faptul că istoriografia secolului următor a selectat doar viziu- 
nea optimistă a evenimentelor, preferând să treacă sub tăcere, 
sau să reinterpreteze într-o altă grilă ideologică viziunile catas- 
trofice și apocalipsele naţionale. Dar viziunile catastrofice și 
apocalipsele naționale își pun uneori amprenta asupra contem- 
poranilor, care acționează sub influența lor, conferindu-le astfel 
virtuțile realității. Fantasmele sunt la fel de reale ca orice fapt 
social și trebuie tratate ca atare, iar evoluția României moder- 
ne nu poate fi înţeleasă făcând abstracţie de ele. 

Anul 1859 nu reprezintă doar momentul de început al îm- 
plinirilor naţionale ale românilor. Peste doar câteva decenii, 
începe să capete și o altă semnificaţie. În 1880 doctorul 
Codreanu, medic în județul Tutova, spunea despre 1859: 
„Anul 1859!... Acesta este anul de când cei mai mulţi, de la 
noi, încep a numera era anilor de regenerare a României, de 
fericire și de consolidare a statului român, cu un cuvânt era 
de «reorganizare», și tot acest an, acest an 1859, este anul de 
la care se începe mortalitatea mare a românilor, pieirea lor 
de pe fața pământului, descreșterea și degradarea lor fizică!“ 
(Manicea, 1880, pp. 35-36). Este începutul sfârșitului. Dar 
chiar mai devreme, în deceniul anterior, medicii încep să 
schițeze un portret fizic al ţăranului român în tuşe tot mai 
sumbre. Doctorul G. Obedenaru, specialistul autohton în 
malarie, se apleacă printre primii asupra subiectului. Țăranii 
lui, bolnavi de „debilitate miasmatică“, nu sunt într-o formă 
fizică tocmai bună: „Femeile, copiii și o bună parte din oameni 
au figura de o culoare gălbuiă particulară și caracteristică. 
Au puţină forță musculară (putere puţină); sunt leneși de e 
ceva rar, însă aceasta e o lene pentru care nu este nimeni în 
drept să le facă imputări, pentru că lenea este rezultatul boa- 
lei, rezultatul unei adevărate otrăviri, deoarece miasmele, 
care din aer au pătruns în corp, sunt o adevărată otravă. 
Persoanele debile au așa de puţină putere, că ele chiar când 
stau pe loc caută să stea astfel cum să nu se ostenească câtuși 
de puţin. Nu șed, cum zice românul, în capul oaselor, ci cam 
lungite, a lene. Uitaţi-vă la ţară când mai multe femei sunt 
adunate la un loc și veţi vedea că ele nu șed drepte, ci aplecate 
înainte şi rezemate pe genunchi, sau cu spatele rezemat de 
ceva; ele nu ţin capul drept în sus, ci cam aplecat la o parte; 
ele nu duc privirile de la un loc la altul cu voiciune, ci fixează 
(pironesc) ochiul mai mult timp pe același lucru, se uită lung 
la el, și numai cu încetul mișcă capul și duc ochii ca să vadă 


220 DISCURSUL MEDICAL DESPRE ȚĂRAN ȘI LUMEA RURALĂ 


alte lucruri; în sfârșit, ele ţin braţele lăsate în jos; căzute, 
parcă ar fi de cârpă. Nu vorbim aci de ţeranele de la munte, 
care sunt rumene, tari, sănătoase, ci vorbim de femeile din 
câmpie, de cele cu fața gălbejită“ (Obedenaru, 1873, pp. 8-9). 
Privirea severă a medicului nostru, bucureștean prin naștere 
şi cu studii medicale la Paris!, vede tot și nu înţelege nimic: 
o simplă reuniune feminină la marginea drumului, cum și 
astăzi se poate vedea peste tot în România rurală, se trans- 
formă în caz clinic. Este clar că ţăranii doctorului Obedenaru 
nu au asimilat noile coduri corporale ale burgheziei contem- 
porane. Textul este scris la începutul anului 1871 și se va bu- 
cura de o propagare de excepţie: micul tratat despre friguri 
din care face parte cunoaște o primă ediţie în franțuzeşte în 
1871 (Obâdenare, 1871), peste un an același text este publicat 
în limba română într-o revistă științifică de renume — Revista 
Șciinţifică a lui PS. Aurelian — și imediat este preluat de zia- 
rul Românul (iulie-august 1872); în sfârșit este republicat 
în 1873 sub formă de volum în 5 000 de exemplare distribuite 
pe gratis „la toate autorităţile din țară“ (Obedenaru, 1873, 
p. 2). În 1883, un nou tiraj de 5000 de exemplare va fi dis- 
tribuit gratuit acelorași autorităţi (Obedenaru, 1883, p. 2). 
Bănuim că este lucrarea medicală autohtonă cea mai popu- 
larizată la sfârșitul secolului al XIX-lea. 

Către sfârșitul deceniului opt, tânărul doctor Nicolae 
Manolescu ajunge, pentru scurt timp, medic de plasă în jude- 
tul Buzău. La doar câteva zile de la instalarea sa la post în 
localitatea Pătârlagele intră în contact cu lumea rurală pe 
care era chemat să o administreze din punct de vedere sani- 
tar fiind invitat la... „o nuntă, destul de principală ca să se 
fi adunat multă lume. Am avut sub ochi un număr însemnat 
din toate clasele societăţii și am văzut aceia ce nu mă aş- 


1. V. Gomoiu, Gh. Gomoiu, Maria V. Gomoiu, Repertor de medici, 
farmaciști, veterinari (personalul sanitar) din ținuturile româneşti, 
vol. I (înainte de 1870), Tipografia „Presa“, Brăila, 1938, p. 305. 

teptam să întâlnesc la nuntă: într-un număr de 58 flăcăi, 
am văzut la jumătate dintre ei pipernicirea, decolorațiunea 
şi zbârcirea, insuficiența de nutrițiune dând tegumentelor 
expresiunea unei bătrânețe premature și a unui lânced 
stimul juvenil și pe față, și în mișcările lor. Acestea erau cu 
atât mai aparente, cu cât ici, colo, în hora nunţii, sălta câte 
un robust cioban ori fiu de cârcimar sau primar, sub picioa- 
rele căruia părea că dârdâie pământul. În tabloul nunţii 
sexul feminin în general este și mai lipsit de expresiune ju- 
venilă și de dezvoltare, iar copiii toți cachetici — și oameni 
în adânci bătrânețe mai că n-am văzut“ (Manolescu, 1879, 
p. 553). În tabloul nunţii doctorul Manolescu descoperă ace- 
iaşi țărani anemici, subnutriţi, bolnavi... cu câteva excepţii. 
Până și un medic evreu cum pare să fie doctorul M. Roth îi 
descrie pe ţăranii români în același mod: „Dacă ne uităm în 
genere la ţăranii noștri, ei ne fac impresiunea unor oameni 
care poartă în sine germenii unei ascunse cahexii; culoarea 
feţei lor nu este brună numai ca a unui om arsă de arșița soa- 
relui, ci ea e de culoare pământoasă (a lut închisă), o nuanță 

icterică; pielile mucoase anemice; ochii fără luciu, fără voi- 
ciune; căutătura lui indiferentă și ostenită; toate mișcările 

corpului său sunt tardive [...] 'Țăranca lui este de timpuriu 

o tânără bătrână, munca, nutrițiunea insuficientă, maladiile 

cronice i-au întipărit deja stigmatul bătrâneții premature, ea 

e cu 30 de ani gârbovită, lividă la față, veștejită și ambii nu 

ajung în toate districtele la o bătrânețe înaintată“ (Roth, 
1880, pp. 133-134). Dacă doctorul G. Obedenaru consideră 

că decăderea fizică a ţăranului se datorează unei patologii 

precise, doctorii Nicolae Manolescu și M. Roth fac un pas îna- 
inte și aceeași descriere devine imaginea-tip a ţăranului român. 
În preajma Războiului de Independenţă nimeni din corpul 

medical nu îi mai descrie pe țărani ca ființe robuste și sănă- 
toase. De acum înainte, lumea țărănească este o lume a sără- 
ciei, a suferinţei fizice şi morale, a bolii și deci a morţii. Toate 

caracteristicile fizice pozitive ale ţăranului sunt împinse 
undeva în trecut, oricum înainte de 1859. 


Degenerare, depopulare, antisemitism 


În a doua jumătate a secolului al XIX-lea, medicii sunt 
printre primii care lansează în spaţiul public una dintre te- 
merile și fantasmele care vor bântui societatea românească 
până la Primul Război Mondial, dar și după aceea: dege- 
nerarea rasei românești!. Iniţial, când nu eram pe deplin 
familiarizat cu discursul medical al epocii, am avut impresia 
că tema degenerării rasei este doar una dintre temele acestui 
discurs; că medicii vorbesc despre degenerarea rasei așa 
cum vorbesc și despre igiena corporală și a vestimentaţiei, 
despre igiena locuinţei și a alimentaţiei, așa cum tratează 
problema alcoolismului. M-am înșelat. Teama de degenerare 
a rasei este generatoare de discurs medical; dacă în ultimele 
trei decenii ale secolului al XIX-lea există o explozie a lite- 
raturii igieniste în România, aceasta se datorează și credin- 
ței medicilor că rasa degenerează și că trebuie făcut ceva 
pentru regenerarea ei. Pentru a acționa însă este nevoie să 
definești răul — „relele igienice“ ale țărănimii în cazul nostru — 
şi să-l studiezi. 

Vom încerca să identificăm momentul — sau măcar să ne 
apropiem de el cât mai mult — în care conceptul de degene- 
rare a rasei este lansat în spaţiul public și apoi să îi urmărim 
pe scurt cariera până la Primul Război Mondial. Cel dintâi 
care vorbește în mod explicit de degenerarea rasei este 


1. Pentru cariera interbelică a temei degenerării rasei în cadrul 
curentelor eugeniste din România a se vedea două lucrări excelente: 
cea a Mariei Bucur, Eugenie și modernizare în România interbelică, 
Editura Polirom, Iași, 2005 și cea a lui Marius Turda, Eugenism şi an- 
tropologie rasială în România. 1874-1944, Editura Cuvântul, Bucu- 
rești, 2008. 

doctorul G. Obedenaru, care, în lucrarea sa din 1871, con- 
sideră că febrele palustre combinate cu o alimentaţie „rea“ 
nu doar împiedică înmulţirea populației, ci duc la „degene- 
rarea fizică și intelectuală a rasei“ (Obedânare, 1871, p. 23). 
Peste doi ani, alt medic, care va face o carieră strălucită în 
sistemul sanitar al Regatului, abordează subiectul celebru 
al sfârșitului de secol XIX în discursul medical autohton — 
igiena săteanului — și schițează deja toate articulațiile dis- 
cursului medical despre ţăran și despre lumea rurală. Dar 
mai interesantă este îngrijorarea pe care doctorul Grigore 
Romniceanu o arată față de situaţia ţărănimii: în vreme ce 
situaţia locuitorilor din orașe se îmbunătățește în mod 
continuu, ţăranul „e lăsat tot în starea primitivă“, dovadă 
sunt locuințele rurale și modul de alimentaţie al acestei 
populaţii. În condiţiile igienice precare în care trăiește, ță- 
ranul „va degenera cu totul și atunci cei ce vor rămâne nu 
vor fi decât niște ființe slabe și bolnăvicioase“ (Romniceanu, 
1873, p. 51). Dacă răul nu este încă generalizat, este pe cale 
să devină realitate, mai ales prin intermediul alcoolismului 
în patima căruia a căzut țărănimea din Moldova și prin 
regimul alimentar dezechilibrat al întregii populaţii țără- 
neşti: „Astfel poporul român degeneră, boalele se înmulţesc 
şi devin mult mai grave și numărul morţilor crește într-un 
mod foarte disproporționat cu al nașterilor“ (Romniceanu, 
1873, p. 155). Deja în 1873 doctorul Gr. Romniceanu conec- 
tează tema degenerării cu cea a depopulării. 

Într-un articol publicat la sfârșitul anului 1874 în ziarul 
Românul, loan G. Bibicescu, care, nefiind nicidecum medic, se 
pare că nu cunoștea lucrarea doctorului G. Obedenaru și nici 
nu citea Revista Contimporană, aminteşte un raport al me- 
dicului militar Miloteanu despre recrutarea în județul Mehe- 
dinţi, care a constatat „degenerarea acelui district“ (Blibicescu], 
1874, p. 1128). În același articol, loan G. Bibicescu va constata 
la rândul lui, bazându-se pe datele statistice ale anului 1873, 


224 DISCURSUL MEDICAL DESPRE ȚĂRAN ȘI LUMEA RURALĂ 


că în București populația românească prezintă un excedent 
al morţilor asupra nașterilor și doar populația evreiască 
reușește performanţa de a avea un excedent al nașterilor 
asupra morţilor. Evident, autorul nostru se va întreba care 
sunt cauzele acestei situaţii. „Să fie degenerarea rasei, care 
ne face puţin apți în lupta pentru existență?“ (Blibicescu], 
1874, p. 1128). Este o ipoteză de lucru pe care încearcă să o 
definească și să o argumenteze. Peste doar câţiva ani, doctorul 
A.M. Petrini publică o interesantă lucrare, al cărei titlu îl 
atrage irezistibil pe istoricul de astăzi, „Despre ameliora- 
țiunea rasei umane“, în care și el aminteşte în treacăt despre 
„degradarea fizică“ (Petrini (de Galatz), 1876, p. 21) a rasei 
şi despre „degenerarea popoarelor“ (Petrini (de Galatz), 1876, 
p. 17). În sfârșit, încetul cu încetul, conceptul de degenerare 
a rasei își găsește tot mai mult loc în scrierile medicale. Nu 
este încă un loc comun, dar va deveni într-un context social 
şi politic aparte prin intermediul unui autor și al unei lucrări. 
Autorul se numește C.I. Istrati, iar lucrarea care va impune 
definitiv conceptul în conștiința publică românească se 
numește O pagină din istoria contimpurană a României din 
punctul de videre medical, economic și naţional și apare în 
1880. Întreaga lucrare este dedicată de fapt subiectului care 
ne interesează. Pe 500 de pagini, doctorul Istrati încearcă să 
răspundă la o simplă întrebare: „rasa română din ţara noastră 
degenerează sau nu?“ (Istrati, 1880, p. 106). Nu cred că este 
nevoie să spun că doctorul C.I. Istrati este convins că degene- 
rarea rasei este reală. Oricum, termenul de „degenerare“, sau 
„degenerescență“, apare în lucrarea doctorului Istrati nu mai 
puțin de 55 ori; este conceptul-cheie al analizei autorului. 

De altfel, anul 1880 este crucial pentru evoluţia concep- 
tului pe care îl avem în vedere: exact în acest moment sunt 
lansate în spaţiul public, simultan, un număr impresionant 
de scrieri ce tratează problema degenerării rasei și a temei 
asociate, și anume depopularea României: lucrarea amintită 

a doctorului C.I. Istrati, textul unei conferințe despre mișcarea 
populației în România al lui loan G. Bibicescu (Bibicescu, 1880), 
discursul de recepție la Academia Română al doctorului 
Iacob Felix!, dedicat de asemenea depopulării, și în sfârșit 
lucrările doctorilor evrei M. Roth (Roth, 1880) și, puţin mai 
târziu, S. Mendelssohn (Mendelssohn, 1881). Se pare că în 
1880 problema care ne interesează era de actualitate. 

La noi, ca în întreaga Europă de altfel, problema degene- 
rării rasei, este un adevărat limbaj reconstruit la infinit de 
ştiinţele sociale și care se aplică unui adevărat caleidoscop 
de concepte și obiecte?; de aceea, în funcţie de contextul so- 
cial, problema degenerării poate îmbrăca adevărate forme 
naţionale. În România, problema degenerării rasei nu poate 
fi separată de toate marile probleme sociale ale celei de-a 
doua jumătăţi a secolului al XIX-lea și nici nu poate fi înţe- 
leasă făcând abstracţie de „chestia țărănească“ și de proble- 
ma evreiască. Cum nu poate fi înţeleasă în afara dezbaterilor 
demografice ale epocii. S-a spus că problema depopulării 
constituie specificul francez al degenerării raseis; la fel de 
bine, fantasma depopulării este un element constitutiv al 
temei degenerării în România. Doar că aici concurența de- 
mografică este mai puţin externă, europeană, și mai mult 
internă. România este amenințată, din interior, mai degrabă, 
de către „străini“ în general și în particular de către evrei. 
Degenerarea rasei în România ia forma concurenței demo- 
grafice pe care evreii o fac populaţiei autohtone și probabil 


1. Iacob Felix, „Despre mișcarea populației României“, în Octavian 
Buda (coordonator), Despre regenerarea şi... degenerarea unei naţiuni. 
Discursuri inaugurale medicale în vremea lui Carol I, 1872-1912, 
pp. 41-69. 

2. Daniel Pick, Faces of Degeneration. A European Disorder, c. 1848-— 
1918, Cambridge University Press, 1989, pp. 7-15. 

3. Gerard Jorland, Une société à soigner. Hygiene et salubrité pu- 
bliques en France au XIX" siècle, Gallimard, Paris, 2010, p. 153. 

că acesta ar putea fi specificul românesc al problemei care 
ne interesează. 

Am văzut mai sus că după 1870 medicii atrag atenţia asu- 
pra procesului de degenerare a rasei, pe care la început îl 
constată în decăderea tipului fizic al ţăranului român. Dar 
degenerarea nu este niciodată individuală, ea este o boală a 
corpului social cu simptome și cauze specifice pe care medicii 
încearcă să le identifice și să le circumscrie. Știm din capitolul 
precedent că a identifica simptomele și a stabili etiologia unei 
boli sunt etapele obligatorii ale definirii maladiei și condiția 
prealabilă a vindecării ei. Acesta este demersul intelectual 
care precedă abordarea oricărei maladii, fie ea și socială. 
Prin intermediul medicilor din a doua jumătate a secolului 
al XIX-lea, pot fi urmărite nașterea și evoluţia acestei fan- 
tasme. Se începe, în mod natural, cu simptomele sau cu mani- 
festările. Altfel spus, ce elemente iau în calcul medicii când 
afirmă tranșant că rasa română degenerează? În primul rând, 
o populaţie degenerează sau se află în stare de degenerescență 
atunci când suferă din punct de vedere demografic. Primul 
semn al degenerării este stagnarea, sau, și mai rău, descreș- 
terea populaţiei. Dar, în România, primele recensăminte ale 
populaţiei datează din 1860 și 1899. În 1905, când publica 
rezultatele definitive ale recensământului din 1899, Leonida 
Colescu nu se sfia să afirme: „Din diferite împrejurări Ro- 
mânia nu posedă până astăzi o numărătoare sistematică și 
exactă a locuitorilor săi.“! Din păcate, nici măcar recensă- 
mântul din 1899 nu a fost o „operaţiune de o exactitate ab- 
solută“?, ne anunţă autorul și coordonatorul său, dar este clar 
superior, din punctul de vedere al metodei și deci al acurateţei 
rezultatelor, celui din 1859; ca să nu mai vorbim de recen- 
sămintele din 1884, 1889 și 1894, care sunt recensăminte 


1. Leonida Colescu, Analiza rezultatelor recensământului general 
al populaţiei României de la 1899, Institutul Central de Statistică, 
București, 1944, p. 8. 

2. Ibidem, p. 17. 

fiscale și pe care Leonida Colescu le consideră „foarte slabe“. 
În consecință, în lipsa unor date statistice sigure, orice ma- 
nipulare a cifrelor oficiale a fost posibilă, orice fantasme și-au 
găsit justificarea. Chiar analiza ulterioară a recensământului 
din 1860 a fost denaturată, o știm tot datorită lui Colescu, 
care, în stilu-i critic caracteristic, desființează calculele 
domnului Petrescu, „loco-ţiitorul de cap al oficiului statistic 
din 1865“, ce „admitea drept exactă populaţiunea obținută 
pentru Muntenia în sumă de 2400 921 locuitori, dar aceea a 
Moldovei de 1 463 927 o considera prea mică și după anumite 
calcule, al căror secret nu ni-l spune, ajunge la concluzia că, 
spre a avea adevărata populaţie a Moldovei, trebuia să mai 
adăugăm la cifra de sus încă 28 %. Acesta ar fi procentul care 
ar reprezenta omiterile făcute în numărătoarea locuitorilor, 
«din cauza greutăţii de a se recenzia cu exactitate popu- 
laţiunile, unde sunt cotropite de israeliți și servitori, mai 
cu osebire în comunele urbane». Petrescu, totuși, nu e con- 
secinte cu ce spune. Din compoziţiunea rezultatelor recen- 
sământului, publicate de Negruzzi în Moldova și de Martzian 
în Muntenia, cu cele admise de Petrescu se constată că 
acesta a sporit în județele din Moldova cifra românilor, nu 
pe aceea a israeliților cu 33—40 %, fără să dea vreo expli- 
cațiune, care să justifice variațiunile de la un județ la altul. 
Cu modul acesta, Petrescu stabilește populațiunea României 
în 1859 la 4424961 locuitori, cifră care s-a admis multă 
vreme drept bună și oficială“. Dacă asemenea manipulări 
de cifre sunt făcute, e drept, în 1865, de înalţi funcţionari 
ai oficiului de statistică, ce se poate spune de medici, care 
nu au nici cunoștințele și nici rigoarea manipulării cifrelor 
statistice! În mâinile și minţile lor, aceste cifre sunt remo- 
delate în funcţie de scopul urmărit, uneori, cum se va vedea, 
dincolo de limita bunului-simț. Deși în ultimele patru decenii 


1. Ibidem, p. 9. 
2. Ibidem, pp. 7-8. 

ale secolului al XIX-lea recensămintele sunt doar două, datele 
statistice nu lipsesc, dimpotrivă! Există birouri statistice la 
Ministerul de Interne, la cel de Justiţie (din 1889), la Mi- 
nisterul Agriculturii, industriei și comerțului (din 1883), la 
Finanţe (1903)!, practic peste tot. Pe măsură ce ne îndreptăm 
spre sfârșitul secolului, dezbaterile din viața publică, reflecția 
științifică şi cea administrativă sunt impregnate de date de 
natură statistică. Discursul medical nu face excepție. Suntem 
mai puţin interesaţi de valoarea de adevăr a statisticilor 
epocii, cât mai ales de modul în care sunt manipulate datele 
statistice în diverse scopuri. 

Să ne reamintim că semne ale degenerării rasei sunt stag- 
narea populaţiei sau descreșterea ei. A populaţiei în ansamblu 
sau a unor categorii sociale. Deja în 1873 doctorul Gr. Romni- 
ceanu conectase tema degenerării populaţiei românești cu cea 
a depopulării României; medicul este convins de existența 
unui real pericol demografic rural, căci, „lăsaţi astfel cum îi 
vedem astăzi, ei [ţăranii] vor pieri pe fiecare zi, într-un număr 
incomparabil mai mare decât nașterile, și această descreștere 
a populaţiunii rurale va fi vătămătoare statului român, nu 
numai din punctul de vedere naţional, dar și din punctul de 
vedere economic“ (Romniceanu, 1873, p. 51). Este drept că 
pentru doctorul Romniceanu scăderea populaţiei rurale este 
doar o credință, ea nu este demonstrată științific prin date 
statistice, ceea ce în anii 1870, sunt convins, nu o face mai pu- 
ţin credibilă. Cele dintâi semnale de alarmă privind dezolanta 
forță demografică a populaţiei românești vin de unde nu ne-am 
fi așteptat: din analiza mișcării populaţiei în București. Primul 
text care ridică această problemă? și care întrebuințează date 


1. E.C. Decuseară, „Organizarea statisticei în România“, în Revista 
de drept public, anul IV, 1929, no. 3—4, pp. 538-540. 

2. Doar o cercetare exhaustivă a presei epocii, ceea ce noi nu am 
realizat, va putea stabili cu certitudine data apariției temerilor de 
natură demografică. 

statistice este articolul din ziarul Românul al lui I.G. Bibicescu 
dedicat analizei mișcării populației Capitalei în anul 1873. 
Datele statistice brute îi dezvăluie autorului nostru o realitate 
dureroasă „care ne deşteaptă vii îngrijorări pentru viitorul 
nostru național“: un excedent de peste 3000 de decese în 
raport cu numărul nașterilor. O scurtă privire în trecut relevă 
de asemenea un constant spor natural negativ începând din 
1867. Concluzia vine de la sine: „trecem prin o criză teribile, 
prin una din acele crize, din care popoarele rareori ies trium- 
fătoare“ (B[ibicescu], 1874, p. 1128). O analiză a indicilor 
mortalităţii și ai natalității după religii va constata ceea ce 
va deveni un laitmotiv al discursului demografic al medicilor 
din ultimele decenii ale secolului: toate comunitățile religioase, 
cu excepția israeliților, au o rată a mortalității mai mare decât 
rata natalității. Altfel spus, făcând abstracţie de evoluția 
numerică a populației prin imigrație și emigrație, numărul 
românilor scade, pe când cel al evreilor crește! Iată un fapt 
care, crede domnul I.G. Bibicescu, ar trebui „a mai domoli 
zelul acelora care ne anunţă pe toată ziua că suntem în progres 
constant și susținut, că toate fericirile imaginabile s-au 
revărsat cu abundență asupra României“ (Blibicescu], 1874, 
p. 1128). Viziunea lui pesimistă se încadrează perfect în vi- 
ziunea politică a unui ziar liberal aflat în 1874 în opoziție. Dar 
ar fi greşit să reducem întreaga discuţie la interesele jocului 
politic. Discursul medical în ansamblu și mai ales tema de- 
generării rasei pot fi integrate, și deci manipulate, atât în 
discursul politic conservator, cât și în cel liberal. Bătălia pentru 
București continuă însă! În raportul asupra stării sanitare a 
Capitalei pe 1875, doctorul Iacob Felix amintea că „în mai 
multe rânduri a fost exprimată în public temerea că popula- 
țiunea Bucureștilor scade din cauza disproporțiunii între 
nașteri și între decese“ (Felix, 1876, p. 62); el nu împărtășește 
această temere și o pune în mare parte pe seama erorilor 
înregistrărilor statistice ale nașterilor — o subevaluare 

statistică a nașterilor — și o supramortalitate datorată în parte 
înregistrării în oraș a deceselor garnizoanei București. În anul 
următor ia sfârșit seria excedentelor negative ale populaţiei 
Capitalei și doctorul Iacob Felix poate afirma fericit că 
„statistica mișcării populaţiei pe anul 1876 înlătură cu de 
săvârșire temerea că populația română a Bucureștilor nu s-ar 
mai înmulți prin nașteri, ci numai prin imigrațiunea din 
districte“ (Felix, 1877, p. 63). Până și populaţia românească 
crește. Optimismul doctorului Felix se dovedește exagerat, 
căci în august 1878 ministrul de interne, liberalul C.A. Rosetti, 
se arată extrem de alarmat de situația mișcării populaţiei în 
București. Deloc impresionat de micile excedente apărute în 
1876 și în 1877, este la curent cu problemele statisticii demo- 
grafice a Capitalei (subînregistrarea natalității și supraînre- 
gistrarea mortalității), dar constată „o adevărată nenorocire“ 
printr-un constant excedent al mortalității asupra natalității. 
În consecinţă, va însărcina Consiliul Medical Superior cu 
studierea cauzelor „mortalității îngrozitoare din București, și 
mai cu seamă asupra copiilor din părinți români“ (Rosetti, 
1878, pp. 5024-5025). Evident, mortalitatea evreilor îl inte- 
resează mai puţin pe ministrul de interne. Din nou intră în 
scenă doctorul Iacob Felix, care, în calitatea sa de medic-șef 
al Capitalei, publică în același an un răspuns la cererea oficială 
a ministrului de interne. Nu este la fel de alarmat ca ministrul, 
deoarece este conștient că „izvorul“ mortalității mari în 
București „se află foarte profund și că el se poate înlătura 
numai succesiv prin înaintarea civilizațiunii, prin răspândirea 
instrucţiunii și a culturii morale, prin prefacerea unor mora- 
vuri vătămătoare societății“ (Felix, 1878, p. 225). Iar igiena 
publică nu duce în mod absolut și automat la scăderea morta- 
lităţii, cum o dovedește situaţia „cartierelor infecte locuite de 
israeliți săraci“, unde totuși mortalitatea este mai mică decât 
în „stradele excentrice, aerate, cu case bune, cu curți vaste, 
locuite de români“ (Felix, 1878, p. 226). Și apoi comparaţia cu 


„DEGENERAREA RASEI ȘI PIEIREA NEAMULUI“... 231 


marile orașe europene arată că mortalitatea Bucureștiului 
este medie. În concluzie, starea demografică a Capitalei, atât 
de bine cunoscută doctorului Felix, nu este atât de gravă pe 
cât pare și se ameliorează continuu. Nu știm dacă C.A. Rosetti 
a fost satisfăcut de răspunsul medicului-șef al Capitalei sau 
dacă a consultat măcar de această dată seria rapoartelor stării 
sanitare a Bucureștiului redactate cu regularitate începând 
cu 1868 de același medic-șef. 

Situaţia Capitalei iese însă în curând din avanpostul 
dezbaterilor demografice după ce doctorii G. Flaișlen și V.I. 
Agappi au deschis în 1876 un nou front de luptă, în Moldova, 
mult mai interesant, pentru că apare mai amenințător pen- 
tru naţiune. De acum situația demografică a Moldovei ocupă 
întreaga scenă. Punctul de plecare îl constituie analizele 
mișcării populaţiei în capitala provinciei — Iașiul. În raportul 
său despre starea sanitară a orașului Iași pe 1875, medicul 
primar al orașului, dr. G. Flaișlen, constată ceea ce ne putem 
deja închipui: că la Iași, între 1866 și 1875, elementul creștin, 
adică românii, scade printr-un excedent al morţilor asupra 
nașterilor, în vreme ce evreii se înmulțesc. Concluzia nu 
este optimistă: „După ceia ce ne spun cifrele, această scădere 
a elementului creștin și această sporire a elementului 
israelit nu sunt efectul unei întâmplări, dar din contra, ele 
sunt o regulă bine observată. [...] Viitorul căutând a-l afla 
după rezultatul acestor 10 ani; trebuie să spunem că exact 
în 50 de ani în orașul Iași nu va mai fi nici un creștin și toată 
populația va fi alcătuită numai din israiliți“ (Flaișlen, 1876, 
pp. 18-19). Pericolul de fapt este maxim, consideră și doc- 
torul V.I. Agapi în lucrarea sa de doctorat, chiar dacă nu 
prevede în viitorul apropiat extincţia totală a românilor din 
capitala Moldovei: „elementul român, dacă nu va dispărea 
totalmente din Iași, cel puţin se va micșora în atâta, încât 
Iașiul să se poată considera ca o nouă Palestină, prin creș- 
terea progresivă a elementului israelit“ (Agappi, 1876, p. 15). 

Doctorul Agappi face însă și pasul următor, mutând 
analiza de pe aglomeraţia urbană a Iaşiului, mai întâi în 
judeţul Iași și apoi la nivelul întregii țări. Oriunde își aruncă 
privirea doctorul V.I. Agappi nu vede decât aceeași situație 
ca și în Iași. În judeţ, analiza mișcării populaţiei în perioada 
1869-1875 dă un sold negativ pentru creștini și pozitiv 
pentru evrei (Agappi, 1876, pp. 22-23). Iar la nivelul întregii 
țări situaţia pare să fie similară, Agappi afirmând tranșant 
în concluzia lucrării: „atât în comunele rurale, cât și în cele 
urbane, în toate anotimpurile, ca și în toate constituţiunile 
medicale, populațiunea română descrește, pe când cea israe- 
lită sporește“ (Agappi, 1876, p. 37). De acum pericolul de- 
populării are cale liberă! 

Totuși, dacă nu îl credem pe cuvânt pe doctorul V.I. Agappi 
şi aruncăm o privire asupra cifrelor pe care le utilizează el 
însuși în analiza mișcării populației României, vom observa 
un lucru ciudat: de fapt, cifrele dovedesc creșterea populaţiei 
țării! Şi nu stagnarea, și în nici un caz depopularea României 
de elementul român, cum se spunea în epocă. Pentru a sur- 
prinde evoluţia demografică a românilor, Agappi împarte 
ultimele trei decenii în două perioade distincte: între 1844 
şi 1859, creșterea populaţiei țării este de aproximativ 847 000 
de persoane, iar în următorii 15 ani — 1859-1874 —, sporul 
este de doar aproximativ 415 000 de persoane (Agappi, pp. 
1876, 26-31). Deci avem o diminuare, consistentă, e drept, 
a creșterii populaţiei și nicidecum nu putem vorbi de o scă- 
dere a ei. Pe de altă parte, este adevărat că anii 1866 și 1873 
prezintă un spor natural negativ, cu impact major, se pare, 
asupra fantasmei depopulării României. 

Cu un an înaintea apariției lucrării doctorului Agappi, 
economistul Petre S. Aurelian publică cunoscuta sinteză 
Terra nostra, în care se apleacă și asupra mișcării populaţiei. 
Spre surprinderea istoricului de astăzi, când P.S. Aurelian 
pune faţă în față excedentul natural al anilor 1865 și 1871, 

şi el vorbeşte de „descreșterea populaţiunii“ doar pentru că 
în 1871 excedentul era cu 8305 unități mai mic decât cel din 
1865. Este adevărat că cifrele brute pe care le compară sunt 
descrescătoare: în 1865, excedentul natural este de 38 739 
de unităţi, pe când în 1871 el scade la 30 434 de unităţi (Au- 
relian, 1880, p. 16), dar ambele cifre sunt pozitive, dovedind 
de fapt creșterea populaţiei. Și el va atrage atenţia asupra 
ratei mari de creștere a populaţiei evreiești în unele orașe 
ale Moldovei: în 1871, „în orașul Botoșani s-au născut 528 
ortodocși, iară israeliți 671; în lași numai 1099 ortodocși, 
iară israeliți 1999; în Roman 268 ortodocși și 272 israeliți; 
în Fălticeni 126 ortodocși și 275 israeliți, adică îndoit și 
jumătate decât românii; în Dorohoi 198 ortodocși și 322 
israeliți. Astfel dară, în patru orașe capitală ale țării naște- 
rile de copii români sunt inferioare celor de copii israeliți!“ 
(Aurelian, 1880, p. 20). Dar nu doar nașterile dovedesc asen- 
dentul demografic al populaţiei evreiești în orașele Moldovei, 
ci și raportul dintre mortalitate și natalitate din aceleași 
orașe dovedește că „pe când populațiunea română descrește, 
israeliții se înmulțesc“. Fenomenul nu este întâmplător și 
P.S. Aurelian este convins că „pentru noi, românii, în parti- 
cular, chestiunea populațiunei este o chestiune de existență 
şi de mărire naţională“ (Aurelian, 1880, p. 25). 

Vedem că în preajma Războiului de Independență tot mai 
mulți membri ai elitei intelectuale încep să susţină teza 
depopulării ţării. Nu toţi, deocamdată. O viziune dacă nu 
optimistă, măcar mai puțin apocaliptică o au I.G. Bibicescu 
și doctorul Iacob Felix. În 1880, într-o conferință dedicată 
tocmai mișcării populaţiei României între 1870 și 1878, I.G. 
Bibicescu încearcă să răspundă la întrebarea simplă dacă 
populaţia României a crescut sau nu în acest interval. În mod 
neuzual el își definește termenii: „prin creșterea poporaţiunii 
înţeleg rezultatul generațiunii spontane, nu și creșterea prin 
imigrare“ (Bibicescu, 1880, p. 31). În siajul cercetărilor din 

1874, pornește analiza cu un studiu de caz având ca subiect 
Capitala, unde excedentul este negativ, continuă cu populaţia 
urbană, care prezintă o situaţie demografică identică, și 
încheie cu populaţia rurală, singura care reînclină balanța 
demografică spre creștere, trăgând după ea populaţia întregii 
ţări. În concluzie: țăranul român „întreține în stat preponde- 
rența numerică a elementului românesc și o crește necontenit. 
Deci, cu drept cuvânt, ţăranul trebuie să fie numit «temelia 
casei naționale»“ (Bibicescu, 1880, p. 47). lată deci un argu- 
ment în plus pentru importanţa pe care o are țăranul și deci, 
„chestia rurală“ în România modernă. 

În același an, Iacob Felix este recompensat pentru înde- 
lunga sa carieră medicală și științifică în România: devine 
membru al Academiei Române. Iar discursul său de recepție 
tratează problema cea mai arzătoare a corpului medical al 
epocii: mișcarea populației. Spiritul critic și pozitivist al doc- 
torului Iacob Felix este confirmat chiar din primele rânduri 
ale discursului de recepţie: doctorul Felix nu contestă faptele 
evidente, pentru că datele statistice arată clar că „populaţia 
României crește într-o proporţie foarte mică, nu numai prin 
imigrație, ci mai cu deosebire prin nașteri. Sporirea prin naş- 
teri nu se observă numai la populaţia totală a țării, ci și în 
parte la populația românească. La români, ca la străinii așe- 
zaţi în România, există un excedent al nașterilor asupra 
deceselor“!. Iar sporul natural al populaţiei autohtone se 
datorează din nou populaţiei rurale, în faţa căreia autorul 
nostru se înclină: „Țăranul, care suportă cea mai mare parte 
a sarcinilor publice, care contribuie la satisfacerea nevoilor 
statului în modul cel mai larg, și cu munca, și cu sângele lui, 
menţine aproape singur progresul numeric al naţiunii române, 


1. Iacob Felix, „Despre mișcarea populaţiei României“, în Octavian 
Buda (coordonator), Despre regenerarea și... degenerarea unei naţiuni. 
Discursuri inaugurale medicale în vremea lui Carol I, 1872-1912, 
Editura Tritonic, București, 2009, p. 42. 

deși societatea îi dă în schimb îngrijirea administrativă și 
civilizatoare cea mai imperfectă.“! Se pare că suntem pe 
drumul cel bun, ceea ce trebuie să-l fi indignat pe doctorul V.I. 
Agappi. Noul membru al Academiei identifică precis calea și 
cauzele urmate de fantasma depopulării în deceniul anterior: 
autorii generalizează nepermis rezultatele observaţiilor 
privind mișcarea populaţiei obținute în câteva studii de caz 
urbane și particulare și compară constant sporul natural al 
autohtonilor și al evreilor, în aceleași studii de caz. Cu alte 
cuvinte, situația demografică a celor două orașe mari din 
România de atunci și a alte câteva centre urbane din Moldova 
este generalizată nepermis la nivelul întregii țări. 

O analiză mai lucidă a literaturii depopulării nici astăzi 
nu poate fi făcută. Dar, după trecerea în revistă a tabloului 
demografic din Europa civilizată, situația demografică a 
României nu este ceea ce ar fi trebuit să fie și fantasma 
depopulării întunecă rațiunea omului de știință: „Populaţia 
României se înmulțește într-o proporţie cu mult mai mică 
decât aceea a altor țări; România este, așadar, amenințată 
de depopularerelativă, care vatămă interesele ei vitale. Acest 
rău se află deocamdată într-un stadiu care se mai poate 
remedia, luând însă dimensiuni mai mari și transformân- 
du-se în depopulare absolută, ea ar putea compromite viitorul 
statului român'“2. Să remarcăm că nici doctorul Iacob Felix, 
nici publicistul I.G. Bibicescu, chiar dacă nu manipulează în 
sens negativ datele statistice, chiar dacă sunt dotați cu bun- 
simţ și cu un spirit critic sănătos, nu par mai puţin îngrijorați 
decât contemporanii lor de viitorul demografic al României. 
Teama există, viitorul este incert. 

Cum spuneam, tema degenerării rasei și implicit cea a 
depopulării sunt impuse definitiv în discursul medical de im- 
pozantul volum din 1880 al doctorului C.I. Istrati. Iar spiritul 


1. Ibidem, p. 44. 
2. Ibidem, p. 68. 

lucrării doctorului Istrati este cu totul altul decât al confra- 
telui Iacob Felix. Încă din primele pagini autorul prezintă o 
imagine a României cu lumini și umbre, o Românie duală — 
a progresului, dar și a decadenței: „Suntem dar acum o ţară, 
o ţară ce a făcut în multe privințe progrese enorme, suntem 
în fine azi o naţiune, pe când până ieri eram un popor cu 
aspirații, dar divizat și neconsiderat. Ar trebui dar să fim 
fericiţi, viitorul nostru ar trebui să pară asigurat, și asigurată 
ar trebui să fie prin urmare și viața elementului român de 
la Dunărea. Dar observând mai de aproape lucrurile, videm 
că tributul îl plătim și astăzi și mai mare încă. Existenţa 
noastră este tot atât de nesigură, și ziua de mâine este tot 
atât de spăimântătoare prin faptul că mâine putem dispă- 
rea. [...] Ceva mai mult, dacă existenţa noastră politică nu 
este sigură, dar mai nesigur pare astăzi și viitorul nu numai 
al ţării noastre, dar a elementului român chiar, prin faptul 
necontenitei sale descreșteri, prin faptul degenerării sale, 
prin faptul teribil al marei imigraţii ce se face neîncetat și 
puternic în ţara noastră, în care elementul român dispare 
în raport cu înmulțirea elementului străin!“ (Istrati, 1880, 
pp. VII-VIII). 

Dar nu despre viitorul luminos al României își propune 
doctorul C.I. Istrati să vorbească în lucrarea citată, ci despre 
pericolele ce amenință România modernă, despre cauzele 
acestora și evident despre remediile ce se pot aduce. Înainte 
de toate însă trebuia stabilit dacă populația României crește, 
este staționară sau descrește, iar în acest scop autorul pur- 
cede la o analiză a cercetărilor demografice de la noi. Este 
la curent cu lucrările doctorilor V.I. Agappi și Iacob Felix, 
dar nu îl uită nici pe I.G. Bibicescu. Or, dintre toți autorii 
citați doar V.I. Agappi susține că populaţia României des- 
crește, în vreme ce Iacob Felix și I.G. Bibicescu vorbesc de o 
creștere a populaţiei, chiar dacă modestă. Iar doctorul C.I. 
Istrati pare convins că cei din urmă greșesc. Dar cum să 

demonstreze acest lucru? Stratagema este destul de simplă: 
toți autorii amintiţi şi-au bazat concluziile pe analize reali- 
zate în intervale scurte, care pot falsifica viziunea de an- 
samblu. În consecință, autorul extinde intervalul temporal 
al analizelor statistice de la 1859, când constată 57,5 morți 
la 100 de născuţi, până la 1878, când datele statistice atestă 
101,7 morţi la 100 de născuţi. Trendul sporului natural este 
deci descendent, iar pentru anul 1878 este deja negativ. 
Descreşșterea populaţiei, dacă nu este prezentă, ameninţă în 
mod sigur, crede doctorul Istrati, viitorul apropiat, pentru 
că, dacă trendul se păstrează, raportul dintre mortalitate și 
natalitate va fi în 1899 de 171 de morţi la 100 de născuţi! 
Terifiant! După parcurgerea întregii literaturi medicale 
demografice şi potrivit propriilor aprecieri, doctorul C.I. 
Istrati ajunge la o concluzie clară, pe care o justifică într-un 
mod atât de neclar: aceasta ar fi că „populaţiunea nostră 
descrește într-un mod constant și că o medie ce s-ar face cu 
câţiva din acești ani și chiar cu o serie de mai mulţi ani după 
cum a făcut-o D-nu Dr. Felix și I. Bibicescu nu poate fi luată 
ca un factor constant al creșterii populațiunii noastre din 
cauză că nu este bazată pe termeni ce ar diferenţia puţin 
între dânșii, dar numai pe termeni constant descrescânzi ce 
nu pot a ne proba altceva decât câtul cu care descrește, iar 
nu creşte populaţia noastră, căci ei sunt niște puncte inter- 
mediare ce pleacă de la ani fericiți pentru prosperitatea și 
fericirea țării românești, trecând necontenit, cu cât ne apro- 
piem de actualitate, la rezultate mai mult ca funeste, pentru 
țara noastră“ (Istrati, 1880, p. 72). 

Eu trebuie să mărturisesc că am pierdut șirul demonstra- 
tiei lui C.I. Istrati, care totuși e clar că transformă, ca și P.S. 
Aurelian sau doctorul V.I. Agappi, o creștere tot mai anemică 
a populaţiei României într-o descreștere. Pentru toți autorii 
citați, cu excepţia lui Iacob Felix, e la fel de clar că golirea 
României de elementul autohton este însoțită de o repopulare 
cu străini în general și mai ales cu evrei. Nimeni nu o spune 


238 DISCURSUL MEDICAL DESPRE ȚĂRAN ȘI LUMEA RURALĂ 


mai bine decât doctorul Istrati: „Această descreștere con- 
stantă a populaţiunii țării noastre este cu atât mai impor- 
tantă pentru noi, românii, căci dacă pământul nostru părintesc 
pare că se transformă într-un mormânt pentru neamul nostru, 
el din contră este o râzătoare grădină în care străinii și cu 
deosebire israeliții se înmulțesc într-un mod prodigios. [...] 
Acum câțiva ani s-a zis că așiul va deveni un oraș ovreiesc. 
Faptul e îndeplinit. Același lucru se poate zice acum și de 
București, care furmică nu numai de tot soiul de streini, dar 
în special de ovrei [...], capul, inima ţării fiind înstreinate, 
corpul va urma natural această tendinţă. Jumătate din acest 
corp e deja putred prin gangrena ovreiască. Restul furmică 
de bulgari, greci, ovrei!“ (Istrati, 1880, pp. 73—74). 
Antisemitismul său este fervent, ca și cel al doctorului 
V.I. Agappi, de altfel, iar I.G. Bibicescu nu este departe de 
cei doi. Rămâne doar doctorul Iacob Felix, în scrierile căruia 
nu se pot depista accente antisemite, dar nici filosemite; este 
un exemplu de inaderență la ideologia antisemită a elitei 
românești. În cazul său explicația este destul de simplă: 
provine dintr-o familie evreiască din Boemia de Nord. La 
începerea studiilor universitatre se declară de religie mozaică, 
însă înainte de 1858, când se stabilește în Ţara Românească, 
se creștinează. Înțeleaptă decizie. Poate de aceea, de-a lungul 
întregii sale cariere, păstrează o tăcere absolută asupra 
perioadei de dinaintea stabilirii în ţară!. Chiar și așa, apar- 
tenența sa etnică poate fi cu ușurință bănuită din cauza 
prenumelui — Iacob. Exact din acest motiv doctorul Iuliu 
Theodori crede că doctorul Felix este „israelit de națiune“ și 
în consecință nu încurajează căsătoria surorii sale, Olimpia, 
cu acesta?. lată că doctorul Iacob Felix avea toate motivele 
din lume să-și ascundă identitatea etnică. Ceea ce nu l-a 


1. G. Brătescu, Doctorul Iacob Felix. Savantul şi înfăptuitorul, 
Editura Viaţa Medicală Românească, București, 2004, pp. 11-12. 
2. Ibidem, pp. 85-87. 

împiedicat totuși ca, prin muncă asiduă, dar și cu ajutorul 
lui Carol Davila, să urce treaptă cu treaptă în ierarhia sis- 
temului sanitar al României, până în vârf. 

Avalanșa de scrieri dedicate problemelor demografice din 
preajma anului 1880, în care am văzut că se pune tot mai ac- 
centuat problema depopulării României de „elementul autoh- 
ton“ şi progresiva lui înlocuire cu „elementul evreu“, dacă 
păstrăm limbajul epocii, nu putea să nu declanșeze reacția 
medicilor evrei. Și, într-adevăr, am putut depista două lucrări 
care răspund, într-un fel, valului de antisemitism demografic 
şi medical al epocii. O primă lucrare, a doctorului M. Roth, 
încearcă să explice lucrurile de pe partea cealaltă a baricadei 
ideologice; ea nu neagă datele statistice și deci teza principală 
a medicilor români, ci doar se străduiește să explice rațional 
din ce cauză creștinii, adică românii, au o mortalitate atât 
de ridicată comparativ cu a evreilor. M. Roth este chiar adep- 
tul tezei degenerării rasei autohtone și chiar al tezei de- 
populării României; ca și medicii români, este convins că „nu 
este deloc exagerată teoria emisă de mai mulți că, dacă nu 
se va îndrepta starea lucrurilor actuală esistinte a ţăranului, 
va veni timpul când se va stinge cu totul această populaţiune, 
singura reprezintantă a elementului pur național și nealte- 
rat...“ (Roth, 1880, p. 98). Cum lucrarea doctorului Roth este 
dedicată cauzelor depopulării, nu insistăm asupra ei. În 
schimb, lucrarea doctorului S. Mendelssohn este de o altă 
factură; ea se vrea o replică la discursul de recepţie al docto- 
rului Iacob Felix și mai ales la concluzia pesimistă a acestuia. 
Punct cu punct, doctorul Mendelssohn demontează demon- 
straţia statistico-demografică a doctorului Felix, ajungând la 
următoarea concluzie, care în mod sigur a scandalizat multe 
spirite ale vremii: „Este pe deplin arbitrară și nicidecum 
întemeiată pe datele statistice susținerea că România este 
amenințată de o depopulaţiune relativă care ar putea deveni 
absolută. Am dovedit mai sus că în cei din urmă nouă ani 

populaţiunea României a crescut în minimo cu 3,7 la mie pe 
an, cu toate că a fost bântuită de diferite epidemii în anii 
1873 și 1874 și a suferit de urmările ultimului război în anul 
1879. Am dovedit mai departe că în ceilalţi șase ani, care nici 
ei n-au fost normali, excedentul de nașteri la populațiunea 
din România a fost în proporție aproape egal cu acela din 
Austria și Italia. Faţă de aceste fapte pozitive este cu totul 
de neînțeles cum se poate vorbi de o depopulaţiune relativă 
care ar putea deveni absolută“ (Mendelssohn, 1881, p. 37). 

Interesant este că lucrarea și atitudinea doctorului Iacob 
Felix, atât de echilibrate în fond, sunt atacate atât de medicii 
evrei, cât și de cei români, doctorul C.I. Istrati reproșşându-i 
de pildă viziunea prea optimistă asupra depopulării: „Se pare 
că temerea unei descreşșteri constante, posibilitatea unei 
calamităţi naţionale, a influențat întru atât pe D-nu doctor 
Felix, încât concluziunea sa, cu cât s-ar părea de tristă și 
descurăjatoare, totuși să-mi permită D-sa a spune că nu pre- 
zintă decât într-un mod palid încă adevărata și trista stare 
în care ne aflăm“ (Istrati, 1880, p. 59). Atitudinea de mijloc 
a doctorului Iacob Felix dovedește încă o dată că în problema 
degenerării și depopulării te poţi situa ori de o parte a bari- 
cadei, în tabăra „națională“, ori de cealaltă parte, în tabăra 
„evreiască“: la mijloc înseamă în vârful baricadei și deci supus 
tirului tuturor. De fapt, problema degenerării nu este decât 
forma pe care naționalismul ambiant al epocii o ia în cazul 
particular al discursului științific medical. Paradigma naţio- 
nală atotstăpânitoare are capacitatea extraordinară de a topi 
în forma proprie întregul spirit public al vremii, discursul 
științific nefăcând excepţie. 

După momentul 1880, lucrurile par să se așeze, temerile 
par să se calmeze. Aceasta nu înseamnă că tema degenerării 
rasei și a depopulării dispar din scrierile medicale, doar că 
deceniul nouă pare mai calm, poate și pentru că semnale de 
alarmă ca ale doctorului C.I. Istrati se vor dovedi false: anul 

1878 este ultimul de până la Primul Război Mondial când 
există un spor natural negativ. Începând cu 1880, sporul 
natural este constant pozitiv şi cu valori tot mai mari. Să nu 
ne închipuim că, dacă cifrele statistice dovedesc an de an o 
creștere a populaţiei Regatului, temerile sociale pe care le 
avem în discuţie dispar ca prin minune! Ar fi prea rațional. 
Pericolul evreiesc e tot acolo; după mijlocul deceniului nouă, 
pelagra începe să fie percepută ca un pericol naţional și va 
exista un interes tot mai mare pentru starea sanitară și 
socială a țărănimii; alcoolismul face ravagii. Pericolul în sine 
nu dispare, doar forma în care acesta se manifestă se modifică. 

Ultimul deceniu al secolului al XIX-lea este dominat de 
figura doctorului Iacob Felix, care, în aproape toată această 
perioadă fusese directorul Serviciului Sanitar al Regatului. 
Or, am remarcat deja atitudinea sa echilibrată în privința 
depopulării și implicit a problemei evreiești. Se subînțelege 
că în rapoartele ce le publică în vremea directoratului său 
nu va încuraja în nici un fel propagarea temei degenerării 
rasei și a celei asociate, a depopulării, în discursul medical. 
De fapt, nici nu existau motive. Este semnificativă fraza cu 
care începe ultimul dintre rapoartele directoratului său, care 
este însă și cel mai cuprinzător: „Proba cea mai sigură a pro- 
gresului material al statului român ne-o dă statistica popula- 
țiunei sale; ea constată înmulțirea normală a populațiunei 
române în totalitatea ei, mai ales a celei rurale; ea înlătură 
îngrijirile manifestate ici-colo prin presă și chiar de la tribuna 
Parlamentului, că rasa română ar fi degenerând; ea arată 
că îmbunătăţirea încet crescândă a stărei fizice a poporului 
ne asigură nu numai o progenitură destul numeroasă, dar 
și destul viguroasă pentru apărarea patriei“ (Felix, 1899, I). 

În 1899, pentru Iacob Felix, problema degenerării rasei 
și cea a depopulării practic nu mai există. Că viziunea sa 
optimistă era corectă o dovedesc și evoluţiile statistice de la 
începutul secolului al XX-lea, când ascensiunea demografică 
a Regatului e fulminantă: sporul natural e pozitiv, în cifre 

absolute tot mai ridicate, astfel încât în 1904 depășește cifra 
magică de 100 000 de unități. Doctorul Al. Obregia pare la 
fel de mulțumit și de optimist ca și doctorul Felix, datele 
statistice ale anului 1906 erau excelente: „anul 1906 ne-a 
dat excedentul natural de 103 394 locuitori având sporul de 
15,9 %o și mortalitatea de 24,20 %o, adică cel mai bun an 
sanitar ce a avut România de la 1870 încoace, întrecând chiar 
excelentul an 1900“ (Obregia, 1907, p. XIII); vestea cea mai 
bună este că sporul natural „tinde a se fixa la 15, ceea ce ne 
pune alături de țările cele mai sporitoare din Europa“ (Obregia, 
1907, p. XIII). Cu toate acestea, doctorul Al. Obregia îndeam- 
nă la rațiune: natalitatea foarte mare nu dovedește decât 
lipsa noastră de modernitate, dar poate fi interpretată și din 
perspectiva „fenomenului descris în timpii din urmă sub 
numele de pluri-natalitatea popoarelor alcoolizate. Această 
plurinatalitate nu are nimic îmbucurător. Din numeroșii 
prunci căpătaţi, foarte mulți mor în primii ani, mulți dove- 
desc prea puţină rezistenţă în lupta pentru viață și puţini 
ies normali și vrednici a lucra la propășirea familiei și a 
statului. Și la noi e foarte mare cifra mortalităţii în primii 
ani de copilărie“ (Obregia, 1907, p. XIV). 

Marea natalitate a populaţiei românești devine un semn 
de subdezvoltare economică și culturală sau, și mai grav, un 
simptom al pătrunderii alcoolismului în societatea românească. 
Dintr-odată indicele ridicat al natalității are nu numai 
conotaţii pozitive, ci și negative. În plus, mortalitatea infan- 
tilă, cunoscută de la începuturile organizării serviciilor 
statistice în România, dar necuantificată, începe, în ultimul 
deceniu al secolului al XIX-lea și în primul deceniu al seco- 
lului următor, să trezească interesul corpului medical și, cum 
se va vedea, încetul cu încetul devine o problemă sanitară 
majoră. Nu putem să nu remarcăm în citatul de mai sus și 
un interes incipient pentru aspectele calitative ale populaţiei 
care poate avea legătură cu succesul tot mai mare al teoriilor 
eugeniste în Europa. Percepţiile demografice ale lui Iacob 

Felix de la sfârșitul carierei sunt totuși cu mult diferite de 
cele ale doctorului Al. Obregia, care aparține de fapt unei noi 
generaţii de medici. 

Viziunea demografică mai optimistă de la sfârșitul secolului 
al XIX-lea și de la începul secolului al XX-lea nu este de fapt 
împărtășită de întregul corp medical, nici măcar la vârf: Victor 
Babeș, care este unul dintre puţinii savanţi ai României 
moderne, dotat cu un spirit critic remarcabil, se lasă pradă 
tezei degenerării rasei, pericolului depopulării și antisemi- 
tismului demografic. În 1900, V. Babeș se crede îndreptăţit 
să afirme că „nu putem nega că populațiunea română arată 
semne neîndoioase de degenerare“ (Babeș, 1901, 4); degene- 
rarea totală, căci cuprinde nu numai marea masă țărănească, 
ci şi elita, care este afectată de degenerarea morală. În 
viziunea doctorului Babeș, întregul corp social este amenin- 
țat: intrând într-un adevărat cerc vicios, degenerarea morală 
a elitei provoacă degenerarea fizică a restului populaţiei. Nici 
starea demografică a naţiunii nu este de invidiat, el vorbește 
pentru anii 1898-1899 chiar de stagnare demografică, „ceea 
ce pentru un popor este identic cu degenerarea“ (Babeș, 1901, 
p. 12), deoarece vestitul spor demografic de 12-13 %o pe an 
nu s-ar datora populaţiei autohtone, ci străinilor; cu alte 
cuvinte evreilor. 

Antisemitismul demografic al doctorului Babeș este ma- 
nifest: ca mulţi alți medici ai vremii, și el constată că bătălia 
demografică pentru orașele României este pierdută de ele- 
mentul autohton, iar pericolul este maxim: „dacă ei ar rămâ- 
nea toți în ţară, după legea înmulțţirei progresive ar înlocui 
foarte curând rasa română“ (Babeș, 1901, p. 14). Dar, ca și 
doctorul Istrati în 1880, doctorul Babeș vorbește de invazia 
„ovreiască, bulgărească și ungurească“ (Babeș, 1901, p. 16). 
Evreul este doar cel mai ameninţător dintre străini. 

Problema evreiască pare să nu își fi găsit rezolvarea, ea 
rămâne adânc încastrată în spiritul public al vremii, inclusiv 
prin dimensiunea sa demografică. Lipsa recensămintelor 

favorizează fantasma invaziei; se avansează cifre extrem 
de diverse: recensământul din 1859 identifică 134 168 de evreii, 
singura evaluare care se apropie de adevăr; Fr. Dame crede, 
în 1867, că în România sunt 400 000 de evrei; peste șase 
ani, D.E. Kreţulescu scade cifra la 247 034, pe care în 1876 
dr. G. Obedenarul o ajustează la 264 800 (Felix, 1894, p. 25). 
Imediat după războiul de independenţă estimările explo- 
dează din nou: I.G. Bibicescu avansează cifra de „peste 
600 000“ (Bibicescu, 1880, p. 61), iar C.I. Istrati, care nu ci- 
tește cu atenţie lucrarea lui Bibicescu, crede că acesta 
susţine cifra de 400 000 de evrei, pe care el însă o urcă la 
600 000. Dacă evreilor le mai adaugă pe toți ceilalți străini 
stabiliți în ţară, ajunge la concluzia că din 5 000 000 de lo- 
cuitori, România numără nu mai puţin de 1000000 de 
străini: „ceea ce face în termen mediu 1 străin la 4 români! 
Să nu râdem deloc, să mi se probeze contrariul. Să nu mi 
se obiecteze copilărește că ungurii, bulgarii, armenii stabiliți 
de mult la noi, că ovreii (ceea ce e chiar ridicul) și alte rase 
sunt în parte desnaţionalizaţi. Când elemente streine vor 
fi numeroase în țară, mă tem mult că din fiecare sat de 
ungureni va ieși un apărător al Coroanei lui Sf. Ștefan; din 
fiecare ovrei va ieși un bancheraș german, lucru ce există 
deja; din fieșce care bulgar va ieși un deputat în camera de 
la Sophia!“ (Istrati, 1880, p. 88). Este evident că pentru doc- 
torul C.I. Istrati străinii din România reprezintă un pericol 
naţional, în fapt ei fiind neasimilabili. Și chiar dacă ar fi 
asimilați, ceea ce doctorul Istrati nu dorește, amestecul de 
rase nu ar fi avantajos; Istrati chiar vorbește de o „superio- 
ritate a rasei“, a celei românești, bineînțeles: „căci fără a fi 
mândri de noi, o Românie cu români de origine bulgară, spre 
exemplu, nu ar fi niciodată o nație în care să se miște fibra 


1. Leonida Colescu, Analiza rezultatelor recensământului general 
al populaţiei României de la 1899, Institutul. Central de Statistică, 
București, 1944, p. 82. 

ce se mișcă în neamul nostru! (Istrati, 1880, p. 100). Am 
stabilit, așadar, că în preajma Războiului de Independență 
teama de străini și de evrei în special crește; numărul lor 
este exagerat, rolul lor social dizolvant — de asemenea. 
Evaluările globale ale numărului de evrei din România după 
1880 sunt mai puţine. În rapoartele sale din anii 1890, 
doctorul Iacob Felix refuză să facă estimări globale ale 
numărului evreilor. Iar în 1899 are loc în sfârșit următorul 
recensământ, organizat de Leonida Colescu: la sfârșitul 
anului în România nu erau nici 600 000, nici măcar 400 000 
de evrei, ci doar 266 652 de evreil, ceea ce reprezenta 4,5 % 
din populaţia ţării. Într-adevăr, evreii constituiau 19 % din 
populația urbană a României și 38,7 % din populaţia urbană 
a Moldovei?, iar dacă se compară rata de creștere a popula- 
ției după religii între cele două recensăminte — din 1859 şi 
din 1899 —, este la fel de adevărat că rata de înmulțire a 
evreilor (prin nașteri și imigrație) este de aproape două ori 
mai mare decât a populaţiei ortodoxe: în intervalul menţionat, 
populaţia evreiască sporeşte cu 98,7 %, pe când populația 
creștină cu doar 49,8 %°. Cu toate acestea, orice s-ar spune, 
evreii constituie tot 4,5 % din populaţia țării, nu mai mult. 
Publicarea în 1905 a datelor definitive ale recensămân- 
tului din 1899 trebuie să fi calmat totuși temerile despre 
relevanța demografică a populaţiei evreiești. Însă, în Mol- 
dova, mai sunt medici care în 1910 par să gândească ca 
înainte de 1899: doctorul D. Galian din Botoşani publică în 
revista Spitalul un studiu dedicat „descreșterii populaţiunii 
din orașul Botoșani“, în care sunt prezente încă limbajul și 
argumentele folosite în urmă cu trei decenii. În primul rând, 
tema depopulării este la fel de prezentă și de amenințătoare: 
„Există în ţara românească orașe în care se înregistrează, nu 


1. Ibidem, p. 82. 
2. Ibidem, p. 85. 
3. Ibidem, p. 82. 

în mod accidental, o dată sau de două ori, ci în mod constant, 
cu o regularitate aproape matematică, o disproporţiune mare 
şi alarmantă pentru viitorul neamului între numărul 
nașterilor și al deceselor populaţiunei indigene“ (Galian, 
1910, p. 473). Iar dacă sporul natural al populaţiei românești 
în cei 10 ani analizaţi — 1898-1907 — este negativ, cel al 
populaţiei evreiești este constant pozitiv; nimic nu pare să se 
fi schimbat, cu excepția faptului că doctorul D. Galian nu iese 
din cadrul strict al cercetării sale — orașul Botoșani. În 1910 
nu mai poate susține depopularea României în general, ci 
doar scăderea populaţiei autohtone prin spor natural negativ 
în unele comune urbane, nimic mai mult. Se pare că activi- 
tatea lui Leonida Colescu dăduse deja roade. Iar între timp, 
şi doctorul Galian o știa deja, începuse un proces de emigrare 
a populaţiei evreiești din România, care a dus la scăderea 
ponderii populaţiei evreiești în populaţia totală a Regatului. 
Recensământul din 1912 o va dovedi. În preajma intrării 
României în Primul Război Mondial, pe baza rezultatelor 
parțiale ale noului recensământ, Leonida Colescu alungă 
norii de pe cerul demografic al României, dovedind dincolo 
de orice îndoială că populaţia evreiască din România des- 
crește: în 1912 sunt recenzați în întreg Regatul (fără Do- 
brogea Nouă, alipită prin tratatul de la București din 1913) 
239 967 de evrei, adică 3,3 % din populaţia României (Colesco, 
1915, pp. 4-5); mai puţin decât în 1899 cu 26 685 de unități, 
deci o pierdere pentru comunitatea evreiască din România 
de aproximativ 10 % în 13 ani. De fapt pierderea (prin 
emigrație) este mult mai mare, deoarece populaţia evreiască, 
între cele două recensăminte, a înregistrat an de an un spor 
natural pozitiv, iar dacă și acesta este luat în calcul, numărul 
evreilor în 1912, calculează Leonida Colescu, trebuia să fie 
de 309 822. Pierderea este deci de „aproape 70 000 de unităţi, 
sau 26 %“ (Colesco, 1915, pp. 14-15). Se pare că și „chestia 
evreiască“ era pe cale să se rezolve. 

Să revenim la o altă formă de manifestare a degenerării 
rasei, care nu este de natură demografică. Ca peste tot în 
Europa, statisticile recrutării au fost folosite pentru a de- 
monstra starea de degenerare a raselor autohtone. România 
nu face excepție. Datele oferite de recrutări, sau în statistica 
recrutării, oferă informaţii de antropologie fizică (talie, peri- 
metru toracic, greutate etc.) sau de natură patologică (scu- 
tirile pe caz de boală) ale unei grupe de vârstă a populației 
masculine a ţării. Toate acestea, însumate, sunt interpretate 
ca un foarte bun indice a ceea ce medicul militar Z. Petrescu 
numește „aptitudinea militară a poporaţiunii țării“ (Petrescu, 
1880, p. 3), iar doctorul Iacob Felix „calităţile fizice ale popo- 
raţiunii“ (Felix, 1897, p. 15). Bineînţeles că aptitudinea 
militară sau caracteristicile fizice ale populaţiei sunt într-un 
raport de inversă proporţionalitate cu starea de degenerare 
a rasei. Recrutările încep în România în 1864, însă nu sunt 
făcute de către medicii militari, ci de medicii civili şi abia 
în 1869 sunt folosiți pentru prima dată și medicii recrutori 
militari. Medicul Z. Petrescu, unul dintre ei, este părintele 
statisticii recrutării în România. În 1869, când este numit 
medic recrutor în județul Vâlcea, va constata cu surprindere 
„lipsa completă de orice lucrare, de orice notiţă statistică 
relativă la operațiunea recrutaţiunii, nu numai în districtul 
unde eram, dară în toate districtele ţării; căci după termi- 
narea operațiunei de recrutațiune voind a da seama de re- 
zultatul misiunii cu care am fost însărcinat, n-am putut afla 
în arhiva serviciului sanitar civil nici o lucrare care să-mi 
serve drept punct de comparaţiune“ (Petrescu, 1880, p. 4). 

După 1869, comisiile medicale de recrutare sunt compuse 
din nou doar de medicii civili și abia în 1874 sunt încredin- 
tate medicilor militari. De data aceasta doctorul Z. Petrescu 
va reuși să strângă de la toți medicii recrutori date care ne 
pot oferi statistica recrutării din 1874 la nivelul întregii țări. 

Lucrarea publicată în 1880 nu face decât să pună laolaltă 
strădaniile statistice ale doctorului Z. Petrescu, care nu se 
dovedește prea alarmist. În județul Vâlcea, în 1869, el consta- 
tă „oameni foarte înaintați în etate, și încă foarte sănătoși, 
foarte robuști și plini de viaţă. [...] omul muntean e voinic și 
voios, și femeia munteancă voinică și voioasă. Lectorul îmi va 
obiecta poate că sunt în contradicţiune cu rezultatul statistic 
din tablourile mele şi-mi va zice că vede prea mulți tineri 
scutiți pentru constituțiune debilă. Este adevărat, dar această 
contradicțiune nu e decât aparinte;, căci dacă vom considera 
suma de 382 tineri cu scutiri zise legale și vom nota că acești 
tineri au fost cei mai de elită, oamenii cei mai robuști, precum 
au și fost în realitate, vom vedea că nu rămân pentru alegerea 
medicală decât tinerii cei mai cruzi, cei mai slabi în com- 
paraţiune cu cei scutiți de lege. Din acești tineri rămășiță am 
căutat să fac alegerea pe cât s-a putut, și cu toate acestea 
n-am întârziat de a alege 359 recruți, tineri, foarte sănătoși 
și robuști. Din suma de 686 tineri ce mi s-au prezintat, 205 
cu constituțiune mai debilă ce i-am scutit nu sunt nici ei în 
realitate, precum și-ar imagina cineva, oameni pierduţi“ 
(Petrescu, 1880, pp. 8—9). Vedem deci care sunt capcanele 
acestui tip de evaluare și ne putem face o idee despre 
manipulările la care poate da naștere. 

Nici în 1874, când deja apele demografice sunt pe deplin 
tulburate, doctorul Z. Petrescu nu vede în județul Prahova, 
unde este numit medic recrutor, decât o populaţie ce i s-a 
părut a „fi în condițiuni hygienice satisfăcătoare, după cum 
se constată din tablourile de scutire pentru boale și infirmități; 
căci nu sunt decât prea puţine cazuri de această scutire (190) 
în raport cu numărul enorm de tineri examinațţi (3 048), şi 
chiar aceștia n-au avut decât infirmități neînsemnate“ 
(Petrescu, 1880, p. 21). Trecând însă la analiza statisticii 
recrutării în 1874 la nivelul întregii ţări, tabloul general 
este ceva mai încărcat cu nuanțe negative, căci se pare că 
nu toți medicii recrutori au întâlnit pe teren o situație 

igienică atât de fericită precum cea prezentată din proprie 
experiență de doctorul Petrescu: „din aceste tablouri se poate 
lesne constata că morbii diathesici, constituționali sau 
ereditari sunt foarte rari în localitățile de munte: în plaiuri 
şi foarte frecvente în localităţile de câmp: în plăși“ (Petrescu, 
1880, p. 39); astfel, se confirmă stereotipul despre tipul fizic 
superior al ţăranului de la munte, în comparaţie cu cel de 
la câmpie. Să ne amintim de descrierile populaţiei rurale 
din câmpie ale doctorului G. Obedenaru. Este totuși de 
remarcat că, în 1880, vocabularul lucrării doctorului Zaharia 
Petrescu nu cuprinde și termenul „degenerare“. În același 
an însă, doctorul C.I. Istrati folosește din plin statisticile 
recrutării pentru a demonstra starea de degenerare în care 
se găsește populația României. El nu este la fel de senin și 
de optimist ca doctorul Petrescu, ale cărui date statistice le 
va interpreta în sens complet contrar. În plus, doctorul C.I. 
Istrati beneficiază, „graţie bunăvoinţei domnului inspector 
general Davila“ (Istrati, 1880, p. 115), de datele statisticii 
recrutării din 1879 pentru ţara întreagă. În acest mod el 
poate să compare datele statistice pentru județul Vâlcea în 
trei ani — 1869, 1874 şi 1879 — şi pentru ţara întreagă în 
doi — 1874 şi 1879. Iar diversele remarci personale din ra- 
poartele medicilor recrutori din 1879 sunt o sursă din plin 
utilizată. Doctorul I. Nicolescu, medic recrutor în judeţul 
Muscel, descrie aspectul fizic al celor câteva zeci de cazuri 
de scutiri de talie: „Pentru statura mai mică de 1,54 metru 
s-au exclus 37 tineri, 5 dintre aceștia aveau aparența unor 
copii de 7-10 ani!“ Doctorandul Spiroiu îi povestea doctorului 
Istrati că, în același judeţ, „din comunele Nucşoara și Corbii 
s-au adus mai mulți recruți de 20 de ani, în brațe de mumele 
lor, atât erau de mici, bolnăvicioși și degenerați!“ (Istrati, 
1880, pp. 138-139). În faţa acestor mărturii și a acestor 
imagini nu mai este nevoie de nici o demonstraţie, lucrurile 
sunt clare: populația României este într-o „stare de malatie, 

de suferință, de descreștere, de degenerare, de pierzanie“ 
(Istrati, 1880, p. 139). Cu toate acestea, doctorul C.I. Istrati 
se înverșunează să demonstreze științific că imaginea pe care 
o bănuiește și de care este convins că este adevărată este și 
reală. Statisticile recrutării îl ajută din plin. Judeţul Vâlcea, 
în 1879, nu mai era ceea ce fusese în 1869: toţi indicatorii 
stării de sănătate a recruţilor se degradează — scutirile pen- 
tru infirmități cresc de la 105,6 %o la 168 %o; scutirile pentru 
debilitate și dezvoltare incompletă sunt pe același trend 
ascendent: 245,5 %o (1879), față de 177,4 %o (1869) (Istrati, 
1880, p. 118). Situaţia este alarmantă. Dar e posibil ca județul 
Vâlcea să fie un caz particular nefericit; poate că, la nivelul 
întregii ţări, statistica recrutării oferă semne pozitive. 
Speranţa este deșartă, țara întreagă urmează județul Vâlcea, 
spre marea disperare a doctorului Istrati: „ceea ce e enorm, 
ceea ce nu se observă nicăieri decât la noi, este enormul număr 
de constituţii debile, ele erau reprezentate în 1874 prin 185,2 
şi în 1879 prin 177,9. Diferenţa e mică și ea este cu atât mai 
neînsemnată cu cât rubrica dezvoltării incomplete crescu, în 
6 ani numai, de la 74,1 la 214, adică tocmai de trei ori mai 
mult! [...] Astfel, totalul recruţilor slabi și rău dezvoltați a 
fost de 259,3 la 1874, peste 6 ani această cifră a mai crescut 
încă până la 392,3, cu jumătate mai mult. Ce probează aceasta, 
dacă nu starea bolnăvicioasă, dacă nu degradarea fizică, 
degenerarea rasei noastre!“ (Istrati, 1880, pp. 123—124). 

Nu are rost să continuăm pe această cale, demonstraţia 
este făcută, concluzia este trasă. Doctorul C.I. Istrati nu are 
îndoieli, pentru el, statistica recrutării este perfect uniformă 
la nivelul întregii țări; pentru el, între 1869 și 1879, toţi 
medicii recrutori evaluează uniform cazurile de debilitate 
sau de dezvoltare incompletă, care sunt principalul său argu- 
ment; exigența medicilor recrutori nu crește în intervalul 
menționat, doar realitatea fizică a recruţilor pe care îi au 
în faţă se degradează. 

Pe calea trasată de doctorul Istrati, în deceniul nouă al 
secolul al XIX-lea, vor păși și alți medici militari. Unul dintre 
ei este medicul de batalion Ioan Dănescu, care, în 1886, 
susţine o lucrare de doctorat în medicină dedicată demo- 
grafiei și geografiei medicale. Sursele sale sunt statisticile 
recrutării, care, după 1879, sunt complete și acoperă întrea- 
ga ţară. Analiza sa se concentrază pe o perioadă de cinci ani: 
1879-1883. Ei bine, ce îi dezvăluie doctorului Ioan Dănescu 
statisticile recrutării? Aparent, o situaţie fizică normală a 
recruților, dacă se are în vedere talia medie a acestora — 
1,65 metri — și perimetrul toracic de 85 centimetri: „vigoarea 
populațiunei noastre este încă destul de puternică, [...] rasa 
se menţine“ (Dănescu, 1886, nepaginat). Din cei 188 905 re- 
cruți examinati în cei cinci ani, doar 32 968 au fost scutiți 
de serviciul militar din cauză de boală sau de infirmităţi, 
adică un procent 17,45 %, ceea ce nu este mult, recunoaște 
medicul nostru: „17 neputincioşi la 100 de voinici, în orice 
caz denotă o stare sanitară mai mult decât mulțumitoare, 
o vigoare și virilitate care ne dă cele mai temeinice speranțe 
în puterea de viață a neamului nostru, și prin urmare și în 
viitorul său“ (Dănescu, 1886, I). 

De la înălțimea mediilor statistice, imaginea de an- 
samblu este pozitivă; însă cu cât privirea coboară către 
detalii, imaginea își pierde strălucirea, este tulburată de 
marasmul tabloului patologic al respinșilor. Doar constituţia 
debilă și dezvoltarea incompletă sunt cauzele pentru care 
peste 10 000 de tineri sunt respinși; dintr-odată „calitățile 
excelente ale rasei noastre au început a slăbi“ (Dănescu, 
1886, II). În comparaţie cu anul 1874, imaginea calităţilor 
fizice ale populaţiei se întunecă și mai tare: dacă în 1874 
numărul respinșilor era de 6317, păstrând proporțiile în 
cei cinci ani analizaţi, numărul respinșilor trebuia să fie de 
31585 recruți, pe când el a fost cu 1383 unităţi mai mare. 
În concluzie, „aptitudinea militară a țării din punctul de 

vedere medical, merge scăzând“ (Dănescu, 1886, V). De aici 
şi până la dezastrul complet nu mai este decât un pas pe 
care doctorul Dănescu îl va face când va constata că, de 
pildă, comuna lugurul din Muscel abia a putut da doi recruți 
în cinci ani (Dănescu, 1886, nepaginat). În concluzie, după 
şase ani, doctorul Ioan Dănescu răspunde la întrebarea, 
retorică, de altfel, a doctorului C.I. Istrati dacă rasa română 
degenerează. „Da! Cu multă părere de rău, trebuie să ne 
convingem că rasa română din țara noastră degenerează și 
încă cu o repeziciune spăimântătoare“ (Dănescu, 1886, VII). 

Peste doi ani, alt medic militar, îndemnat de „succesul te- 
zei camaradului meu [...] dr. Dănescu“ (Gugea, 1888, pp. 11), 
alege ca subiect al propriei teze de doctorat studierea taliei 
pe baza statisticilor recrutării. Intervalul temporal al 
analizei este același ca al mentorului său: 1879-1883. După 
cum era de așteptat, și rezultatele vor fi asemănătoare. Teza 
de la care pornește doctorul Th. Gugea este aceea că există 
un raport nemijlocit între proporția celor scutiți de serviciul 
militar pe motivul neatingerii taliei minime, starea sanitară 
a populaţiei din care provin și degenerarea rasei: „În judeţele 
unde talia scundă este mai frecventă, acolo și mizeria este 
mai mare. La noi în ţară, toate aceste defecte în constitu- 
țiunea fizică a populaţiei nu se pot justifica prin diferența 
de rasă, căci deși în adevăr sunt părți din țară populate cu 
elemente eterogene, dar observaţiunile noastre personale ne 
îndrumează de a susţine că toate aceste elemente sunt în bună 
stare de dezvoltare și că degeneraţiunea fizică prin cauze de 
insalubritate a localităților nu atinge decât populațiunea 
autohtonă“ (Gugea, 1888, p. 18). 

Şi doctorul Th. Gugea se lovește de aceeași problemă de 
care se lovise și doctorul Ioan Dănescu: media taliei recru- 
ților în cei cinci ani considerați invalidează teza pe care 
autorii se înverşunează s-o dovedească: „cifrele tabelei mele 
statistice îmi dă media taliei de 1 m 65 cm la un număr de 

224 972 de tineri, câţi au fost supuși examinării medicale, 
de la 1879 și până la 1883 inclusiv, și chiar în sus de această 
medie, încă taliele înalte se cifrează cu zecimi de mii, până 
la 1 m 70 cm. Am putea zice dar că materialul nostru de 
selecţiune este în condițiuni excelente și că nu avem decât 
să-l cultivăm, favorizând condițiunile sale de dezvoltare“ 
(Gugea, 1888, p. 28). Și, cu toate acestea, nu poate să nu se 
arate îngrijorat, pentru că el știe, indiferent de ce îi arată 
tabelele sale statistice, că populaţia română degenerează; 
şi atunci plasează degenerarea acolo unde poate, adică în 
judeţele de munte, unde scutirile datorită taliei sunt mai 
numeroase: „populațiunea localităţilor noastre muntoase, 
a început de mult să degenereze, deoarece taliele inferioare 
la 1 m 54 cm a atins deja proporţiunea maximă de 70 la 1000 
şi împreună cu unele judeţe câmpene minimum de 30 la 
1 000“ (Gugea, 1888, p. 39). Este greu de înţeles în ce măsură 
proporția minimă de 30 %o dintre tinerii scutiți de serviciu 
militar pe motiv de talie reprezintă un motiv de îngrijorare 
pentru doctorul Th. Gugea și deci o dovadă certă a dege- 
nerării rasei. 

La doar un an după ce doctorul Gugea și-a susținut teza, 
adică în 1889, Nicolae Soiu, colegul său mai tânăr, își dedică 
şi el lucrarea de doctorat unei probleme de demografie me- 
dicală. Chiar dacă președintele ambelor teze este doctorul 
Zaharia Petrescu, concluziile celor două lucrări sunt destul 
de diferite. Doctorul Nicolae Soiu este, ca și președintele 
său de teză, un optimist; nimic nu îl poate convinge că rasa 
degenerează: nici numărul mare al celor respinși din cauza 
taliei prea mici, căci talia redusă a fost în mod greșit asociată 
cu condiţiile igienice precare ale populaţiei care dă asemenea 
recruți: „dacă talia înaltă ar fi pe drept considerată ca repre- 
zentând vigoarea și sănătatea, ar urma de la sine că talia mică 
să fie considerată ca criteriu al constituţiunii debile și mi- 
zeriei fiziologice; în cazul acesta este evident că proporțiunea 

taliilor mici și acea a infirmităţilor ar trebui să meargă mână 
în mână“ (Soiu, 1889, p. 42); or, datele statistice pe care le 
prezintă infirmă această teorie. Doctorul N. Soiu este de fapt 
adeptul teoriei lui Broca, pentru care talia este mai degra- 
bă o caracteristică a „rasei“, decât un indice al dezvoltării 
fizice a recrutului. Nici numărul mare al recruţilor respinși 
de comisiile de recrutare nu poate dovedi nimic, deoarece 
la 21 de ani „dezvoltarea organismului nu este terminată“ 
(Soiu, 1889, p. 61); așadar, nimic nu îl poate îndupleca pe 
doctorul Soiu. 

Şi în acest domeniu surprizele vin de unde te aștepți mai 
puţin: în 1893, nimeni altul decât doctorul Iacob Felix este 
silit să recunoască „constituţia slabă“ a recrutului român 
mediu. Doctorul Felix folosește un indice compozit: raportul 
dintre talie și perimetrul toracic; „un fapt admis în știință“ 
arată că dacă perimetrul toracic reprezintă jumătatea taliei 
plus doi-trei centimetri, acest raport este exact graniţa 
dintre constituţia slabă și cea normală; or, recrutul mediu 
din România este situat exact la această limită: „mai mult 
decât 70 % din recruţii examinaţi au circumferința toracică 
de 80 până la 90 de centimetri și înălțimea corpului de 158 
până la 173 centimetri“ (Felix, 1894, p. 42). 

În plus, Iacob Felix găsește și în România, în statistica 
recrutării din perioada 1891-1894, condiţiile care îl îndrep- 
tăţiseră în 1894 pe doctorul Donath să declare degenerarea 
populaţiei în statele moderne: în „vreme ce numărul celor 
înscrişi scade, numărul celor scutiţi pentru infirmităţi crește“ 
(Felix, 1894, p. 42). Să fi ajuns oare doctorul Felix în 1894 
la concluzia doctorului Istrati din 1880? Greu de crezut. 
După această avalanșă de vești proaste, directorul general 
al Serviciului Sanitar ţine totuși să ne reamintească faptul 
că „statistica recrutaţiei nu ne dă însă o imagine absolută, 
ci numai relativă a dezvoltărei corporale și a forței fizice a 
populaţiunii, căci la etatea de 21 ani corpul nu este încă cu 

desăvârșire format, creșterea unor organe nu se oprește 
tocmai la acea vârstă, și nu numai la noi, ci și în alte țări 
s-a constatat că la un număr însemnat de oameni scheletul 
se mai dezvoltă până la etatea de 25 ani și câteodată creș- 
terea se oprește şi mai târziu“ (Felix, 1894, p. 44). Doctorul 
I. Felix are mai multă încredere, se pare, în propria intuiție 
decât în faptele „admise în știință“. 

În raportul asupra stării sanitare a Regatului din 1895 
(publicat în 1897), deși statistica recrutării nu pare să indice 
o îmbunătățire a „calităţilor fizice“ ale recruţilor, viziunea 
doctorului Iacob Felix este mult mai senină: chiar dacă în 
România numărul celor apți pentru serviciul militar scade 
an de an, ceea ce „igieniștii civili și militari din mai toate 
țările Europei“ interpretează drept un semn sigur al de- 
generării rasei, doctorul Felix nu se grăbește să tragă ace- 
leași concluzii, neavând prea multă încredere în felul în care 
sunt întocmite listele de recrutare și este organizat controlul 
medical. Și cu toate că și raportul dintre talie și perimetrul 
toracic al recrutului autohton este la fel ca mai înainte cu 
doi ani, concluzia doctorului Felix este: „la noi statistica 
recrutaţiei deocamdată nu confirmă temerea că forța fizică 
a populației scade, că populația degenerează“ (Felix, 1897, 
p. 16); la exact aceeași concluzie ajunge și în ultimul raport 
(pe 1896-1897) publicat în 1899 (Felix, 1899, p. 26). 

La sfârşitul carierei, cu câțiva ani înainte de moarte, doc- 
torul Iacob Felix este pe deplin încrezător în calităţile fizice 
ale populației autohtone și este convins că România pășește 
pe drumul cel bun. Nu și doctorul Victor Babeș, care, într-o 
conferință din noiembrie 1900 dedicată regenerării poporului 
român, este convins că situaţia sanitară a Românei în general 
şi a populaţiei țărănești în special este critică. El este, cum 
am văzut deja, un susținător al tezei degenerării rasei și nu 
putea uita, fără să îi acorde de fapt prea mare importanţă, 
„un indiciu că românii stau rău în privinţa vitalităţii“ care 

este tocmai rezultatul recrutărilor: între 1890-1892 și 1897, 
procentul „respinșilor“ de comisiile de recrutare crește de 
la 5,6 % la 8,3 % (Babeș, 1901, pp. 14-15). În ultimele două 
decenii ale secolului al XIX-lea am văzut cum, încetul cu 
încetul, corpul medical este câștigat de partea teoriei de- 
generării rasei. Degenerare care se poate surprinde cel mai 
bine în statisticile recrutării. Am văzut și că nu toți medicii, 
dintre care unii se află chiar în vârful ierarhiei medicale a 
Regatului, cad pradă acestei teorii. Doctorul Iacob Felix 
este unul dintre ei, dar el este un caz special. Nici doctorul 
Zaharia Petrescu nu aderă decât parţial și neconvingător 
la această teorie. În schimb, mulţi alţii, majoritatea s-ar 
putea spune, susțin cu fervoare că rasa română degenerează, 
ceea ce trece drept axiomă în discursul medical al epocii. 


Și la final de secol: mortalitatea infantilă 


În ultimul deceniu al secolului al XIX-lea și la începutul 
secolului următor medicii deschid un nou front de luptă 
împotriva unui dușman mai vechi, dar împotriva căruia ma- 
rea bătălie nu fusese încă angajată — mortalitatea infantilă. 
Mortalitatea infantilă aproape că anula singurul avantaj 
demografic al României în comparaţie cu celelalte state 
europene — marea natalitate. Ea a fost identificată ca princi- 
pala frână în calea unui spor demografic exploziv, atât de 
dorit de autorităţile sanitare. Mortalitatea în general și 
mortalitatea infantilă în special, atunci când depășesc 
anumite limite și mai ales atunci când anulează sporul 
demografic, pot fi privite, și au fost privite, ca un simptom 
de degenerare a rasei. De remarcat ar fi că interesul corpului 
medical pentru mortalitatea infantilă se manifestă nu în 
deceniul opt al secolului al XIX-lea, care cuprinde trei ani cu 
un spor natural negativ — 1873, 1874 și 1878 —, ci mult mai 
târziu, când temerile demografice la nivel naţional păreau 

să se fi aplanat. O explicaţie ar putea fi, pe de o parte, că la 
sfârșitul deceniului opt, când evoluţia demografică negativă 
a țării a devenit evidentă, capul de afiș al discursului medical 
a fost ţinut de problema evreiască și de indicatorii demo- 
grafici generali: natalitate, nupţialitate, mortalitate. Pe de 
altă parte, acești indicatori demografici erau singurii pe care 
statistica epocii îi putea livra. Cauzele deceselor aparțin unei 
alte ere statistice, în care România nu intrase încă, în 
preajma războiului de independenţă. Va intra încetul cu 
încetul în ultimul deceniu al secolului al XIX-lea și mai ales 
după 1900. Totuși, de ce oare tocmai la sfârșitul secolului, 
când doctorul Iacob Felix neagă degenerarea rasei și când 
alungă, sau cel puţin încearcă, temerile demografice, când 
sporul natural al Regatului începe să fie constant și în 
valoare absolută tot mai mare, deci de ce tocmai acum se 
naște interesul manifest pentru mortalitatea infantilă? Poate 
pentru că era ultimul și cel mai important obstacol în calea 
creșterii demografice a României; dar în mod sigur și pentru 
că, am văzut undeva mai sus, temerile sociale nu dispar, ci 
doar se transformă. Când sporul natural devine pozitiv și 
nu mai constituie un motiv de obsesivă îngrijorare, apare 
un nou pericol — mortalitatea infantilă —, împotriva căruia 
corpul medical se mobilizează. 

Dar să revenim la înregistrările statistice care consem- 
nează mortalitatea pe grupe de vârstă doar după 1871 (Ale- 
sandrini, 1895, I, pp. 189-212). După această dată, oricine 
era interesat putea găsi publicate cifrele mortalităţii infan- 
tile și, cu toate acestea, am spus deja, alarma nu este încă 
trasă. Cifrele mortalităţii nu sunt însă decât un simptom 
care face manifestă boala. Or, ceea ce este important și rele- 
vant din punct de vedere social constă nu numai în a identi- 
fica boala, ci de fapt în a o vindeca. Vindecarea presupune 
însă cunoașterea cauzelor, ceea ce în cazul nostru înseamnă 
cunoașterea cauzelor mortalităţii infantile. Statistica nu 

oferă aceste date decât târziu, mult mai târziu. Doar în 
București se înregistrează cauzele decesului. La nivelul 
întregului Regat cauza morţii începe să fie înregistrată doar 
după 1886, dar și atunci ţinînd cont numai de categorii foarte 
mari — „boli, întâmplări (accidente), sinucideri“ (Alesandrini, 
1895, I, p. 238), ceea ce, trebuie să recunoaștem, nu ne poate 
ajuta prea mult. 

Doar la începutul secolului următor apar unele progrese, 
remarcate cu ironie fină de doctorul V. Sion, într-un text care 
este, în opinia mea, cea mai lucidă analiză a implicării statului 
în asigurarea sănătăţii publice în România. Doctorul Sion se 
întreabă, cu o falsă naivitate, ce ar face un medic străin dacă 
ar observa marea mortalitate infantilă din România rurală: 
„Un străin civilizat, care și-ar pune această întrebare, judecând 
după cum se petrec lucrurile în ţara lui și știind că în România 
există un serviciu sanitar rural pe seama statului, ar căuta 
răspunsul în publicaţiunile statistice ale acestui serviciu. 
Străinul ar fi un naiv. Serviciul nostru sanitar n-ar putea da 
răspunsul căutat, pentru bunul cuvânt că nu-l știe. Pentru 
oficialitate în România rurală nu există decât două cauze de 
moarte: moartea violentă (sinucidere, omucidere, accident) și 
moartea naturală. Se pare că numai cu totul parțial s-a simțit 
la noi nevoia de a despica această etichetă de moarte naturală. 
Numai pentru boalele epidemice se consemnează la țară cauza 
morții și chiar pentru acestea numai cu începere din 1901 
avem date publicate, separat, pentru orașe şi pentru sate“ 
(Sion, 1904, p. 209). Deci chiar până la Primul Război Mondial, 
cauzele mortalităţii în mediile țărănești din România sunt 
cunoscute doar cu aproximaţie. 

Medicii și statisticienii se întrec în a critica deficiențele 
culegerii datelor statistice în Regat. Toată lumea este de 
acord că în acest domeniu mai sunt foarte multe de făcut. 
Înainte de a prezenta cauzele mortalităţii infantile, așa cum 
şi le imaginează medicii la sfârșitul secolului al XIX-lea și 

în primul deceniu al secolului al XX-lea, este necesar să par- 
curgem terenul totuși mai stabil al ratei mortalităţii în ge- 
neral și al ratei mortalității infantile în particular în România 
modernă. 

În România, mortalitatea generală nu poate fi cunoscută 
decât cu aproximație, dacă se exprimă prin indicele clasic 
al numărului morților la mia de locuitori, pentru că, de fapt, 
până în 1899 populaţia totală a ţării, și deci unul dintre 
termenii la care se face raportarea, nu este cunoscută cu exac- 
titate, ci este stabilită doar pe baza unor evaluări. În aceste 
condiţii cel mai sigur indice demografic îl constituie sporul 
natural, obținut prin scăderea din numărul născuţilor a 
numărului morților. Poate și din această cauză acest indice 
este vedeta scrierilor medicale din ultimele trei decenii ale 
secolului al XIX-lea. Iar când, în 1895, N.A. Alesandrini 
calculează mortalitatea pe grupe de vârstă începând cu 1871, 
raportarea sa se face nu la 1000 de locuitori, ci la 1000 de 
morți (Alesandrini, 1895, I, p. 184). Altfel spus, putem ști 
câți din 1000 de morți aparțin fiecărei grupe de vârstă. Dacă 
revenim la mortalitatea generală, vom remarca faptul că 
indicii acesteia nu sunt unitari în intervalul avut în vedere. 
Din nou Alesandrini calculează mortalitatea generală între 
1859 și 1890 folosind un indice care după 1890 cade în 
desuetudine: numărul de locuitori corespunzând unui mort. 
Astfel, în 1859 avem un mort la 59,19 locuitori vii, iar în 
1890 proporţia va ajunge la 1 mort la 34,98 locuitori vii. După 
1890 se va generaliza raportarea mortalității la mia de 
locuitori. Dacă aruncăm o privire asupra mortalității generale 
între 1859 și 1890, vom remarca în primul rând pentru 
deceniul șapte o creștere constantă a mortalității generale, 
însă sub plafonul de 30 %o, cu un vârf al mortalităţii, în 1866, 
de 39,49 %o. Deceniul următor, 1870-1880, păstrează o mor- 
talitate destul de ridicată, aproape constant peste 30 %o, iar 
în deceniul 1880-1890 mortalitatea se stabilizează pe o 

pantă ușor descendentă (Alesandrini, 1895, I, p. 146). În 
sfârșit, în ultimul deceniu al secolului al XIX-lea, mortali- 
tatea generală nu variază prea mult față de deceniul an- 
terior, cu excepția extremului final: în 1898 este 26,38 %o, 
iar în anul următor — 27,91 %o. 

În privinţa mortalităţii generale, anul 1900 este unul ex- 
cepțional: 24,72 %o, tendinţă care se păstrează și în anii 
următori (Obregia, 1907, p. 12). Este o certitudine că în 
primul deceniu al secolului al XX-lea mortalitatea generală 
se stabilizează undeva la 25 %o (Colesco, 1912, p. 647). Aşa- 
dar, și mortalitatea generală este în puternică scădere la 
începutul secolului al XX-lea. Deci numai vești bune! Cu 
toate acestea, cum am văzut, tocmai în acest moment mor- 
talitatea infantilă îngrijorează la maxim corpul medical. Cel 
mai bun indicator al acestui interes îl reprezintă alegerea 
mortalităţii infantile ca temă a congresului Asociaţiei Gene- 
rale a Medicilor din Țară în 1902. Lucrările prezentate la 
congres și publicate în revista oficială a asociaţiei uimesc 
prin amploarea pe care o au datele statistice în argumenta- 
ţia prezentărilor. Se pare că mortalitatea infantilă nu este 
altceva decât o problemă de statistică. Să ne reamintim că 
suntem în primul deceniu al secolului al XX-lea, când toate 
temele discursului medical, fie că este vorba de igiena lo- 
cuinței, fie de cea a alimentaţiei, sunt impregnate de date 
numerice. Acum, a surprinde realitatea socială sub toate 
formele sale, mai mult decât în ultimele trei decenii ale se- 
colului al XIX-lea, înseamnă a măsura și a număra. Statis- 
tica devine cheia de boltă a tuturor științelor administrative 
şi implicit sanitare. 

Cât de mare era de fapt mortalitatea infantilă la sfârșitul 
secolului al XIX-lea? Mult prea mare, spun medicii, care se 
raportează la indicele similar din Europa Occidentală. 
Oricum, era un fapt știut și adesea remarcat că acolo unde 
există o natalitate ridicată mortalitatea o urmează îndea- 
proape. În perioada 1871-1895 din numărul anual al morților, 

între 40 și 49 % sunt copii de până la 5 ani (Sion, 1904, p. 
201). Dacă se calculează mortalitatea până la 10 ani, atunci 
acest indice de obicei trece de 50 %. Altfel spus, în ultimele 
decenii din secolul al XIX-lea, unul din doi copii nu atingea 
vârsta de 10 ani. Moartea copiilor era o realitate cotidiană 
trăită, nu cu aceeași intensitate, e drept, de toată lumea: 
de la familia ţăranului cel mai umil până la familia regală. 
Ei bine, hecatomba copiilor din România atrage în sfârșit 
atenţia corpului medical la cumpăna dintre veacuri, dar nu 
neapărat ca problemă în sine, ci ca o formă gravă a mor- 
talității generale, care la rândul ei este un simptom al de- 
generării rasei autohtone. Raportorul temei congresului din 
1902 — doctorul N.C. Thomescu, medic primar la spitalul 
de copii din București — așază mortalitatea infantilă alături 
de celelalte mari „cauze ce seceră și degenerează rasa 
noastră“: alcoolismul, impaludismul, pelagra și tuberculoza 
(Thomescu, 1902, 18, p. 4); tot el oferă imaginea-simbol a 
copiilor pentru ideologia naţională a epocii: aceștia devin 
pentru stat „acea parte a populaţiunii de care depinde vii- 
torul scumpei noastre patrii, care astăzi îi dă brațele de 
muncă, mâine îi va oferi piepturi solide de apărare și în- 
totdeauna capete luminate pentru a o ilustra și conduce pe 
calea progresului și a civilizaţiunei, către idealul nostru, al 
tuturor“ (Thomescu, 1902, 18, p. 4). În această variantă, care 
este și cea mai răspândită, copiii sunt corpul social viitor, 
sunt patria in nuce; valoarea lor constă în perpetuarea națiu- 
nii: așa cum individul copil asigură perpetuarea familiei, 
grupul social al copiilor asigură perpetuarea corpului social 
al patriei. Or, mortalitatea mare a copiilor de astăzi nu în- 
seamnă decât distrugerea patriei de mâine. Ce poate fi mai 
degenerativ de atât? 

Tot în aceeași perioadă, doctorul V. Sion conceptualizează 
statutul copilului în raport cu statul dintr-o cu totul altă 
perspectivă: mortalitatea infantilă este văzută ca o „pierdere 
consumată din energia națională, ca o gaură prin care se 

scurge avuția comună. Un copil, odată născut, trebuie privit 
ca o întreprindere în care se închide zi după zi câte o 
părticică de capital social, destinat a rămâne imobilizat un 
lung șir de ani, după trecerea cărora numai începe să renteze 
societății dobânda cuvenită. De aceea fiecare copil mort, mai 
înainte de a fi fost pus în condițiune de a aduce comunității 
vreun serviciu, reprezintă o scădere din avuţia generală; iar 
în special acea mortalitate infantilă care îi datorită la cauze 
ce n-ar fi prin chiar natura lor inevitabile, e cea mai exactă 
măsură de risipire a vieţii și a energiei, de neprevedere 
socială“ (Sion, 1904, p. 200). Este evident o viziune de sor- 
ginte economică, dar nu numai, care nu face de fapt decât 
să adauge o altă perspectivă asupra aceleiași probleme, fără 
a schimba prea mult imaginea de ansamblu. Fie că este 
privit ca element de reproducere socială și biologică a na- 
țiunii, fie ca parte imobilizată din capitalul social al patriei, 
un copil care moare contribuie la slăbirea și deci decadența 
națiunii din care face parte. Oricum ar fi, moartea nu poate 
reprezenta decât o pierdere, o scădere și implicit o amenin- 
țare a corpului social prezent, dar și viitor. 

Iar acum ne vom apleca asupra cauzelor degenerării rasei 
așa cum sunt ele percepute și conceptualizate la sfârșitul se- 
colului al XIX-lea și în primul deceniu al secolului al XX-lea. 
Cum degenerarea rasei este o amenințare ce se manifestă 
în primul rând la nivel demografic prin stagnarea sau scăde- 
rea numărului populaţiei, înseamnă că a studia cauzele 
degenerării rasei este echivalent cu a studia cauzele morbidi- 
tății și ale mortalității generale. Or, discursul igienist pe 
care l-am identificat și l-am analizat în capitolele anterioare 
ale acestei a doua părți surprinde foarte bine toate aceste 
cauze ale degenerării. Asupra lui deci nu vom reveni. Vom 
insista asupra cauzelor mortalității infantile considerate cauze 
particulare ale degenerării rasei. La începutul secolului al 
XX-lea devine evident că imensa mortalitate infantilă din 
România se datorează mai puţin bolilor infecțioase și mai 

mult bolilor „evitabile“, cum le numește doctorul V. Sion. 
Astfel, variola pare definitiv învinsă la cumpăna dintre 
veacuri: în 1900, 1901 şi 1903 există doar câte un mort de 
variolă în mediul rural din întreg Regatul! (Obregia, 1907, 
p. 103). Nu toate bolile epidemice pot fi prevenite cu ajutorul 
vaccinului, dar mortalitatea provocată de bolile epidemice 
este destul de redusă în România rurală: în intervalul 1901- 
1903, doar 5,1 din 100 de decese au drept cauză o boală epi- 
demică. Doctorul V. Sion, în ciuda defectelor statisticii, 
calculează pentru grupa de vârstă de 0-5 ani o mortalitate 
prin boli epidemice de maxim 9 unităţi din 100 (Sion, 1904, 
p. 209). Aceasta înseamnă că restul de 91 de copii mor din 
alte cauze. Acestea sunt decesele „evitabile“, și sunt multe! 
Împotriva lor trebuie dusă lupta igienică la care de altfel 
se angajează cu toții. 

Cauzele mortalităţii infantile, chiar dacă nu sunt obiectul 
cercetărilor de statistică medicală, ceea ce ar oferi dacă nu 
certitudini, măcar o imagine mai aproape de realitate, sunt 
cunoscute și conceptualizate de întregul corp medical în 
același mod: copiii de vârstă fragedă mor în general din cauza 
„relelor îngrijiri“. Medicul practician și igienistul ştiu că în 
România rurală mortalitatea infantilă are patru mari cauze: 
„l. Infecţiunea în timpul facerii, care omoară în primele zile 
uneori şi pe mamă pe lângă copil — din cauza asistenței rele 
şi lipsei de asistență a femeii parturiente; 2. Boalele tubului 
digestiv — din cauza hranei vicioase — care ucide mai cu 
seamă în primii doi ani, dar destul și în ceilalți trei; 3. Boa- 
lele aparatului respirator, zise prin răceală; 4. Moartea în 
primele zile ori săptămâni din cauza dezvoltării neîndestu- 
lătoare a fătului în pântecele mamei“ (Sion, 1904, p. 239). 
Din 100 de decese, 91 se datorează acestor cauze care sunt 
profund sociale și deci greu de înlăturat. Să le analizăm pe 
rând alături de medicii care le condamnă în scrierile pe care 
le publică în revistele medicale sau le prezintă colegilor lor 

la diverse congrese științifice. N. Lapteș, medic în județul 
Covurlui, cunoaște condiția grea a copilului ţăranului încă 
de la naștere: „copilul vede lumina zilei în împrejurări foarte 
vitrege, născut pe paie, sau pe o rogojină, sau în cel mai bun 
caz pe un pat pe care s-a așternut ce se găsește mai murdar 
în casă, căci cele curate... se murdăresc; buricul, tăiat cu 
foarfeci murdare sau cu vreo custură ruginită, este legat cu 
vreo cârpă murdară, cu peteci nespălate și chiar cu obiecte“ 
(Lapteș, 1906, p. 436). Adeseori în urma acestor „îngrijiri“ 
sugarul moare de tetanos. Ceea ce nu știe doctorul N. Lapteș, 
şi oricum nu ar accepta, este că nașterea pe paie urmează 
modelul biblic și deci practicile țărănești nu sunt doar o 
expresie a ignoranței și a sărăciei, ci au o logică a lor, aparțin 
în fond unei alte culturi care funcționează după alte valori 
decât cele raționale și moderne ale doctorului Lapteș. De ce 
ar empatiza N. Lapteş cu țăranii, de ce ar încerca să le în- 
țeleagă obiceiurile și practicile, când este evident că acestea 
contribuie la menţinerea unei mortalități ridicate? N. Lapteş 
se dovedește un bun cunoscător al practicilor puericole 
țărănești când descrie modalităţile de îmbăiere și de înfă- 
şare ale sugarului, pe care le prezintă însă pentru a le con- 
damna: „copilul îl scaldă în apă fierbinte de-l scoate roșu ca 
un rac, căci zic că doarme bine din baie, baba îl ridică cu 
ambele mâini de cap, trupușorul spânzurat în jos «ca s-i 
lungească gâtul». Îl înfașă în rufe murdare și îl leagă cu o 
bată sau chiar cu sfori, așa de strâns, că lasă urme pe tru- 
puşorul fraged“ (Lapteș, 1906, pp. 436-437). 

Tot în primele săptămâni mor și copiii din rubrica 
„constituţie debilă“ a statisticilor medicale; cauza profundă 
a constituţiei debile o constituie ereditatea morbidă, per- 
cepută drept cauza principală a degenerării rasei. Doctorul 
I. Apostoleanu o definește cu exactitate — tot ceea ce medicul 
nu poate să identifice drept cauză a morții este înglobat în 
marea categorie a debilității congenitale ce devine astfel o 

categorie care cumulează toate necunoscutele medicale ale 
epocii: „Debilitatea congenitală [...] provine dintr-o debilitate 
a constituţiei părinţilor. Această constituție debilă provine 
din alcoolism, paludism, pelagră, sifilis, tuberculoză, din 
răul trai și lipsa de o alimentaţie suficientă. Toate aceste 
stări maladive și stări de suferință ale părinţilor nu se 
manifestă la copii decât printr-o slăbiciune și o mică rezistență 
vitală faţă de cauzele destructoare, așa că cele mai ușoare 
influențe vătămătoare numaidecât îi omoară. [...] Copiii care 
mor de o săptămână și chiar de o lună și la care, cu toată 
osteneala și interesul ce-ţi vei da, nu găsești o maladie pre- 
cisă și când vezi corpul copilului zbârcit, emaciat, iar dacă 
te uiţi la părinți îi vezi galbeni, slabi și în condiţii de trai 
foarte proaste, ce diagnoză poți să pui mai nimerită și mai 
adevărată decât debilitate congenitală?“ (Apostoleanu, 1902, 
p. 3). Ca prin minune, unde apare ereditatea morbidă și 
unde categoriile și termenii devin impreciși, apare și dege- 
nerarea rasei. 

Dacă a scăpat de pericolele nașterii și ale primelor săp- 
tămâni de viață, micul ţăran este asaltat de alte ameninţări, 
între care cele mai letale par a fi bolile digestive; acestea 
sunt datorate aproape în totalitate habitudinilor greșite ale 
mamelor în a-și hrăni copiii. Și aici pericolele vin din mai 
multe direcţii; mai întâi, felul în care este alăptat și alimen- 
taţia mixtă introdusă încă din primele luni ale vieţii expun 
copilul la declanșarea dereglărilor digestive. Iacob Melcon 
Iacobovici, bursier al Fundaţiei Regale Carol I și câștigător 
al premiului Hillel în 1900 cu o lucrare despre cauzele mor- 
talităţii infantile în România, sintetizează pentru noi aceste 
aspecte: „la noi copiii nu sug după vreo regulă oarecare, când 
copilul plânge, mama îl pune la sân să sugă. Alteori mama, 
fiind ocupată, îi dă să sugă când apucă, la două ceasuri, la 
trei, patru, când poate. Și acest lucru nu e numai la femeile 
inculte, dar și la cele cu cultură, pentru că n-au avut niciodată 

ocaziunea să învețe igiena și nici s-o vadă practicată. [...] 
Așa se explică imensa mortalitate a primiparelor. Mamele 
românce cred că laptele matern e o mâncare neîndestulă- 
toare, de aceea îl îndoapă cu tot ce pot, așa, în post, îi dau 
ciorbă de fasole, mazăre, cartofi, prune fierte, varză acră, 
terci de mămăligă, covrigi, în sfârșit, de toate. În zilele 
celelalte ale anului mănâncă ca și ceilalți și stă de-a valma 
cu părinţii la masă. Mama sau tata ţin copilul în braţe, când 
e mai mic îi mestecă ei și-i dau în gură, dacă e mai mărișor 
de opt sau nouă luni mănâncă singur tot ce vrea. Și cât de 
fericite nu se simt bietele mame ori de câte ori pot spune că 
odrasla lor mânâncă «ca un om bătrân». Cine să le convingă 
că ceea ce fac e o crimă și că imensa majoritatate a copiilor 
își pierd viaţa din cauza acestor obiceiuri barbare“ (lacobovici, 
1902, p. 44). 

Odată abordat subiectul alimentaţiei, fie și a sugarului, 
nu putea să nu apară în discursul igienist și tema postului 
la care părinţii inconștienţi supun copiii de la o vârstă 
fragedă; doctorul N. Lapteș reușește totuși cu abilitate să 
convingă o țărancă să-și hrănească copilul cu lapte de capră 
în Postul Sf. Marii: „odată copilul înțărcat, e om, nu există 
nici un aliment care să nu-i fie permis să-l mănânce. Orice 
obligaţiune de ordin religios i se aplică cu severitate și lui. 
Copiii postesc toate posturile de la vârsta de doi ani. Această 
obligațiune o respectă chiar când sunt bolnavi și mamele se 
lasă greu convinse de medic să le dea lapte chiar atunci. În 
combaterea unei epidemii de dizenterie, la Postul Sf-tei Marii, 
o mamă mi se jăluia cu mare alai că i se strică laptele de la o 
biată capră ce avea, iar pe băiat în vârstă de 2 ani îl hrănea 
de 4-5 zile cu ardei copţi, cu greu și după numeroase proverbe 
şi citaţii din S-ta scriptură, am convins-o să dea lapte acelui 
copil aproape istovit“ (Lapteș, 1906, p. 437). Ce s-a întâmplat 
oare după plecarea medicului? 

Când vorbesc despre alimentaţia sugarului în mediile 
țărănești, medicii evidenţiază la nesfârșit câteva habitudini 

care contribuie la mortalitatea acestei vârste; una este 
folosirea „moţocului“, echivalentul țărănesc al suzetei con- 
temporane: „Fiecare din aceşti paznici, dacă nu pot liniști 
copilul, când plânge prin legănat, îi pun moţocul în gură. 
Moţocul se compune în regulă generală din o cârpă în colțul 
căreia se leagă o bucăţică de pâine amestecată cu zahăr și 
muiată în apă. Dar moțocul se mai întrebuințează pentru 
ca copiii să aibă cu ce-și roade gingiile, ca să le crească mai 
repede dinţii. Multe din aceste moţocuri sunt locuri de 
cultură pentru microbii lui Lâfler, Fränkel, Koch și alții“ 
(Iacobovici, 1902, p. 50). 

În sfârșit, un loc comun al discursului medical are în vedere 
ceea ce am putea numi cu un termen impropriu alcoolismul 
copiilor — oroarea supremă a medicilor! În toate clasele sociale, 
de la vlădică până la opincă, cu toţii au obiceiul de a introduce 
în alimentaţia sugarilor băuturi alcoolice: „Cât despre băuturi, 
nu e nici o restricțiune, nici în clasele bogate, nici în cele sărace. 
La cei bogaţi copiii beau de mici diferite băuturi alcoolice sau 
alcoolizate străine, nenumărate siropuri, ceaiuri, cafele negre, 
cu lapte și altele. În clasele mijlocii li se dă copiilor chiar din 
prima lună cafele peste cafele, ceaiuri peste ceaiuri și așa mai 
departe. Femeia ţăranului, deoarece n-are nici siropuri și nici 
cafele, dă copilului ce are ea la îndemână, adică alcool dat sub 
o formă sau alta și vin“ (Iacobovici, 1902, pp. 49-50). Nu este 
nevoie să insistăm asupra a ceea ce cred medicii despre 
asemenea practici, părerea lor nu s-a schimbat prea mult de 
atunci. Dacă pentru sugar alcoolul este utilizat drept fortifiant 
sau sedativ, de la vârsta de doi ani în sus, crede doctorul Possa, 
consumul de alcool se generalizează în mediile țărănești din 
Moldova: „De la 2-3 ani în sus li se dau la toţi copii rachiu, 
mai ales la zile mari, când părinţii fac haz de a-i vedea pe 
copii lovindu-se de toate colțurile beți. Când un copil de 4-5 
ani deșartă de dușcă un pahar de rachiu, părinţii sunt mân- 
dri, se laudă că au un voinic de băiat ce bea cât un om mare“ 
(Possa, 1902, p. 7). 

Dacă rezistă potenţialelor infecţii de la naștere, supra- 
viețuiește și bolilor digestive, copilul mai poate să moară din 
cauza unor boli ale aparatului respirator: atmosfera infectă 
a locuinţelor țărănești sau botezul săvârşit iarna în biserici 
neîncălzite cresc probabilitatea acestui deznodământ. În 
sfârșit, chiar dacă nu mai sunt așa de ucigătoare ca altădată, 
bolile infecțioase găsesc în sate un mediu propice de dez- 
voltare, cel puţin în Moldova doctorului Possa: „în fine vin 
bolile infecțioase și tot felul de boli ce găsesc turme de ființi 
bine pregătite de moarte; epidemiile se întind cu furie în 
asemenea teren fertil, vegetează perfect microbii, și rezul- 
tatul secerișului e spendid de crud. Sate întregi rămân fără 
nici un copil, cum s-a întâmplat în munţii județului Sucevei 
pe la 1893—1894 cu o epidemie de difterie și cum se întâmplă 
cu scarlatina și altele“ (Possa, 1902, p. 7). Relele habitudini 
se înlănțuie la nesfârșit: nu numai că ţăranca nu știe să-și 
hrănească copilul, nu-l protejează suficient împotriva frigu- 
lui, dar atunci când se îmbolnăvește doar arareori și în 
ultimă instanță apelează la medic: „când un copil se îmbolnă- 
vește, întrebuințează toate leacurile ce cunoaște, cercetează 
toate babele de prin sate, aleargă în urmă și la medic; aceste 
obiceiuri încep să dispară din comunele apropiate de reșe- 
dinţa medicului, unde găsește și medicamente mai numeroa- 
se, aceasta o dovedește numărul crescând al consultaţiunilor 
de duminică, la reședința medicului“ (Lapteș, 1906, p. 438). 

Suntem aici în fața unui stereotip al discursului medical 
extrem de tenace și pe care aproape nimeni nu îndrăznește 
să-l conteste. Pe măsură ce lecturile mele despre funcţio- 
narea sistemului sanitar rural se acumulau, impresia de 
ansamblu era că suntem în fața unui stereotip care este mai 
degrabă relevant pentru imaginea ţăranului în ochii medi- 
cilor (primitivism, incultură și sărăcie) decât despre un real 
şi constant refuz al asistenţei sanitare moderne din partea 
ţăranilor. În final a apărut și revelaţia: intuisem ceea ce 

însuși doctorul V. Sion credea în 1904: „Trebuie să fim sinceri, 
să recunoaștem că [...] țăranul n-are asistenţă nici la boală, 
nici la facere. Greşesc sau sunt nedrepţi acei ce cred că 
țăranul e așa de nătâng încât ar refuza luminile medicului, 
că acei ce ar putea să lumineze pe țărancă «sunt lipsiţi de 
încrederea ei». Adevărul e că acei ce ar putea să o lumineze 
pur și simplu îi lipsesc aproape totdeauna când are nevoie 
de ei“ (Sion, 1904, p. 246). Trebuie să recunosc că am fost 
încântat să descopăr că în epocă un medic neagă atot- 
puternica imagine a țăranului-primitiv, aproape animal, 
care refuză ajutorul medical oferit cu generozitate de statul 
modern, fuge de spital și se opune cu ferocitate vaccinării. 
Adevărul e că asistența sanitară rurală lipsește aproape cu 
desăvârşire. Și nu pot decât să fiu de acord cu doctorul Sion 
că modul în care statul a înțeles să organizeze sistemul 
sanitar rural dă seamă despre o „concepţie falșă [...] că 
populațiunea rurală ar avea o mentalitate de o calitate așa 
de inferioară, încât înțelege tot așa de puţin ca și animalele 
că trebuie să fie sănătoasă și de aceea ar fi nevoie ca statul 
să trateze sănătatea țăranilor întocmai ca pe a animalelor. 
Această concepţie e soră cu acele nenumărate idei falșe ce 
noi, pătura suprapusă, ne-am făcut de populaţia rurală din 
cauza necunoștinței noastre absolute, urmare a izolării 
noastre de dânsa“ (Sion, 1904, pp. 247-248). Nici eu nu aș fi 
putut să o spun mai bine. Mi-am dat seama că doctorul V. Sion 
este un personaj excepțional. 

Înainte de final se cade să mai amintim unul dintre cele 
mai importante aspecte ale temei degenerării rasei și ale te- 
merilor demografice care o acompaniază: problema eredității. 
În lipsa acesteia din urmă, degenerarea nu se poate mani- 
festa, pentru că ce altceva este degenerarea rasei decât o 
treptată acumulare de caractere degenerative în sânul unei 
populaţii? „Relele igienice“ ale populaţiei rurale, studiate pe 
larg în paginile anterioare, sunt tot atâtea precondiţii ale 

bolilor sociale care, dacă se transmit pe cale ereditară, slă- 
besc progresiv generaţiile viitoare. Din această perspectivă, 
este esenţial să știm ce anume se credea la sfârșitul secolului 
al XIX-lea că se poate transmite pe cale ereditară. În 1876, 
doctorul Petrini ne face o listă aproape completă: „Alienaţiu- 
nea este una dintre afecțiunile ce se transmit prin ereditate. 
[...] Tuberculoza, scrofuloza, cancerul, guta, sifilisul, artrita 
şi dartrele trec adesea la posteritate. Dintre maladiile pielii, 
psoriasul pare mai transmisibil. [...] Ereditatea în pictură, 
în muzică, s-a constatat în tot timpul; predispoziția de a fura, 
de a viola, de a ucide, de a se sinucide este ereditară“ (Petrini 
[de Galatz], 1876, pp. 11-12). Vedem deci că, în mod direct 
sau sub forma diluată dar atotprezentă a predispoziţiilor, 
ereditatea este atotputernică. Ea se manifestă atât sub forma 
eredității morbide, cât și sub cea a eredității morale; dar să 
amintim și ereditatea talentului. Suntem aici în plin proces 
de constituire a eugenismului. Căci dacă rasa degenerează 
cu certitudine, o știu toți medicii, ea poate fi și regenerată 
prin măsuri înțelepte de alegere a partenerului; căsătoria 
este momentul în care prin alegeri bine făcute, caracterele 
degenerative ale unuia sau ale amândurora dintre soți se 
pot acentua în generația viitoatre sau se pot atenua. 
Tânărul doctor V. Manicea ne prezintă principiile unei 
asemenea căsătorii „raționale“: „pentru o căsătorie rațională 
ar fi fost necesar de a se face o selecțiune a soţilor lipsiţi de 
vreun defect fizic sau moral; însă fiindcă perfecțiunea, după 
cum se zice, nu există pe pământ, imperfecţiunea soţilor tre- 
buie să fie astfel combinată încât să nu se mărească, ci, cel 
puţin, să se neutralizeze, în generațiunea viitoare, prin împe- 
recherea reciprocă a soților. Din punctul de vedere fiziologic, 
căsătoria trebuie să se opună la diferite temperamente, prin 
neutralizarea defectelor ambilor soţi“ (Manicea, 1880, pp. 
59-60). De la această concepţie asupra căsătoriei și până la 
propunerea unor măsuri de eugenie negativă este doar un 

pas, pe care doctorul V. Manicea îl face deja în 1880: el va 
propune interzicerea căsătoriilor între „persoane scrofuloase, 
canceroase sau tuberculoase“, căci astfel de căsătorii „vor da 
naştere degenerării genului omenesc“ (Manicea, 1880, p. 60). 
Degenerare deja constatată de majoritatea medicilor epocii. 
Dar la conceperea unor descendenți puțin rezistenți la condi- 
tiile „morbigene“, nevitali, am putea spune, folosind termi- 
nologia vremii, contribuie nu numai ereditatea morbidă; 
aceasta se manifestă pe un teren pregătit de condițiile vitrege 
de trai ale populației, iar doctorul Ioan Dănescu pune accen- 
tul pe munca excesivă și pe alimentaţie: „Din niște părinți 
obosiţi printr-o muncă continuă aproape titanică și fără o 
hrană corespunzătoare acestei munci, negreșit că nu poate 
să nască decât o ființă care din chiar momentul concepțiunii 
sale are deja într-însa germenul viitoarelor cauze morbigene; 
nutrițiunea sa în timpul copilăriei și a pubertăţii consistă 
din laptele unei mume, ea însăși ostenită de o mizerie fizio- 
logică, și mai târziu dintr-o hrană mai puţin decât frugală; 
apoi chiar înainte de momentul când copilul intră în adoles- 
cență, este pus la munca comună, care susține existența fa- 
miliei“ (Dănescu, 1886, II). În fond, nimeni nu îl contrazicea 
pe doctorul N.C. Thomescu când afirma: „copilul preţuiește 
cât ereditatea: copii sănătoși și viguroși nu se pot naște decât 
din părinți sănătoși. Printre cele dintâi cauze care au un rol 
precumpănitor în determinarea mortalității infantile sunt 
maladiile moștenite de la părinți“ (Thomescu, 1902, 29, p. 2). 
Este o axiomă de bun-simt. Or, câțiva ani mai devreme, doc- 
torul Nicolae Manolescu putea afirma, și cred că întreg corpul 
medical era de acord, că „un număr foarte mare de țărani o 
duc într-o boală perpetuă“ (Manolescu, 1897, p. 100), ceea 
ce era un semn clar de degenerare. Problema eredității, chiar 
dacă în mod teoretic are un rol central în definirea conceptu- 
lui de degenerare, în discursul medical românesc este secun- 
dară. Este prezentă într-un mod difuz, dar nu poate să pună 

în umbră componenta demografică care în România, ca și în 
Franţa, este cosubstanţială temei degenerării. 

După ce am văzut principalele manifestări ale degene- 
rării rasei, precum și întregul complex de cauze despre care 
se credea că stau la baza ei, ar trebui să încercăm să decelăm 
sursele acestei temeri sociale. Degenerarea rasei nu este o 
creaţie a spiritului științific autohton, ci o temă a discursului 
medical pe care medicii români o aduc din străinătate sau 
despre care citesc în literatura științifică a epocii. Va fi adap- 
tată la contextul local, dar în fond este un produs de import. 
Totuși, succesul său fulminant în spiritul vremii dovedește 
că degenerarea rasei, ca vector ideologic, corespunde unei 
nevoi locale foarte puternic manifestate. Iar din acest punct 
de vedere îl putem considera un construct autohton. 

La mijlocul secolului al XIX-lea, elita românească este 
formată precumpănitor în Franţa, iar după 1870 şi în spațiul 
german. Tema care ne preocupă în paginile de față este 
descoperită de medicii români cu precădere în spaţiul 
științific francez. Dacă te familiarizezi cu literatura medicală 
românească din a doua jumătate a secolului al XIX-lea, nu 
poți să nu remarci că sursele acesteia vin în marea lor ma- 
joritate din spaţiul științific francez. Evident, cu unele ex- 
cepţii, remarcabile, de altfel: Victor Babeș și Iacob Felix. 
Dacă vom avea curiozitatea să consultăm volumul de bio- 
grafii medicale publicat la începutul secolului al XX-lea de 
N.T. Ionescu, vom observa că din cei 131 de medici care 
activau în 1905, 12 obţinuseră doctoratul în medicină la 
Paris și doi la Montpellier (Ionescu, 1906 a). În materie de 
studii medicale, Parisul rămâne unul dintre cele mai căutate 
centre din străinătate. Dar se ştie că nu doar numeroși me- 
dici români își fac studiile superioare în Franța, ci și că o 
bună parte din elita autohtonă este francofonă și francofilă. 
Nici I.G. Bibicescu nu face excepție: în 1874, când se întreabă 
dacă rasa română degenerează, semnele unei posibile dege- 

nerări încearcă să le identifice folosind lucrarea doctorului 
Reich, evident în traducere franceză — Sur la dégénérescence 
de lhomme, ses causes et sa prophylaxie (Blibicescul, 1874, 
p. 1128) —, iar conferinţa despre mișcarea populației ținută 
la Concordia Română în 1880 este inspirată de faptul că, 
„nu mai departe decât zilele trecute, am văzut în diferite 
lucrări științifice din Francia rădicându-se cestiunea popora- 
ţiunii“ (Bibicescu, 1880, p. 8). Aceeași „chestiune“ a scăderii 
populației o remarca în același an și doctorul Iacob Felix 
„prin presa științifică franceză“!, pe care o cunoaște foarte 
bine. Dacă ajungem la C.I. Istrati și la lucrarea sa care, în 
opinia noastră, lansează tema degenerării în spațiul public 
românesc, remarcăm că toată argumentaţia și toate datele 
comparative sunt preluate din lucrări științifice franceze, 
cu toate că naționalismul fervent al medicului nostru tinde 
să deprecieze tot ceea ce nu este autohton, chiar și francez. 
Așadar, suntem siguri că dimensiunea demografică a dis- 
cursului medical autohton a fost influențată de tema depopu- 
lării Franţei. Depopularea României este constant comparată 
cu depopularea Franţei, fără însă ca Vechiul Regat să benefi- 
cieze de „calitatea“ populaţiei franceze. Doctorul C.I. Istrati, 
în stilu-i caracteristic, crede să „suntem unici în felul nostru! 
Nu facem nici copii, nu strângem nici capitaluri, nu avem 
nici bunăstare! Noi ne ucidem, pentru a se... dezvolta alții... 
pe mormântul nostru“ (Istrati, 1880, p. 79). Și astfel ne 
întoarcem la problema evreiască și la anul 1880. Poate acum 
este momentul să ne întrebăm de ce la 1880 tema dege- 
nerării rasei irumpe atât de spectaculos în discursul medical. 
Am văzut, ea este prezentă, parcă într-o stare latentă, de la 
începutul deceniului, dar până la finalul extrem progresele 


L Iacob Felix, Despre mișcarea populației României, în Octavian 
Buda (coord.), Despre regenerarea şi... degenerarea unei naţiuni. Dis- 
cursuri inaugurale medicale în vremea lui Carol I, 1872-1912, Editura 
Tritonic, București, 2009, p. 55. 

nu sunt extraordinare. Dintr-odată 1880... Explicaţia este 
destul de ușor de intuit și cred că nu greşesc când asociez 
„chestia“ evreiască ce a frământat spiritul public românesc 
în anii 1878-1879 cu tema degenerării rasei. Modificarea 
articolului 7 din constituția din 1866 în sensul cerut de Con- 
gresul de la Berlin, cu alte cuvinte emanciparea evreilor din 
România, este cea mai importantă dezbatere a acelor ani!. 
În presa politică, ca și în dezbaterile Parlamentului, proble- 
ma evreiască este atotprezentă. Presa științifică nu putea 
face excepție. Corpul medical reacționează la această am- 
bianță intelectuală conceptualizând tema degenerării rasei 
și transformând-o într-o temă principală a discursului me- 
dical. Sunt convins că în lipsa dezbaterilor asupra artico- 
lului 7 din constituție, tema degenerării rasei nu ar fi căpătat 
atât de repede o atât de mare importanţă. Pe de altă parte, 
chiar dacă problema evreiască declanșează ca un ferment 
dezbaterile demografice și implicit teama de degenerare, să 
ne reamintim că ingredientele acestor temeri erau prezente 
în discursul medical cu mult înainte de 1878 și vor râmâne 
şi după 1880. Este drept însă că odată cu rezolvarea proble- 
mei evreiești în sensul dorit de elita autohtonă, însemnând 
neemanciparea, componenta demografică a temei degeneră- 
rii intră într-o fază staţionară, dar devine tot mai importantă 
în cadrul temei pericolelor igienice ce afectează lumea rurală. 

Dacă încercăm să sintetizăm întreaga problematică a 
temei degenerării rasei în România, nu putem să nu remar- 
căm că ea conţine două componente principale. Prima este 
demografică și îmbracă mai multe forme, dictate evident de 
contextul social și politic al momentului — pe vremea în care 
problema evreiască este pe buzele tuturor, statistica demo- 
grafică demonstrează pericolul supranatalitaţii evreilor și 
al supramortalității românilor; după 1880, când „chestia“ 


1. Carol Iancu, op. cit., pp. 160-190. 

țărănească succedă „chestiei“ evreiești, mortalitatea, în 
general, și mortalitatea rurală, în special, provocată mai ales 
de unele boli, cum ar fi pelagra, sunt capul de afiș al sta- 
tisticii demografice; la începutul secolului al XX-lea irumpe, 
modern, și problema mortalităţii infantile. Astfel, temerile 
de natură demografică se succedă și se transformă destul 
de rapid în funcţie de conjunctura socio-politică. Toate aceste 
temeri demografice trebuie privite nu ca și cum s-ar afla 
într-o succesiune strictă, ci așa cum sunt, coexistente, între- 
pătrunse și suprapuse; ceea ce se schimbă într-un moment 
sau altul este importanța ce li se acordă în discursul public 
într-un anumit context. Supranatalitatea evreilor, supramor- 
talitatea românilor din orașe, supramortalitatea țăranilor 
din cauza condiţiilor de trai cele mai neigienice posibil, 
mortalitatea infantilă sunt toate prezente în discursul 
medical de la 1870 până la 1914, dar luminile istoriei se 
opresc pe rând asupra lor, când momentul o cere. O a doua 
componentă este strict asociată cu „chestia“ rurală și are în 
vedere condiţiile de viaţă ale populaţiei țărănești. Dacă 
pentru alte componente ale elitei intelectuale problema 
rurală este strâns asociată cu problema proprietăţii, mediile 
medicale pun accentul pe ceea ce ei numesc „condiţiile igie- 
nice de trai“ ale țăranilor sau, altfel spus, un alt mod de a 
sublinia neagra mizerie în care trăiește populaţia rurală. 
Corpul medical atrage astfel atenţia clasei politice asupra 
pericolelor naţionale ce derivă dintr-o asemenea situație. 
Unul dintre acestea este chiar degenerarea rasei. 

Georges Vigarello remarca, referindu-se la Franța, că 
emergența temerilor de degenerare a rasei de după 1850 nu 
face decât să însoțească intervenţia masivă și hotărâtoare a 
statului în domeniul igienei publice. „Statul igienist și regene- 
rator“ se impune tuturor spiritelor!. Din acest punct de vedere, 


L Georges Vigarello, Histoire des pratiques de la santé. Le sain et le 
malsain depuis le Moyen Age, Editions du Seuil, Paris, 1999, p. 217. 

România este poate un caz particular, deoarece statul începe 
să intervină în domeniul igienei publice devreme, chiar din 
epoca apariţiei temei degenerării rasei, dar la început strict 
din punct de vedere normativ; doar după ce tema este pe 
deplin lansată în spaţiul public şi mai ales în primul deceniu 
al secolului al XX-lea, statul începe să se implice, destul de 
modest, de altfel, în sfera igienei publice urbane. Cât despre 
igiena publică rurală, ea este doar un concept teoretic și ne 
putem întreba și putem și răspunde alături de doctorul 
V. Sion: „după 30 de ani de acțiune sanitară rurală, destul 
de costisitoare, câte din cele aproape 3 000 de comune rurale 
sunt alimentate cu apă de băut? În câte din ele s-a stabilit și 
se aplică vreun regim igienic și sanitar al cursurilor de apă, 
al șanțurilor și canalelor, al drumurilor, curților, locuinţelor, 
al îndepărtării murdăriilor etc. etc.? Câte din ele au un aparat 
ori o instalațiune de dezinfecţiune, măcar cât de rudimentară? 
Nici una, desigur“ (Sion, 1904, p. 246). Dar până și în Franța, 
modelul atât de drag românilor, igiena publică în domeniul 
atât de important al instalării reţelelor de apă și al celor de 
canalizare în mediul rural este, în mare, o achiziție a primei 
jumătăţi a secolului al XX-lea. 

Pe de altă parte, când aruncăm o privire, chiar și sumară, 
asupra istoriei sociale românești din ultimele două secole, 
nu putem să nu remarcăm că din 1859 și până în 2013 nu 
este perioadă în care fricile demografice să nu se manifeste 
într-o formă sau alta. După Primul Război Mondial, România 
Mare este bântuită de spectrul minorităţilor naţionale 
neasimilabile și de scăderea demografică a populaţiei româ- 
nești; vezi cazul Banatului. Să nu uităm aspectele calitative 
ale eugenismului românesc. Perioada comunistă a devenit 
celebră prin politicile sale pronataliste. După 1989, România 


1. Jean-Pierre Goubert, Une histoire de l'hygiène. Eau et salubrité 
dans la France contemporaine, Hachette, Paris, 2008, pp. 214-217. 

cunoaște o adevărată cădere demografică prin spor natural 
negativ și prin emigrație cu motivație economică. La data 
scrierii acestor rânduri se dau publicității rezultatele defi- 
nitive ale recensământului populației din 2011 și se constată 
o scădere a populației cu aproximativ 1,5 milioane de per- 
soane faţă de recensământul anterior din 2002. Într-un 
interviu, Vasile Ghețău, directorul Centrului de Cercetări 
Demografice din cadrul Academiei Române, este foarte în- 
grijorat de evoluția demografică a României în ultimii 24 de 
ani. Dar, ca şi la sfârșitul secolului al XIX-lea, nu neapărat 
prezentul îngrijorează, ci viitorul, care din punct de vedere 
demografic pare sumbru: „am făcut calcule pe baza datelor 
de la recensământ, cu ipoteza menţinerii fertilității la 1,3 copii 
la o femeie. Iată cifrele: în 2050 — 15 miloane, în 2060 — sub 
14 milioane, iar în 2100 — 8 milioane. Și fără a lua în consi- 
derare migraţia externă“!. De altfel ultima carte a lui Vasile 
Gheţău se intitulează: Drama noastră demografică. Populaţia 
României la recensământul din octombrie 2011. Ce aş putea 
să mai spun? 


1. Ovidiu Șimonca, „Copilul nu mai este o prioritate în cuplurile 
românești“. Interviu cu Vasile Gheţău, în http://www.observatorcultu- 
ral.rofindex.htm/Copilul-nu-mai-este-o-..., p. 2, consultat pe 19.07.2013 
la 13.33. 


PARTEA A TREIA 


Cultură medicală versus 
cultură țărănească 


1 


Puterea culturii medicale: 
legi noi la oameni vechi 


Pentru sănătatea poporului: 
legi, regulamente, norme... 


La începutul lunii aprilie 1893, în Senatul României în- 
cepea dezbaterea modificării legii sanitare, dezbatere care 
de o vreme agita spiritele în corpul medical, dar și în cel po- 
litic. Raportorul legii, dr. N. Garoflid, exprimă mai bine decât 
oricine mizele ideologice ale legislației sanitare și rolul 
serviciului sanitar în statul modern: „pe organizarea cu pri- 
cepere a serviciului sanitar repausă toate celelalte interese 
ale populațiunii, deoarece înainte de toate este sănătatea, 
viața: igiena satelor și orașelor, măsurile pentru însănăto- 
şirea locuinţelor, institutele unde se crește și se aglomerează 
frageda vlăstare a neamului să nu devie focare de boli; în- 
sănătoșirea localităţilor, studierea și combaterea bolilor 
localizate, a endemiilor, împiedicarea și lupta contra epide- 
miilor, vaccinaţiunea, îngrijirea spre a se da ajutorul medical 
şi căutarea celor săraci la domiciliu, în spitale bine organi- 
zate, asistenţa și ajutorarea la dificultăţile partarițiunii 
(nașterii), nu sunt acestea toate datorii de primă ordine ale 
unui guvern ce-și înțelege misiunea și vrea s-o îndeplinească? 
Fără îndoială“!. Avem aici enumerate principalele atribuţii 
ale unui sistem sanitar modern, pe care le regăsim repetate 


1. Dezbaterile Senatului, 7 aprilie 1893, Sesiunea ordinară pre- 
lungită 1892-1893, ședința de la 5 aprilie 1893, p. 656. 

la nesfârșit într-o multitudine de documente, de la textul 
însuși al legii sanitare până la circulara inaugurală pe care 
doctorul Iacob Felix o adresează corpului medical în iulie 
1892, când este numit în fruntea Direcţiei Generale a Servi- 
ciului Sanitar: „De astăzi înainte, Domnule Doctor, avem să 
lucrăm împreună, avem să stăruim cu toţii pentru îmbu- 
nătățirea sănătăţii publice, pentru înlăturarea pericolelor 
care o amenință, pentru micșorarea mortalităţii populațiunii; 
avem să alinăm suferințele nenorociţilor care cer ajutorul 
științei și artei medicale, să împrietenim cu binefacerile 
medicinei pe acei dintre pătimașii care încă nu le cunosc; 
avem să conducem împreună educaţia fizică a tinerimii și 
vom fi responsabili înaintea națiunii, dacă în locul unor 
generațiuni viguroase, capabile a garanta progresul moral și 
material al țării, vom lăsa ca sub ochii noștri să se crească o 
tinerime șubredă, incapabilă a-și îndeplini toate datoriile 
către patrie“ (Felix, 1892 a, pp. 193—194). În ambele texte se 
amestecă mai vechea concepţie caritabilă a medicinei cu noile 
imperative ideologice ale medicinei moderne. Dar ambele 
subliniază scopul ultim al unui sistem sanitar modern, fie că 
îl numim, alături de doctorul Garofiid, „viața“ sau, împreună 
cu doctorul Iacob Felix, „micșorarea mortalității populațiunii“. 

Miza ideologică este aceeași: în cele din urmă, scopul efor- 
turilor pe care statul le face pentru organizarea unui sistem 
sanitar este de natură populaţionistă și demonstrează o ob- 
sesivă preocupare pentru creșterea numărului populaţiei. 
Totul se cuantifică prin magicul indice al mortalităţii, aflat 
în legătură de directă proporționalitate cu cel al morbidităţii 
și, în mod ideal, într-o relație de inversă proporționalitate 
cu indicele natalităţii!. 

Instituirea unui sistem sanitar modern este de necon- 
ceput în afara unui cadru normativ și tocmai despre acest 


1. Evident, relaţie de inversă proporționalitate doar pentru dubletul 
mortalitate scăzută-—natalitate crescută. Nu și invers. 

cadru normativ ne vom ocupa în capitolul de față. Chiar și 
o sumară trecere în revistă a legislației sanitare relevă imen- 
sul efort de organizare și reglementare pe care statul modem 
îl conduce în materie sanitară în ultimele trei decenii ale 
secolului al XIX-lea și în primul deceniu al secolului al XX-lea. 
Dar ce ne spun de fapt toate aceste texte? Ne prezintă o 
situație ideală, un „așa cum artrebui să fie“. Alături de ideala 
societate românească de Belle Epoque zugrăvită prin inter- 
mediul rețelei normative a legislaţiei sanitare, există o alta, 
mult diferită, se pare, de proiectul normativ. Ne propunem 
aici să le aducem faţă în faţă și să analizăm întrepătrun- 
derea lor. Pentru că, de fapt, nu ne interesează legislaţia în 
sine, ea este un proiect social; ceea ce ne interesează este 
modul în care ea își propune și chiar reușește să transforme 
realitatea socială. Astfel intrăm pe terenul dificil al aplicării 
legislației, care a fost și rămâne până astăzi o problemă 
majoră a legislatorului. 

Mai întâi, să definim termenii. Vorbind de legislaţia sani- 
tară avem în vedere în primul rând legile sanitare. Prima 
lege sanitară modernă este votată de parlament în 1872), 
dar este sancționată, publicată și intră deci în vigoare din 
iunie 1874. Este vestita lege sanitară din 1874 care va suferi 
numeroase modificări — 1877, 1881, 1885, 1893 și 1898 — 
care îi vor schimba fața în așa fel încât ultima sa variantă, 
cea din 1898, nu mai amintește prea mult de textul original 
din 1874. Principiile sanitare și igienice de bază rămân însă 
neschimbate. O lege sanitară nouă va fi discutată de corpu- 
rile legiuitoare în 1910 și va deveni funcţională la sfârșitul 
aceluiași an. Tot în marele concept al legislaţiei sanitare în- 
cadrăm și ceea ce s-ar putea numi legislația cu caracter sa- 
nitar, alta decât legile sanitare. Alte texte care ne apropie 
de obiectivele acestei cercetări sunt regulamentele, care 


1. Dezbaterile Senatului, 7 aprilie 1893, Sesiunea ordinară prelun- 
gită 1892-1893, ședința de la 5 aprilie 1893, p. 656. 

constituie norme de aplicare a legislaţiei!; ele detaliază unele 
aspecte ale legislaţiei sanitare și sunt o sursă importantă 
de informaţie, deoarece se apropie mai mult de realitățile 
sociale și depășesc gradul de generalizare specific legilor. 
Deşi am putea crede că regulamentele ne aduc mai aproape 
de realitatea socială, ele au tot caracter normativ, ca și legile 
sanitare, şi nimic nu ne garantează a priori că sunt aplicate 
mai bine decât alte norme juridice. Ele ne aduc mai aproape 
de realitatea socială la același nivel, ideal, la care operează 
şi legile. Regulamentele sunt, conform articolului 93 din 
Constituţia din 1866, o prerogativă a Domnului? și de aceea 
toate aceste texte trebuie sancţionate prin decret regal. 
Având în vedere emitentul, dar și destinatarul, am împărțit 
regulamentele în două mari categorii, cele pe care le utili- 
zează şi doctorul I. Felix la începutul secolului la XX-lea 
(Felix, 1901, p. 59): regulamente sanitare generale, emise 
de autorităţile sanitare centrale și valabile în întreaga țară, 
şi regulamente sanitare locale, emise de autorităţile locale 
şi aplicabile pe teritoriul unei unităţi administrative anume. 
Regulamentele sanitare locale se dovedesc la rândul lor ex- 
trem de instructive. Pentru exemplificare, enumerăm regu- 
lamentele sanitare adoptate de comuna urbană Târgoviște 
până în 1891: Regulament pentru construcțiuni şi alinieri 
(1889); Regulament pentru salubritatea construcțiunilor şi 
locuinţelor (1890); Regulament pentru menţinerea curăţeniei 
în piețele și stradele orașului (1889); Regulament pentru 


1. Chiar dacă doar arareori apare în titulatură sintagma menţio- 
nată. Vezi de exemplu Regulament de aplicațiune al legii pentru 
înființarea de spitale rurale sau Regulament al legii asupra alienaților. 
Regulamentele care completează legea sanitară poartă de obicei în 
titulatură acel aspect al legii pe care îl detaliază. 

2. „El face regulamentele necesarii pentru executarea legilor fără 
să poată vreodată modifica sau suspenda legile“. După Constituţiunea 
şi legea electorală, Imprimeria Statului, București, 1867, p. 24. 

stârpirea porcilor de pe stradele oraşului (1890); Regulament 
pentru fabricarea şi vânzarea de gaz, spirt, chibrituri şi alte 
materii explozibile (1890); Regulament pentru fabricarea de 
pâine şi jimblă (1890); Regulament pentru privegherea pros- 
tituțiunii (1890) (Felix, 1892 b, p. 87). Doctorul Iacob Felix 
observă, cu umorul său caracteristic, că nu regulamentele 
îi lipsesc orașului Târgoviște, „ci aplicarea și executarea lor“ 
(Felix, 1892 b, p. 87). 

Legile sanitare, legile cu caracter sanitar, regulamentele 
sanitare generale și regulamentele sanitare locale alcătuiesc 
sistemul normativ al statului modern în materie de igienă 
şi politică sanitară pe care noi, în mod convenţional, îl vom 
numi aici „legislaţie sanitară“. 

Nu vom insista în cercetarea de față pe apariţia și evoluția 
legislației sanitare în Principatele Unite și apoi în Regat. 
Totuşi, unele lămuriri sumare trebuie făcute. Cum am mai 
spus, prima lege sanitară modernă devine funcțională în 
1874 și rămâne în vigoare până în 1910. Principiile sale sunt 
moderne: serviciul sanitar este serviciu de stat, organizat 
sub forma unei direcţii în cadrul Ministerului de Interne. 
Medicina preventivă nu este neglijată: legea are un capitol 
special privitor la igiena publică, cu titluri separate, pentru 
igiena industrială, igiena „stabilimentelor publice“, igiena 
locuințelor, igiena alimentară, măsurile împotriva epidemii- 
lor etc. Punerea în practică a unui serviciu sanitar de stat 
revine, conform legii, unor „administrațiuni sanitare“ gene- 
rale, locale și speciale (Ministerul de Interne, prefecturile și 
comitetele permanente ale districtelor; subprefecturile și 
primăriile comunelor), care conlucrează cu „organele sanitare“ 
generale, locale și speciale (Consiliul Medical Superior, medi- 
cul primar și consiliul de igienă publică al districtului, medicul 
şi veterinarul plasei, medicii și veterinarii aflați în serviciul 
comunelor). Așadar, serviciul sanitar funcționa pe baza colabo- 
rării corpului medical cu autorităţile centrale și locale. 

Legea instituie un serviciu sanitar rural care avea ca bază 
instituția medicului de plasă! şi care după 1881 va fi com- 
pletat cu o nouă instituţie, cea a spitalelor rurale. Sistemul 
sanitar creat prin legea de la 1874 era constituit ierarhic, 
având ca bază unitățile administrative: comuna, plasa și 
judeţul. La centru se instituie un Consiliu Medical Superior, 
cu rol consultativ. 

Textul legii din 1874 prevede elaborarea în viitor a nu mai 
puțin de 17 regulamente. Unele vor fi gata după mai bine de 
un deceniu, cum este cazul Regulamentului pentru alinierea 
satelor şi construcţia locuinţelor ţărăneşti, care apare în 1888; 
altele chiar mai târziu, cum este Regulamentul asupra 
privegherii sanitare a fabricaţiunii alimentelor şi băuturilor 
şi a comerțului cu alimente şi băuturi (art. 154, 155, 156 şi 
157 din legea sanitară), amintit în art. 123 al legii de la 1874, 
care apare abia în... 18952. Există însă și situaţia în care, 
chiar dacă legea nu precizează, Consiliul Medical Superior 
redactează și aprobă la numai un an după publicarea legii 
un Regulament pentru vaccinaţie şi revaccinaţie. Vedem, aşa- 
dar, că procesul de elaborare a regulamentelor sanitare 
generale este complex și de lungă durată. Următoarea lege 
sanitară, cea din 1910, prevedea publicarea a 35 de regula- 
mente care să o completeze. 

Dintr-o simplă lectură a legislaţiei sanitare cititorul poate 
rămâne cu impresia, falsă, de altfel, că România, la sfârșitul 
secolului al XIX-lea, dispune de un sistem sanitar și igienic 
modern, funcțional și că ceea ce numeam mai sus moderni- 
zarea igienică şi sanitară: este pe cale să se înfăptuiască. 


1. Instituţia în sine, opera doctorului Carol Davila, este mai veche, 
primii medici de plasă apărând în 1862. 

2. Referinţa din titlu la articolele legii pe care le dezvoltă, se referă 
la legea din 1893. 

3. Vezi Constantin Bărbulescu, Vlad Popovici, Modernizarea lumii 
rurale în România în a doua jumătate a secolului al XIX-lea şi la 

La începutul secolului al XX-lea, medicii sunt de acord că le- 
gea sanitară în vigoare este „o lege excelentă“ (Felix, 1901, 
p. 61) și aducându-i-se „mici modificări, ar fi perfectă“ (Rigani, 
1905, p. 80), dacă... ar putea fi aplicată în spiritul și litera ei. 


Și imposibila lor aplicare 


Să vedem în ce măsură moderna legislaţie sanitară româ- 
nească este și pusă în aplicare. O regăsim pe teren? În igiena 
publică și, cum ar spune un medic din secolul al XIX-lea, în 
casa săteanului? Pentru a obţine un răspuns, va trebui să 
dăm din nou cuvântul medicilor, care, într-o categorie spe- 
cială de documente, se ocupă tocmai de modul în care funcțio- 
nează serviciul sanitar. Este vorba de rapoartele sanitare, 
asupra cărora nu vom reveni. Unul dintre scopurile princi- 
pale ale rapoartelor sanitare este de a surprinde dacă și în 
ce măsură este respectată legislaţia sanitară și deci pusă 
în practică. În primul rând, să începem cu o imagine de 
ansamblu, apocaliptică: încetul cu încetul, starea igienică 
şi sanitară a populaţiei se îmbunătățește, crede doctorul 
Iacob Felix, dar „aceste progrese foarte slabe sunt o conse- 
cinţă directă a propășirii naturale a civilizaţiunii noastre, 
ele nu sunt datorite administrațiunii și a serviciului sanitar“ 
(Felix, 1892 b, p. 18). Altfel spus, statul s-ar putea dispensa 
de serviciul sanitar, care, în mod practic, nu aduce nici un 
folos cetățeanului. Am putea crede că o asemenea poziție 
extremă este o excepţie, că doctorul Felix poate exagerează. 
Nu, și alţi colegi ai săi, din înaltul for sanitar, în urma „te- 
renului“, fac afirmaţii asemănătoare: doctorul Fotino, vor- 
bind despre serviciul sanitar rural în 1886, îl consideră „o 
ficţiune“ (Fotino, 1887, p. 1137). Exemplele de acest fel ar 


începutul secolului al XX-lea. Contribuţii, Editura Accent, Cluj-Napoca, 
2005, pp. 7-104. 

putea fi cu ușurință înmulțite. Imaginea de ansamblu este 
catastrofală. Vom schița și noi una, urmărind cu conștiincio- 
zitate aplicarea câtorva capitole din legea sanitară și din 
regulamentele aferente. 

În ceea ce privește igiena școlară, sunt multe de făcut. 
Igiena școlilor rurale, ca și a celor urbane, este dezastruoasă. 
Sintetizând, doctorul Iacob Felix nu se sfiește să afirme: 
„Igiena școlară există numai în titlul XX al legii sanitare, 
care n-a fost niciodată aplicat. Un număr însemnat de școli 
sunt instalate în locale cu totul insalubre și adeseori școlile 
devin mediul de transmisiune a bolilor infecțioase, izvor de 
epidemii, din cauză că institutorii și învățătorii nu sunt 
povăţuiți asupra măsurilor ce trebuie să ia în cazul când se 
ivesc în comune boli contagioase. Se greșește în contra re- 
gulilor celor mai elementare ale salubrităţii școlilor și aceasta 
nu din cauză de economie, nici din ignoranță, ci din nepăsare, 
ca să dau un singur exemplu, menționez așezarea vițioasă 
a băncilor, care le-am găsit într-o mulțime de școli rurale și 
urbane astfel puse că lumina, în loc să vie din stânga şcola- 
rilor, vine din dreapta sau de la spate“ (Felix, 1892 b, p. 20). 
Dar medicii nu întâlnesc numai școli neigienice; în orașele 
mari, cum ar fi Brăila, unele școli, cum e, de pildă „școala 
particulară de fete zisă «“Romașcanu»“, au un local ireproșabil 
„din punct de vedere igienic“, scrie doctorul Fotino (Fotino, 
1892, p. 341). Asemenea aprecieri sunt cu totul excepţionale. 
Tonul general este extrem de negativ: doctorul N. Măldă- 
rescu nu poate scrie despre școlile din județele Gorj, Dolj, 
Mehedinţi și Vâlcea nimic altceva decât că din „observațiu- 
nile ce am făcut peste tot, în toate comunele ce am vizitat, 
m-am încredințat că localurile școlare sunt de o neîngrijire, 
necurățenie revoltătoare. Interiorul lor nu se spoiește nici- 
odată, iar păianjenii întind în libertate pânzele lor deasupra 
capetelor copiilor și învățătorului; pardoselele murdare au 
straturi de mai multe centimetre de murdărie uscate; feres- 

trele stricate, mai totdeauna fără geamuri; foarte puţine 
din aceste localuri au sobe, dar mai totdeuna când există sunt 
stricate; mobilierul defectuos...“ (Măldărescu, 1892, 168). Și 
așa mai departe, și așa mai departe, la nesfârșit... 

Să sperăm că igiena publică se prezintă mai bine în alte 
locuri. Să luăm, de exemplu, problema industriilor insalubre, 
careia i se acordă un loc important în legislaţie și care bene- 
ficiază și de un regulament general încă din 1875. Conform 
normelor, stabilimentele industriale se împart în trei clase, 
în funcţie de ceea ce astăzi am numi gradul de poluare pe 
care o produc, încercându-se de fapt scoaterea industriilor 
celor mai poluante în afara orașelor. Ca o constatare gene- 
rală, igiena industriilor insalubre „este neglijată“ (Felix, 
1892 b, p. 21). Doctorul Iacob Felix constată într-unul dintre 
orașele mari ale țării, Ploieștiul, că, „în contra prescripțiu- 
nilor Regulamentului industriilor insalubre, s-au instalat 
în centrul orașului aproximativ 20 tăbăcării, cu permisiunea 
Primăriei; unii dintre ei au făcut chiar instalațiuni întinse 
şi ocupă până la 30 lucrători. Astăzi nu se mai poate impune 
acestor așezăminte industriale ca să se strămute la margi- 
nea orașului, dar li se poate prescrie oarecare reguli de salu- 
britate, care, fără a vătăma interesele industriei, vor apăra 
suburbiile vecine în contra emanaţiunilor volatile și a 
scurgerilor necurate ale tăbăcăriilor“ (Felix, 1892 b, p. 117). 
La Brăila, doctorul Fotino găsește lumânării, săpunării și 
cârnățării instalate chiar pe Strada Regală, adică în plin 
centrul orașului (Fotino, 1892, p. 338). Peste tot aceleași pro- 
bleme: în județul Vâlcea, în 1891, „Regulamentul industriilor 
insalubre nu se aplică în nici o comună. Bălți de topit cânepa 
se găsesc în mijlocul comunelor. Povernele pentru fabricarea 
ţuicii se aranjază prin curțile locuitorilor, iar boasca de prune 
rămâne tot acolo pentru a fi mâncată de porci. Cuptoarele 
pentru cărămidă și gropile de var sunt așezate fără nici un 
control“ (Măldărescu, 1892, p. 220). 

Să vedem totuși cum se aplică principiile legii și ale re- 
gulamentelor în atât de importantul domeniu al preveniri 
bolilor infectioase. Principiile esențiale ce trebuie aplicate în 
acest domeniu sunt obligativitatea declarăni bolilor și 
obligativitatea izolării bolnavilar. Lncrarle nu sunt însă nici- 
odată pe cât de simple par, aceste principii, mai ales în medial 
rural, sunt aproape imposibil de aplicat. În 1898, o simplă 
județul Prahova îi creează cosmaruri doctorului Mihail 
Craceanu, însărcinat cu combaterea sa: „Timp de aproape 
șase luni, nu s-a făcut decât a se înregistra cazuri vechi 
tăinuite. Cei mai multi n-au fost descoperiți decât când erau 
deja în stare de cachexie, cu diferite și grave complicațiuni 
proprii acestei maladii infecțioase. Mulţi au fost găsiți când 
erau deja aproape în agunie și alţii n-au fost descoperiți de- 
cât după moarte. Cazurile descvperite chiar la timp n-au 
servit la mare lucru, decât doar pentru statistică, căci nici 
bolnavul n-a folosit din cauză că sătenii n-au dat nici o aten- 
iune tratamentului și povețelor medicale și nici împiedica- 
rea lățirii epidemiei nu s-a patut obține prin mijloace ammune“ 
(Craceanu, 1899, p. 240). Epidemia nu poate fi stăpânită, din 
cauza lipsei de cuoperare a sătenilor, care nu respectă pres- 
cripțiile medicale. Disperat, doctorul Craceanu apelează la 
forța armată!; să îl lăsăm chiar pe el să ne prezinte rezul- 
tatele: „Deşi ni s-a pus la dispoziţie un mic detașament mi- 
litar în ultimul timp, totași izolarea caselor infectate lasă 
de dorit. Acuma, ca și mai înainte, când erau păzite de gar- 
disti săteni, locuitorii găseau mijloace să comunice cu casele 
infectate, fie de-a dreptul, fie că săreau gardanle grădinilor, 
sau prin alte dosuri, de unde nu puteau fi supravegheați, 
parcurgând distanţe mari până izbuteau să intre în casele 


1. Idee recurentă în disrursul] medical ca mijloc de izolare a caselor 

infectate. Așa am găsit pe femeia lui Gh. Tichigiu, în casa 
căruia sucumbase doi copii de scarlatină complicată cu dif- 
terie și alţi doi erau bolnavi, am găsit-o, zic, împărțind co- 
vrigi şi alte ale mâncării, ca pomană, pe la copiii de prin sat 
şi a fost surprinsă când făcea aceeași pomană în casa unui 
sătean care avea trei copii bolnavi tot de scarlatină; cu toate 
aceste ambele case erau păzite de câte un soldat“ (Craceanu, 
1899, p. 241). Lumea din care vine doctarul Mihail Cruceanu 
e îndreptată către viaţă, lumea femeii lui Gh. Tichigiu a 
îmblânzit moartea, cum ar spune Philippe Aries. Dar cât 
de antimodernă, și în cele din urmă tragică, este această 
îmblânzire! Coşmarul doctorului Cruceanu ia sfârșit când, 
la inițiativa directorului general al serviciului sanitar, 
izolarea bolnavilor se va face în corturi. Experienţa trăită 
este însă traumatizantă: medicul este marcat și revoltat de 
„nodul cum își ascundeau copii bolnavi“, dar mai ales de 
chiar existenţa copilei sale Lina, de 4 ani, și pe care am 
desmperit-o după 3 zile de căutare în a 15-a zi a bolii, în 
plin anasare și cu o enormă adenită cervicală. Această co- 
pilă este pe deplin însănătoșită. Acest caz este foarte in- 
stractiv, acest cârciumar își nega existenţa copilei cu un 
cinism uimitor faţă cu vreo 15 săteni care erau în cârciuma 
sa și chiar faţă cu primarul comunei, care ne întovărășea, 
şi toate acestea pentru singurul scop de a nu i se izola casa“ 
(Craceanu, 1899, p. 240). Fără nici o îndoială, doctorul Cru- 
ceanu nu poate să înțeleagă această lume țărănească, iar 
noi, privind de la o distanţă atât de mare, putem înțelege, 
dar nu putem acrepta 

Nu vam insista asupra aplicării altor capitole ale legis- 
laţiei sanitare, ci ne vom opri la final, doar asupra impresiei 
de ansamblu pe care medicii o au despre igiena comunelor 
urbane și rurale. Cum e de așteptat, nu sant multe lucrari 
pozitive de spus despre igiena publică urbană din Regat. La 

Giurgiu, doctorul Iacob Felix remarca în 1891 că „în stradele 
mărginașe se mai găsesc numeroase bordeie și case țărănești 
construite din cărămidă crudă și nuiele tencuite cu pământ; 
în curţile locuitorilor mărginași sau se găsesc munți de bă- 
ligare, sau se usucă băligar spre a se putea servi ca combus- 
tibil. Stradele din centru sunt în mare parte drepte, având 
lărgimea suficientă, dar orașul nu posedă nici un singur canal 
de scurgere pentru apele meteorice și pentru lături, ceea ce 
produce stagnarea de lichide murdare în multe curți și în 
rigolele stradelor. Multe strade sunt pavate și au trotuare 
bune, altele au șosele, dar piatra de pavaj este calcară și 
foarte friabilă, astfel că atât stradele pavate, precum și cele 
şoseluite sunt acoperite în timpul verii cu multă pulbere, în 
timpul primăverii, toamnei și iernii cu noroi. Mulțime de 
care cu boi și bivoli care fac transporturi între magaziile din 
oraș și între port lasă în oraș cantități mari de necurățenii; 
cu toate acestea serviciul de curăţire a stradelor, compus 
din 10 măturători și 10 cotige, ar putea să fie aproape sufi- 
cient, dacă ar rămâne însărcinat numai cu această lucrare 
şi dacă cotigele n-ar fi întrebuințate și pentru transportul 
materialului de pavaj. Răul cel mai mare constă în lipsa 
depărtării regulate a necurăţeniilor din case și curți, și 
trebuie să se dea primăriei consiliul ca să se organizeze un 
serviciu regulat de căruțe cu abonamente pentru scoaterea 
acestor necurățenii din oraș“ (Felix, 1892 b, p. 54). 

În orașele mai mici starea igienică este mult mai rea. 
Drăgășaniul, devenit de curând oraș, este pur și simplu 
decăzut din statutul de urbe de către doctorul N. Măldărescu, 
care constată că nu are cimitir, înmormântările făcându-se 
„pe la bisericile din oraș“, că nu are apă pentru „trebuinţele 
locuitorilor și acelea ale salubrităţii orașului“, că nu are 
medic și nici vaccinări nu s-au făcut. În sfârșit, că nu are 
abator, „iar tăierea vitelor mari și mici se face prin curțile 
locuitorilor“ (Măldărescu, 1892, pp. 289-290). Dezolant. Peste 

tot, mai ales piețele sunt focare de infecție. Piaţa centrală 
din Târgu-Jiu nu face excepţie: „Tot comerțul se face pe 
pământ. Câteva mici bărăcuţe ale măcelarilor sunt de o 
infecţie revoltătoare, ei n-au nici loc suficient pentru expu- 
nerea și păstrarea cărnurilor. Zarzavaturile sunt așezate 
de-a dreptul pe pământ, precum și celelalte substanţe de 
consumațţie. Toate rămășițele, oase, zarzavaturi stricate, gu- 
noaie și alte necurățenii care provin din aglomerația oamenilor 
în târg, se aruncă într-un mic șanț sau pe o mică livadă de la 
spatele târgului“ (Măldărescu, 1892, pp. 215—216). 

Cât despreigiena rurală, doctorul N. Măldărescu ne oferă 
o imagine de ansamblu, de altfel repetată cvasiobsesiv de 
întreg corpul medical: „Necurățenia cea mai revoltătoare 
există în stradele comunelor și prin curţile locuitorilor. 
Coceni de porumb în stare de putreziciune, băligare, gunoaie 
de tot felul sunt risipite prin toate locurile în interiorul co- 
munelor. În curţile unor locuitori, grămezile de murdării 
formează adevărate coline la nivel cu învelitoarea caselor, 
iar când timpul este rău, ploios, vitele înoată în acele mocirle 
până la piept. Hanurile și cârciumile sunt cuiburile cele mai 
infecte din comunele rurale, iar privatele acelor localuri, mai 
totdeauna debordate, sunt imposibil de descris. Nici o auto- 
ritate nu cercetează acele localuri din punctul de vedere 
igienic, dar nici din punctul de vedere al diferitelor ticăloșii 
ce debitează publicului sătean, ca consumaţiune“ (Măldă- 
rescu, 1892, p. 167). Satul este un mediu sănătos de trai doar 
în scrierile romanticilor, medicii sunt de cu totul altă părere. 

În concluzie, din rapoartele sanitare reiese că legislația 
nu se aplică decât parţial și defectuos. Sau pur și simplu este 
ignorată cu desăvârșire, situație care pare cea mai răspândită. 
Cum ar spune doctorul Gheorghe Rigani, ea a rămas „slovă 
neagră pe hârtie albă“ (Rigani, 1905, p. 102). Chiar așa să 
fie? Răspunsul este evident negativ. Chiar dacă multe dintre 
prevederile legislaţiei sanitare nu se aplică peste tot, sistemul 
sanitar există, funcţionează și, în mod evident, după 1900 se 

adaptează tot mai bine la nevoile cetățenilor, cu alte cuvinte, 
mai eficient. Doctorul Iacob Felix, cu un an înainte de a fi 
numit în fruntea Directiei Generale a Serviciahm Sanitar al 
Regatului, observă că principala problemă a serviciului 
sanitar de stat este accentul pus pe medicina curativă,; din 
acest motiv, medicina preventivă (Felix, 1892 b, pp. 18-19), 
la care ne-am referit cel mai adesea, este neglijată. În araşe, 
de propriile spitale — spitalele rarale —, care cunasc o dezvoltare 
constantă; numârul medicilor crește și putem afirma, fără a 
ne teme că greșim prea mult, că înainte de 1900 asistenta 
sanitară și igiena publică, în general, în Regat, au făcut 
progrese importante faţă de anul de graţie 1874. De unde 
însă această imagine a lipsei de prugres? E greu de explicat, 
dar se cade să lansăm câteva ipoteze de lucru: o cauză ar fi 
specificul surselor — există o capcană a rapoartelor sanitare —, 
care pun în mod natural accentul pe deficiențe, pe disfunc- 
ţionalităţi și doar arareori prezintă și lucrurile pozitive. 
Doctorii Iacob Felix, N. Măldărescu și Fotino, când merg 
pe teren în insperții, raportează mai ales ceea ce ministrul 
de interne trebuie să știe pentru a lua măsuri de îndreptare, 
cum se spune în limbajul epocii. Principiul este: ceea ce func- 
ționează este minunat că funcţionează, ceea ce nu functio- 
nează trebuie raportat spre a se lua măsun. Dar imaginea 
imobilismului la punctul zero al igienei publice vine și din 
experienţa personală, pe măsură ce au loc insperțile anuale. 
„Îmi permit, Domnule Ministru, a atrage atenţiunea Dumniei- 
Voastre, chiar de la început, că asemenea raporturi, făcute 
de noi, membrii consiliului sanitar superior, se prezintă Onar. 
Minister în fiecare an; că aceste raportim sunt publicate în 
Monitorul Oficial şi comunicate, pentru partea ce le privește, 
fiecăreia dintre autorităţile judeţene și comunale; cu toate 
arestea, la insperțiunile următoare, suntem nevoiți să consta- 
tăm că nici unul, absolut nici unul, din neajunsurile ce am 

aonstatat, din măsunile ce am propus a se lua de urgentă, în 
interesul sănătății public, al igienei loralunilar, al amcurenhui 
ce attvrităţile comunale trebue să dea perepnalului sanitar 
şi alte multe îndreptări, ce am propus, nu se execută. Ne 
şi fapte, care se ridică și mai amenințătoare ca în trecut, 
aceleași obiertiuni ni se fac, și, ceea ce este mai trist de con- 
statat, aceeași nepăsare și câteodată, chiar rea-voință“ (Măl- 
dârezra, 1892, p. 156). Doctorul N. Măldărescu are dreptate: 
de la an la an nu pare a se schimba ceva, dar istoricii au 
marele avantaj de a putea vedea lucrurile nu doar cum se 
petrec în ritmul vieții — an după an —, ci și pe durate mai lungi 
Dacă luăm ca etalon dexeniul, dar mai ales generația — 20-25 
ani —, transfonminle devin dintr-odată vizibile. Bineînţeles că 
nu acesta este ritmul progresul pe care și-l doresc medicii 
români de la sfărșitul semnhulu al XIX-lea 

Dar legislaţia sanitară, chiar din momentul elaborării ei, 
a avut pretenţia de a fi aplicată integral acum şi aici? Să 
aruncâm o privire. În 1891, Regulamentul pentru prevenirea 
bolilor infecțioase prevede metodele de dezinfectare sistema- 
tică a locuinţelor contaminate, dar „regulile prescrise în 
acest regulament se vor observa cu stricteţe totdeauna, când 
executarea lor este posibilă. În cazurile când ele nu se pot 
observa toate, din cauza sărăciei prea mare a persoanei bol- 
nave şi a comunei, se vor aplica, după putință, parte din ele“. 
Dacă însă legislatorul are dubii în privinţa posibilității apli- 
cării prescriptiei, apare expresia magică: „după putință“. Când 
comuna urbană nu beneficiază de „dezinfectori speciali“, 
„omisarii sanitari și suhchirurgii“ pot fi „după putință“ însăr- 
cinaţi cu dezinfecţia caselor contaminatei; pentru asistarea 


L Vezi Alina Ioana Şuta, Oana Mihaela Tămaș, Alin Cuzpală, Constan- 
tin Bărdulesra, Vlad Popovic, Legislația snnitară în România modernă 
(1874-1910), Presa Universitară Clujeană, Chuj-Napora, 2009, Regulament 
pentru prevenţiunea bolilor infafiaase (malipsitmre) dezocitito» art. 9, 12, 
13, 128, 129 şi 130 din legen sanitară, art. 40, p. 358. 

gratuită a nașterilor în mediul rural, consiliile judeţene vor 
plăti, „după putinţă, un număr de moașe“!. Dar legislatorul 
își poate îngădui să aibă îndoieli, iar prescripţiile regula- 
mentelor devin, uneori, de-a dreptul aberante. Cel mai bun 
exemplu în acest sens este singurul regulament general 
destinat a se aplica exclusiv în mediul rural: Regulamentul 
pentru alinierea satelor și construcţia locuințelor ţărăneşti. 

În 1888, legiuitorul crede că poate impune printr-o simplă 
măsură adminstrativă ca de atunci înainte locuinţele ţără- 
nești din câmpie să folosească drept material de construc- 
ție doar „cărămidă și gard tencuit cu var“, că învelitorile 
caselor vor fi doar din „fier, olane, șiță sau trestie“; că, în 
sfârșit, coșurile vor fi bine lipite și vor ieși peste coama aco- 
perișului cu cel puţin 30 de centimetri?. Eu, în 2013, locuiesc 
într-un sat în care multe acoperișuri fumegă, coșul urcând, 
după metoda țărănească, doar până în pod. În sfârșit, regula- 
mentul din 1888 nu a fost aplicat deloc. 

Alteori, legislatorul enunță normele folosind modul 
„conjunctiv“ cu valoare de imperativ, cum este cazul, în 1890, 
cu Regulamentul asupra măsurilor de luat pentru preveni- 
rea și combaterea conjunctivitei granuloase. Măsurile de 
prevenire în armată sunt deosebit de instructive: „Art. 10. Să 
se clădească cazărmi sistematice suficiente în raport cu 
trupele destinate pentru diferitele garnizoane; Art. 11. Să se 
desființeze paturile suprapuse din cazărmi [...]. Art. 13. Să 
nu se mai conserve în dormitoarele soldaţilor nici un fel de 
munițiune.“ Prevederile acestor articole ar fi trebuit să fie 
aplicate cândva, într-un viitor nedefinit, cândva „după 
putință“, viitor care nu sosise încă în 1989 în garnizoana 
Timișoara, unde, ca tânăr recrut, „îmi serveam țara“ și unde, 


1. Ibidem, Legea sanitară din 1874, art. 61, p. 56. 

2. Ibidem, Regulament pentru alinierea satelor şi pentru construi- 
rea locuinţelor ţărăneşti. Igiena şi salubritatea lor, art. 4 și art. 5, p. 295. 

3. Ibidem, Regulament asupra măsurilor de luat pentru prevenirea 
şi combaterea conjunctivitei granuloase, art. 10, art. 11, art. 13, p. 318. 

în contra regulamentului din 1890, dormitorul avea paturi 
suprapuse, iar de-a lungul peretelui erau aliniate rastelurile 
cu armament. 

Să nu exagerăm: majoritatea prevederilor din legislația 
sanitară ar fi trebuit aplicate imediat. 

Mai trebuie spus că aplicarea legislaţiei sanitare nu este 
unitară în teritoriu. Cu cât ne îndepărtăm de centrul Rega- 
tului și de orașele mari, cu atât legislația e mai puţin aplicată. 
Chiar în același oraș, periferia ignoră legislaţia aplicată în 
centru. Centrul reprezintă modernitatea, periferia — arhais- 
mul. Și, corelativ, modernitatea e asociată cu elita, arhaismul 
cu populația săracă. Rapoarte tot mai dese, mai ales acelea 
privitoare la combaterea și prevenirea epidemiilor, surprind 
această situaţie de fapt. În 1899, doctorul V. Sion, asistent 
la Institutul de Patologie și de Bacteriologie din București, 
este însărcinat cu studierea cauzelor epidemiei de febră 
tifoidă din acel an, de la Galaţi. Ipoteza principală a agen- 
tului de răspândire a bolii — apa de băut — este repede aban- 
donată. O analiză cartografică a cazurilor relevă că „toți tifticii 
pe care i-am vizitat locuiesc în părțile — aș putea zice — 
dezmoștenite din Galaţi“ (Sion, 1899, p. 283), iar în această 
situaţie cauza ar trebui căutată în „condițiunea igienică a 
stradei, a curţii, a casei, în care locuiesc bolnavii atinși, în 
latrinele de care se servesc acești locuitori“ (Sion, 1899, p. 283). 
Vizitele făcute bolnavilor nu fac decât să întărească credința 
doctorului Sion în originea bolii: „În curțile vizitate de mine, 
în genere mici, am găsit două-trei locuinţe cu câte 1-2 camere 
ocupate de mai multe familii, fiecare cu mai mulți copii; iar 
curțile semănate cu tot felul de murdării, dintre care fecalele 
de animale și de om nu lipseau“ (Sion, 1899, p. 284). Cu alte 
cuvinte, imaginea mizeriei crunte, dezvăluită magistral în 
descrierea latrinei locuinței din Strada Spitalului nr. 62: 
„Latrina e la vreo 25 metri de la puț; dar între amândouă, 
şi în continuare directă cu latrina, se înșiră un grajd de 
animale, nepodit; iar în locul podelei de scânduri un strat 

gros de resturi vegetale răspândind un miros puţin plăcut 
de urină; de la extremitatea grajdului până la put mai 
rămâne un pas şi jumătate. În casă era un tiftic în delir și 
acoperit de atâtea muște, câte nu-mi aduc aminte să mai fi 
văzut vreodată grămadă la un loc; iar de la ușe până la pat 
a trebuit să calc în vârful picioarelor ca să nu-mi murdăresc 
ghetele“ (Sion, 1899, p. 284)'. Imagini terifiante, mai ales 
astăzi, care îl determină și pe doctorul Sion să mediteze 
asupra contrastalui condiţiilor de viaţă din România mo- 
demnă: „Domnule Director General, strada în care e situat 
hotelul în care locuiesc, în ce privește curăţenia, mișcarea 
animația — dacă nu întrece, apai nu rămâne mai prejos decât 
Calea Victoriei din Bucareștă. Deie-se celor din mahalale 
condiţiunea de a se folosi de binefacerile curăţeniei și ale 
vieţii, tot va rămâne pentru a satisface eguismul celor din 
centru animația și mișcarea“ (Sion, 1899, p. 285). 

Peste trei ani, în 1902, medicul-gef al Capitalei nu ajunge 
la concluzii mult diferite de cele ale doctorului Sion în ceea 
ce privește cauzele febrei tifoide și ale diftenei în București. 
Febra tifoidă „atinge mai mult populaţiunea săracă și în 
special pe muncitari, care n-au nici domidhu stabil” (Georges- 
cu, 1902, p. 298), iar difteria nu poate fi eradicată și devine 
endemică. Corpul medical tranșează problema: propagarea 
acestor boli „se datorește în prima linie ignoranței populațiu- 
nii sărace, superstiţiilor și relelor condițiuni de trai și lo- 
cuințe, cu toate încercările noastre de a-i instrui prin poveţe 
şi broșuri speciale, pentru fiecare boală în parte, prin ordo- 
nante și prin mâsurile de dezinfectare și injecțiuni preven- 
tive“ (Georgescu, 1902, p. 299). Tot arsenalul serviciului 
sanitar pare să fi fost pus în mișcare, dar rezultatele se 
anunţă modeste. 

În mahalalele orașelor și în sate se retrag la sfârșitul 
secolului al XIX-lea sărăcia, lipsa de igienă, boala și implicit 


1. Loc cit. 

modernitatea nu există Modernizarea României pare să fi 
sau din puncte multiple, reprezentate de zonele urbane, ea 
trebuia, în timp, să se extindă şi să acopere întreg teritorial 
național, deziderat care nici astăzi nu este îndeplinit. 

În concluzie, prin standardele ei înalte, perfect europeană 
și mademă, legislatia sanitară pare mai degrabă un praiect 
pentru România modemă decât o normă a cărei aplicare ar 
fi posibilă în momentul legiferării. Aspectele privitoare la 
organizarea serviciaha sanitar pot fi puse mai ușor în aplicare, 
cronic de personal medical și personal sanitar inferior. În 
ceea ce privește aspectele privitoare la igiena publică, lucrurile 
se complică și intrăm în zona idealulu, uneori chiar a utopiei 

Legislaţia sanitară este o grilă de lectură a unei realități 
viitoare, ea construiește la nivel imaginar societatea româ- 
nească așa cum o dorește legiuitorul. Şi, din acest punct de 
vedere, este o fictiune. Daro ficțiune pe cale să devină realitate. 


2 


Cultură medicală și cultură țărănească 
la mijlocul secolului al XIX-lea în Principate: 
cazurile Marin Vărzaru și Stoian Buruiană 


Empirici, şarlatani şi ignoranți 


În noaptea de 5 spre 6 ianuarie 1860, în cătunul Găureni, 
satul Babele, din districtul Vlașca, are loc un eveniment 
destul de frecvent în epocă: un lup turbat intră în sat și atacă 
oameni și animale... Dar mai bine să îl lăsăm pe subadminis- 
tratorul de Neajlov C.I. Arion să ne povestească: „și luând 
un grăsun din coșarul unui locuitor anume Oprea Radu, a 
sărit soția sa să scape grăsunu”, și îndată ce s-a arătat, lupul 
a lăsat grăsunu”, și a năvălit asupră-i mușcând-o de mână și 
la șezut; că din țipătul acelei femei sărind locuitorii au și 
omorât pe lup; că îndată au orânduit pe un locuitor din satul 
Roata-Cătun, anume Marin Vărzaru Catană, om cu cunoștin- 
tă de a vindeca asemenea boală, a căuta atât pe acea femeie, 
cât și alți cinci locuitori, și mai multe vite ce turbaseră, și că 
după stăruința depusă de numitul, acei locuitori și vite s-au 
întremat“ (Arhivele Naţionale Istorice Centrale, București; 
Fondul Ministerului de Interne, Direcţia Generală a Serviciu- 
lui Sanitar, dosar 8/1860, f. 2r — în continuare se va cita ANIC). 
Până aici nimic neobișnuit pentru mijlocul secolului al XIX-lea: 
iată un lup turbat care face ravagii într-un sat și un țăran 
care vindecă turbarea. Ceea ce este nou e interesul autorită- 
ților pentru un asemenea caz, manifestat printr-o anchetă a 
Administraţiei Sanitare și printr-o oarecare popularizare în 
presă, pentru că isprăvile vindecătorului ajung, alături de 

jafuri şi accidente, la rubrica de „fapte diverse“ din Monitorul 
Oficial al epocii!! 

Tot în prima jumătate a anului 1860, autorităţile sanitare 
anchetează cazul altui vindecător țăran, Stoian Popa Ion 
Buruiană din satul Reda, districtul Romanați, care ar vin- 
deca nebunia. Este descoperit întâmplător, „cu ocazia recen- 
siunii în comuna Reda“, unde vindecătorul se bucură deja 
de o oarecare celebritate: „Acest om, după asigurarea ce ni 
s-a dat de mai întreaga Comună, între care preoţi și oameni 
de consideraţie a dat într-un timp îndelungat dovezi palpa- 
bile, de sublima sa cunoștință, care o eredită de la părinții 
săi; spun sătenii că au venit la dânsul nenorociţi legaţi în 
lanţuri [...], chiar și de prin Turcia, și s-au întors sănătoși. 
Aplicaţiunea medicamentelor sale consistă în niște ierburi 
mistice, al căror efect salutariu nu întârzie să se manifeste; 
pentru cei mai greu atacați se zice că a fost de ajuns 20-30 
de zile“ (ANIC, f. 13r.). 

Aceste cazuri ne interesează doar pentru a ilustra rapor- 
turile dintre cultura medicală dominantă promovată de sta- 
tul modern și cultura medicală țărănească a epocii. Pentru 
că în documentele anchetelor administraţiei sanitare se pot 
citi în filigran raporturile de putere ce se ţes între cele două 
culturi. Pe baza anchetelor administrative și sanitare între- 
prinse în cazul unor vindecători țărani, încercăm de fapt să 
privim dincolo de trama evenimentelor, pentru că ele nu sunt 
altceva decât un simptom al transformărilor din societatea 
românească a epocii pe care în general le asociem cu fenome- 
nul de „modernizare“; când avem de-a face cu modernizare 
sanitară, vorbim de „medicalizare“. Ce înțelegem însă prin 
medicalizare? Termenul este întâlnit pretutindeni și aproape 
niciodată nu este definit: este unul dintre conceptele magice 


1. Monitorul. Ziar Oficial al Țării Româneşti, 19 martie 1860, nr. 67, 
p. 272. 


302 CULTURĂ MEDICALĂ VERSUS CULTURĂ ȚĂRANEASICĂ 


din științele umane al cărui sucres este asigurat în bună parte 
tocmai de ambiguitatea sa. Până acum, la noi, doar Lidia 
Trăușan-Matoa a simtit nevuia să îl definească: „n medicaliza 
[--.l acoperă ansamblul neramsmohua prin care statul asigură 
condiţiile de menţinere a sănătăţii populaţiei“, incluzând 
aici atât medicina curativă, cât și pe cea preventivă (igiena). 
După cum vedem în definiția de mai sus, medicalizarea ar fi 
rezaltatnl intervenţiei statahm. Deşi medicalizarea are loc 
cel mai adesea prin grija și intervenția statului, ea se poate 
finim ce este medicalizarea, poate mai simplu și mai eficient 
ar fi să aflăm ce nu este medicalizarea. Un exemplu tipic de 
societate în care medicalizarea nu a pătruns ar fi tocmai 
societățile țărănești europene preindustriale care nu cunosr 
nici medicul și nici medicina de tip modern. Bineînţeles că 
nu trebuie să ne închipuim că vorbim despre societăţi țără- 
neşti complet nemedicalizate, cel putin în Eurupa: peste tot, 
contaminate de cele culte: societatea țărănească nu este 
izolată de ansamblul din care face parte. O societate perfect 
medicalizată ar fi o viitoare și o utopică societate în care toti 
membrii ei apelează de-a lungul procesului boală— vindecare 
doar la medic și la medicina de tip modem. Or, câtă vreme 
medicina nu va descoperi secretul „tinereții fără bătrâneţe 
și al vieţii fiiră de moarte“, această societate va continua să 
fie utopică. 

Medicalizarea nu poate fi înțeleasă decât prin grila opo- 
ziţiei dintre cultura dominantă și cultura subalternă, iar 
odată cu nașterea modernităţii cultura țărănească devine 
și rămâne până astăzi sabaltermă Eu am aonceput moderni- 
zarea societăţii, și deci și medicalizarea, care este parte a ei, 

L Lidia Prăușan Matn, De la leac la rețetă. Medicalizmrem scieti 


românești în vencul al XIX-lea (1831—1869), Editura Universităţii din 
București, Bucmresti, 2011, p. 356. 

ca fenomen de aculturaţie prin care se realizează omoge- 
nizarea culturală atât de mult vizată de statele moderne. 
Medicalizarea ar fi deci proxsul de acnlturație internă prin 
care, în statele moderne, cultura medicală oficială și prac- 
tăcile sociale care derivă din ea se propagă în întregul carp 
social. Aici distingem o componentă instituţională, subli- 
niată adesea în istoriile medicinei, care pune accentul pe 
crearea şi pe dezvoltarea instituţiilor medicale moderne: 
spitalul, institutiile de învățământ medical etc., și o compo- 
nentă comportamentală, pentra că nimic nu îl va obliga pe 
țăranul secolului al XIX-lea, de exemplu, să apeleze la insti- 
tutiile și personajele care alcătuiesc sistemul medical mo- 
dern. De la Norbert Elias încoace știm că în „procesul 
civilizării“ normele de comportament impuse ajung în timp 
să fie încorpurate și asumate la nivel individual, iar disci- 
plinarea socială specifică societăţilor moderne se transformă 
în autodisciplinare. Din acest punct de vedere, în Principate, 
în vremea lui Marin Vărzaro și a lui Staan Buruiană, norma 
tocmai este pe cale de a fi impusă. 

La mijlocul secolului al XIX-lea, în Principatele Române 
boala și vindecarea sunt apanajul a două categurii de perso- 
naje: pe de o parte, vindecătorii țărani, empinci, cum îi nu- 
mesc autorităţile medicale, pe de alta, doctorii în medicină, 
persunajelecheie ale noului sistem sanitar organizat de stat. 
Asupra raporturilor dintre aceste două mari categurii de 
vindecători ne vom apleca în rândurile care urmează. 

Vindecătorii țărani au existat dintotdeauna în societățile 
țărănești premdustnale, iar satele românești nu fac excepție. 
Societatea țărâneasră și-a reglat prin mijloace proprii rapor- 
turile boală—vinderare-maarte. Înaintea apariţiei medicilor 
şi a medicinei moderne, ceea ce pentru lumea rurală din Prin 
cipate nu cohoară grosso modo mai jos de 1862, comunitățile 


1. Norbert Elias, Procesul civilizării. Cercetări, sociogemetice Și psi- 
hogemetice, 2 vol, Editura Polirom, Iagi, 2002. 

țărănești rezolvă problema bolii și a vindecării apelând la 
personaje specializate în anumite afecțiuni, evident definite 
de o așa-zisă nosologie, proprie culturii medicale țărănești.! 
Nașterea este asistată de mult hulitele (în cultura medicală 
a epocii) moașe empirice. Mai există și „specialiștii ortopezi“, 
oculiști țărani și, în sfârșit, o mulțime de vindecători specia- 
lizaţi în diverse afecţiuni, precum Marin Catană, care vindecă 
turbarea, sau Stoian Buruiană, care vindecă nebunia. Alături 
de ei, o mare masă de descântătoare și alți specialiști ai 
remediilor împotriva agresiunilor magice: preoți, călugări și 
vrăjitori. Pentru că boala, conform reprezentărilor țărănești 
premoderne, nu este o dereglare a mecanismului corporal 
(umoral sau fiziologic), ci întotdeauna este fie o pedeapsă 
divină, fie rezultatul acţiunii unor agenți magici?. În lumea 
țărănească, acești vindecători erau atotputernici, de fapt 
singurii disponibili. 

Credinţa în forța acestor personaje vindecătoare se 
dovedește de o extremă vitalitate, deoarece, spre surprinde- 
rea mea, chiar astăzi se pot culege de pe teren, prin anchetă 
orală, mărturii despre activitatea lor3. Sau măcar a unora 
dintre ei. 


1. Definim cultura medicală țărănească ca totalitatea cunoștințelor 
și practicilor țărănești privitoare la boală și vindecare. 

2. Elena Bărbulescu, „At the Edge of Modernity: Physicians, Priest 
and Healers (1940-1990), în Philobiblon. Transylvanian Journal of Mul- 
tidisciplinary research in Humanities, vol. XVI, no. 2, 2011, pp. 550-551. 

3. A se vedea în acest sens studiul Elenei Bărbulescu, op. cit., pp. 
549-561, precum și culegerile de material de teren: Elena Bărbulescu 
(coord.), Constantin Bărbulescu, Mihai Croitor, Ciprian Pavel Moldovan, 
Alexandru Onojescu, Alina Ioana Șuta, Țărani, boli şi vindecători în 
perioada comunistă. Mărturii orale, vol. I, Editura Mega, Cluj-Napoca, 
2010; Constantin Bărbulescu (coord.), Elena Bărbulescu, Mihai Croitor, 
Ciprian Pavel Moldovan, Alexandru Onojescu, Țărani, boli şi vindecă- 
tori în perioada comunistă. Mărturii orale, vol. II, Editura Mega, 
Cluj-Napoca, 2011. 


CULTURĂ MEDICALĂ ȘI CULTURĂ ȚĂRĂNEASCĂ... 305 


Din aceeași categorie fac parte empiricii care practicau 
în orașe. Chiar în București, la sfârşitul secolului al XIX-lea, 
doctorul C.D. Severeanu îi cunoaște și îi consideră demni 
de a fi menţionaţi în memoriile sale pe cei cu „mare clien- 
telă“: Moș Răţoi, ortoped care „avea în traistă câlţi, praf de 
cărămidă, câteva ouă și câteva margini de postav. Cu acestea 
făcea toate operaţiile în frânturile oaselor“ (Severeanu, 1929, 
p. 107); dascălul Drăgoi din Văcărești, celebra Măţăreasa, al 
cărei nume i se trăgea de la fosta îndeletnicire — spăla mațe 
la Abator — și care „urându-i-se cu această meserie s-a apucat 
de doftorie“, devenind specialistă în vindecarea anghinei 
difterice după o metodă mai veche: sufla în gâtul bolnavului 
un praf de fecale de câine uscate; în plus „căuta și de scrân- 
teală, și de frânturi“ (Severeanu, 1929, p. 107). Către mijlo- 
cul secolului al XIX-lea, pe tărâm medical aproape totul era 
posibil: peste noapte, un plăcintar grec din Severin, după o 
călătorie în patria natală, se transformă în medic, metamor- 
foză descrisă cu mult umor de același doctor Severeanu: 
„Peste vreo 6 luni, când a venit înapoi, Kir Tănase se schim- 
base cu totul, avea haine numai nemțești și vorbea a mare 
de tot. Kirie Tănase nu mai făcea plăcintă și mie rău îmi 
părea. [...] «Da bine, Kir Tănase, de ce te-ai schimbat?» Iar 
el mi-a răspuns: «Hei bre, tu știi că m-am făcut Doftor, bre», 
şi ca să-mi probeze, m-a dus în odaia lui și mi-a arătat o 
cutie, un fel de tolbă cu despărţituri, incrustată cu sidefuri; 
din cutie a scos mai multe sticluţe cu lichide de diferite culori 
şi păhăruţe de sticlă, lucruri care nu se prea vedeau prin 
Severin, şi ca să-mi probeze că se făcuse doftor a început să 
amestece diferite lichide din sticle în câte un pahar și se schim- 
bau culorile: punea două lichide ca apa și se forma unul negru, 
sau galben, sau albastru. Prin aceste minuni m-a convins că 
într-adevăr Kir Tănase, plăţintarul, se făcuse doftor. Kir Tă- 
nase lua tolba la spinare, cum ar lua un soldat ranita, și pleca 
pe stradă strigând: «latros-Kalos, Kalos-latros!» şi aşa 
practica el medicina“ (Severeanu, 1929, p. 35). 

Acest tip de personaj iese din categoria empiricilor și intră 
în cea a „șarlatanilor“: el nu posedă nici un titlu academic și 
nici nu folosește metode pe care știința medicală le va fi va- 
lidat în vreun fel. Într-o ierahie a vindecătorilor realizată din 
perspectiva autorităţilor sanitare, empiricii se află la vârful 
ierarhiei, sub ei sunt șarlatanii, iar specialiștii medicinei ma- 
gice — descântătoarele, preoţii, călugării, vrăjitoarele — nici 
măcar nu sunt amintiţi; ei nu există în calitate de vindecători. 


Ordinea lui Carol Davila 


Vindecătorii din a doua categorie, cei care aparţin culturii 
dominante, sunt medicii, creatorii, la mijlocul secolului, ai 
sistemului sanitar al Principatelor. Activitatea și statutul 
lor se validează prin studii universitare de specialitate și 
prin obținerea diplomelor și a titlurilor aferente!. De la Regu- 
lamentele Organice încoace, în mod oficial, pe teritoriul 
Principatelor, și apoi al Regatului României, doar ei au drep- 
tul de a practica medicina și, prin urmare, dețin, teoretic, 
monopolul artei vindecării. Spun teoretic, pentru că în ulti- 
mele decenii ale secolului al XIX-lea bătălia lor cu celelalte 
categorii de vindecători nu este câștigată, de fapt, lupta abia 
începuse; iar evoluţiile din secolul următor vor dovedi rezis- 
tenţa culturii medicale țărănești și a personajelor care o 
practică: este suficient să aruncăm o privire asupra imensei 
literaturi etnografice privitoare la medicina magică sau la 
cercetări mai recente, care dovedesc cu prisosință că descân- 
tătoarea, preotul, vrăjitoarea sau empiricii sunt personaje 
care participă, separat sau împreună cu medicii, la procesul 


1. Pentru statutul medicului în prima jumătate a secolului al XIX-lea 
în Principate vezi Lidia Trăușan-Matu, „The Doctor and the patient. An 
Analysis of the Medical profession in the Romanian Society of the 19 
Century (1831-1869), în Transylvanian Review, vol. XX, supplement 
no. 2, vol. 2, 2011, pp. 465-474. 

boală-—vindecare a locuitorilor din lumea rurală chiar și în a 
doua jumătate a secolului al XX-lea. Nu cred că greșesc prea 
mult când spun că și astăzi cultura medicală țărănească, ca 
entitate separată de cea medicală modernă, este extrem de 
activă, în ciuda unui secol și jumătate de medicalizare a 
societății românești. 

La sfârșitul secolului al XIX-lea, chiar în orașe, empiricii 
își găsesc locul alături de medici: doctorul C.D. Severeanu 
are ocazia să se întâlnească în Capitală, la o familie „bună“, 
familia Fălcoianu, cu Măţăreasa, care o trata pe bătrâna 
Fălcoianu de o fractură a osului radius (Severeanu, 1929, pp. 
107-108); la Caracal este chemat la domnul Stamatopulo, „un 
mare exportator de cereale“, pentru a trata o fractură deschisă 
a gambei după ce doi medici și doi empirici ţărani dăduseră 
greș: „Doi medici locali, unul grec și altul italian, chemaseră 
pe doi țărani meșteri. Pentru consolidarea oaselor ei au turnat 
între căpătâiele oaselor, praf de oase de cap de câine (ziceau 
ei), amestecat cu untdelemn; au făcut o legătură strânsă; 
gangrena a început și ţăranii s-au speriat și au fugit. Când 
am ajuns la Caracal, gangrena cuprinsese gamba până aproa- 
pe de genunchi“ (Severeanu, 1930, pp. 12—13). Până la urmă 
domnul Stamatopulo este salvat, dar își pierde gamba. 

De partea cealaltă a barierei culturale, care de fapt în epocă 
nu era așa de greu de trecut, întâlnim între clienţii lui Stoian 
Buruiană din satul Reda, districtul Romanați, care vindeca 
nebunia, nu numai țărani, ci și pe „sora domnului Costache 
Prejbeanu din orașul Caracal“ și chiar pe „Cadâna lui Pașa 
agi-ali de la Rahova“ (ANIC, f. 31v.). Cam în aceeași perioadă, 
mama Casandra, erborista celebră a halelor Iaşiului, „în fie- 
care duminică era vizitată de cele mai distinse Doamne din 
societatea ieșeană“, care cumpărau ierburi pentru băi, năvalnic 
și „alte buruieni care înviorează virilitatea. La mama Casan- 
dra se găseau de toate“ (Leon, 1927, 32). Nu pot să nu-mi rea- 
mintesc în acest context de vrăjitoarea din satul meu natal — 

Corlăţel din județul Mehedinţi —, despre care se spunea în 
anii '80 ai secolului trecut că are clientelă și din Serbia și care 
efectua adevărate turnee la Severin și la Craiova. 

La începutul anilor 60 ai secolului al XIX-lea, Carol Davila, 
reorganizează sistemul sanitar al Principatelor Unite și una 
dintre primele sale inițiative este tocmai stabilirea persoanelor 
care intră în categoria vindecătorilor recunoscuți de stat. 
Înainte de 1860 nu exista la Administraţia Serviciului Sani- 
tar nici o listă a medicilor posesori de diplome care practicau 
în Principate; după spusele lui Davila, între 1842 și 1854 
nu exista nici o informaţie despre medicii stabiliți în ţară!. Pe 
8 iulie 1860 se face despărțirea apelor, publicându-se în Mo- 
nitorul Oficial primul „Tablou cu tot personalul medical: 
doctori în medicină, magiștri și patroni în hirurgie, veterinari, 
dentişti și moașe care se cunosc că au dobândit dreptul de la 
Guvern de a exersa arta lor în acest Principat“2. Într-un cu- 
vânt: vindecătorii oficiali, singurii vindecători. Cred că acesta 
este actul de naștere a profesiunii medicale în Principate. Să 
fie oare o întâmplare că tocmai din perioada 1860—1862 provin 
cele mai multe documente ale anchetelor Administraţiei 
Sanitare privitoare la practica unor empirici? Nu cred. La acea 
dată practicau în Țara Românească 96 de doctori în medicină, 
11 magiștri în chirurgie, 18 patroni în chirurgie, 7 veterinari, 
5 dentişti, 13 moaşe cu diplome din străinătate și 61 de moașe 
care „au studiat la Institutul de naștere din București“. În 
octombrie 1861 se publică în același ziar oficial o nouă listă, 


1. Supliment la Monitorul Oficial, 8 iulie 1860, nr. 160, p. 751. Este 
drept că asemenea liste ale medicilor din Principate există încă din 
deceniul patru al secolului al XIX-lea. Sunt cunoscuți astfel practicienii 
din Țara Românească la 1833, 1834, 1836, 1837 și 1838: V. Gomoiu, 
Din istoria medicinei şi a învățământului medical în România (înainte 
de 1870), Tipografia „Cultura“, București, 1923, pp. 253-255, 263, 285- 
287, 301-302. 

2. Ibidem, pp. 152-153. 

3. Ibidem. 

mai lungă; numărul doctorilor în medicină crescuse la 98, dar 
creșterea cea mai mare o remarcăm la moașele cu diplome ob- 
ținute în ţară: 781; peste câteva luni, după unirea deplină a 
celor două Principate, avem lista finală a doctorilor în medicină 
cu drept de practică în „statul României“2. 

Cum înainte de 1875 nu există doctori în medicină cu 
studii făcute în țară, autorităţile sanitare autohtone aveau 
de stabilit criteriile după care un medic român sau străin 
putea să obțină dreptul de liberă practică în Principate. 
Prima condiţie era obținerea unei diplome de doctor în me- 
dicină a unei universități străine. Se pare că cel puţin în 
Moldova, până în 1836, prezentarea acestei diplome în fața 
Comitetului Sănătăţii era suficientă pentru obținerea drep- 
tului de liberă practică. Însă din 1836, din cauza unor nere- 
guli constatate, Comitetul Sănătăţii cere dreptul de a-i examina 
pe candidați?. Nu știm dacă i-a fost conferit acest drept. În 
principiu, în prima jumătate a secolului al XIX-lea, posesia 
unei diplome de doctor în medicină asigură dreptul de liberă 
practică. De-a lungul ultimelor decenii ale secolului, dreptul 
de liberă practică este uneori condiționat de trecerea unui 
examen susținut în fața unei comisii medicale în țară. Astfel, 
în 1862, când în fruntea Consiliului Medical era doctorul 
Carol Davila, se hotărăște că „doctorii doritori de a practica 
medicina în acest Principat“ trebuie să susțină un examen 
public în fața unei comisii compuse din cinci membri ai cor- 
pului didactic ai Şcolii Naţionale de Medicină și Farmacief. 
Peste numai doisprezece ani, legea sanitară din 1874 re- 
nunţă la examen și prevede în art. 69: „Dreptul de a exercita 


1. Monitorul. Ziar Oficial al Țării Româneşti, 4 octombrie 1861, 
nr. 218, pp. 871-872. 

2. Monitorul. Jurnal Oficial, 3 februarie 1863, nr. 25, p. 103. 

3. Vezi V. Gomoiu, op. cit., pp. 283—284. 

4. Monitorul. Ziar Oficial al Țării Româneşti, 18 mai 1860, nr. 115, 
p. 480. 

medicina, farmacia, veterinăria și moșitul se dobândește în 
virtutea titlurilor academice eliberate de către facultatea 
de medicină română, care titluri vor fi vizate de ministrul 
instrucţiunii publice, precum și în virtutea diplomelor date 
de către universităţile străine și verificate de către facultatea 
de medicină din țară.“ Dar legea este modificată în 1885 și... 
din nou este introdus examenul, de data aceasta doar pen- 
tru medicii care și-au obţinut titlurile la universități din 
străinătate?. În 1893, când se modifică din nou legea sani- 
tară, examenul este menținut, dar se precizează compoziția 
comisiilor de examinare. 

Să revenim la anul 1860, când se reglementează toate 
ramurile științelor medicale. Rând pe rând este reglemen- 
tată admiterea la libera practică prin examen pentru sub- 
chirurgi, pentru medicii cu studii în străinătate, dar fără 
diplomă de doctor în medicină, cărora li se oferă posibilitatea 
de a deveni ofițeri de sănătates, pentru asistenții în farmacie, 
pentru moașe și dentişti” și, în sfârșit, pentru diferitele 
categorii de veterinari?. La sfârşitul anului 1860 existau re- 
glementări clare în baza cărora tot personalul medical din 
Principatele Unite, atât cel superior, cât și cel inferior, este 


1. Alina Ioana Șuta, Oana Mihaela Tămaș, Alin Ciupală, Constantin 
Bărbulescu, Vlad Popovici, Legislaţia sanitară în România medernă 
(1874-1910), Presa Universitară Clujeană, Cluj-Napoca, 2009, p. 57. 

2. Ibidem, pp. 75, 81 (art. 22 și art. 70). 

3. Ibidem, p. 111 (art. 105). 

4. Monitorul. Ziar Oficial al Țării Româneşti, 18 martie 1860, nr. 66, 
p. 268. 

5. Monitorul. Ziar Oficial al Țării Românești, 26 mai 1860, nr. 122, 
p. 508. 

6. Monitorul. Ziar Oficial al Țării Românești, 10 iunie 1860, nr. 
135, pp. 559-560. 

7. Supliment la Monitorul Oficial, 8 iulie 1860, nr. 160, p. 751. 

8. Monitorul. Ziar Oficial al Țării Românești, 14 iunie 1860, nr. 
139, p. 575. 

acceptat la libera practică!. Așadar, acesta este momentul 
în care cultura medicală dominantă face distincţia dintre 
adevărații şi falşii vindecători. 

Personajele sunt importante, dar trebuie avute în vedere 
şi atribuţiile lor; medicii sunt deținătorii științei de a vindeca, 
dar și ai științei remediilor administrate spre vindecare: ei 
examinează bolnavul, stabilesc un diagnostic și prescriu un 
tratament care constă adeseori în administrarea de medica- 
mente. Acestea din urmă însă sunt vândute de farmaciști, 
iar în epocă și de băcani. Administraţia sanitară, sub condu- 
cerea energică a lui Carol Davila, va reglementa și vânzarea 
medicamentelor, instituind în fapt un monopol al farmaciș- 
tilor și deci interzicând vânzarea medicamentelor de către 
„alți particulari“?. Astfel, profesioniștii vindecării vor deţine 
şi monopolul preparării și al eliberării remediilor. Cercul este 
astfel închis. În afara cercului rămân Marin Vărzaru, Stoian 
Buruiană și toți confrații lor în ale vindecării. Ei vin dintr-o 
altă lume, cu alte boli, cu alte remedii și cu alte criterii de 
a valida statutul personajelor vindecătoare. Autorităţile 
sanitare nu vor fi niciodată binevoitoare cu ei, în cel mai bun 
caz îi vor tolera, așteptând dispariţia lor pe cale naturală, 
încet, dar sigur. 


Empiricii şi remediile lor 


Trebuie să aflăm în ce constau remediile utilizate, care 
este rezultatul practicii celor doi vindecători ţărani pe care 
i-am luat drept exemplu și, în final, care este atitudinea 


1. Reglementări ce vor fi codificate în 1866 într-un Regulament 
pentru examinarea titlurilor şi capacităţii medicilor, farmaciştilor, 
veterinarilor și moaşelor din străinătate, care cer dreptul de a exercita 
în România, în Monitorul medical, anul V, 1866, no. 21, pp. 171-174. 

2. Monitorul. Ziar Oficial al Țării Româneşti, 13 februarie 1860, 
nr. 35, p. 140. 

autorităţilor sanitare față de fiecare dintre ei, pentru că nu 
au fost aleși întâmplător. 

În primul rând, trebuie să remarcăm că ambele anchete 
pornesc nu din mediul medical, ci din cel administrativ, iar 
atitudinea primilor raportori este extrem de binevoitoare 
faţă de faptele narate: subadministratorul de Neajlov, care 
pare să fi descoperit cazul Vărzaru, în primul rând cere 
recompensarea vindecătorului (ANIC, f. 2r.-v.), iar ministrul 
de interne Ion Ghica crede de cuviință să-i trimită Inspecto- 
rului General al Serviciului Sanitar, adică doctorului Carol 
Davila, o copie a raportului subadministratorului de Neajlov, 
tocmai în vederea popularizării faimosului remediu: „având 
în vedere că metodul vindecării turbării, după toate încer- 
cările făcute până astăzi, este încă necunoscut medicinei, 
am crezut de a mea datorie a vă pune în vedere un asemenea 
caz, atât de important, ca să binevoiți mijlocul propagării 
lui“ (ANIC, f. 1r.). În 1860, ministrul de interne al Principa- 
telor Unite chiar crede că țăranul Marin Vărzaru a vindecat 
turbarea. Criteriul său de evaluare, ca al majorităţii contem- 
poranilor săi nemedici, este eficacitatea actului vindecător. 
Altfel spus, dacă vindecarea are loc, în mod automat reme- 
diul utilizat este cel corect. Nimic altceva nu este luat în 
calcul: puţin contează statutul vindecătorului, mediul social 
din care face parte sau gradul său de cultură. Ion Ghica 
încă nu separă cele două culturi medicale, cea dominantă 
şi cea țărănească, amintite la începutul cercetării noastre. 

Cazul Buruiană este descoperit de doi recenzori, care, 
nereușind să smulgă secretul remediilor utilizate de vinde- 
cător pentru tratarea nebuniei, raportează superiorilor în 
speranța generoasă a „avantagiullui] real ce s-ar aduce me- 
dicinei cu o asemenea salutarie descoperire, care de mult 
timp zace ascunsă în unghiul unui sat, să informaţi pe guvern, 
ca prin ale sale părintești măsuri să chibzuiască modul cum 
s-ar putea smulge asemenea mister“ (ANIC, f. 13r.). Și 
ancheta are loc. 

Urmează ancheta la faţa locului realizată de medicii de 
district, iar întâlnirea vindecătorilor țărani cu confrații lor 
medici dă la iveală tehnicile terapeutice ale celor dintâi, dar 
şi incompatibilitatea celor două categorii. Medicii nu sunt 
la fel de entuziasmați ca membrii administraţiei, aflând care 
sunt „doftoriile“ folosite de Marin Vărzaru pentru a vindeca 
turbarea: se pare că el folosește plante și insecte — „cea dintâi 
se numește otrava pământului (Rubis Gratiola), lumânărică 
(Verbatium), gândăcei (Chantarides) pisat şi cu rachiu, și 
făcea scarificaţie subt limbă“ (ANIC, f. 21r.)!. Tratamentul 
corespunde cu ceea ce știm despre remediile țărănești îm- 
potriva turbării: se pare că gândacii de turbă erau un reme- 
diu general răspândit împotriva turbării — pisațţi, fierți și 
amestecați cu apă sau cu vin, ei constituie baza medicaţiei 
oamenilor și a vitelor mușcate de câini turbaţi (Leon, 1903, 
262—264; Grigoriu-Rigo, 1907, 22—23). Utilizarea gândacilor 
de turbă sau de frasin în remediile împotriva turbării s-a 
păstrat până astăzi și am putut să o întâlnim pe teren în 
anul 2010 într-o localitate din judeţul Cluj: pentru a îm- 
piedica turbarea în urma unei mușcături suspecte, localnicii 
luau cinci-șase „pepti? de frasân“, îi zdrobeau, îi amestecau 
cu zahăr și îi consumau ca atare, câte o linguriţă, două pe zi?. 
O altă metodă terapeutică ţărănească larg răspândită și 
practicată și de Stoian Buruiană consta în „tăierea vinelor de 
sub limbă“ pentru a împiedica apariția „căţeilor“ (Severeanu, 
1930, 179) , numiţi și „căţei de turbare“ (Felix, 1901, p. 319). 

Deoarece ancheta medicului districtului Romanați este 
extrem de amănunțită, mai știm că Stoian Buruiană a 


1. Transcrierea acestui document a fost realizată de domnul Nicu 
Mihai. 

2. Termen local pentru „gândaci“. 

3. Constantin Bărbulescu (coord.), Elena Bărbulescu, Mihai Croitor, 
Ciprian Pavel Moldovan, Alexandru Onojescu, Țărani, boli şi vindecă- 
tori în perioada comunistă. Mărturii orale, vol. II, Editura Mega, 
Cluj-Napoca, 2011, p. 150. 

moștenit „meseria“ de la tatăl său, „care se zice că tot tă- 
măduia pătimași de acea boală“ (ANIC, f. 39r.); specializarea 
lui este extremă — mărturisește că el vindecă „numai păti- 
mași de nebunie cu furie, acei ce fac rău și rupe tot [de] pe 
dânșii“, iar pe cei ce au „zburături, adică: se scoală noaptea 
din somn, îi trimite la Moșu Mihail de la Negrești, cel ce 
cunoaște buruienile pentru zburătoare“ (ANIC, f. 31r.)!. 

Terapeutica utilizată este complexă și constă în adminis- 
trarea unui decoct, în fumigaţii și în regim alimentar draconic. 
Iată cum descrie medicul de district metodele sale terapeutice: 
„e dă trei zile pe rând și de trei ori pe zi câte 50 dramuri de 
un decoct făcut din niște buruieni fierte în vin; după care îi 
vine vărsătura de bale și urdinare foarte tare; a treia zi i se 
luminează mintea, apoi cade într-un profund repaos până la 
o săptămână, după care se ridică sănătos cu desăvârșire. Pe 
bolnavi îi păzeşte foarte mult de apă și mâncare, care o 
sloboade numai după trei zile cu bună pază și măsuri, căci 
apa mai cu seamă face mult rău. La fiecare dat de doctorii, 
adică de trei ori pă zi, afumă pe pătimași cu alte buruieni 
acoperindu-i cu un cearceaf“ (ANIC, f. 31r.). 

Despre plantele pe care le folosește, medicul de district, 
ca și antecesorii săi recenzori, nu află prea multe: decoctul 
este preparat din rădăcini de „trei specii“, iar pentru 
fumigaţii folosește o singură plantă „și nu le știe numele, 
decât [că] se fac pe la păduri și le cunoaște după niște foi 
uscate ce rămân din iarnă și le sapă exclusiv în luna martie“. 
Evident, medicul nu le poate vedea, pentru că vindecătorul 
„nu le are acum“. Se observă cu ușurință că țăranul nu are 
încredere în personajul din fața sa: nu îi dă nici măcar denu- 
mirile populare ale plantelor, care ar fi permis identificarea 
lor, şi pe 20 aprilie, ziua în care are loc ancheta, nu are la 
îndemână plantele pe care totuși le culege cu numai o lună 
înainte. E greu de crezut. Se pare că neîncrederea este 


1. De menţionat că Negreștiul este în județul Dolj. 

reciprocă: pentru Stoian Buruiană, apariția medicului de 
district la poarta sa nu este un semn de bun augur! Totuși, 
el se declară încrezător în arta sa și este dispus să meargă 
„în orice minută“ la București, la Administraţia Sanitară, 
„să dea dovezi netăgăduite de știința sa“ (ANIC, 31v.). 
Ancheta își urmează cursul. Autorităţile locale sunt puse 
în mișcare în vederea verificării faptelor: rând pe rând, la 
Administraţia Sanitară sosesc rapoartele subprefecţilor, care 
se deplasaseră în satele din care proveneau bolnavii vindecați 
de Stoian Buruiană. În plus, medicul primar de district reali- 
zează propriile cercetări. În total, în întreaga documentaţie 
apar treisprezece bolnavi, dintre care unul nu poate fi iden- 
tificat, unul neagă că ar fi apelat la serviciile vindecătorului 
şi unul (cadâna Pașei din Rahova) nu va fi anchetat. Rămân 
deci zece cazuri verificate. Dintre acestea, opt se încheiaseră 
prin vindecarea pacientului și doar două pot fi considerate 
eşecuri terapeutice. Trebuie să mărturisim că rata vindecă- 
rilor este impresionantă! Dar pentru a înțelege și a analiza 
fenomenul trebuie să coborâm la un alt nivel și să aflăm cum 
se desfășoară întregul proces terapeutic și care sunt părțile 
implicate. Din capul locului trebuie observat că majoritatea 
clientelei vindecătorului este alcătuită din ţărani ca și el și 
doar într-un caz bolnavul provine din mediul urban — sora 
domnului Costache Prejbeanu din Caracal, care însă neagă 
că îl cunoaște pe vindecător și că a apelat la serviciile sale 
(ANIC, f. 36v.). Totuși, printre pacienţii lui Buruiană desco- 
perim un preot și pe „soţia domnului Nicolae Provejanu“ din 
satul Giorocelu, districtul Dolj. În acest din urmă caz, dato- 
rită statutului social al familiei bolnavului, vindecătorul este 
adus la patul bolnavului: „au trimis de l-au adus“ (ANIC, 
f. 33v.). În majoritatea cazurilor, în funcţie de starea bolnavului 
şi de cât e de mers până la domiciliul vindecătorului, în fața 
lui Buruiană nu apar pacienţii, ci rudele lor: din cei zece 
pacienți anchetați doar doi par să-l fi întâlnit față în față pe 

vindecător. Soţul, tatăl sau pur și simplu „oamenii“ aduc lea- 
curile bolnavului, cu instrucţiunile de rigoare, și tratamentul 
poate să înceapă. Toţi pacienţii mărturisesc că au folosit 
același tratament, administrat tuturor în același mod, cel 
descris de vindecător în fața medicului primar de district: 
un decoct de ierburi fierte în vin cu un puternic efect vomitiv 
şi diuretic și fumigaţii cu ierburi uscate. Ar mai fi de remar- 
cat că majoritatea clientelei lui Buruiană este feminină: din 
cei treisprezece bolnavi atestaţi, doar trei sunt bărbați. 

În ceea ce privește simptomatologia afecţiunilor tratate, 
ele par, potrivit descrierilor rapoartelor administraţiei, destul 
de diverse și nu toate pot fi încadrabile, chiar raportându-ne 
la stadiul cunoștințelor medicale din epocă, în categoria 
afecţiunilor mintale. De exemplu, preotul Ion din satul 
Măceșu, districtul Dolj, își descrie astfel suferința: „iară boală 
i-au fost numai în cap, precum durere și amețeală cu ne- 
vedere de ochi“ (ANIC, f. 33r.), iar medicul districtului, anche- 
tând mai multe cazuri printre consătenii lui Buruiană, 
diagnostichează un caz de „leziune traumatică a măduvei spi- 
nării“, un altul de „coup de soleil“ (insolaţie), un altul de „urti- 
caria“ şi, în sfârșit, un caz de „febris lactea“ (ANIC, f. 36r.-v.): 
nici urmă de afecţiuni mintale! 

În raportul medicului primar de judeţ apar doar remediile 
empirice ale lui Stoian Buruiană, conform culturii medicale 
a raportorului; toate celelalte aspecte ale terapeuticii sunt 
trecute cu vederea, deoarece, bănuim, erau considerate lipsite 
de orice importanță reală în procesul vindecării. Din rapoar- 
tele subprefecţilor, care nu puteau fi tot atât de atașați pe 
cât erau colegii lor medici de cultura medicală dominantă, 
aflăm despre o practică terapeutică de factură magică reco- 
mandată de Stoian: când începe tratamentul empiric, bolna- 
vul trebuie să îngroape hainele cu care a fost îmbrăcat în 
momentul îmbolnăvirii (ANIC, f. 33r.-v.). Iar dacă, prin inter- 
mediul raportului sfatului satului Reda, coborâm și mai mult 

în ambianța culturii țărănești în care trăiește și practică 
Stoian Buruiană, vom descoperi alte practici în care sacrul, 
prin medierea preotului, intervine în procesul terapeutic. 
Astfel, în această ultimă versiune țărănească, tratamentul 
constă în administrarea de „buruieni de trei ori pă zi, adecă 
dimineața, la amiaz și seara la scăpătatul soarelui, iar seara 
împreună cu preotu' care citește moliftele Sf. Vasile și la 
fiecare dat câte 50 dramuri care sunt fierte cu vin și la tot 
datu' să și afumă cu alte buruieni. Urmează cu aceste buru- 
ieni două zile tot așa și a doua zi seara pune un preot de mai 
citește paraclisu' unde i-au dat buruienile și moliftele Sf. Va- 
sile; și vasu' în care fierbe buruienile în el le zice de-l dă pă 
apă curgătoare și atunce a treia zi cade la odihnă și îi [dă] 
de mănâncă pâne nesărată și apă puţină până la săptămână“ 
(ANIC, f. 40r.-v.). 

Așadar, procesul terapeutic nu poate fi reconstituit decât 
prin punerea laolaltă a descrierilor personajelor aparținând 
diverselor paliere culturale și sociale care alcătuiau ceea ce 
istoricii numesc „România modernă“: în vârful ierarhiei, 
impregnaţi de cultura medicală dominantă, se află medicii, 
care, am văzut, trec complet cu vederea aspectele sacre și 
magice ale procesului terapeutic; la un nivel intermediar, 
reprezentanții administraţiei locale, dar și centrale, sunt 
încadrabili într-o cultură de tip urban care însă nu pare a 
fi perfect medicalizată și care la nivelul său inferior interfe- 
rează activ cu cultura țărănească; iar jos, la nivelul comunei 
rurale, întâlnim o cultură medicală țărănească puternică, 
autonomă, în care procesul vindecării are atât componente 
empirice, cât și componente sacre/magice. 

Odată descrise personajele și faptele, trebuie consemnată 
şi reacția administraţiei sanitare. E previzibilă. Personajul 
principal care efectuează ancheta la fața locului este medicul 
de district. El se întâlnește cu ambele părți implicate — 
vindecătorii și bolnavii — și își expune opinia într-un raport 

adresat Inspectorului General al Serviciului Sanitar. Din 
acest moment, începe judecata: medicul districtului Romanați, 
care anchetează cazul Stoian Buruiană, este nemilos: „Din 
cele arătate mai sus, m-am asigurat că citat[ul] individ n-are 
nici o ştiinţă de a tămădui boala alienanţia mintală, decât 
i-au rămas aceasta ca o succesie după moartea tatu-său care 
se zice că tămăduia pătimași de acea boală“ (ANIC f. 39r.). 
Consiliul Medical discută cazul lui Stoian Buruiană în 
decembrie 1860, îşi însușeşte pe deplin concluziile anchetei 
medicului de district și, în jurnalul încheiat la acea dată, 
ajunge la concluzia „că numitul Stoian Popa Ion Buruiană 
nu numai că nu posedă nici un fel de știință pentru vinde- 
carea celor izbiți de alienaţiune mentală, dar încă confundă 
alte maladii fizice cu alienaţiunea mentală, care este o 
maladie psihică, și dintr-aceasta se dovedește o desăvârșită 
ignoranță din parte-i sau un șarlatanism și spre acest sfârșit 
Consiliul decide ca Administrația Sanitară să comunice onor 
Ministerului din Întru pentru poprirea numitului pe viitor 
dintr-o aseminea întreprindere abuzivă, iar în caz de nesu- 
punere să se aplice penalitatea ce ar merita după toată 
asprimea legilor în vigoare, atât spre înfrânare-i, cât și spre 
pilduirea altora“ (ANIC, f. 37r.). Iată o decizie dură: în ciuda 
succesului terapeutic dovedit în urma anchetei, vindecăto- 
rului i se va interzice practicarea „meseriei“, pentru că nu 
folosește conceptele și taxonomia bolilor specifică medicinei 
moderne a epocii. În concluzie, va fi pedepsit pentru că este 
un „ignorant“ sau, mai grav, poate pentru că este un „șar- 
latan“. Interesant este că nu i se reproșează că nu posedă o 
diplomă de doctor în medicină și că nu are drept de liberă 
practică în Principate, cum pățește, cu două decenii mai de- 
vreme, un alt vindecător popular, Manolake ot Rușii de Vede, 
căruia i se va interzice practicarea „meșteşugului doctori- 
cesc“ pe motiv că „nu are cunoștință de medicină nici împăr- 
tășit cu diploma doctoricească, pe temeiul căreia numai 

poate să întrebuințeze acest meșteșug“. Pe de altă parte, 
este drept că pacientul lui Manolake decedase în timpul 
tratamentului, iar victima era soţia „sărdarului Gheorghe 
Turnavitul din sud Teleorman“, care va și depune plângere 
la Comitetul Carantinelor!. 

Ceea ce i se reproşează de fapt lui Stoian Buruiană este 
„ignoranţa“ în ale medicinei moderne, culpă care nu ar fi pu- 
tut fi invocată în cazul în care ar fi posedat o diplomă de 
doctor în medicină: diploma este un însemn al „științei pen- 
tru vindecare“ care nu se poate dobândi decât în facultăţile 
de medicină ale unor universități europene. Or, Buruiană 
nu este printre cei aleși! 

Nu știm dacă vindecătorul Stoian Buruiană a renunţat 
la „meseria“ sa. Foarte probabil că nu. 

Celălalt caz, al faimosului Marin Vărzaru, care vindeca 
turbarea, pare unul mai fericit. Ne aducem aminte că subad- 
ministratorul de Neajlov descoperă cazul și cere o recom- 
pensă bănească pentru vindecător. În acest caz, poate şi 
datorită entuziasmului iniţial al ministrului de interne, 
administrația se mișcă mai repede decât cei care întreprind 
ancheta medicală, astfel încât la mijlocul lunii februarie 
1860 se hotărâse deja recompensa de „lei cinci sute ce s-a 
găsit de cuviinţă a se da acelui Marin Vărzaru Catană“ (ANIC, 
f. 9r.), o sumă considerabilă la vremea aceea pentru un țăran?. 
Între timp, pe 9 februarie 1860, Consiliul Medical se reu- 
nește și ia în discuţie cazul Vărzaru. Neavând toate datele 


1. V. Gomoiu, op. cit., pp. 305—306. 

2. Pentru exemplificare, în 1862, când se înființează medicii de 
arondisment, plata lunară a unui medic (salariu plus diurna) ajunge 
la 500 lei. Vezi Monitorul. Jurnal Oficial al Principatelor Unite, 31 mar- 
tie 1862, nr. 73, p. 304. Raportându-ne la etaloane de valoare mult mai 
apropiate de lumea țărănească, am afla că Marin Vărzaru ar fi putut 
cumpăra cu 500 lei din „târgul oborului Capitalei“ la 2 ianuarie 1862 
cinci vaci, fiecare cu vițelul său — zece animale în total! După Monitorul. 
Jurnal Oficial, 22 ianuarie 1862, nr. 17, p. 72. 

problemei și nici rezultatul unei anchete la fața locului, 
consiliul nu face altceva decât să își exprime neîncrederea 
în capacităţile vindecătorului din Roata-Cătunu. În primul 
rând, „spre a putea recunoaște o asemenea născocire sătea- 
nului meșter ar trebui o dovadă pipăită, că lupul în chestie 
din satul Cătunu-Găureni a fost într-adevăr turbat“ (ANIC, 
f. 4r.), pentru că se știa că perioada de incubație în cazul 
turbării poate să ajungă la trei luni, iar Consiliul se reunește 
la ceva mai mult de o lună de la evenimente. În plus, ca să 
se poată pronunța asupra cazului, ar fi „de neapărată tre- 
buință ca numitul meșter al hydrofobiei să vie să arate atât 
metodul său curativ, cât şi materia sa medicală“ (ANIC, f. 4v.). 
În final, Consiliul Medical își exprimă neîncrederea că lupul 
a fost turbat și că mușcăturile sale ar fi putut constitui un 
pericol, ceea ce în mod sigur era cazul. Problema era că lupul 
fusese ucis în timpul evenimentelor, iar la administraţie, 
care recompensa cu 6 lei uciderea unei „fiare sălbatice“, nu 
ajunseseră nici măcar „urechile și labele“ din cauză că „lupul 
a fost turbat“ (ANIC, f. 2v.). Iată un cerc vicios: recompensa 
fusese acordată înainte de dovedirea faptelor. Tot ce se mai 
poate face este o anchetă pe teren prin intermediul me- 
dicului de district și obţinerea unei „dovezi“ formale din 
partea comunei Babele cum că lupul a fost turbat, iar Marin 
Vărzaru i-ar fi vindecat pe cei mușcaţi. Dovada din partea 
comunei este eliberată fără probleme. Medicul de district 
înclină să creadă, ca și confrații săi din Consiliul Medical, 
că de fapt lupul nu a fost turbat: „Subt iscălitul crede dar 
că lupul n-au fost turbat fiindcă este cunoscut că un lup 
turbat nu umblă prin coșare ale vreunui sat ca să [ia] dobi- 
toace; doftoriile urmate însă este cunoscut și încercate destul 
de mult de medici“ (ANIC, f. 21v.); evident, fără rezultat. Și 
aveau dreptate. Cert este că Marin Vărzaru rămâne cu banii 
şi, cum nu am găsit un nou jurnal al Consiliului Medical care 
să îi interzică în mod formal practicarea „meseriei“, bănuim 

că a continuat să vindece turbarea. Dacă Marin Vărzaru își 
continuă practica, care în mod formal nu îi este interzisă, 
aceasta pare acum mai degrabă o situaţie excepțională. În 
1861 lucrurile s-au schimbat față de începutul secolului 
(1803), când un alt țăran — Ion Turbatu din satul Rotunda, 
judeţul Romanați — nu numai că pretinde că vindecă tur- 
barea, dar și reușește să obțină din partea domniei o carte 
domnească de scutire de bir (Samarian, 1938, 313). 

Dacă privim deodată cele două cazuri analizate mai sus, 
nu putem să nu fim surprinși de stranietatea situaţiei: lui 
Stoian Buruiană, care vindecă nebunia, cu toate că ancheta 
administrativă dovedește că opt din zece pacienţi se declară 
vindecaţi, i se interzice practicarea „meseriei“, pe când lui 
Marin Vărzaru, care vindecă turbarea, nu numai că nu i se 
va interzice practica, dar va fi și recompensat cu o sumă con- 
siderabilă. Se pare că în 1860 Administraţia Sanitară de sub 
conducerea lui Carol Davila nu este încă stăpână pe situaţie, 
iar ordinea pe care încearcă să o instituie în domeniul me- 
dical este încă negociabilă. De altfel, publicarea în 1860 a 
primelor liste de medici cu drept de practică în Principate 
nu este însoțită de interdicţia formală pentru toate celelalte 
categorii de vindecători de a-și practica „meșteșugul“. Abia 
în 1862 Administraţia Sanitară intervine cu duritate și de- 
clară că „potrivit legiuirilor în vigoare nimenea nu este volnic 
de a trata bolnavii și de a prescri medicamente al cărui nume 
nu va figura în publicata listă și nici un farmacist nu este 
volnic de a expedia ordonanțelle] unor asemenea persoane“. 
În acest scop se ia inițiativa multiplicării listei de medici cu 
drept de practică și a afișării ei în farmacii. 

Documentele dintre 1860 și 1862 mărturisesc un continuu 
proces de negociere între Administrația Sanitară și diferitele 
categorii de vindecători care nu pot fi înscriși pe lista magică 


1. Monitorul. Jurnal Oficial, 3 februarie 1862, nr. 25, p. 102. 

a doctorilor în medicină și care, înainte de venirea lui Carol 
Davila la conducerea Administraţiei Sanitare, își practicaseră 
nestingheriți „meseria“, cum afirmă ei. lată-i astfel pe doi 
fraţi care cer Administraţiei Sanitare dreptul de a exersa 
în calitate de „doctori practici, speciali, pentru turbare, drept 
care l-am avut și până acum, constatat de autorităţile 
Guvernelor trecute, de la domnitorul Caragea până la cel 
actual, după cum ne pot argumenta Hrisoavele Domnești 
şi alte acte guvernamentale ce posedăm în număr mare, 
[pre]cum și testimoniile din partea autorităţilor pe unde am 
vindecat pe pătimași“ (ANIC, f. 18r.). Pentru a li se recu- 
noaște drepturile anterioare, ei cer un examen care ar consta 
în vindecarea unui bolnav. Dacă s-a dat sau nu curs cererii 
lor, nu știm. Sau iată cazul lui Stoica Bălănescu din maha- 
laua Broștenilor, culoarea de albastru (București), care, în 
iunie 1860, cere să i se recunoască de către autorităţile sa- 
nitare dreptul de a vindeca epilepsia după o metodă proprie 
pe care o folosea din 1851 „până azi“ (ANIC, f. 42r.). Consiliul 
Medical, neîncrezător ca de obicei, îi va cere să-și dovedească 
ştiinţa prin vindecarea a trei bolnavi de la Institutul Mărcuţa, 
evident totul sub supraveghere medicală (ANIC, f. 44r.). De 
aici lucrurile se complică pentru Stoica Bălănescu, care 
încearcă să tragă de timp și să găsească noi aliaţi: bolnavii 
sunt aduși de la Mărcuţa la Spitalul Colțea, însă vindecă- 
torul nu catadicsește să apară și cere ca bolnavii să fie 
mutaţi la Spitalul Brâncovenesc, pe motiv că: „am apucat 
mai dinainte a mă angaja de a căuta acolo pe bolnavi“ (ANIC, 
f. 59r.). Dar la Spitalul Brâncovenesc bolnavii de epilepsie nu 
sunt primiți, iar din acest moment Stoica Bălănescu nu-și mai 
cere drepturile singur, ci împreună cu un anume N. Apoloni, 
care și el vindecă tot epilepsia. În mai 1861, Consiliul Medical 
ia în discuţie din nou cazul Bălănescu & Asociaţii, care de 
data aceasta cereau să fie supravegheați în practica lor, dar 
nu într-un spital, ci la domiciliul bolnavilor, ceea ce Consiliul 

consideră imposibil de realizat din cauza specificului bolii. 
Petiţiile însă continuă să curgă și din nou, în octombrie 1861, 
Consiliul Medical se vede nevoit să revină asupra cazului 
şi să repete că cererile lui Stoica Bălănescu nu pot fi 
satisfăcute, iar „domnii petiţionari nesupunându-se la aceste 
condițiuni și urmând a trata boala epilepsiei să se considere 
ca amăgitori în privința sănătăţii publice“ (ANIC, f. 88v.). 
Am putea crede că astfel se încheie saga petițiilor lui 
Stoica Bălănescu. Dar în 1865 îl regăsim, alături de un alt 
empiric — Panait Stoenescu, care vindeca turbarea —, cerând 
din nou, la nesfârșit, să i se recunoască dreptul de practică. 
De data aceasta, Consiliul Medical, în ianuarie 1866, tran- 
şează în sfârșit problema, decretând: „cererea domnilor Bălă- 
nescu și Stoenescu este respinsă ca neîntemeiată și [...] d-lor, 
ca niște persoane fără drept de a exersa arta medicală, pe 
de o parte să se proprească pe viitor de un asemenea abuz, 
iar de alta să se dea în judecată criminală pentru trecut, 
despăgubind pe toţi acei a căror credulitate a fost exploatată 
de către domnii Bălănescu și Stoenescu“. Tactica bucureș- 
teanului Stoian Bălănescu este diferită de cea a vindecăto- 
rilor rurali Marin Vărzaru și Stoian Buruiană. Cu toţii sunt 
empirici, specializați pe un set bine definit de afecţiuni, dar 
în vreme ce vindecătorii rurali sunt descoperiți de autorități, 
Bălănescu pare să li se adreseze din proprie inițiativă. E un 
personaj combativ, care încearcă toate strategiile posibile 
în vederea recunoașterii sale oficiale ca vindecător. Este clar 
că în noile condiţii de reglementare a practicării medicinei 
în Principate, Stoian Bălănescu încearcă să se adapteze și 
pornește un adevărat război petiționar cu Autorităţile Sa- 
nitare, pe care însă îl pierde. Pe de altă parte, este drept că 
procesul durează nu mai puțin de șase ani, timp în care 
practica sa nu este interzisă în mod formal de Consiliul 


1. Monitorul Medical, anul V, 1866, nr. 6, p. 44. 

Medical; nu ar fi fost mai profitabil pentru el să practice în 
tăcere, ca majoritatea empiricilor din Bucureștiul anilor 1860? 

Este clar că o metodă de validare a artei vindecării, chiar 
în absența studiilor medicale, poate fi dovedirea unei metode 
terapeutice eficiente. Știința medicală a epocii se considera 
ea însăși o artă. Să nu uităm că, înainte de medicina experi- 
mentală — cu aproximaţie înainte de 1870 —, multitudinea 
doctrinelor medicale, concurenţiale și adesea contradictorii — 
atât de bine studiate de Lidia Trăușan-Matu în recenta sa 
carte! —, îl dezarmează pe practician, care trebuie să domine 
incoerența nosologică și să concilieze diversele catehisme 
terapeutice și care este silit, astfel, să acorde o mare impor- 
tanță flerului, ceea ce îl transformă într-un fel de ghicitor 
de geniu?. De ce nu ar fi posibil ca și alţii, din afara corpului 
medical, să descopere noi remedii? Medicina oficială încă 
nu neagă această posibilitate, dar se arată tot mai circum- 
spectă în astfel de cazuri. Nu am descoperit încă vreun caz 
de vindecător care să fi reușit să dovedească, în fața doctoru- 
lui Carol Davila și a confraţilor săi din Consiliul Medical, 
că a născocit o nouă metodă de vindecare. 

Așadar, după 1860, Administraţia Sanitară începe o 
ofensivă împotriva tuturor categoriilor de vindecători ne- 
medici. Abia acum se încearcă în mod real și concret obține- 
rea monopolului artei vindecării de către grupul extrem de 
restrâns al doctorilor în medicină. Toţi ceilalți vindecători, 
fie rurali sau urbani, fie empirici, șarlatani, ortopezi sau ocu- 
lişti empirici, se văd puși în afara sistemului și se transformă 
aproape peste noapte din persoane onorabile în proscriși. 
Uneori, asemenea personaje fuseseră integrate în sistemul 


1. Lidia Trăușan-Matu, De la leac la rețetă. Medicalizarea societăţii 
românești în veacul al XIX-lea (1831-1869), Editura Universităţii din 
București, București, 2011, pp. 119-216. 

2. Jacques Léonard, La France medicale. Médecins et malades au 
XIX siècle, Gallimard, Paris, 1978, pp. 122-125. 


CULTURĂ MEDICALĂ ȘI CULTURĂ ȚĂRĂNEASCĂ... 325 


sanitar, precum un anume Christea lanotul din satul Aleșii 
Ciocănești din districtul Ilfov, care până în 1859 fusese „im- 
piegat pe lângă fostul Comitet Sanitar în calitate de oculist“! 
şi care se pare că și-a continuat practica și după această dată. 
Despre el, datorită istoricului medicinei Pompei Samarian, 
ştim mai multe. Se pare că își începe cariera pe la 1830, când, 
dintr-un act prin care cere Vistieriei să fie scutit de dare, 
aflăm că „parte negustorească“ fiind, mai este și „dohtor de 
ochi“ și că în această din urmă calitate a vindecat mai mult 
de o sută de pacienţi! Cererea sa va fi trimisă Comisiei doctori- 
cești, care, spre norocul său, îl desemnează pe compatriotul 
său, doctorul grec Estioti, să îi examineze știința. Referatul 
acestuia din urmă este foarte elogios și recomandă să i se 
acorde drept de liberă practică. Ceea ce se și întâmplă. Ca- 
riera lui Christea lanotul este în plină ascensiune: se mută 
la București, unde practică nestingherit și unde va ocupa 
şi o funcţie remunerată la Comitetul Carantinelor până în 
1845 (Samarian, 1938, pp. 316-319). În cele din urmă, la 
bătrâneţe apucă vremuri stranii: practica de peste treizeci 
de ani pur și simplu nu mai este tolerată. Va fi reclamat la 
Administraţia Sanitară de către doctorul Fiala (medic 
secundar la Spitalul Colțea, oculist) pe motiv că „este lipsit 
de orice idee despre anatomia și boalele ochilor, din care pri- 
cină și prin manevra sa ofensatorie ar fi produs și destrucții 
ochilor“? și în consecință i se interzice practica. Dar, intere- 
sant, în argumentarea interdicţiei este introdusă și noţiunea 
de utilitate publică a empiricilor. Altfel spus, Administraţia 
Sanitară recunoaște ca utilă practica empiricilor atâta 
vreme cât nu există personal medical specializat. În conclu- 
zie, chiar şi un empiric este mai bun decât nimic. Odată cu 
apariția medicilor, concurenţii lor empirici ar trebui însă să 
se retragă în liniște. 


1. Supliment la Monitorul Oficial, 14 iulie 1860, no. 166, p. 778. 
2. Supliment la Monitorul Oficial, 14 iulie 1860, no. 166, p. 778. 

Ar fi de remarcat că Administrația Sanitară se arată 
interesată doar de cazurile în care empiricii pretind că au 
găsit remedii pentru boli incurabile în epocă: turbarea, epi- 
lepsia, nebunia etc. Cei care pretind că vindecă boli conside- 
rate curabile de medicina epocii au șanse încă și mai mici de 
a dobândi câștig de cauză. Este și cazul Tudorei, soția lui 
Nedelcu Slobozeanu din Călărași, districtul Ialomiţa, care 
pretinde că știe să vindece „dalacul sau buba oii“. Spre ghi- 
nionul ei, Consiliul Medical consideră la rândul său că „arta 
medicală posedă mijloace medicale și operatorii de a combate 
boala dalacului (Anthrax) și că în acel district fiind impiegaţi 
doi medici, adică medicul distrlictului] și medicul orașului, 
publicul suferind poate să se adreseze la un ajutor mai com- 
petent fără să fie anevoit a alerga la un ajutor empiric și în- 
doinicios“ (ANIC, f. 78r.). Medicii au conștiința monopolului 
pe care îl dețin și nu tolerează nici un fel de concurență. Este 
vremea marii vânători de empirici și în acest sens sunt ilus- 
trative atribuţiile mai noilor medici de arondisment și mai 
vechilor medici de districte, în viziunea autorităţilor sanitare 
centrale. Medicii de arondisment, creație a doctorului Carol 
Davila la 1862, au printre atribuţii pe aceea de „a lua măsuri 
în contra întinderii șarlataniei medicale de prin raionul său, 
şi aflând asemenea abateri le va comunica medicului primar 
al districtului“; medicii de district trebuie să vegheze și ei 
ca „nimeni să nu exerseze arta medicală ori farmaceutică cu 
toate ramurile ei [...] fără autorizaţia Direcţiei Generale“?. 
În legea sanitară din 1874 aceste atribuţii dispar: să se fi 
încheiat oare între timp un armistițiu? 

Dacă medicii deţin monopolul vindecării, farmaciștii 
încearcă să instituie propriul monopol în privința preparării 


1. Monitorul. Jurnal Oficial al Principatelor-Unite, 2 aprilie 1862, 
nr. 74, p. 309. 

2. Monitorul. Jurnal Oficial al Principatelor-Unite, 9 noiembrie 1862, 
nr. 248, p. 1030. 

şi eliberării de medicamente. Concurenţii lor sunt erboriștii, 
droghiștii și băcanii. Iar aliaţii lor sunt medicii. În cazul far- 
maciștilor, alianța cu medicii este fragilizată de rațiunile 
financiare: farmaciștii nu se sfiesc să elibereze rețete semnate 
şi de nemedici, practică împotriva căreia se va ridica în 1862 
Administrația Sanitară!. De altfel, problema preparării și a 
eliberării de medicamente nu putea să nu fie la ordinea zilei 
în epoca în care se pun bazele sistemului sanitar modern. 
Administraţia centrală, prin glasul ministrului de interne 
Dimitrie Ghica, intervine și recomandă calea de mijloc: să 
nu fie respinși de Consiliul Medical „la modul absolut“ cei 
care propun remedii care uneori se pot dovedi eficiente, dar 
„din nenorocire s-a constatat că cu toate recomandaţiunile 
făcute tot se mai aflu individe care, fără să se gândească că 
compromite viața oamenilor care se încred într-însele, admi- 
nistrează medicamente fără ca să aibă pentru aceasta cea 
mai mică cunoștință speciale“?. Aceștia din urmă nu vor mai 
fi toleraţi. 

Asupra tuturor personajelor care practică ilegal medicina 
încep să curgă amenințările Administraţiei Sanitare și ale 
administraţiei centrale. În ce măsură se vor fi concretizat 
aceste amenințări în amenzi sau zile de închisoare încă nu 
știm. În prima lege sanitară modernă (1874), articolul 77 
prevede că „oricine va exercita medicina, farmacia și veteri- 
năria, în contra prescripțiunilor de mai sus, se va pedepsi cu 
amendă de la 100 până la 1 000 lei, sau cu închisoare corec- 
ţională de la 17 zile până la 6 luni“. Încet dar sigur, eforturile 
Administraţiei Sanitare dau roade: an după an, numărul 
medicilor crește, iar cel al empiricilor scade, unele specializări 
dispărând cu totul încă de la sfârșitul secolului al XIX-lea, 


1. Monitorul. Jurnal Oficial, 3 februarie 1862, nr. 25, p. 102. 

2. Monitorul. Jurnal Oficial al Ţării Româneşti, 2 octombrie 1860, 
nr. 216, p. 853. 

3. Monitorul Oficial al României, 16 (28 iunie) 1874, nr. 131, p. 836. 

cum este cazul oculiștilor empirici (Felix, 1902 b, p. 54). Sau 
cel puţin așa crede doctorul Iacob Felix, la sfârșitul carierei. 

În concluzie, medicalizarea societăţii românești la mijlo- 
cul secolului al XIX-lea este doar la începuturile sale: cu adevă- 
rat medicalizată este... doar elita medicală. Cu cât coborâm 
mai jos în ierahia socială, cu atât medicalizarea se diluează, 
chiar de la vârful păturii superioare a clasei medii. Și mai jos, 
în partea inferioară a clasei medii, medicalizarea nici măcar 
nu se manifestă. Iar pentru lumea țărănească medicul este 
doar un personaj exotic, un concurent neloial al vindecătorilor 
rurali. Primul modernism medical românesc pe care îl defi- 
nește Lidia Trăușan-Matu! încă nu se manifestă și la acest 
nivel. 


1. Lidia Trăușan-Matu, De la leac la rețetă. Medicalizarea societăţii 
româneşti în veacul al XIX-lea (1831-1869), Editura Universităţii din 
București, București, 2011, pp. 395—398. 


Incheiere 


La final, se cade să răspundem sau măcar să încercăm 
să răspundem la câteva întrebări născute din lectura pagi- 
nilor de până aici. La câteva dintre ele am schițat deja soluţii 
parțiale, dar acum ne vom strădui să revenim asupra lor 
mai amplu și mai coerent. 

Una dintre primele întrebări la care trebuie să răspundă 
cercetătorul de astăzi este următoarea: ce raport există între 
imaginea ţăranului și cea a lumii rurale, așa cum sunt de- 
scrise de medicii de la sfârșitul de secol al XIX-lea, și reali- 
tatea socială pe care pretind că o descriu? Întrebarea se naște 
natural din sentimentul de alteritate pe care istoricul îl în- 
cearcă la lectura textelor din care s-a constituit urzeala lucră- 
rii de față. Pentru că, am văzut, imaginea lumii țărănești, 
așa cum se oglindește ea în ochii medicilor, este una extrem 
de negativă. Ingredientele acesteia sunt mizeria fizică, sărăcia, 
incultura, boala și moartea. Dar astăzi, în cultura ambiantă 
a celui care scrie aceste rânduri, țăranul este văzut din cu 
totul altă perspectivă: țăranul a încetat să fie sălbaticul din 
propria societate, ba, mai mult, s-a metamorfozat în bunul 
român. Metamorfoza începuse de fapt din acea epocă, dar nu 
cucerise încă toate spiritele. Astăzi, repet, nu se mai poate 
scrie despre ţăran în modul în care, în 1880, unii dintre medici 
își permiteau încă să o facă: ar stârni indignarea. Ce s-a în- 
tâmplat deci între timp? Aceasta este o altă întrebare. Să ne 
oprim însă aici cu întrebările. 

Încă de la primele contacte cu literatura igienistă, am 
bănuit-o de nesinceritate; sau mai degrabă de generalizarea 
într-o lumină negativă a unei realităţi de fapt multiforme 
şi complexe. Dar, pe de altă parte, a descrie un ţăran generic, 
așa cum fac medicii, nu trebuie să presupună un proces de 
generalizare a unei situaţii medii? Problema este că medicii 
parcă îl aleg din multitudinea de țărani ce li se perindă prin 
faţa ochilor pe cel mai sărac pentru a-l pune în paginile scrie- 
rilor lor. În literatura medicală a sfârșitului de secol XIX 
lumea ţărănească se identifică până la suprapunere cu 
mizeria socială. Or, tocmai acest aspect îl incriminăm noi. 
Pentru că de fapt privirea medicală nu descrie pur și simplu 
ceea ce i se înfățișează, ci se fixează doar pe unele chipuri 
pe care le scoate din penumbră, în vreme ce altele plutesc 
în forme ceţoase alături de discurs. Astăzi știm însă că nici 
o privire nu este inocentă: a descrie realitatea socială, oricât 
de obiectivi am încerca să fim, implică și o transformare a 
ei, iar medicii nu fac excepţie. 

Discursul medical despre ţăran și despre lumea rurală 
însoțește întreaga noastră modernitate. L-am descoperit prin 
intermediul ultimei cărți a Constanţei Vintilă-Ghiţulescu! 
multiform și generos și în prima jumătate a secolului al 
XIX-lea, atât de asemănător cu cel de după 1860. Dar dis- 
cursul evoluează. Să ne reamintim că toate temele pe care 
le-am analizat în capitolele părții a doua sunt tratate diferit 
în 1880 și în 1900. Este drept că, pe de altă parte, concluziile 
rămân identice, semn că, deși forma discursului s-a modifi- 
cat, raţiunile sale rămân aceleași. Cu toate acestea, cel puţin 
în unele situaţii, cunoașterea statistică a realităţii apropie 
ochiul medicului de realitatea socială și o pune în lumină 
într-un spectru mai larg. Să ne gândim de pildă la descrierea 


1. Constanţa Vintilă-Ghițulescu, Evgheniţi, ciocoi, mojici. Despre 
obrazele primei modernităţi româneşti (1750-1860), Editura Humanitas, 
București, 2013, pp. 297-327. 

locuințelor țărănești, care până la începutul secolului al 
XX-lea este pur impresionistă și centrată oarecum pe „relele 
igienice“ ale bordeiului, care totuși nu este peste tot o simplă 
„groapă“ în pământ, un „mormânt“ omenesc, și nici o „vizuină“ 
adaptată la nevoile țărănești. Bordeiul este un tip specific de 
habitat, iar medicii de la începutul secolului al XX-lea încep 
să realizeze acest lucru, ceea ce nu îi va împiedica să continue 
lupta împotriva lui. Iar recensământul din 1912 ne oferă 
caleidoscopul complet al locuinţei rurale. Măcar acum devine 
evident ceea ce medicii trebuiau deja să știe din contactul cu 
terenul: că locuința țărănească este multiformă ca structură, 
tehnici și materiale de construcție. 

Ca și în cazul bordeiului cu plan extins, care trebuie să fi 
existat, dar pe care medicii îl ignoră pentru simplul motiv că 
le tulbură imaginea bordeiului-mormânt, medicii trec pe 
lângă alte aspecte ale igienei rurale, ajungând să susțină 
lucruri de necrezut cu privire la igiena corporală a conaționa- 
lilor lor țărani: țăranii nu își spală corpul niciodată, cum nu 
își spală nici hainele. Dacă nu folosesc săpunul, ci leșia 
preparată din cenușă, aceasta nu înseamnă că nu își spală 
hainele. Să nu fi văzut medicii noștri țărănci spălând hainele 
la râu sau rufe întinse la uscat pe garduri? Greu de crezut. 
Discursul însă are regulile sale de la care nu se abate și care 
nu pot fi contradictorii: o lume ţărănească a suferinţei, a 
mizeriei și a morții nu se potrivește cu locuinţe igienice, cu 
țărani curaţi și îmbrăcaţi în frumoase haine de sărbătoare. 
Pentru această din urmă lume ţărănească a fost creat un 
discurs separat, care compune o imagine atât de diferită de 
cea schițată de medicii noștri. În acest discurs, obiceiurile 
calendaristice și cele numite din „ciclul vieţii“ sunt mărturii 
ale originii noastre latine, hainele mizere ale ţăranului se 
transformă în superbe costume de sărbătoare pe care doam- 
nele din elită nu se sfiesc să le poarte, iar locuința țărănească, 
cea mizeră, devine un adevărat muzeu în care estetica stâlpilor 
sculptați ai cerdacului se adaugă și mai esteticelor țesături de 

pe rudă. Țăranul primitiv se transformă în ţăranul autohton. 
Paradigma privirii se schimbă și, odată cu ea, și imaginea 
țăranuluil. 

La sfârșitul secolului al XIX-lea și la începutul secolului 
al XX-lea, în spiritul public din România cele două imagini 
coexistă, sunt concurenţiale. Pentru lectorul de astăzi pare 
atât de ciudat să întâlnească în aceeași epocă imagini atât 
de contrastante ale aceluiași obiect. Cultura dominantă 
manipulează cu patimă imaginea ţăranului, iar această 
stare de fapt este o doar altă fațetă a „chestiei rurale“, care 
bântuia la propriu societatea românească în a doua jumătate 
a secolului al XIX-lea. 

Să revenim însă la discursul medical, care, am văzut, lasă 
în umbră părţi de realitate care, dacă nu l-ar infirma, cel 
puţin l-ar nuanţa. Întotdeauna m-am întrebat de ce imaginea 
despre lumea țărănească este atât de negativă. Oare chipul 
ţăranului este acela pe care îl descrie medicul? Bănuielile 
mele au fost destul de repede confirmate: discursul medical 
generează o imagine despre o lume țărănească conform unui 
algoritm propriu și care are doar ca bază de plecare realitatea 
socială țărănească. Nimic mai mult. Cât despre rațiunile 
imaginii negative, prima mea ipoteză avea în vedere rapor- 
turile dintre emițător și receptor. Altfel spus, am crezut că 
medicii creează o imagine cu un scop precis, una pentru uzul 
elitei politice; că ei atrag atenția asupra marilor probleme 
sociale, transformate în probleme igienice și sanitare, din 
lumea țărănească, pentru a sensibiliza clasa politică față de 
nevoile acestei imense și copleșitoare mase rurale care al- 
cătuia-ceea ce noi obișnuim să numim România modernă. 
În parte aveam dreptate. Dar, dacă acesta era unicul scop, 
tonul discursului nu se justifică, și nici disprețul implicit 
față de ţăran afișat de multe dintre scrierile medicale. Pentru 
că medicii nu doar compătimesc această masă umană mi- 


1. Vintilă Mihăilescu, Antropologie. Cinci introduceri, Editura 
Polirom, Iași, 2007, pp. 263-330. 

zeră, ci o ironizează adesea și, de fapt, se pare că o disprețuiesc 
profund. Medicul nu empatizează cu țăranul, nu încearcă să 
îi înțeleagă comportamentul decât foarte rar. Medicul, ca și 
o bună parte a elitei de altfel, îi consideră pe ţărani o specie 
inferioară de ființe inculte, îndărătnice, leneșe, răuvoitoare, 
care, din păcate, constituie 80 % din populația României și 
care trebuie deci transformată, modernizată, în cele din urmă 
civilizată. Că elita nu manifestă interes și înțelegere pentru 
modul de viaţă țărănesc o dovedesc o mulțime de fapte, din 
care voi alege doar două, de natură normativă: astăzi știm 
că, pentru ţăran, vitele intră în categoria animalelor de lucru, 
fiind aşadar necomestibile, și că doar treptat și cu greu carnea 
de vită, dar mai ales cea de vițel, au pătruns în alimentaţia 
țărănească. Ei bine, în spitalele rurale, conform regulamentelor 
de funcţionare!, carnea de vacă nu lipsește! Mă întreb câtă 
oroare putea să resimtă un țăran al vremii care afla post- 
factum că tocmai a mâncat carne de vită! Și cât contribuie 
acest fapt la „apropierea“, mult clamată și dorită de corpul 
medical, dintre ţăran și serviciul sanitar modern. Sau mă 
gândesc, de asemenea, la modelul locuinţei țărănești pe care 
administraţia sanitară încearcă să îlimpună prin regulament 
în 1888 și care prevede o separare a spațiului de gătit de cel 
de odihnă?, ceea ce țăranii nu fac de obicei în locuinţele proprii. 
Dar cui îi pasă de aceste barbare habitudini țărănești? 
Evident, nu elitei care încearcă să le impună. Și care nu prea 
reușește. Țăranul trebuie modernizat, trebuie transformat 
în cetățean. Dar procesul de modernizare a lumii rurale se 
lovește de opoziția, pasivă adeseori, a imensei mase țărănești 
care nu o dorește. Țărănimea a fost dintotdeauna și este și 
în continuare un corp social profund antimodern. Şi pe bună 


1. Alina Ioana Șuta, Oana Mihaela Tămaș, Alin Ciupală, Constantin 
Bărbulescu, Vlad Popovici, Legislaţia sanitară în România modernă 
(1874-1910), Editura Presa Universitară Clujeană, Cluj-Napoca, 2009, 
pp. 285-288. 

2. Ibidem, p. 296. 

dreptate. Dar ce înseamnă de fapt modernizarea pentru 
lumea rurală? Înseamnă dislocarea completă a propriului 
mod de viață; modernizarea înseamnă pur și simplu o trans- 
formare profundă, în fapt sinonimă cu dispariţia, a vieţii 
țărănești de dinainte de modernizare. Ce tip de comunitate 
nu se opune unei transformări atât de radicale? Și care ar fi 
pentru lumea țărănească beneficiile modernizării? Veţi spune 
că împroprietărirea, transformarea ţăranului, de la Cuza 
încoace, din serv în proprietar. Un bun argument, dar necon- 
vingător, pentru că această transformare a implicat o prea 
mică parte a corpului social țărănesc. 

G.D. Creangă, cel mai avizat cunoscător al proprietăţii 
rurale din România la începutul secolului al XX-lea, susține 
că, în ciuda succesivelor împroprietăriri dintre 1864 și 1905, 
statul eșuează în a-i transforma pe țăranii împroprietăriți 
în „țărani bine situaţi, buni cetățeni, vrednici soldaţi și buni 
contribuabili“ (Creangă, 1907, p. XXXVIII). Dar poate că 
domnul Creangă, fiind conservator, nu făcea altceva decât să 
discrediteze opera socială a liberalilor. Poate, dar datele 
statistice dovedeau altceva; dovedeau că 291 771 de capi de 
familie ţărani sau „31,68 % din totalul ţăranilor, care au o 
întindere mică de 2 hectare, adică o treime din țărani posedă 
o întindere de pământ care în împrejurările actuale nu e 
suficientă a procura unei familii țărănești strictul necesar în 
nutrimentul uscat: pâine şi mămăligă, fără a mai vorbi de 
carne, legume, îmbrăcăminte, impozite și alte trebuințe“ 
(Creangă, 1907, p. LI). Pâine? În sfârșit, același autor consi- 
deră că doar țăranii ce posedă între 7 şi 10 ha de pământ „sunt 
relativ mai bine situaţi și mai independenți de proprietari și 
arendași“, or, această categorie de proprietari reprezintă doar 
4,24 % din populaţia rurală (Creangă, 1907, pp. LV-LVI). 

În concluzie, privită din punctul de vedere al proprietăţii 
asupra pământului, situaţia țărănimii în 1905 pare dezas- 
truoasă. O treime dintre ţărani sunt la limita foametei, iar 
atunci descrierile medicilor despre o lume ţărănească a 

mizeriei, bolilor și morții par mai aproape de adevăr decât 
am vrut să credem. Sărăcia este atât de prezentă, încât 
eclipsează mica pătură țărănească independentă economic 
şi relativ prosperă. Medicii nu vorbesc despre acești țărani, 
ei par să nici nu îi vadă. Observăm, așadar, că marea masă 
țărănească beneficiază prea puţin de succesivele distribuiri 
de pământuri din ultimele decenii ale secolului al XIX-lea; 
pentru ea, modernizarea nu a însemnat decât o continuă 
sărăcire. La începutul secolului al XX-lea o spun țăranii înșiși. 
Ion Năbărogu, de 90 ani, din Poroschia, Teleorman, are o 
viziune proprie asupra secolului al XIX-lea; pentru el procesul 
de sărăcire începe de la 1848: „Înainte vreme aveam vaci cu 
lapte, o sută, două dă oi, vro două zeci dă stupi, cai câţ vrei; 
da’ acu’ n'am nici cu ce orbi un șoarece; dă lapte, dă miere nu 
mai e pomeneală, și asta numai din libărtate [din 48] s'a făcut 
rău, da rău dă tot, și are să fie și mai rău dacă no băga dă 
samă comându ala din București“ (Candrea, Densusianu, 
Sperantia, 1906, 142). Dar poate Ion Năbărogu e doar un 
bătrân ce privește cu nostalgie perioada tinereţii pierdute 
pentru totdeauna. Însă Dandu Dina Duţă din Mofleni, Dolj, 
are doar 52 de ani și nici el nu vede cu ochi buni ultimele 
patru decenii ale secolului al XIX-lea: „Mai bine era pe vre- 
mea Turcului, făceam 12 zile pe an și dam dijmă la porumb; 
încolo nimic. Durmiam cu boii pă livez până'n Sfântu Ghiorghe 
şi până să făcea la loc și nimini nu mă 'ntreba. Mă apuca 
nămiazu pă câmp și nu mă 'ntreba nimini de unde viu și unde 
mă duc. Aduceam lemne cu targa și așa că nu mă 'ntreba 
nimini. Aveam de cosam fân garam pe unde vream. Ne-a 
cuprins statu de peste tot, n'avem nici o mișcare. Turcu o fost 
credinţos: iel o fost, siriacu, bun; cum da îndreptări așa le 
ținea“ (Candrea, Densusianu , Sperantia, 1906, p. 49). Şi astfel 
de mărturii L.A. Candrea și Ovid Densusianu culeg la nesfârșit 
în primii ani de după 1900; din fericire pentru noi, le și publică. 

Dacă revenim la raţiunile imaginii negative, nu putem 
să nu constatăm că ea nu este doar un produs creat pentru 

uzul clasei politice, ci poartă și o puternică amprentă a 
emitentului: este negativă pentru că pur și simplu medicii 
percepeau lumea țărănească într-un mod atât de negativ, 
chiar dacă pentru noi, astăzi, acest lucru a devenit șocant. 

În România sfârşitului de secol XIX trăiesc două „po- 
poare“, cum le numește doctorul V. Sion, unul rural și unul 
urban (Sion, 1904, p. 240), ce se află în relaţii cât se poate 
de antagonice: unul produce „sacul cu grâu“ ce stă la baza 
civilizației române modernei!, iar celălalt consumă; unul 
guvernează, iar celălalt este guvernat; unul este civilizat, 
iar celălalt este primitiv. Se pare că reciproce sunt doar ura, 
neîncrederea și disprețul. La 1900, România este o ţară 
unde o puternică fractură socială separă două lumi: masiva 
masă rurală pe care statul modern, din lipsă de mijloace, 
dar și de voinţă politică, nu reușește să o modernizeze, și 
subțirea pătură urbană care, vorba lui Caragiale, de la 1848 
încoace, a creat și apoi a modelat fața europeană a României. 
Aceasta din urmă a creat după chipul și asemănarea ei 
România modernă, dar nu a reușit să o impună și celei mai 
mari părți a corpului naţional; de aici fragilitatea corpului 
social în România modernă, dovedită atât de tragic în 
primăvara lui 1907. Eu cred că, pentru a înțelege România 
celei de-a doua jumătăţi a secolului al XIX-lea, istoricul de 
astăzi ar trebui să traverseze prăpastia ce separă cele două 
Românii, să trecă dincolo, în lumea țărănească, să o pri- 
vească empatic, și să-i înțeleagă resorturile de viaţă. Și 
atunci, de pe cealaltă parte a baricadei, țăranul primitiv al 
medicilor se va transforma într-un om în carne și oase, cu 
raţiunile lui, cu habitudinile lui, cu iubirile și urile lui, un 
om ca toţi ceilalţi, un om ca și noi. 


1. Ștefan Zeletin, Burghezia română. Originea şi rolul ei istoric, 
ediția a II-a, Editura Humanitas, București, 1991, p. 107. 

Între 1860 și 1910, așadar într-o perioadă care e considerată 
unanim perioada modernizării țării noastre, o elită intelectuală 
şi profesională construiește în rapoartele sale o altă Românie: 
România medicilor. Imaginându-și o Românie ideală, după chipul 
şi asemănarea ţărilor apusene în care își făcuseră studiile, me- 
dicii români din sistemul sanitar descoperă că arhaica lume 
rurală nu îi primește prea bine, fiindcă își are tămăduitorii săi, 
care practică o medicină alternativă, că principiile alimentaţiei 
ştiinţifice şi ale igienei moderne se impun cu greu sau aproape 
deloc din cauza obiceiurilor străvechi. Oricum dramatică, starea 
medicală a României e înfățișată în culori și mai sumbre de 
medicii români căzuţi în capcana prejudecăţilor care, de fapt, 
bântuie la acea vreme și prin țările pe care le consideră cu ade- 
vărat civilizate. Medicii vorbesc de suferințe endemice, de sifilis, 
de oftică, de pelagră și de alcoolism ca şi cum aceste boli ar duce 
la pieirea iminentă a naţiunii. Mai mult, analizând statisticile 
recrutării, se înspăimântă de spectrul unei degenerări absolute 
a poporului român, în timp ce alte etnii, şi mai ales evreii, ar fi 
gata să-i ia locul. 

O lectură necritică a rapoartelor medicale ar lăsa impresia unei 
iminente apocalipse demografice. Constantin Bărbulescu, care 
e şi istoric, e şi etnolog, e și sociolog, își asumă această dificilă 
sarcină și discerne, cu instrumentele celor trei discipline, între 
realitate și reprezentare ideologică, retușând, cu nuanţe mai 
fine, adevărata Românie a medicilor. 


Fotografia de pe copertă înfățișează 

un examen medical la sfârșitul secolului al XIX-lea. 

